
Recenzije 


PROTIV ZABORAVA 


Milan Račić, koji uostalom to i ne krije, je čovjek koji je 
intelektualno 1 životno formiran u jednom drugom Mostaru, gradu 
čija nam je stvarnost desetljećima pokazivala kako je moglo biti 
lijepo. U međuvremenu dogodio se potpuni mrak i civilizacijski 
sunovrat na svim poljima za vrijeme kojeg su brojni ljudi poginuli, 
mnogi su ostali na razne načine trajno unesrećeni, demografska 
slika 1 odnosi u gradu su se značajno promijenili, fizička destrukcija 
ostavila je toliko duboke tragove da su i danas vidljivi i Mostar 
se u ekonomskom, socijalnom i komunalnom smislu smanjio na 
znatno manju mjeru. Odlučivši se unatoč svemu navedenom vratiti u 
Mostar i nastaviti živjeti u njemu, ustrajavajući javno na dosljednom 
antifašizmu, iskrenoj kulturi sjećanja i afirmaciji svih onih vrijednosti 
koje su ga formirale i na iskustvu ljudi koji su na njima nastavili i 
u nemogućim okolnostima inzistirati, Račić je napravio jednu vrstu 
revolucionarnog čina. On je, koliko god to izgledalo paradoksalno, 
budući da je umnogome u ovoj knjizi i javnom djelovanju uronjen 
u prošlost, zapravo odlučio afirmirati život i usmjeriti pogled ka 
budućnosti. No, da bi se dala šansa i životu i budućnosti potrebno 
je afirmirati vrijednosti koje nadilaze nacionalizam i sve njegove 
posljedice te ljude koji su svojim primjerima ili žrtvama, po bilo 
koju cijenu i u najtežim vremenima zastupali te vrijednosti. Stoga je 
ova Račićeva knjiga podjednako usmjerena protiv zaborava, koliko 
je i programatska u smislu aktivističkog usmjeravanja budućih 
društvenih i političkih procesa. Tužna je činjenica da se inzistiranje 
na pamćenju pretvorilo u istinski revolucionaran čin, ali to je 
činjenica u koju se može osvjedočiti svatko iole upućen u stvarnost 

Mostara 1 njegovih službenih narativa danas. Nije Račić naravno 
naivan i to je još jedna dobra stvar u čitavoj priči. On je savršeno 
svjestan da nastupa s manjinskih pozicija u svakom pogledu, bilo 
nacionalnom što je manje bitno ili idejnom, što je puno bitnije. Ali 
baš zbog konteksta u kojem već desetljećima živimo, za opću stvar 
je ljekovito to kompletno manjinstvo iza kojeg se ne skriva, niti ga 
posebno problematizira. Nakon što čovjek pročita ovu knjigu vrlo 
brzo mu postane jasno kako se Račić ponaša 1 nastupa kao posve 
slobodan čovjek, što proizlazi jednako iz unutrašnjeg osjećaja, kao 
i iz svjesne odluke. Takva vrsta slobode zapravo predstavlja javni 
poziv na borbu protiv straha, a dokidanje svih vrsta strahova je 
ključni preduvjet da se iskorači naprijed iz neprobavljene prošlosti u 
kojoj su Mostar i njegovi građani zakopani. Stoga ova knjiga, nimalo 
slučajno predstavlja leksikon ljudi koji su te iste strahove dokidali 
i s jedne strane funkcionira kao posveta tim ljudima, a s druge kao 
podrška onima koji bi na istom fonu djelovali i danas. 

Na koncu, Račić je uspio postići da knjiga funkcionira na 
univerzalnoj razini, bez obzira što je duboko uronjena u Mostar, 
dok je s druge strane prepoznao svu kompleksnost poslijeratnog, 
današnjeg Mostara, uvažavajući jednako ljude koji su ostali, kao i 
one koji su iz raznih razloga morali iz grada otići. 

Imajući u vidu sve izrečeno, nekako je i prirodno i lijepo da 
knjiga bude objavljena u Mostaru, od strane izdavača koji jednako 
čuva pamćenje, svjestan utopizma vlastitog djelovanja, na način na 
koji to radi Račić, jer da parafraziram onu čuvenu izreku o plovidbi, 
"boriti se mora'. 


dr. Dragan Markovina 


BURIN U JEDRA NADE 


Poput svestranog i okašnjelog renesansnog lika, tako već decenijama 
doživljavam vrlog zavičajca Milana Račića, još uvijek vlasnika raskošne 
torbe krcate onim nasušnim viškom entuzijazma, a na kome, uglavnom, i 
počiva svako pregalaštvo, pa i podvižništvo. No, najblaže rečeno, uistinu 
me zatekao i sasvim solidnim tekućim medijskim angažmanom, tom istina 
neveselom i sve nezahvalnijom rabotom! Pogotovo u zlovremenu koje nas 
je zapalo, a evo i dalje kancerozno buja uz kataklizmične metastaze čak 
nemjerljivih planetarnih pohara. No, i u takvom, gotovo apokaliptičkom 
ozračju, Račić ne posustaje te, vođen valjda i poukom drevne legende 
prapredaka, uporno i nadalje on - "lučem traži čo'eka" !? Sudeći bar po 
bisernoj ogrlici rijetko plemenitih pojedinaca, koju je već nanizao u ovom 
serijalu, možda uslovno podnaslovljenom i kao - dobri ljudi u doba zla 
- ovom neumornom tragaču za dobrotom u nama posrećilo se ipak da ih 
otkrije i opiše već u našem - prvom komšiluku! 

Iskreno, Račić me ovim pričama, uz sentimentalno putovanje, vrnuo i 
skoro pola vijeka unatrag, na stranice "Oslobođenja" i tada kultnu reportersku 
rubriku Ljudi i vrijeme. Posvećenu baš našem Dobrom Čovjeku, uglavnom 
su ovu legendarnu bašču, beletristički čak blisko i predano, obrađivali tada 
već bardovi bosanskohercegovačkog žurnalizma, čuvena reprezentacija u 
sastavu; Lešić, Andrić, Mehmedbašić, Gotovac, Hajrić, Fazlić, Stefanović, 
Rifatbegović, Kebo, Kovačević, Karabeg... i mnogi od kojih sam učio, 
tada još u podmlatku naše najstarije novine u kojoj ću, nažalost, postati 
čak i predratni novinar. Stoga valjda i utisak da upravo ovaj serijal, uz 
tako osebujan retro štimung, tvori već zavidno toplu Račićevu galeriju 
odabranih, posebno dobrodušnih, pa i kuražnih junaka, o kojima nam valja 
i nadalje pripovjedati. Pogotovo što su ovakva i slična štiva naprosto iščezla 
iz našeg pokondirenog i pinkovanog medijskog sazviježđa, a iz koga poput 
zvijezda padalica, tek uz kratak trag, sve više nestaju čak 1 čitave novine, te 
onaj jutarnji ritual i nekoć šuštavo zavodljiv miris štamparske boje. 


Izvjesno je, međutim, da se autor u traganju za dobrotom u nama, 
donekle latio čak i sizifovske misije, pogotovo u ovo (ne)doba rigidnog 
neofeudalizma, a i kao intelektualac koji, izvjesno, ne prihvata da bleji 
niti u jednom od tri nam i demokratski nametnuta tora!? A 1 sam je iz one 
nemjerljive kolone zlosretnika kojima su domaći izvođači ratnih radova 
obnoć živote sasuli u svega dvije plastične kese, pa potjerali u bespuća. Baš 
kao i njegove junake, 1 Račića dotiče stih, u kome pjesnik o još tekućem 
zlu epitafski veli: "Niti sam imao s kim ni htio / I protiv koga nisam znao 
/ A stiže me opet!"? Naravno, većina onih koji su u tom, i opet nažalost, 
balkanski cikličkom bratoubilačkom karakazanu nastojali da sačuvaju 
makar 1 prst obraza, nerjetko prezreni i od najrođenijih, čak su i danas tek 
— neugodni i nepoželjeni svjedoci krvavog i još uvijek ne sasvim minulog 
bezdušja. 

Očito, sve to nije pokolebalo ovu dobru družinu opjevanu Račićevim 
perom, a bezbeli i njega, da ostanu ono što jesu i nastave po svom genetskom 
i sačuvanom kursu ljudskosti prije svega, pa da se late čak i one ništa manje 
kuražne — nepodnošljive lakoće povratka doma. 


Dobrim dijelom i ovo štivo, koje preporučujem izdavaču, makar se 
ponekom činilo tek kao blagi dašak, po meni je ipak snažniji burin u jedra 
Lađi Nade! Nade u ljude i nadalje, a i lađi koja, makar mi o tom tek snatrili, 
možda već pozdano jezdi i nosi nas put zatravljenih predačkih topraka!? 


Mostar — Herceg Novi 

6. decembra 2017. 

Minja BOJANIĆ 

pisac opšte/opće prakse u dubokoj mladosti 


OD MOSTARA DO MOSTARA, OD 
SNOVA DO BUĐENJA 


Od Mostara smo napravili sve što taj grad nije nikada bio, ali i mnogo 
toga što nije ni sada. Od raja na zemlji do grada slučaja. Ali godina je 2017. i 
Mostar stoji u mjestu osramoćen pred spuštenom rampom politike čekajući 
kojoj politici i kome će biti kompenzacija. Lijevo i desno od Neretve 
elite crtaju buduću sliku "'svog" grada, a Mostarci se sjećaju nekog starog 
Mostara kojeg sve manje ima i u sjećanjima pa ga moraju sanjati. Volim 
ljude koji sanjaju, jer i sam sanjam. Ali buđenje boli, boli krmeljav pogled 
u stvarnost gdje je Šantićeva mjesto bola, a Bijelo Polje naselje u kojem se 
život ne vidi ukoliko trava nije pokošena. 


U snovima Milana Račića trava je pokošena, Jole Musa brine o Veležu, 
a djeca pred roditeljima s velikom dozom treme uvježbavaju recitacije 
Šantićevih pjesama. I nema ni lijevo ni desno, samo snažno. Volim kad 
Milan sanja, budi boje na mojim crno-bijelim fotografijama koje imam o 
Mostaru. A kad mi prepričava snove rado odgovara na moja pitanja koja 
mnogi izbjegavaju. Odgovore daje iz perspektive povratnika u svoj grad 
koji više niko ne može nazvati svojim. Osim djece koja se rađaju, nevine 
djece koja nikome ništa nisu kriva i koji će, nadati se, stvarati iskrenije i 
poštenije odnose u novom Mostaru, kakav god bio i na kojoj god strani 
rijeke se nalazio. 


Milanove kolumne njegovih sjećanja o svom gradu osvježene 
snovima žive dalje, a energiju im daju komentari nostalgičnih Mostaraca 
sa svih strana svijeta. Komentari u kojima očekujemo da se vrati ono čega 
izgleda, nismo bili dostojni. Ili ono čega nikad nije ni bilo. Ili nismo bili 
iskreni. Nismo ni sada iskreni, pravimo se da "Grada slučaja" nema 1 da 
nismo mi krivi, već neko drugi uz pomoć trećeg. Ali djeca rastu, smiju se i 
tabaju staze svog Mostara koji je na frekvenciji koju naši receptori ne mogu 
dodirnuti i osjetiti. Nošeni snovima i nadanjima svi žive svoj Mostar. Živi 
ga Milan, hrabro i muški. Mostarski. Bez žuganja. Sa jasnim slikama života 

koji je, nažalost, neponovljiv. I za prenošenje svojih snova u kolumne i 
knjige dobije nagradu iz snova, ali nagradu koja je zasnovana na javi. 
Nagradu Srđan Aleksić koja je simbol otpora nečovještvu. Milan se vratio 
svom Gradu i sada s pravom očekuje da se Grad vrati njemu. Sanja taj dan. 
I u snovima otplovi daleko. 


Dogovorite se s Milanom da se nađete na Starom. 


Milan će doći kao 1 Vi, ali se nećete naći. Milan će otići na Stari, Stari 
svoje mladosti koji vrvi od raje, a vi ćete otići na novi Stari, na Stari na 
kojem novi klinci čekaju da turisti skupe pedeset eura da za njih skoče lastu. 
Sa svog Starog Milan će skočiti u svoje snove i dati nam nove kolumne koje 
ne daju da se zaboravi Mostar kakav je nekad bio. Mostarski. 


prof. dr. Zoran Kalinić 

DOBRI LJUDI U DOBRIM PRIČAMA 


Jedna od najvažnijih rasprava u istoriji mišljenja je ona o prirodi 
čovjeka. Francuski filozof Žan Žak Ruso tvrdiće da je čovjek dobar ali 
ga društvo čini pokvarenim. U ratu koji je za nama ozbiljno smo doveli 
u sumnju tu Rusoovu tvrdnju. Broj ljudi koji su iz rata izašli kao ljudi, 
otprilike je toliki koliko je jedan alternativni bend imao publike! 


Međutim, i u tom paklu rata bilo je onih koji su odbili da gledaju 
kako im komšiju šalju u logor, ubijaju ili ponižavaju. Suprostavili su se na 
različite načine, od Neđe Galića do Srđana Aleksića. 

Možete li zamisliti veće poetske pravde od te da je upravo Milan Račić 
koji piše o Srđanu i Srđanima dobitnik najprestižnije novinarske nagrade u 
državi, koja nosi ime Srđana Aleksića. 


Briljantne su kolumne koje već dugo na portalu tačno.net piše Milan 
Račić i bavi se dobrim ljudima. 

Ko su dobri ljudi Milana Račića? To su ljudi koje bira pisac i čovjek 
tražeći u njima borbu protiv čovjeka jedne dimenzije! To su prepoznatljive 
ličnosti mostarske i BiH intelektualne scene, ali, 1 najvažnije, to su mladi i 
briljantni ljudi na kojima se temelji budućnost Mostara i BiH! 

To čini ovu knjigu posebno dragocjenom, jer ona nudi nadu u bolju 
budućnost koju garantuju Račićevi mladi heroji. 

Zahvaljući Račiću opet imam vjeru u Mostar koju sam bio izgubio i 
koju su mnogi bili izgubili. 

Račić je ovom knjigom razbio i rašireno mišljenje da je poslijeratni 
Mostar grad bez ljudi ili veliki grad mrtvih duša. 

Izvrstan pripovjedački Račićev talent je nešto o čemu će knjiiževni 
kritičari sigurno sveobuhvatno govoriti jer je knjiga posebna književna 
poslastica. 

Ono što sa sigurnošću možemo ustvrditi je da smo dobili knjigu o 
Mostaru sa kraja dvadesetog i početka dvadeset prvog stoljeća. 

11 


Račiću čestitam na knjizi, a vi poštovani čitaoci uživajte u ovoj knjizi 
i u dobru koje se sakrilo u dobrim ljudima Milana Račića. 


prof. Amer Bahtijar 

I 
PRIČE O DOBRIM LJUDIMA 


ANĐELI PETAR I PAVLE - PONOVO 
VASKRSLI 


Zločin se napravi u samo jednom trenutku, u minuti ludila, poganluku 
iskrivljenog uma, pa i želje da se pred i za nekoga dokaže "veličina" i sva 
glupost malog i jadnog zločinca. Kad bukne rat, prvo strada istina, no prije 
ili kasnije ispliva na površinu. Suočavanje sa činjenicama i stvarnošču, 
ponekad, je teže i od samog zločina. Koliko god istinu zakopavali, nikad 
je ne mogu sakriti, ni sahraniti. I tako je bilo sa zločinom nad porodicom 
Golubović iz Konjica, ocem Đurom i majkom Vlastom i njihovo dvoje 
nejači, sedmogodišnjim Petrom i petogodišnjim Pavlom. 

Tog 2. jula 1992. šestorica pripadnika Specijalne policije iz sastava 
Interventnog voda Stanice javne bezbjednosti Konjic negdje u dva sata iza 
ponoći upala su u stan porodice Golubović. 

Noć, strah, agonija... U dva automobila porodica je nasilno ugurana. 
Ta dva automobila, vjesnika smrti, stižu do policijskog punkta u mjestu 
Polja Bijela. Poslije razgovora s dežurnim policajcem na kontrolnom 
punktu dignuta je rampa i vožnju su nastavili prema selu Spiljani. 

Šta li je u glavama otetih ljudi? Kako je moguće da ih komšije usred 
noći bude, guraju u nekakav auto i voze po ovoj mrkloj noći? Evo do juče, 
profesori, predavali su i njihovoj djeci u Konjicu. Ko su ovi milicajci? I šta 
hoće? 

Zašto mi udaraju tatu i guraju mamu? Šta je ovo", urlikao je u sebi 
sedmogodišnji Petar dok je rukom grčevito stezao mlađeg brata Pavla, čija 
je ruka odavno obamrla od straha. Petogodišnjak je, čini se, bio potpuno 
isključen iz stvarnosti. 


Prvo strijeljanje 
Na udaljenosti hiljadu metara od punkta s njegove desne strane, kod 


slivnika, policajci su ugasili svjetla na automobilima, osim pozicionih, a 

potom su svi izašli iz automobila s oružjem. Naredili su članovima porodice 
Golubović da izađu iz automobila i poredaju se na desnoj ivici kolovoza. 

=Ma sigurno će nas ostaviti ovdje. Žele da nas zaplaše. Znam ja i ovoga 
Miralema, on je od Macića, znam i Jusufa Potura... Za ostale nisam siguran, 
ali ih zna otac Đuro. On je profesor gimnazije, ne bi njega tek tako..." 

Pokušao je Petar da vidi brata i roditelje u mraku. Noć je zjenice 
širila, a strah ih je sužavao. Vrhom kažiprsta napipao je znojavo-hladnu 
ruku majke Vlaste. U jednom trenutku učinilo mu se da je vidio nekakvu 
svjetlost, a onda urlik metala zapara noć. 

Kad su poredali porodicu Golubović, policajci su uperili cijevi i 
istovremeno otvorili rafalnu paljbu. 

Petar je osjetio miris zemlje. I, kao da je prehlađen, groznica mu je 
drmala nejako tijelo. Osjetio je i nekakav stran, čudan i nepoznat miris. 
Neku memlu i nešto toplo. 

To se krv roditelja i brata sa smrću miješala i kapala po njemu. Izlazio 
je život njemu najbližih, spajao se sa zemljom i beskrajem smrti. A Petar 
ćuti i stišće kapke očne. Jer, ne zna Petar od sedam godina šta je smrt, 
pa misli da je i on mrtav. Samo se čudi što je nekako drugačije mrtav od 
roditelja i brata. 

Nekim čudom ispostavilo se da je u ovom zločinačkom piru 
sedmogodišnji Petar jedini ostao nepogođen i nepovrijeđen. Mališan je 
prilikom rafalne paljbe i sam pao na zemlju između tijela svojih roditelja i 
mlađeg brata Pavla. 

Kada je bio siguran da su se zločinci izgubili u mrkloj noći, mali 
Petar odlučio je da napusti mjesto zločina, gdje su ležala nepomična tijela 
njegovih roditelja i brata Pavla. 

Nije više mogao držati oči zatvorene. A tijela roditelja i brata postala 
su hladno breme užasa, koje ga je prikovalo za zemlju. Dublje i dublje. 

Poput neke nejake životinjice, izmigoljio se ispod mrtvih, osovio na 
drhtave noge i opet gledao mrak. Možda je to 1 bolje. Jer nije vidio smrt. 
Čudan je mrak, pomaže ti da ne vidiš tu smrt. A onda ga ošinu svjetlost po 
periferiji oka. 

Petar je izašao iz jarka i zaista ugledao svjetla policijskog punkta. 
Zaškiljio je. "Eno, tamo, tamo je milicija, spasiće me, a onda će zovnuti 
bolnicu da spase mamu, tatu 1 brata. Sve je tako jednostavno, samo sam se 
previše uplašio"', pomislio je dječak, plav od straha, smrti i zemlje. Potrčao 
je. 

Zadihan i prestravljen, Petar je pod udarima adrenalina policajcima 
ispričao šta se dogodilo sa njegovim roditeljima i bratom Pavlom. Zapravo, 
bio je to više zbrkani monolog pun promuklih, ridajućih konsonanata, koji 
su izlazili iz prestravljenog dječijeg grla. 

Dežurni na punktu motorolom je odmah javio u Policijsku stanicu da 
se kod njega nalazi mali Petar, a ubrzo potom... 


Drugo strijeljanje 


£Pa ovo su iste one čike. Milicajci! Oni su mi pucali na tatu, mamu i 
brata! Zašto njih nisu uhapsili ovi na punktu? Zašto mene voze nazad dolje 
u Konjic? Možda je opet greška." Dječiji mozak nije mogao da se nosi sa 
ovoliko adrenalina i gubio se u toj memljivoj, uvijek istoj i nikad završenoj 
noći. Nikad završenoj... 

Policajci su se zaustavili na mjestu zvanom Begin Vir, gdje su izveli 
dijete iz auta, pa iz oružja osuli vatru u Petra Golubovića. Smrtonosni rafali 
su ovog puta odradili posao. 

Petar nikada neće slaviti 32. rođendan. Petar nikada neće ispričati 
ni ovu ni bilo koju drugu priču. Petar je dječak dva puta strijeljan, jednom 
ubijen 1 vječno živ" (Dragan Bursać — AljazeeraBalkans — nagrađen 
prestižnom nagradom "European Press Prize 2018."'). 


Mali spomenik — veliko djelo 


Petar i Pavle ubijeni su jula 1992. godine, a onda 26 godina kasnije 
2018.godine, Anis Kosovac njihov komšija, u jednom starom pravoslavnom 
groblju u Konjicu, na kojem nisu sahranjeni Petar 1 Pavle, ali u čijoj blizini 
Kosovac stanuje, uradio je spomen ploču sa ilustracijom dva zagrljena 
dječaka i natpisom: "Kapija u spomen na Golubović Petra 7 god. i Pavla 
5 god. podigao Anis Kosovac". Pored spomen-ploče je i nova kapija, 
podignuta zahvaljujući Anisu koji malo govori, a puno kaže: "Nije to veliki 
čin. Čekao sam da to opština uradi, a pošto opština neće, onda sam to uradio 
ja. Šta ću, takav sam. Uradio sam to za svoju dušu, jer sam tako osjećao". 

Kad je čovjek — čovjek i kad to nije 


Dok očekujemo konačan sudski rasplet priče o Petru i Pavlu, njihovim 
roditeljima Đuri i Vlasti, možda bi bilo mnogo važnije da se, pred ogledalom 
istine i sami pred sobom, upitamo — Jesmo li u svojoj glavi posložili zločin i 
zločince tamo gdje im i jeste mjesto ili je Anis samo iznimka, a ne i pravilo 

Da li biste, bar za trenutak, imali hrabrosti i pomisliti da je Petar tvoj 
sin ili Pavle tvoj mlađi brat? 

Većina komšiluka i oni nešto dalje pravila se da ništa ne za. I onda 
kad su ih u ponoćnim satima odveli. I onda kad su ih pobili. I onda kad 
je otpočeo sudski proces. I danas se ne sjećaju. Čekali smo i ništa uradili 
nismo. Čekali smo da to uradi neko drugi. A zar i danas ne čekamo, da neko 
drugi, umjesto nas, nešto učini. 

Golubovići su sahranjeni, ali ne i istina o njima. 

HEROJI BIH 


Ima puno Gorana, Refika, Neđa, Sekula, Toma, Đoka, Lazara, 


Srđana, Amira... ali ne žele da se zna! 

Amir Reko 


Amir Reko, zvani Makedonac, bivši oficir JNA, a kasnije komandant 
brigade Armije BiH u Goraždu, spasio je ljeta 1992. godine 44 srpska 
civila. Prije toga, Amiru Reki je spasio život njegov kolega Dragan Simić. 
Malo potom, Reko je dobio naređenje da napadne selo Bučje, naseljeno 
mahom Srbima. Tri dana prije tog događaja, Amir Reko saznao je tragičnu 
vijest. Članovi njegove porodice, uključujući i majku Azizu, ubijeni su i 
spaljeni u selu Gudelj. Seljani su predali naoružanje 1 odlučili vjerovati 
Reki. Svi su preživjeli. Među vojnicima kojima je komandovao, bili su ljudi 
koji su u Foči i Višegradu izgubili članove porodice, željni osvete, pa nisu 
odobravali njegov potez. Amir danas poručuje: "Želim da ova priča bude 
spomenik mojoj majci, da generacije koje dolaze ovo shvate kao poruku 
kako trebamo biti ljudi 1 živjeti normalnim životom". Amirovo djelo pouka 
je i poruka za sve generacije. 

Goran Čengić 


Goran Čengić je mučki ubijen 14. juna 1992. godine jer je pokušao 
zaštiti svog komšiju, doktora Husniju Ćerimagića. Kada je čuo vriske, 
Goran je došao i, nažalost, za kratko, spasio doktora od sigurne smrti. Ubica 
Vlahović se vratio, odveo obojicu na Trebević i strijeljao ih. Goranovo tijelo 
ekshumirano je nekoliko godina nakon rata. "Za Gorana nisu postojali Srbi, 
Bošnjaci, Hrvati. Postojali su samo dobri i loši ljudi". Svoj život je posvetio 
sportu, rukometu i svojim velikim ljubavima, supruzi i dvojici sinova. 
Vjerovali su mu da će ih štititi od zla jer nije mogao samo stajati i gledati 
da neko jači maltretira slabijeg. "Gorana su mi ubili, ali nisu ubili sjećanja 
na njegovu dobrotu, ni u meni, ni u dobrim ljudima koji ga i dalje vole i 
pamte", priča Goranova majka Nataša. 

Srđan Aleksić 


Dana 21. januara 1993. grupa razularenih ratnika legitimisala je osobe 
na trebinjskoj pijaci. Nakon što su utvrdili da je jedna od legitimisanih 
osoba Alen Glavović, Bošnjak, počeli su ga maltretirati i tući. Tada je Srđan 
priskočio u pomoć Glavoviću, a četvorica vojnika su, umjesto Glavovića, 
kundacima pušaka pretukli Srđana. Od zadobijenih batina Srđan je pao 
u komu i preminuo 27. januara 1993. godine. Srđanov otac je u čitulji 
napisao: "Umro je vršeći svoju ljudsku dužnost". Ostajući dosljedan svojim 
ljudskim vrlinama, Srđanov otac Rade je, na dan sahrane, na prepunom 
groblju, smogao snage i obratio se prisutnima: "Omladino, vama govorim, 
jer vas je ovdje najviše. Pogledajte, svud okolo su humke vaše braće. Kada 
sam prije nepunu godinu i po dana u ovu grobnicu spuštao moga Vuja, kao 
da je onda ovo Zlo i krenulo. Evo, danas, kad u ovu istu grobnicu spuštam i 
mog Srđa, nadam se da će ovo zlo da i stane... Danas mi je neobično teško 
jer dolaze mi mnogi prijatelji, poznanici i sugrađani da mi izraze saučešće, 
a neki od njih i da se pozdrave sa mnom jer odlaze iz ovog grada i možda 
se nikad u njega neće vratiti..." 

Delegacija Udruženja antifašista Mostara uručila priznanje ocu Srđana 
Aleksića 


Za dobre i velike ljude ne postoje granice, vrijeme ni prostori. Svaki 
vakat, ma koliko pogan bio donosi dobre i velike ljude i njihova još bolja 
djela. Tako je bilo iu onim smutnim vremenima devedesetih kad su progonili 
zajapureni nacionalisti, a ''posao" završavali ubice i progonitelji. U takvom 
zlom vremenu izrasli su i najbolji sinovi od najplemenitijih roditelja. Jedan 
od njih je i Srđan Aleksić. 

Od oca Rade i svoje familije, Srđan Aleksić je vaspitavan u skladu 
sa porodičnom tradicijom da u svakom čovjeku vidi samo čovjeka, da ga 
razlikuje samo po poštenju, po dobroti i znanju. A onda je 21. januara 1993. 
godine spašavajući svog druga Alena, čija je jedina krivica bila u njegovom 
imenu, od četvorice vojnika pretučen, da bi se 27. januara od zadobijenih 
povreda vinuo u nebo. Imao je samo 26 godina. Posjetili smo njegovog oca 
Radu i u Trebinju mu uručili 14-Februarsko priznanje antifašista Mostara. 

. zx = va 
GIA š 
UDRUŽENJE ANTIFAŠISTA I BORACA NOR-a 
( { MOSTAR 


KOMISIJA ZA DODJELU FEBRUARSKIH PRIZNANJA 
UDRUŽENJA ANTIFAŠISTA I BORACA NOR-a 


SRĐANU ALEKSIĆ 


vrenje fjantske dužnosti o vrevnener sta. kojo ga be kmitalu Pvora 
il Prumetejskiy votcu da mas vječnu opumfnje | povćevo 
Me bili čovjek juste majsvovija darinost. 


KOMISIJA ZA DODJELU 
FEBRUARSKIH PRIZNANJA ) 


U obrazloženju ove nagrade, između ostalog, piše i ovo: "za izvršenje 
ljudske dužnosti u vremenu Zla, koja ga je koštala života, ali ostavila Svijetu 
Prometejsku vatru da nas vječno opominje i poučava da biti čovjek jeste 
najsvetija dužnost". 


Na groblju, kao što je to red i običaj, poklonili se i položili cvijeće. 
Uručili nagradu. Bili smo zbog velikog nam heroja Srđana, ali smo bili i 
zbog Covjeka i oca mu Rade Aleksića. 


U Mostar smo se vratili oplemenjeni, ali i zapitani — Hoće li naš 


grad doživjeti dan kad će bar jedan sokak u Mostaru ponijeti ime Srđana 
Aleksića-? 

Lazar Manojlović 


U vremenima zla 1 ratnim (ne)prilikama, ljudi nesavitljive kičme 
poput Lazara Manojlovića, učitelja iz Bijeljine, svijetlo su koje čuva ljudski 
obraz i danas i za sva vremena. Pomagao je svoje đake i njihove roditelje, 
pretežno Bošnjake, spašavao ih je izvodeći ih iz Bijeljine u vrijeme kad su 
našim glavama pokušavali gospodariti krvnici i nedonoščad. "U školi čiji 
sam direktor postoje samo dvije nacije, jedna su učitelji, a druga učenici", 
govorio je Lazar, dobri učitelj 1 pravednik svijeta. Preminuo je 3. marta 
2016. godine. 

Refik Višći 


Refik Višći jedan je od rijetkih koji je žrtvovao sebe da bi zaštitio 
zatvorenike druge nacionalnosti. Refik je 12. avgusta 1992. godine stao 
ispred puške "(svog čovjeka" 1 svojim životom spasio živote 12 Srba koji 
su iz Zenice dovezeni u školu u Zavidoviće. Preživjeli su kasnije pričali: 
Samo Bog zna šta bi bilo s nama da nije bilo Refika". Njegovi najbliži, 
supruga i dva maloljetna sina, napustili su Bosnu i Hercegovinu i odselili 
u Italiju. 

Đoko Stevanović 


Đoko Stevanović, prvo je spasio život svom komšiji Aliji, a potom, 
maja 1992. godine, pokušavajući spasiti Smaila Ribića, obojica završavaju 
u logoru. Đoko se nije htio razdvojiti od Smaila pa su obojica ubijeni. 
Đokina majka ubice spominje samo u molitvama, kaže da se Bogu moli da 
se zločin koji su oni počinili ne vrati na njihovoj djeci, a, da ih vidi, kaže da 
bi nad njima plakala kao nad svojim Đokom jer odnekud zna da su nesretni 
i da su njihove majke nesretne s njima. (zapisao: Amer Tikveša — tačno.net) 

Sekula Stanić 


Gledajući u maju 1992. godine kako u Foči gore zapaljene kuće 
njegovih komšija Bošnjaka, doktor Sekula Stanić je, od stida 1 očaja, sam 
zapalio svoju kuću, sjeo na stolicu i gledao kako i ona zajedno sa ostalim 
kućama izgara do temelja. Kao direktor bolnice nesebično je pomagao 
na različite načine svojim kolegama, ljekarima bošnjačke nacionalnosti i 
desetinama pacijenata da se spase, jer su progonjeni samo zbog drugačijeg 
imena i prezimena. Ubijen je krajem 1992. godine. Do posljednjeg dana 
svog života ostao je dosljedan svojim moralnim principima, koje je platio 
životom. 

Neđo Galić 


Neđo od Ljubuškog"'! Nedjeljko Neđo Galić, Ljubušak i Hrvat koji 
je u svojoj fotografskoj radnji 1993. godine sređivao 1 distribuirao papire 
pomoću kojih su ljubuški Bošnjaci izlazili iz zloglasnog mostarskog logora 
Heliodrom i nalazili sigurna utočišta u inozemstvu. "Ljubuški Schindler" 
nije samo kriomice spašavao Bošnjake već se i javno bunio zbog njihovog 
progona. Na kraju je, s posljednjim prognanim sugrađanima, 1 sam, zajedno 
sa suprugom i troje djece, otišao iz grada. "Ja više ne bih mogao dignuti 
glavu od stida ako ostanem", rekao je napuštajući Ljubuški. Neđu i društvo 
označili su čak i 'mudžahedinskom ambasadom", u lice mu govorili ako je 
za "balije", neka i ode s njima... I Neđo je, kada su mnogi Muslimani iz 
Ljubuškog već bili na sigurnom, krenuo, kao kapetan koji zadnji napušta 
brod — izbjegao je s obitelji u Prag, nije se htio prijaviti kao izbjeglica, a 
mogao je. Snalazio se taj 
Neđo, ta POBJEGULJA, 
brinuo o najbližima kako 
je znao i umio. Mogao 
je vjerojatno tražiti i 
politički azil, ubaciti 
se u neku humanitarnu 
organizaciju, naći sebi 
mjesto pod suncem... 
Ne, nedostajao mu je 
Ljubuški, Mostar, Herce- 
govina, prijatelji, vratio 
se... Vratio se onaj koji 
je oduvijek bio nešto 
drugačiji, ali 1 sličan 
drugima, na bilo kojem 
dijelu svijeta: svirao je 
gitaru, volio = Rolling 
Stonese, čitao puno knji- 
ga... Razbolio se i umro! 

Tomo Buzov 


Tomo Buzov, Hrvat iz Rudina u Kaštel Novom. Samo, eto, da je šutio, 
kao ostalih hiljadu putnika u vozu/vlaku 671. Ali, nije mogao. Ustao je sa 
svog sjedišta i glasno uzviknuo: "Stanite, ljudi, šta to radite!? Ima li u ovoj 
zemlji zakona?" Iz voza su odvedeni 18 Bošnjaka i Tomo. Svi strijeljani. 
Sjećanje na žrtve iz voza 671 se obilježava bacanjem ruža u Drinu... 
Osamnaest ruža za devetnaest žrtava: za jednu od njih nije bilo ni ruže 
ni molitve, nije bilo ruže za Tomu. Nažalost, ne pamte ga ni tamo gdje 
je rođen, ni tamo u Beogradu gdje je živio, ni tamo u Štrpcima odakle je 
odveden u smrt. 

Ima puno Gorana, Refika, Neđa, Sekula, Toma, Đoka, Lazara, 
Srđana, Amira... ali ne žele da se zna! 


(Autori: Milan Račić i Arijana Galić) 

NA PARTIZANSKOM PONOVO 
OSVOJENA SLOBODA 


U povodu obilježavanja 75-godina oslobođenja Mostara, februara 
2020.godine, bilo je izuzetno svečano. Hiljade antifašista i dobrih ljudi 
iz svih krajeva bivše nam države stiglo je u Mostar kako bi obilježili 
ovaj jubilej. 


Živimo u vremenu kad se fašisti prikazuju antifašistima. Živimo 
vrijeme kad se macola i čekić, kojima se ruše spomenici — dodvoravaju 
demokratiji. Nažalost, živimo vrijeme podjela po naciji, vjeri i svakoj drugoj 
pripadnosti. Preživljavamo vrijeme kad nas napuštaju mladi i obrazovani 
jer su im oduzeli pravo na budućnost. Živimo vrijeme kad se pitamo i ne 
znamo "Da li je Mostar, raj ili pakao?". 

Srećom, živimo i ove dane — 75 godina obilježavanja oslobođenja 
Mostara kad smo se okupili u ovolikom broju. Opstajemo u vremenu kad 
bi, najradije, da nas pobrišu, ali evo čitavih 7,5 decenija mi postojimo i 
djelujemo. 

Svako vrijeme, ma koliko pogano bilo, donosi dobre i velike ljude i 
njihova još bolja djela. 

Jubilarne nagrade dodijeljene su najzaslužnijim starijim pregaocima, 
ali ovog puta i nekim mlađim pojedincima i kolektivima koji su potvrdili 
jasnu antifašističku i mostarsku opredijeljenost. 

EJ, og svedeni 
{ PM vm = UM to) 


Dobitnici nagrade "14 februar": 


SRĐAN ALEKSIĆ 

Od oca Rade i svoje familije, Srđan Aleksić je vaspitavan u skladu 
sa porodičnom tradicijom da u svakom čovjeku vidi samo čovjeka, da ga 
razlikuje samo po poštenju, po dobroti i znanju. A onda je 21.januara 1993. 
godine spašavajući svog druga Alena, čija je jedina krivica bila u njegovom 
imenu, od četvorice vojnika pretučen, da bi se 27. januara od zadobijenih 
povreda vinuo u nebo. Imao je 26 godina, a Srđanov otac Rade u čitulji 
je napisao: "Umro je vršeći svoju ljudsku dužnost". Ponosni smo da je u 
rukama njegovog oca Rade, u vrijeme kad negatori svega dobrog pokušavaju 
da sve prekroje i preinače, ova Mostarska 14-februarska nagrada. 


BUTUROVIĆ FERID 

Potiče iz ugledne familije u kojoj je otac bio kadija, a svi iz te porodice 
postali su pripadnici antifašističkog pokreta. Nosilac je Partizanske 
spomenice 1 više odlikovanja. Njegova knjiga "Kuća mostarskog kadije" 
prikazuje sudar stvarnosti 1 iluzija. Kako sam kaže: "bio sam crveni skojevac 
uključen u antifašistički pokret Mostara"'. Kako u Narodnooslobodilačkoj 
borbi, tako i danas, Ferid Buturović primjer je antifašiste iz čijeg života 
valja učiti. I danas nemirnog duha i aktivan. 

EDIN FAZLA ZAGORČIĆ 

Donja Mahala ili Mala Moskva, kako su je imali običaj zvati, iznjedrila 
je borce 1 rodoljube, Gojka i Zlatku Vuković 1 još stotinjak poginulih u 
NOB-u. U takvom okruženju, u partizanskoj porodici, rođen je i vaspitavan 
Edin Fazla Zagorčić. Kao i svi njegovi bio je pravi i istinski ljevičar i 
revolucionar. Od izviđača i akcijaša do predsjednika Gradskog odbora 
SDP-a. Čovjek od riječi i akcije. Takvim stvaralačkim radom je i sagorio, 
istrošio se i kad je mogao dati najviše — otišao je u nezaborav. 


Dobitnici Plakete "14 februar": 


LIST OSLOBOĐENJE 

Prvi broj Oslobođenja štampan je avgusta 1943. godine u selu Donja 
Trnova. Štampan je sa zvijezdom petokrakom i podnaslovom Smrt fašizmu 
— sloboda narodu! Oslobođenje je novina i ogledalo svih naroda i građana 
BiH. Oslobođenje je 1992. godine proglašeno listom godine u svijetu. 
U njemu je uvijek bilo mjesta i prostora i za ono najvažnije iz Mostara i 
Hercegovine. A iz Mostara su za "Oslobođenje" pisali najbolji: Mugdim 
Karabeg, Alija Kebo, Minja Bojanić i mnogi drugi velikani pisane riječi. 


SPKD "PROSVJETA"? 

Srpsko prosvjetno i kulturno društvo "Prosvjeta" sa sjedištem 
u Ćorovića kući još od 1902.godine bavi se kulturnim, prosvjetnim, 
istraživačkim 1 socijalnim radom, čuvanjem svih vrijednosti srpske kulture 
i društvenog života Mostara i Hercegovine. Vrata ovog društva podjednako 
su otvorena i za pripadnike ostalih nacionalnih zajednica što "Prosvjetu" 
čini primamljivom za sve građane Mostara. Opstala je jer je utemeljena na 
multietičnosti Mostara, a posebno jer su je čuvali i vodili ljudi mostarskog 
kova i odgoja: Ratko Pejanović, Siniša Jokić i danas Goran Kosanić. 


CRVENI KRST/KRIŽ 

Počeci djelovanja Crvenog krsta/križa na području grada Mostara 
datiraju još iz 1922. godine. Rad Crvenog krsta nakratko biva prekinut 
1992. godine, nakon čega dolazi do uspostave dva Crvena krsta/križa. 
2006. godine formirana je jedinstvene organizacije na području grada 
Mostara. Crveni križ grada Mostara od tada je vodeća organizacija koja 

djeluje na poljima humanitarnog, edukativnog, zdravstvenog, socijalnog i 
pedagoškog rada. Sve ove godine, a sad će skoro pa stotinu, Crveni krst 
je pomagao ljude u nevolji, štitio najugroženije i najslabije nezavisno od 
njihove vjere, nacije ili političkog uvjerenja. 


DRAGAN MARKOVINA 


€ j $g ; 2 


KDMISIJA ZA DODJELU FEBRUARSKIH P' 
UDRUŽENJA ANT' TRAKU PRČJACA. NOR= 


DRAGANU MARKOVINI 


za brteku { svima jasnu ko atimtranu kritičku mt 
o društvu koje živima, a daje mid! vizije 1 maka) paaotiitijernler 
može bolje 


Britka i jasna kritička misao Dragana Markovine o društvu koje živimo, 
misao koja nudi vizije i smjernice kako se može bolje i drugačije. Žestoki 
kritičar regionalnog propadanja koji ustvrdi: "Društva bez budućnosti 
opsjednuta su prošlošću". Cijeli život razapet između onog najboljeg u 
Dalmaciji i Mostaru, između otanjale ljevice i nakvasale desnice. Stigne 
do Sarajeva i "Oslobođenja", pa da najbolje napiše i objavi, da govori na 
tribinama i druži se sa rajom. Zato je i najmlađi dobitnik ovog najvišeg 14- 
to februarskog priznanja. 


34 


MIRALEM DŽAJO 

Od ranog djetinjstva kao poletarac u pokretu je najstarije izviđačke 
organizacije "Ivo Lola Ribar". Akcijaš i aktivan omladinac. Čovjek od 
zadatka i riječi. Nije od onih što se gura u prve redove, ali je od onih 
bez koga se zadnjih decenija ne realizuje ni jedan zadatak niti ozbiljne 
mostarske i antifašističke aktivnosti. Stigne da pomogne planinarima i 
gorskoj službi spašavanja, da obiđe komšije, pomogne slabim i ugroženim 
i na svoj poseban način popravlja što se popraviti da. 

Za dobre i velike ljude ne postoje granice. Najhrabriji su osvojili 
slobodu 14. februara 1945. godine, a danas to svakodnevno čine dobitnici 
14-februarskih priznanja. Ne predstavljaju se naši dobitnici patriotima kao 
što to čine vlastodršci. Za njih se jedino može reći da su obični, dobri i 
stručni ljudi koji mijenjaju sivilo svakodnevnice. Oni ne ruše nego grade. 
Ovi ljudi obrazuju i vaspitavaju, ne kupuju diplome, ne kradu, nego 
pomažu druge, ne zavađaju nego mire. Oni su samo plemeniti izdanak 
ovog čudesnog mostarskog plavetnila, bez funkcija i vlasti. Za većinu njih 
saznamo tek u ovim svečarskim prilikama. 

Danasje u regiji sve iracionalno samo je nacionalizam konstanta. Otud 
će trebati mnogo pameti i vremena da se to i promijeni. I ovakvih ljudi. 

NAŠI DOBROTVORI I HUMANITARCI 


U onim poganim ratnim vremenima valjalo je sačuvati makar prst 
obraza. U vremenu bezdušja bilo je istinsko herojstvo pomagati one druge 
i drugačije ili one što su danas samo statistička greška jer su se zatekli na 
pogrešnom prostoru i u pogrešno vrijeme. U tim strahotama rata dosta je 
onih koji su odbili da mirno gledaju kako im komšiju odvode u logor, ubijaju 
ili ponižavaju. Dok su se neki razmetali humanitarnom pomoći, a drugi 
gledali hoće li ih zapasti kilogram riže ili konzerva iz NATO pakovanja 
četerdeset i neke, drugarica Jelka obilazila je i donosila tad najvrjednije, 
pakovanje hrane, poneku čokoladicu i ljudski osmijeh, prije svega. Isto je to 
radio i školski mi drug Huso koji je sebi odredio da će svoje dobročinstvo 
i merhamet najbolje provjeriti obilazeći 1 pomažući one najugroženije, a 

drugačije. Tako je i danas u ovo koronarno vrijeme kad su dobra dijela 
sizifovska misija onih najboljih među nama. Jutros poruka radne kolegice 
Anite -Šta god zatreba, molim te samo zovi-! Trebam li uopšte i pominjati 
da ni Jelka, ni Huso, ni Anita nisu moje nacionalnosti, ali su sve troje od 
velike ljudskosti, što im je i jedino mjerilo 1 kriterij. I kad pomislimo da 
smo ostali bez ljudi, da smo društvo mrtvih duša, vjeru u život vrate vam 
heroji i ovog koronarnog vremena, mladi posebno. 

Tragač za dobrim, kao što je to Esad Kočan, urednik najboljeg i 
najdugovječnijeg nedeljnika "Monitor" u Crnoj Gori, objavljuje taze priču o 
Crnogorcu Hajrizu Hačku Brčvaku iz bjelopoljske Bistrice i, između ostalog, 
kaže: - Hajriz se početkom krvavih devedesetih zaputio u Njemačku. Radio 
je tamo razne teške poslove da prehrani porodicu, a onda — zaimao. Kad je 
naših dana planetu zemlju skolio virus corona, Hajriz Brčvak je pohitao. 
Mediji su masovno javljali POKLONIO trista hiljada eura, Crnoj Gori da 
olakša borbu protiv bolesti koja hara. Plemenitošću je ganuo mnoge — birali 
su najljepše riječi zahvalnosti. Onda se javio Hajriz, da otkloni nesporazum. 
Ne, nije on ništa poklonio, on je samo VRAĆAO DUG. Kad Hajriz onako 
običan 1 blag, izgovara, to znači samorazumijevajuće bespogovorno. 
Čovjek koji stekne imovinu je dužan da dio zarade podijeli zajednici. Sa 
tim se ne trguje, ne traži se zahvalnost od ljudi, ni nagrada od Tvorca". 
Upoređujući Hajriza iz dvadeset i prvog sa Markom Aurelijem iz drugog 
stoljeća, Esad se pita: Kakva simfonija teče kroz vrijeme. Čuj je. Jesi li ikad 
čuo ljepšu? Danas se jedino možemo upitati — Hoće li se, bar, posramiti oni 
zbog kojih je Hajriz devedesetih morao napustiti svoju zemlju? 

Imamo li i mi, ovdje u BiH, u Mostaru, svoje Hajrize? 

Da, imamo. Ne možda sa ovolikim svotama kao kod Hajriza, ali sa 
njegovim srcem, svakako. I ne samo ovih dana koronarne vratolomije, nego 
i onda kad su prilike normalne a svijet uljuljkan u prividnu sliku obilja i 
prividnog, ali lažnog blagostanja, uvijek, i dok je svijeta i vijeka, postojali 
su ljudi kojima je pomoć bila jedini spas, i oni drugi koji su pomagali i 
spašavali. Jedan od ovih drugih, sve otkako je Mostar morao da napusti, da 
u zemlji lala i Roterdamu potraži ono što mu Mostar nije pružio, je i vječiti 
donator, tu sa Carine - naš Denijel Behram. Prije rata prošao sve redovne 
i vanredne aktivnosti karijernog omladinca do predsjednika omladine 
Mostara, od izviđača i ferijalca do jednog od organizatora ORA Neretva. 
Organizovao je udruženja bosansko - hercegovaca i mostaraca, društva i 
grupe za pomoć 1 Veležu i Mostaru, pojedincima za lijek 1 liječenje, pa 

sve do pomoći fudbalskih turnira bilo onih na Carini, Donjoj Mahali ili na 
Univerzitetu. Zna i sada Deni da je njegovom gradu i bolnici najpotrebnija 
medicinska pomoć, oprema za medicinare, respiratori, pa rukavice i maske 
i ono najvažnije da njegov grad i danas osjeti da nije sam 1 ostavljen. 
Radi to Deni na neobičan način. Prvo organizuje ljude i akciju, a onda na 
društvenim mrežama sve objelodani, od toga šta i kako treba do svakog 
pojedinca koji je i koliko uplatio. Do u cent i fening. Ovi što proklamuju 
javnost 1 transparentnost mogli bi od Denija naučiti kako se i na koji način 
to radi. Puno je i onih koji to lično i pojedinačno čine za ugrožene ili 
institucije od socijalnog značaja, a ne žele da im se ime Zna. 

Prije nekoliko godina upoznao sam Stefana Ditriha, švajcarskog 
socijademokratu i humanistu, pa zajedno sa Mladenom Ćavorom, dijelimo 
pomoć u Salakovcu prognanim i onim najpotrebnijim. Dogovorili se, tu 
oko Nove godine, da sem pomoći Crvenom krstu i izbjeglicama, podijelimo 
i pakete za najugroženije. Od Salakovca do Blagaja, od kuće do kuće. Od 
osamdesetogodišnje Bože u bjelopoljskoj kotlini do Gološevih u Blagaju. 
Boža bez vode, a Gološevi tu u nedovršenoj kući podno Blagajskih stijena. 
Pa povratniku sa sedamdeset i kusur koji preživljava od ribe uhvaćene 
u Neretvi do organizacija koje i same pomažu one kojima su tri obroka 
misaona imenica. Preduhitri nas korona jer smo, u ove proljetne mjesece, 
sve isplanirali da za desetak hiljada maraka kupimo najneophodnije za 
najugroženiju djecu u Mostaru. I Stefan nikom i ništa na račun i ruke. 
Kupimo sve što zatraže 1 lično predamo. Naučili nas ovi iz vlasti da je 
jedino sigurno samo ono što je i lično uručeno. 

Prepuno je ovih dana, na društvenim mrežama, poruka građana-ki 
Mostara kojim pozivaju da su spremni pružiti sve što imaju, onim koji 
nemaju. Mladi se organizovali pa onim u izolaciji dostavljaju 1 hranu i 
lijekove. I niko od njih ne pita kako se zoveš i kome pripadaš. 

A kako to čine pojedinci na vlasti? 

Ovih dana javnost je bila zaprepašćena pozivom kantonalne vlasti 
u Sarajevu da građani doniraju i uplate sredstva za nabavku neophodne 
opreme. Budžet od oko milijardu KM nije preraspoređen kako se ne bi 
kupovala skupocjena auta ili trošilo na reprezentaciju, a sve te silne pare 
usmjerile na medicinsku opremu. Ne, umjesto toga opremu bi trebali 
isfinasirati oni koji su već ostali bez posla ili oni koje će to uskoro postati. 
Istovremeno su tzv.privrednici nametnuli temu ne kako preživjeti 1 riješiti 
koronu nego kako će oni nastaviti. Zakukali su da neće imati platu ni za 

prvi naredni mjesec 1 kako slijedi otpuštanje radnika. Zar još neko misli 
da je njihova briga opstanak radnika? Njihova jedina briga jeste profit i 
ko će sve to nadoknaditi. Naviknuti da budzašto dođu do imovine, sada 
bi i koronu nekom drugom isporučili i fakturisali. Koliko li su poticaja, 
koncesija i bespovratnih sredstava ti isti već dobili od države, a nema ih 
među donatorima. Ne ubrajam tu ljude i privrednike koji su sve stekli 
svojom mukom i teškim radom. Oni 1 danas doniraju sredstva za nabavku 
medicinske opreme ili su se prestrojili pa umjesto šarafa prave zaštitne 
maske. Ovako ili onako, korona će pokazati, isto kao 1 u ratu, pravo lice 
i onih na vlasti i onih oko vlasti. Pokazaće i moj i tvoj komšiluk, one s 
kojima radiš ili posluješ, ali će prepoznati Hajriza iz Crne Gore, Denija iz 
Mostara, Stefana iz Švajcarske i mnoge dobre ljude za koje saznamo tek 
kad se korona pojavila. 
Nama je uvijek trebao bućkuriš pa da shvatimo gdje i s kim živimo. 

PRIČE O DOBRIM LJUDIMA: JAZO, 
VELEZ I MOSTAR 


Došla su neka nova "demokratska vremena" kad su neki pokušali 
da uklone zvijezdu petokraku. Srećom, prevladala je mostarska raja 
i pravi zaljubljenici Veleža. Ovi koji brišu istoriju, ili bi je, najrađe 
izbrisali, ostali su tamo gdje im i jeste mjesto, na smetljištu svog 
balkanskog primitivizma i nacionalizma. Tako je bilo u poratnim 
godinama kad su zaštitnici "vitalnog nacionalnog" gotovo pa zatražili 
halal za Velež. No, nije im prošlo. 


Mostar je za vijek i vijekove obilježio Aleksa Šantić, a kako napisa 
Josip Lešić "u kasnim popodnevnim satima njegovo je neumrlo tijelo 
spušteno u hercegovačku zemlju pri romantičnoj svjetlosti buktinja. Gore 
su pozvali Aleksu Šantića." 

U tom vaktu daleke 1922. godine osnovan je Radnički sportski klub 

Velež, da bi na njegov dres 1939. godine bila zacementirana crvena zvijezda 
petokraka. Prvu Upravu novooformljenog kluba činili su Anđelko Vlaho 
(predsjednik), Ranko Slijepčević (potpredsjednik), Borivoje Janjoš (prvi 
sekretar), Ljubomir Basta (drugi sekretar), Rudolf Beltram (blagajnik), 
te članovi Nadzornog odbora Mihajlo Cvetković, Milan Pavić 1 Bogdan 
Tepšić, a prvi kapiten bio je Lazar Radić. Onda su došle ratne četrdesete 
i kako to obično biva dobro je pobijedilo zlo, a Mostar u svoju slobodu 
uklesao najbolje kćeri i sinove. Uslijedio je potom višedecenijski procvat i 
mostarskih februarskih behara i grada uz Neretvu, i Andrićevske svjetlosti 
istinskog zajedništva i podizanja grada u ljudsku i hercegovačku metropolu. 
Bio je to, a ko zna hoće li ikad više, grad od bisera, starina, privrednog, 
kulturnog i svakog drugog procvata. I sportskog, dakako. 

U svekolikom izrastanju Mostara i Hercegovine razmahao se i 
fudbalski klub Velež sve do jugo i evropskih veličina. Kroz taj i takav Velež 
prodefilovale su legende od Muhameda Mujića, Čerkića, Šestića pa sve do 
tvorca najvećeg tima što ga je Velež ikad imao — SuleRebca. Pa onda trojac 
BMV i leteći Marić, kompjuter Vladić i ljudska i fudbalska persona Duško 
Bajević. U proteklih skoro pa stotinjak godina, dušu Veleža obilježili su 
mnogobrojni fudbalski 1 ljudski velikani. Jedan od njih je i Veselin Jazo 
Đurasović čiji se doprinos ne može izbrisati iz isplele duše ovog kluba. Tu 
sa BMV, ili nešto malo poslije, započeo je svoj fudbalski uspon i Veselin 
Jazo Đurasović. Nadimak Jazo vjerovatno je po onom jazavcu na koga ne 
smije niko udariti jer protivnik zna šta ga čeka. Tamo gdje drugi ne smiju ni 
nogom, Jazo je išao glavom. 

Odmotava se neobična fudbalska 1 ljudska Jazina priča. Svoj prvi i 
debitantski nastup imao je 1975. godine protiv zagrebačkog velikana 
Dinama. Nedugo potom Velež je igrao u Ljubljani protiv Olimpije, uz 
direktan TV prenos. Gledajući prenos te utakmice u 53. godini života, 
tu nadomak Mostara, u Raštanima odakle i jesu Đurasovići, preminuo 
je Vidoje Đurasović, otac devetnaestogodišnjeg Veselina. Nisu mogli 
pomoći ni nitroglicerin, ni Hitna pomoć. Od prevelike sreće što mu je 
sedamnaestogodišnji sin branio boje Veleža očevo srce nije izdržalo. 

A onda, u crvenom dresu slijedi punih 19 Veležovih i Veselinovih 
uspješnih igračkih godina. Preko 500 utakmica, od toga 304 u Prvoj ligi 
Jugoslavije, što ga svrstava među četiri igrača Veleža sa najviše nastupa, pa 
sa Marićem (441), Vladićem (360) i Bajevićem (320) čini veliku četvorku, 
od čega i 26 puta kao kapitenVeleža. Osvajao je i kup Maršala Tita i 

Balkanski kup 1981. godine. Zadnju utakmicu odigrao je, kao i na početku 
svoje karijere, protiv Dinama 1990. godine i tako zatvorio igrački fudbalski 
krug. Oproštaj se dogodio na najjačem Februarskom turniru 1991. godine na 
kojem su nastupili velikani: Crvena zvezda, Željezničar, Dinamo i domaćin 
Velež. Vrijeme je to kad su mostarski behari počeli ""mirisati'"" drugačije i 
zaudarati na neke nove ratne pokliče. 

Nije slutilo na dobro, pa su umjesto slavljeničkih Veležovih petardi 
Mostarom odjekivale one od 80, 100 i više milimetara prave mrtvozvorničke 
granate namijenjene Mostarcima koji u najvećem broju ili nisu razumjeli, 
ili nisu htjeli da razumiju, šta im se to sprema i događa na vlastitom 
topraku. Slijedi onda izbjeglištvo i presađivanje mostarskih korijena na 
neko novo tlo, gdje niko ne zna — ko će se i kako primiti, ili nikad ne primiti. 
U izbjeglištvu nepunih osam godina i povratak. Jazo nije mogao izdurati 
bez Veleža i Mostara, pa opet sve po starom i sve ono što se vrti oko i na 
fudbalskom terenu. 

Došla su neka nova "demokratska vremena"! kad su neki pokušali da 
uklone zvijezdu petokraku. Srećom, prevladala je mostarska raja i pravi 
zaljubljenici Veleža. Ovi koji brišu istoriju, ili bi je, najrađe, izbrisali, ostali 
su tamo gdje im 1 jeste mjesto, na smetljištu svog balkanskog primitivizma i 
nacionalizma. Tako je bilo u poratnim godinama kad su zaštitnici "vitalnog 
nacionalnog" gotovo pa zatražili halal za Velež. No, nije im prošlo. 

A kad je god bilo gusto za Velež tu se našao Jazo. Da pomogne, da radi 
s najmlađim, a kad ustreba da preuzme i najstarije i po nekoliko mjeseci 
bez plate, premije i honorara. Zato je Jazo najviše davao kad je bilo najteže. 
Djelovao iz drugog ešalona, tiho i nenametljivo, i stvarao one u prvim 
redovima. Pri tom je uvijek imao razumijevanje od svojih najbližih. Njegov 
sataraš brak, i jedan od onih 25% mostarskih mješovitih, pomogli su mu 
da iz svih nedaća izađe jači i plemenitiji. Iz tako sretnog braka su blizanci 
Siniša i Slaviša, a najmlađi Srđan krenuo očevim stopama samo što je veliki 
zamijenio malim fudbalskim terenom. 

Za Mostar danas, iako su ga ogolili i osakatili, bore se: Vesna Šunjić — 
duhovni mostarski obnovitelj, pa mladi iz NVO što pokušavaju zatrovano 
filtrirati, pa nekada, a sad sve manje Mišo Marić iz Londona, pa Markovine 
iz Dalmacije — što nikada nisu ni otišli iz Mostara, a tek Minja Bojanić 
što iz crnogorskih korijena redovito obilazi domaće ognjište i pisanjem 
odaje poštu prošlom i analizira sadašnje, pa dvojac skakača Emir 1 Lizde, 
pa mlada svjetska prvakinja u karateu — Ena Dizdarević, pa pisac Elvedin 

Nezirović što objedinjuje sve ono što Mostar ima i nema, pa onda jedna 
prava Mostarka Nataša Stojanović, sa šaltera u gradskoj upravi, gdje ne 
morate objašnjavati, kao drugim, gdje je Staro Veležovo ili Zgoni, a budete 
ljudski i profesionalno usluženi, pa profesor Amir Pašić koji obnavlja 
istoriju i zajednički život. Mostarski Nizozemac, Deni Behram dao je više 
za Mostar nego li jedna čitava generacija onih što se jedino znaju busati, ali 
u tuđa prsa. I stotine drugih mostarskih dobrih ljudi i bisera što će i danas, 
dok ovo čitate, s grabuljama pa da, koliko-toliko, uljude Partizanski. 

Među njima je, svakako, i naš Jazo, što krene s Bijelog Brijega, pobere 
smokve u Raštanima, svrati do Veleža i onda kafeniše s rajom u Cernici. Za 
njega ne postoji lijeva i desna strana, naši i njihovi, istočni 1 zapadni. On je 
samo Mostarac 1 Veležovac. A šta bi više! 

A sve nas, odozgo, s vrha Bjelušina posmatra Aleksa, a iz Fejićeve 
opominje komšija mu Osman Đikić. Nismo zaboravljeni ni od akademika 
Predraga Matvejvića kome je vječno prebivalište ono u svjetskim kulturnim 
metropolama. Protjerali su ih novokomponovani iz institucija, ali ne i iz 
srca Mostaraca. Pa pripazite šta i kako radite? Posmatra vas ili svevišnji, ili 
neko od onih bez kojih ne bi ni bilo Mostara, Veleža, ni Mostaraca. 

PRIČE O DOBRIM LJUDIMA — 
MEDICINSKA SESTRA LEJLA 


Doktor iz Brela koji je i sam preživio borbu s koronom, kaže da je to 
pakao. Opet, Boris Baden naučnik svjetske reputacije govori da danas svaka 
budala može izaći sa svojom teorijom svega i svačega, da je znanost u krizi 
i rukama velikih korporacija. Upitna je i vrijednost ili tumačenje sloboda 
ili ljudskih prava kakve smo do sada poznavali 1 definisali. Korona je i 
ovog puta jedino dobro došla političarima, da ponovo budu u prvom planu. 
Kad ih sve zbrojite na desetak kantonalnih nivoa, dva entitetska, jednom 
distriktu i onom državnom, vidimo da na korona krilima jezde političari 
kao da je izborno, a ne koronarno vrijeme. Neće, a da ne iskoriste i ovo 
vrijeme kako bi nam odaslali svoje političke poruke ili nas dijelili, što čine 

evo tri decenije. Puno je tu sličnosti za sve njih s ovih YU prostora, ali ima 
i bitnih razlika. Dok u tom istom okruženju glavnu riječ vode epidemiolozi 
i infektolozi, kod nas su prvom planu ili ginekolozi ili stručnjaci za civilnu 
zaštitu. Odjednom bi da reorganizuju i zdravstvo, ali i nas koje bi trebali 
liječiti. Opravdan je strah da sa zdravstvenom reorganizacijom ne bude 
slično kao sa poratnom privrednom certifikacijom. Uspjeli su i jedni i drugi 
da nas pretvore u brojke i statistiku, a mi sami postali zbir netačnih podataka. 
Većina prestrašena kad će konačno stići ta druga ili treća sedmica, a evo je 
sedma nedjelja otkako je ključna druga, poslije treće koja kad prođe ima još 
dvije nedelje kad je moguće da će trebati još dvije do tri nedelje (e, ko ovo 
protumači može slobodno biti direktor statističkog zavoda). Šta tek reći 
kada su nas ovako izolirane uspjeli ubijediti kako je spasonosan novi kredit 
MMF od 330 miliona, a da niko i ne zna kako i pod kojim uslovima. Jedino 
što sigurno znamo, tovar će ponijeti naši unuci, a oni bi sve dotle da ostanu 
na vlasti pod uslovom da redovno peru ruke, kako je to pojašnjavao jedan 
od velikih premijera, pa opet fasovao i koronu i odcjepljenje od EU. Samo 
pojedinci iz političke vrhuške, kakav je predsjednik Hrvatske, shvatili su da 
ovo nije vrijeme za nadmudrivanje već za stručnjake koji će liječiti ljude, a 
ne im podizati tlak 1 utjerivati strah, kad mu vrijeme nije. 

Tako i ovaj preveliki uvod o političarima, jer nam ni ovog puta ne daju 
mira, a ja hoću priču o dobrim medicinarima i jednoj mladoj medicinskoj 
sestri, pa još i pripravnici Lejli Dizdarević. Lejla nam priča samo jednu 
(ne) običnu mostarsku 1 svoju poučnu priču, priču iz koje bi mi stariji, prije 
svega, trebali nešto i naučiti. 

Nekim ljudima je predodređeno da se kale u najtežim vremenima, 
možda je vrijeme ili ko zna šta, donijelo da i ja budem jedna od njih. 
Rođena sam nekoliko godina poslije prokletog rata, koji nikom ništa dobro 
nije donio. Smatrala sam se sretnicom zbog toga što ću zajedno sa svojom 
poratnom generacijom biti u prilici mjenjati stvari na bolje, ali sudbina 
je htjela da se 20-ak godina poslije ponovi, ne ista, ali slična situacija. 
Odrastajući u porodici koja nikad nije dijelila ljude po naciji, vjeri ili boji, 
već samo na ljude i neljude, i sama što se podrazumijeva, hoću da postanem 
takva, čovjek, kosmopolit, građanin svijeta. Tako izabrah za svoje životno 
zvanje jedan od najhumanijih poslova, da budem medicinska sestra. Po 
prirodi sam empata, tako da sam već na praksi u toku školovanja duboko 
doživljavala svaku ljudsku sudbinu, koja me nekad rastuživala, a nekad kad 
je završavala sa sretnim ishodom, činila jako sretnom. 

Ne volim da djelim svoj grad, za mene strane ne postoje, pa kažem, 
Mostar nema dvije strane, već Neretva ima dvije obale. Po završetku 
školovanja, kao i sve drugo, u ovom našem gradu, teško mi bi doći do 
posla...Predavala sam molbe i zamolbe i na "ovoj" i na "onoj" strani. I 
onda igrom slučaja počeh da radim na Bijelom Brijegu, na Internom odjelu. 
Od samog početka su me prihvatili onako kako sam i očekivala. Tih prvih 
mjeseci pomagali su i davali savjete, učili 1 ukazivali. Trudila sam se steći 
neki temelj, a onda, samo nakon dva mjeseca mog pripravničkog staža, stiže 
mart 1 ova neman zvana corona. Ekspresno nas obučiše onim osnovnim 
stvarima, jer ništa nam nije išlo na ruku, vrijeme pogotovo. Prebacili su 
me na infektivni odjel, one sa internog, ali i kolege sa drugih odjela, na 
kako kažu, a tako i jeste, prvu borbenu liniju. Ne mogu reći da me prvih 
dana nije bilo strah, čovjek sam, ljudski se bojati, ali odmah poslije straha 
drugi impuls koji dolazi u životu je borba, nagon za opstankom. U čovjeku 
se nešto prelomi pa strah nadvlada hrabrost. Ni u jednom trenutku nisam 
pomislila da možda odustanem, odem na bolovanje, dam otkaz, što su mi 
mnogi predlagali. Imala sam podršku roditelja i sestara, kojih je najviše 
strah, ali su mi svi rekli: -Samo naprijed. Hrabre ljude i Bog čuva. Život 
neće slomiti-. Imala sam i obavezu prema ljudima kojima rekoh da ih neću 
osramotiti i koji su vjerovali u mene. Puno sam jača nego do sada. A kako 
vrijeme ne bira nit ljude niti događaje slomih se kad mi, samo prije sedam 
dana i iznenada ode dajidža, moj jedan i jedini. Umro je sa samo 54 godine, 
isplakah se i krenuh dalje. Znam da je ponosan na mene, da me i sa onog 
boljeg svijeta gleda i čuva onako kako samo to on zna i umije. Ponosna 
sam na svoje radne kolege na heroje i heroine. Sretna da naša žrtva ispod 
teškog zaštitnog odjela i maski koji ostavljaju modrice, ima svoju svrhu, 
da spašavamo ljude, da smo im mi često bliži od onih najbližih. I dok ih u 
zadnjim trenucima života držimo za ruku, mi i kad nam se plače pred njima 
glumimo hrabrost. Mi krijemo vlastite suze i crtamo osmjehe na njihovim 
napaćenim licima, mi se radujemo zajedno sa njima kad ozdrave i pratimo 
ih kući. Moje kolegice i kolege, bez obzira jesu li sestre ili vrsni doktori, 
nemaju vremena za neplodne rasprave, oni moraju u trenutku i odmah 
rješavati i pomagati pacijentu. Spasiti nečiji život -najbolja nam je nagrada. 
Sretna sam i kad nam ljudi svaku noć aplaudiraju sa svojih balkona. Naš 
posao je najdivniji posao na svijetu, naš trud ima svrhu i ponosna sam što 
sam na ovo što jesam". 

Ovako mi je u dahu izgovorila jedna dvadesetogodišnja medicinska 
sestra Lejla, a ovakvih Lejla pune su naše bolnice. Isto kao i neuništivih 
kamiondžija, vrijednih policajaca i graničara... No o njima se malo zna i 
piše. Prevlađuju namćori i manje dobri, dok novinske stupce pune oni iz 
politike i stožera koji to ni po čemu ne zaslužuju. 

Zato više vjerujem pripravnici Lejli, njenim drugarima i medicinarima 
poput Arapovića, Avdića, Pehara ili ..., nego li svim šefovima kriznih 
štabova i stožera zajedno. Izgleda da gotovo svi mi trebamo biti ponosni 
ako bi nas neka Lejla ili Anita primile da kod njih odradimo pripravnički 
staž. I obnovimo znanje, ono 1Z ljudskosti i struke. 

PRIČA O DOBRIM MOSTARSKIM 
LJUDIMA 


I danas kad nas ponovo prebrojavaju, kad mute balkansku kašu, 
domaći i regionalni uz prećutnu suglasnost međunarodnih, priča o 
dobrim ljudima je opomena da nam se Zlo ne ponovi. 


Većina, ona medijska, ali i ona druga, decenijama je na kašikicu 
imala priliku da čuje samo manji broj priča o dobrim ljudima u vremenu 
zla. Prevladale su crne hronike, tajkuni, sebični političari, propale firme, 
novoustanovljeni analitičari, prevareni narod i odlasci iz zemlje. Poodavno 
su završene priče o izbjeglicama, njihovom povratku i opstanku. Jedino što 
je od izbjeglištva ostalo je nesmanjen broj ministarstava, ureda i birokratije 
koji se, navodno, bave povratkom. Ne samo da se ne vraćaju izbjegli, 
nego su i oni — vjekovima domicilni, koji nisu ni pomišljali o napuštanju 
svog doma, u desetinama hiljada već odlepršali ka boljem, bez namjere da 
se ikad vrate. Drugi se, u međuvremenu, pakuju i traže agencije koje bi 
im obezbijedile uspješan odlazak. Stoga, predlažem da se već postojeća 

izbjeglička ministarstva i bezbrojni kantonalni i opštinski tzv. povratnički 
uredi, umjesto povratkom izbjeglih bave odlaskom onih koji su shvatili da 
im na ovim prostorima nema mjesta. Neka bar nešto rade, kad već postoje. Iz 
nedovršene i skrpljene države odlaze i oni koji imaju solidan posao, riješena 
gotovo sva životna pitanja, ali u ovakvoj raspamećenoj državi ne vide ništa 
dobrog za svoju djecu i unuke. Ostaju oni koji moraju, oni kojima godine 
ne dozvoljavaju odlazak i oni kojima je rat postao brat. Među odlazećim su 
i dobri ljudi koji su u najtežem ratnom periodu pomagali i spašavali svoje 
komšije od mrzitelja svega što je drugo i drugačije. No, vratimo se ljudima 
s početka priče. S početka ludih devedesetih. 


Dobra profesorica Vesna 


Prije ratnih događanja, za vrijeme rata i poslije njega, jedino je kroz 
ljude gledala ljude. U prodrtoj BiH kabanici, sredinom rata, napušta Mostar. 
Sve dotle je pomagala, ne pitajući za ime i prezime, za nacionalnost, 
vjeroispovijest i sve ono što danas karakteriše zalog za uspješan opstanak u 
neuspješnoj državi. Dođe vrijeme da je i sama morala otpozdraviti i gradu i 
univerzitetu, otpozdraviti onima koje je pomagala pa su to brzo zaboravili, 
ali i onima kojima je, baš takva, bila neprihvatljiva. Javila se, odmah 
po dolasku u Italiju. Na pitanje kako to izgleda bez granata i progona, 
odgovorila je: "Prvo što sam vidjela i bila očarana — jesu mladi ljudi koji se 
vole i ljube, stari bračni parovi koji se nježno drže za ruke, a eksplozijama 
ni pomena". Danas je profesorica na uglednom koledžu, a u Mostar, ako 
stigne, navrati užeglih avgustovskih dana. Priča o ljudima, o onim drugim 
nikad ni riječi. 


Jelka — uspješna majka i veliki čovjek 


Napravila je uspješnu prijeratnu karijeru. U ratu, tiho i nenametljivo, 
sa milosrdnim suprugom, pomagala onima koji ni ime nisu smjeli pomenu- 
ti, jer ko zna kako bi završili. I u to smutno vrijeme, dok su se neki razmetali 
humanitarnim poklonima, a neki bili željni konzervi iz NATO pakovanja 
četrdeset 1 neke, te devedeset 1 treće obilazila je svoje prijatelje, pretežno 
drugačijeg imena i prezimena. Obilazila i donosila tad najvrednije, pako- 

vanje hrane, poneku čokoladicu i ljudski osmijeh, prije svega. Popela bi se 
zajedno sa svojim suprugom i do petog sprata noseći na nejakim plećima 
fasunak za nekoliko narednih — ratnih mjeseci. 

A nije zvala da joj se pomogne. Nije zvala, jer je znala da primalac 
ni nosa promoliti ne smije. Davala je podršku za ostanak, ali i ukazivala 
na ludilo i potrebu da se život očuva i glava spasi. Danas je dobra majka, 
još bolja supruga i racionalna ekonomistkinja. No, ako je i danas uspješna, 
djeca su joj stotinama kilometara daleko od mirnodopskog ludila. 


Huso — prijatelj od prvog do posljednjeg smiraja 


Igrao je sa svojim drugarima fudbal na pooranoj zijemaljskoj ledini. 
Bio jedan od najboljih u ekipi u kojoj su većinu činili oni što su se drugačije 
zvali. Rat ga je sačekao i silom obukao u uniformu koju je morao, a nije 
želio navući. Svo vrijeme, dok nije završio u Njemačkoj, obilazio je svog 
školskog kolegu, drugovjernika, ali svog prijatelja 1 istomišljenika. I dok 
je u Mostaru obilazio i čuvao njemu najdraže, na onoj istoj pooranoj 
fudbalskoj ledini, povampireni zločinci ostavili su ga bez majke, bez oca, 
bez sestre. Završio je rat. Huso se vratio sa Zapada, a onaj nepravovjerni, 
kojega je Huso obilazio, sa strepnjom je iščekivao prvi susret sa Husom i 
njegovu reakciju. Šta li će reći, kako će reagovati? Hoće li i njega strpati u 
koš s onim što su mu Zlo nanijeli? Milion pitanja, a odgovor samo jedan. 
Ljeto je devedeset i neke poratne godine. Okuražio se njegov prijatelj pa 
pravo kod Huse. A Huso, isto onako kako su se družili u neuglednoj seoskoj 
školi, s raširenim osmijehom i sretan što vidi svog drugara potrča mu u 
zagrljaj. Nisu pričali o ratu, već o odrasloj djeci. I danas je tako, s tim što su 
Milanova djeca van BiH, a Husina tek namjeravaju otići. Moraju, jer za njih 
i pored fakultetskih diploma, nema posla, a ni onog pooranog fudbalskog 
igrališta. 


Ivica i Razija 


Prvi poratni susreti kod šatora bivše robne kuće "HIT". U organizaciji 
Crvenog krsta ponovo su se spojili istok i zapad. Susreli su se dobri ljudi s 
lijeve i desne obale Neretve. Sedamdesetogodišnja Razija s nestrpljenjem 

očekuje ko joj je to upriličio poziv. Nedugo potom ugleda svog mlađeg 
kolegu nastavnika Ivicu. Njeni najbliži su u dalekoj Norveškoj, ali je došao 
Ivica da sa svojom drugaricom prozbori ljudski i upita kako bi mogao 
pomoći. Donio, za ono vrijeme, najbolji poklon, šteku cigareta i upaljač. 
Poslije polučasovnog susreta svako ode nekoj tuđoj, a ne svojoj kući. I 
Ivica 1 Razija više nisu među živima, ali su u amanet svojoj djeci ostavili 
njihovu ljudsku priču. 


Damirov rodni list 


Namrgođena je druga polovina mjeseca aprila 1992. godine. Svi 
nekuda odlaze, ali niko ništa ne govori. U zraku se osjeća briga i napetost. 
Pozvao ga je komšija Zvonko i smireno predložio: "Znam, u kakvoj si 
situaciji, moj Damir je u Makarskoj pa bih i tvog Gorana poveo k njemu". 
Pa, kako ćeš Zvonko kad Goran nije...""? "Izvadiću mu Damirov rodni list, 
a i Vršnjaci su, pa niko ni primijetiti neće"", odgovori mu Zvonko. Danas su 
Goran i Damir veliki prijatelji i redovito se susreću na teniskim terenima u 
Mostaru ili u košarkaškoj dvorani u Podgorici. 


Zoranovih 100 maraka 


Ljeto je 1992. godine. Makarska. Goranu prilazi nepoznati čovjek i 
kaže: "Ja sam prijatelj tvog tate. Svi su tvoji dobro i pozdravljaju te. Tata 
ti je poslao 100 maraka, pa nek" se nađe". Tek po povratku, godinu dana 
kasnije, Goranov tata, prvi put čuje za ovaj susret i onih 100 maraka, koje 
nikad nije poslao. Zoran je zato — Goranov drugi otac! 

I danas, kad nas ponovo prebrojavaju, kad mute balkansku kašu, 
domaći 1 regionalni uz prećutnu suglasnost međunarodnih, priča o dobrim 
ljudima je opomena da nam se zlo ne ponovi. 

DOBITNICI 14-TO FEBRUARSKIH 
PRIZNANJA — 2016. 


Danas kada se vode velike polemike među znalcima, a još više 
među laicima i ostrašćenim, o fašizmu i antifašizmu, kad mnogi hoće 
dokazati da je antifašizam drugo lice fašizma, ovi su ljudi pokazali 
šta znači biti čovjek i antifašista. Stoga su 14-februarska priznanja, a 
povodom Dana oslobođenja Mostara, otišla pravim ljudima, onim koji 
su Mostar pravili Mostarom. 


+ Predrag Matvejević, 

e  Radmilo Braca Andrić, 
e  Izedin Pintul, 

e Sejo Mulahasanović, 

+ Mujo Salčin, 

+ Marsela Šunjić, 

+ Štefica Galić, 

+ Ramiz Panduri 

+ Alija Hadžialić 

Predrag Matvejević 


Humanist, kosmopolit, poliglot, aktivist, intelektualac, ljevičar i 
Mostarac. Akademik, humanista, borac za ljudska prava i čovjek, prije svega. 
Otac Ukrajinac, nakon povratka iz ratnog zarobljeništva u Njemačkoj 1945. 
godine, bio sudija u Mostaru, 1 majka Angelina, Hrvatica iz BiH iškolovali 
su u Mostaru svog Predraga koji potom doktorira na Sorboni. Predavao 
u Zagrebu i Francuskoj, potom na slavistici rimskog univerziteta "La 
Sapenza", bio gostujući profesor na nekoliko univerziteta u SAD. Nakon 
1991. godine odlučio je emigrirati i izabrao položaj "između azila i egzila". 
U cijeloj Evropi, Predrag Matvejević bio je prihvaćen i cijenjen više od bilo 
kog drugog intelektualca s ovih prostora. I nažalost, kako to obično biva, 
njegova kuća u Mostaru zarasla u travu i šiblje, najbolje opisuje odnos grada 
prema velikanu. Kako nema ni njegove kuće tako nema ni njegovih knjiga 
u ovdašnjem obrazovnom sistemu. Čekaju da, valjda, vrijeme i zaborav 
učine svoje. No, Mostarci su ga se sjetili povodom 14. februra i dodjelili 
mu svoje najveće priznanje. Da je živ, Matvejević bi, vjerovatno, rekao da 
mu ova povelja znači mnogo više nego sva međunarodna priznanja koja je 
dobio. No, doći će vrijeme kada će i u Mostaru Predrag Matvejević postati 
zvijezda vodilja u tmini koja se nad nama nadvila. 


Braca gradonačelnik i obnovitelj 


Radmilo je jedan od najvećih gradonačelnika koje je iznjedrio 
Mostar. U periodu od 1969. do 1974. godine kada je obavljao dužnost 
gradonačelnika svrstao se u red onih koji su Mostar učinili Mostarom. I 
danas s istim onim elanom kao i sedamdesetih prošlog vijeka neumorno 
radi na obnovi Partizanskog spomenika i vraćanju suživota svom gradu. 
Zato je i sada dovoljno reći Braca pa da svaki Mostarac zna o kome je i 
kakvom čovjeku riječ. U svojoj februarskoj poruci 2013. godine napisao je: 
Ostaje nam vjerovati i nadati se da će naši potomci, mladi ljudi Mostara 
znati 1 uspjeti obnoviti sve mostove, privredu, zdravstveni i školski sistem, 
kulturne i sve druge objekte i aktivnostima ponovo uspostaviti jedinstven 

grad multivjerske i multietničke tolerancije i solidarnosti, sloge, napretka i 
sreće". I pored svega što nam se događa, Braca i danas vjeruje da će njegova 
poruka doći do srca svih Mostarki i Mostaraca te da će se stanje konačno 
popraviti, a Mostaru vratiti onaj stari sjaj koji ga je nekad krasio. 


Doktor Izedin 


Porodični korijeni — ugledna mostarska familija. Višestoljetno 
porodično stablo i razgranato nasljedstvo. Stariji mu sin — evropski doktor s 
australijskim iskustvom. Mlađi, bivši Veležov fudbaler i afirmisani trener. A 
doktor isti onaj iz rata 1941-45, kao i ovog posljednjeg 1992-95. Pomagao i 
spašavao koliko je i kako mogao. Liječio bubrege, ali i nebubrežne boljke. I 
u nacrnjim trenucima savjetovao kako izbjeći zlo i opake ljude, kako spasiti 
glavu, pomoći unesrećenom. Tu, odmah iznad njegovog sokaka, rođen je 
Šantić, ljubovao Đikić, a sa Matvejevićem je pohađao gimnaziju. Doktor 
je od sviju njih naučio da primi komšiju za brata i čovjeka za čovjeka, 
a knjigu od Kurana i Biblije, Marksovog Kapitala do stručne literature 
prihvati kao univerzalnu vrijednost za svoj nauk i naum. Ni osma mu 
decenija nije na smetnji da ordinira i još uvijek liječi. Naprotiv, stigne na 
jutarnju do Bristola, obiđe preostale drugare, namigne i osokoli mlađe, za 
Bajram uveseli sve one iz narodne kuhinje, ali i zagrmi po ovovremenim 
vlastodršcima i sluđenoj nezasitoj političkoj eliti. Ne priča o svojim dobrim 
djelima, nego ih svakodnevno čini. 


Doktor Sejo 


Afirmisani mlađi prijeratni hirurg i ne samo hirurg. Udarnik, zajedno 
sa suprugom Gordanom, na drugom kolosijeku pruge Šamac — Sarajevo 
poodavne 1978. godine. Rat ga otpuhao u izbjeglištvo 1 Njemačku. Marljiv 
rad i želja za ovladavanjem najsavremenijim metodama u medicini učinili 
ga poznatim stručnjakom na zapadnoj hemisferi. A onda, i pored najboljih 
uslova koje je tamo imao, pobijedila je želja da sve to prenese u Mostar, 
mlađim kolegama. Tu, u svom gradu, prvo u jednom kliničkom centru, pa 

onda i u drugom formira najbolji odjel hirurgije. Obučavao i prenosio znanje 
i onim u Sarajevu, spašavao ljude, bez obzira na ime i zanimanje. A ako i 
kad stigne, prespava u vikendici u Blagaju ili na očevini u Jablanici. Danas 
je penzioner, ali ga pronađu i u Glogošnici i u novozasađenom voćnjaku. 
Nije umirovljenik, nego čovjek i humanista koji i danas interveniše, ne po 
pozivu, nego srcem i oko srca. 


Mujo borac 


Stigao borac i devedesetjednogodišnjak iz Malog Polja da iskorači uz 
strmo stepenište ka bini Narodnog pozorišta u Mostaru. Došao starina da 
primi njemu najdražu nagradu. Nakon zvanične ceremonije priča: "Dok sam 
se, sa svojih devedeset i kusur, popeo na pozornicu, osjećao sam se sretno 
isto onako kao i 14. februara 1945. godine kada smo oslobodili Mostar. I ne 
zaboravi zapisati, žao mi je jer mojih drugova nema više, ali sam sretan jer 
je pozorište puno dvadesetogodišnjaka"', opomenu me borac Mujo. 


Marsela Mostarka 


Februara 2009. godine, mnoge je zatekla vijest da je, nakon teške 
bolesti, preminula Marsela Šunjić, mostarska spisateljica, novinarka i 
publicistkinja, koja se bavila i manekenstvom, jer mnogi nisu znali ni da 
je bolesna. Prvi roman "Laku noć, grade", a poslije i "Puno pozdrava s 
Mjeseca" oda su njenom Mostaru, onom iz dobrih, ali i priče o zlim ratnim 
vremenima 1 opakim ljudima. Mnogi njezin roman "Laku noć, grade" 
smatraju himnom tragedije Mostara. O svojoj Marseli majka Vesna priča: 
Ona je umrla od boli za Mostarom. Za vrijeme rata stotinu je njezinih 
prijateljica dolazilo, dovodila ih je bez pasoša... njezin stan u Milanu bio 
je kao smještaj i prihvatilište. Bila je buntovna ljevičarka i uvijek govorila 
kako će se vratiti svom Mostaru". A o svom Mostaru i Neretvi, Marsela je 
napisala: "Negdje kroz oblake iznenada se pomolio tračak sunca. Na mjestu 
gdje je dotaknuo rijeku, ona je postala zelena... Obasjana plaventilom 
postajala bi smargadno zelena". 

Hrabra Štefica 


Potpuno jedinstvo etike, estetike i altruizma čine Šteficu Galić 
autentičnom pojavom u današnjem društvu. Boreći se, zajedno sa svojim 
suprugom, protiv aveti fašizma devedesetih, hrabro ustaje protiv ideologije 
koja proizvodi zlo, logore i podjele. Danas nastavlja borbu zajedno sa 
kolegama portala tačno.net, protiv rastućeg fašizma i svekolike nepravde. 
Zato je, često na udaru ekstremista i nacionalista, pretrpjela fizičke i verbalne 
napade na ulici ili u institucijama. Ali, ona im prkosi ne kalkulišući šta će 
pri tome izgubiti jer borba za istinu kao takvu, za nju nema cijenu. Smatra 
to svojom ljudskom dužnošću. Posebno je ponosna na ovu nagradu, rekla 
nam je: "Čast mi je ponijeti ovo veliko priznanje i boriti se zajedno sa svima 
vama — antifašistima za slobodu i jedan bolji i pravedniji svijet. " 


Umjetnik Ramiz 


Davne 1965. godine stvorio je ART Studio u cilju održavanja konti- 
nuiteta bosanskohercegovačke tradicije obrade bakra. Pored veduta grada 
Mostara sa centralnim simbolom Starim mostom, pejsaža sa nezaobilaznim 
pticama, kao simbolom raspjevanosti mediteranskog podneblja, Ramiz 
slika motive sa stećaka, a njegovi radovi nalaze se u kolekcijama širom 
svijeta. Afirmiše kulturu Mostara, a izlagao je u metropolama Evrope, u 
Meksiku, Turskoj... 


Borac Alija 


U popodnevnim satima, 14-tog februara 1945. godine, umarširao je 
u oslobođeni Mostar. Kako tad, tako i danas. Istrajao na ideji antifašizma i 
druge naučio da to isto budu i baštine. 

MOSTARSKA DUŠA - 
ROKO MARKOVINA 


Svakom Mostarcu, pa i onom koji ima samo početno M, dovoljno 
je reći Roko pa da zna o kom je i kakvom čovjeku riječ. 


Da vladajući izluđuju i narod i narodnosti, građane i manjine, 
konstitutivne i (ne)konstitutivne i sopstvene i tuđe glasače i poziciju i 
opoziciju, milion je primjera. Pričaju o Evropskoj uniji i popunjavanju 
upitnika, pokreću reviziju, hvale se desetinama hiljada novozaposlenih. 
Organizuju sijela i kafanske sastanke na kojima odlučuju u ime svih o 
državnim pitanjima i ne pomišljajući da to urade u institucijama i nadležnim 
organima. Tako, evo čitavu godinu zamajavaju narod kako će, pa onda kako 
neće, biti pasoša, a ako to uspješno riješe svi narodi i narodnosti moraju biti 
sretni 1 zadovoljni jer je desetak institucija i nekoliko stotina zaposlenih u 
njima uspjelo rješiti najjednostavnije tehničko pitanje, a to je štampanje 
pasoških obrazaca. Isto je sa auto-putem. Umjesto novih kilometara, 
mijenjaju se trase, poništavaju tenderi, uvode novi izvođači. Za 2,5 godine 

vladanja ni metra nove džade. Isto je, ili gotovo isto i u trećem stubu vlasti 
— pravosuđu. O njima najbolje govore oni sami. Dovoljno je pročitati izjave 
tužilaca, sudija, članova Visokog sudskog i tužilačkog vijeća, ministra 
bezbijednosti i svih onih koji to pravosuđe predstavljaju pa zaključiti da iu 
ovoj oblasti nema ni grama reforme, ni centimetra pomaka. Tužioci umjesto 
da procesuiraju kriminal i lopovluk, po čemu smo među prvima u Evropi, 
procesuiraju sebe same. U izvršnoj vlasti sve je poodavno popucalo. Ne 
zna se ni ko je pozicija ni ko je opozicija. Lažu toliko i tako da i sami 
sebi ne vjeruju. Indijski pjesnik Harviharaj dijeli ljude u četiri skupine, one 
plemenite koji zaboravljaju sebe da bi pomogli drugima, one koji pomažu 
samo onda kad to nije na vlastitu štetu, zlotvore koji će nauditi svom 
bližnjem da bi izvukli korist za sebe i one koji čine zlo bez ikakvog razloga. 
Zato i priča o dobrom mostarskom čovjeku i to o onom iz prve Harviharaj 
skupine, kakvih je srećom još preostalo i o kojima valja pisati 1 govoriti. 


Roko Mostarac i Internacionalac 


Kada sam se okuražio i usudio da otvorim priču o Roku shvatih, da iako 
smo prijeratni poznanici, a i "ratni saborci"', istina ne s puškom nego kao 
pripadnici civilne zaštite zaduženi da spašavamo od onih iz grupe tri i četiri 
— Indijskog pjesnika Harviharaja, o ovovremenom najvećem mostarskom 
neimaru koji je podjednako gradio ljude i društvene odnose, kao i avione u 
Sokolu" 1 brodove u Splitu, ne znadoh ni kako početi ni kako napisati, ni 
šta to od velikog djela izdvojiti. Zato ću svoje kazivanje prepustiti njemu 
samome i onom što je on sam zapisao i što su drugi o njemu izrekli. 

Izdanak stare korčulanske "loze", rođen 1945. godine, tipičan 
proizvod" stare mostarske Gimnazije, prošao sve faze u FK "Velež", 
izabran dva puta 90-tih za najomiljenijeg Mostarca. Predsjednik SOFK 
80-tih, dobitnik mnogobrojnih priznanja, doktor tehničkih nauka i profesor 
Sveučilišta u Splitu. 

Danas penzioner, ali ne i umirovljenik. Nepopravljivi ljevičar i 
čovjekoljubac, prije svega. I sada prkosi i godinama i bolesti, nemirnog 
duha u sedamdesetim, gotovo podjednako kao i u tridesetim. 

O Mostaru i oko Mostara govori: "Ivo Andrić je, prije šezdesetak 
godina, napisao jednu tešku istinu vezanu za ove prostore: — Dođu tako 

vremena kad pametan zašuti, budala progovori, a fukara se obogati. To je 
nasušna istina i na to nas povijest, kao "učiteljica života"', stalno podsjeća. 
S druge strane, Mostar je, uz Vukovar, bio "grad za udžbenike", kako se 
može s žiteljima različitih nacionalnosti, kultura i konfesija živjeti skladno, 
u miru i dobru... 

Nakon rušenja mostova, Mostar se pretvorio u ''dva grada", podijelio 
se na dvije "one strane" 1 takvim je ostao do danas. Mnogo je zla 
učinjeno. Mnoge su žrtve pale, mnoge su se "fukare"' obogatile, a svatko 
se zabarikadirao iza svoje ''mušice 1 nišana"! i spremno čeka "na odstrjel" 
suprotnu stranu. 

Mislim da su se mostarski intelektualci, pripadnici sva tri naroda, 
poklopili po ušima", svjesni svoje nemoći da bilo što promijene." 

Godine 2012. o svom Mostaru Roko zbori: "U Mostar su me donijeli 
moji roditelji, pod konac 1945. godine kad sam imao samo 9 mjeseci. Ako 
išta znam i ako išta vrijedim, to imam zahvaliti ponajprije mojim roditeljima, 
mojim profesorima, ali ponajviše Gradu i njegovom "'rajinskom"' odgoju. 
Za sve što sam želio (na)učiti... imao sam priliku. I nikad mi nitko, zato što 
sam Hrvat, nije rekao "tamo se". Znao sam vrijednost "obraza" i držao sam 
do njega. Jer "obraz" se teško stječe, a vrlo lako izgubi. I ako ga jednom 
izgubiš... nemaš ga više. 

Kad dođem danas, istina rijetko, par puta godišnje, u Mostar, obuzme 
me velika tuga, kad vidim sve to što vidim. To nije više onaj grad s kojim 
sam živio, kojega sam, zajedno s mojim sudobnicima, gradio desecima 
godina... Tužno mi je priznati da me za Mostar danas neraskidivo vežu tek 
samo groblja i haremi. Masline, Sutina, Šarića harem i Partizansko groblje. 
I svaki put, kad dolazim u Grad iz Splita, u kojem trenutno živim, pri 
samom prijelazu granice, pogledam u nebo i zavapim: "Bože, zašto dopusti 
ćhajvanima" da ovo urade od onakve zemlje? Šta smo ti toliko zgriješili""?? 

A na postavljeno pitanje od prije pet godina: "Ima li ikakvih izgleda 
za svjetliju budućnost BiH?", Roko proročanski odgovara: "Ako se nastavi 
ovako, kako se ''radi"" zadnjih 20 godina, nema izgleda. Da bi se vidjelo 
svjetlo na kraju tunela", najprije treba prokopati tunel. Ja jednostavno, ne 
vidim da se tunel uopće počeo kopati, a kamo li da je blizu kraj njegova 
prokopavanja. Sve mi se više čini bližom ona iz "Zidanja Skadra na Bojani" 
koja veli: "Što majstori, obdan, sagradili, to bi vile, obnoć, razrušile". 

Svakom Mostarcu, pa i onom koji ima samo početno M, dovoljno je 
reći Roko pa da zna o kom je i kakvom čovjeku riječ. 

CARITASOV HUMANITARAC MANDIĆ 


IK 


SAko ne živite u ljubavi ne možete ući ni u jedan hram božiji; a ako 
ste u ljubavi ne morate ulaziti jer ste već u njemu"! - Osho. 


Caritasov cilj je pomagati svakog čovjeka u njegovim tjelesnim i 
duševnim nevoljama, štititi najugroženije i najslabije: u porodici, na poslu, 
u komšiluku, političkoj zajednici, suživot s različitostima, bez ikakvih 
predrasuda. 

U osnovnim načelima svog djelovanja, ova organizacija ističe pružanje 
pomoći za samopomoć, pravično i nebirokratski, nezavisno O Vjeri, naciji i 
političkom uvjerenju. Zaštititi one koji nemaju pomoć ni od koga, koji se 
osjećaju izolovano, osamljeno i odbačeno. Nadahnut evanđeoskim načelima 
i teološkim temeljima, Caritas u svom radu djeluje transparentno i kreativno 
vodeći računa o dostojanstvu ličnosti i pravima čovjeka. 

Kako svaku organizaciju čine 1 stvaraju ljudi, a najviše oni koji nisu 
na istaknutim funkcijama i u medijima, o Caritasovoj misiji, ovog puta, 
najbolje govori kratka priča o Mandiću — Caritasovom magacioneru. 

Bolest natjerala mog prijatelja Hasana da, po izlasku iz bolnice, mora 
koristiti bolnički krevet koga nit ima nit može obezbijediti. Sjetih se onih 
ratnih konzervi, makarona i paketa koji su u devedesetim život značili, a 
darivani su i onim druge vjere i nacije, pa predložih da se Caritasu obratimo. 
Bez posebnih procedura i administrativnih zavrzlama, kakvim nas u dobro 
plaćenim državnim institucijama svakodnevno maltretiraju, odobriše krevet 
i pružiše nadu i u ljude i u ozdravljenje. 

A magacioner Mandić sretan da može pomoći samo upita imamo li 
vozilo za prevoz kreveta? Snaći ćemo se nekako, pa krevet prevesti, uglas 
odgovorismo, iako smo i bez kombija i bez vlastitog auta. Vidi on, iako 
nije izučavao psihologiju ni na sveučilištu ni na univerzitetu, da ćemo se 
namučiti da do kombija dođemo, pa nam predloži: Ostavite mi adresu i 
telefon, a krevet će za sat biti u vašem stanu. I tako bi. 

A nakon mjesec dana, Mandić došao da vrati krevet jer će i drugima 
zatrebati. Popio kafu i požurio da onim što već čekaju, ljubavlju i pažnjom 
uzvrati. 

Ni danas ne znam ime magacionera Mandića, ne znam ni od koga je 
niti iz kog mjesta potiče, ne znam mu ni političku orijentaciju niti bilo koga 
iz porodice, ne znam..., ali zaam da je desetinama ljudi pomogao i pomaže, 
da Mandićeva ljudska riječ i spremnost da ljubavlju uzvrati, više znači nego 
li desetine skupova na kojima se raspravlja o zaštiti prava pacijenata. 


Ako ne živite u ljubavi ne možete ući ni u jedan hram božiji; a ako ste 
u ljubavi ne morate ulaziti jer ste već u njemu"! - Osho. 

NEUVELI ĐULIĆ I KOSMOPOLIT 
PINTUL 


Čovj ek, posebno balkanski, navikne se na Zlo, lošu vlast, sirotinju, 
glad i nesreće. Izgubimo ponos, a otmu nam hrabrost. Lažu nas i kradu, 
a mi kao da smo im na tome zahvalni, jer može biti još i gore. Koliko ste 
puta i od koliko ljudi čuli: Samo da rata ponovo ne bude. Zar to najbolje 
ne potvrđuju i vijesti iz Parlamenta FBiH gdje sjedi čak pet zastupnika 
protiv kojih se vodi postupak kod nadležnih sudova po različitim 
osnovama, dok je jedna parlamentarka već osuđena za krivično djelo 
prevare. No, ono što je najgore, žele nam ukinuti i uspomene ubjeđujući 
nas kako je nekad sve bilo gore i naopako. Rijetko, ili tek dvadesetak 
godina poslije rata, možemo čuti poneku lijepu ljudsku priču o dobrim 
ljudima u vremenu Zla i dobrom u vremenu beznađa. Otud i ovaj zapis 
o dobrim mostarskim ljudima, kako se ne bi dogodilo da ono što nije 
zapisano — nije ni postojalo. 

Neuveli Đulić 


Jovan Jovanović Zmaj u svom djelu Đulići pjeva iskreno i jednostavno, 
čedno i spontano. U sve to upliće i ljubav prema domovini. Na sličan način, 
ali počesto oštrije i bez razumijevanja okoline, svoju ljubav prema teatru i 
mladima iskazuje 1 Sejo od davne 1974. godine kada je stvorio Mostarski 
teatar mladih - MTM, pa sve do današnjih dana. U ovih preko četrdeset i 
kusur godina nisu ga posebno milovali ni u bivšem, a o sadašnjem režimu, 
tek i da ne govorimo. Pokušavali su da ga ugase oni koje je doveo u teatar, 
ali i poratni političari čiju je karijeru pravio u socijalističkom sistemu. Od 
zabrana do (ne)finansiranja, od sudovanja do prostorija. Mnoge su, zbog 
toga, teatarske i nevladine organizacije i udruženja u Mostaru ili prestali s 
radom ili još samo formalno tavore. No, on nije dozvolio da MTM uvene 
i nestane. 

Naprotiv! 

O onom što je mostarska kulturna, posebno pozorišna, scena danas, 
Djulić je zapisao: Nedavno sam dobio pismo, koje me prilično iznenadilo, 
od Odin teatra i sa potpisom Euđenija Barbe. Naime, čuveni reditelj me 
obavještava da od 1. do 3. oktobra u sjedištu Odin teatra u Holstebrou, 
u Danskoj organiziraju obilježavanje 40 godina Odin teatra, te da će tim 
povodom premijerno izvesti svoju novu predstavu "Andersenov san". 
Međutim, ključno iznenađenje bilo je u činjenici, o kojoj me obavještavaju, 
da je poziv poslat na sto adresa, jer im to dozvoljavaju mogućnosti kojima 
raspolažu. I još kažu da su poziv poslali onim ljudima u svijetu koji njima 
nešto znače, te onim ljudima u svijetu koje smatraju značajnim za teatar 
danas. Prvo što mi je palo na pamet bilo je pitanje: Otkud mene na tom 
spisku. Da nije neka greška? Nije moguće da mene pozivaju pored toliko 
važnih i značajnih ljudi u svijetu. Pa ni ja se sam ne bih usudio, ni u snu ili 
pijanstvu, staviti na neki takav spisak. Da nije neka i nečija provokacija? 
Šaljem e—mail glumici Odin teatra, Juliji Varley, i onako dječački obazrivo 
pišem da sam dobio poziv za njihovu premijeru i proslavu, te pitam radi 
li se, stvarno o pozivu ili...Dobivam brz odgovor u kojem mi se potvrđuje 
vjerodostojnost poziva i još me se pita da li trebam neku pomoć oko 
dobivanja viza ili kupovine avionske karte. Tek tada čitam spisak pozvanih. 
Kod svakog imena zastanem i kroz misli mi prođu djela koja iza njih stoje. 
Sve je to živa istorija teatra. Sve su to imena vrijedna divljenja i poštovanja. 
Otkud onda mene na tom spisku? Po kom kriteriju sam se našao među sto 
odabranih? Zašto me Barba odlučio pozvati? Nisam uspio naći odgovor ni 
na jedno pitanje koje sam sebi postavljao. Važno je utoliko što me podsjetilo 
da na obilježavanje mnogo manje važnih domaćih, čitaj lokalnih, institucija 
kulture ili njihovih uradaka ne dobivam poziv, jer se ne mogu naći na 
njihovom spisku STO. U čemu je problem? Kako je moguće da je lokalni 
kriterij strožiji i mnogo selektivniji od onog svjetskog? Kako je moguće da 
je normalno da budete na spisku Euđenija Barbe među sto pozvanih na 
obilježavanju četrdeset godina postojanja Odin teatra, ali vas istovremeno 
nema na spisku lokalnog centra za kulturu kad poziva svojih sto odabranih 
na otvaranje izložbe neke njima znane likovne umjetnice? Znam, niko u 
svom selu nije postao prorok, kaže narodna mudrost. Ali, istovremeno znam 
i da živim u ranjenom i raseljenom gradu kojem je potreban svaki 
zračak kvaliteta, optimizma, znanja... u njegovom oporavku. U mislima 
listam slične primjere i shvatam da se radi o pojavi, a ne usamljenom 
incidentu. Shvatam da je to novi stil ponašanja. Shvatam da vrijede nove 

estetske norme po kojima se mi ne uklapamo u novo društvo, te zbog toga 
nas nema na njihovim spiskovima da ne stršimo pričajući i pozivajući se na 
kulturnu istoriju grada. Oni o tome nemaju pojma. 

Šta njih briga kakav je teatarski život imao Mostar u devetnaestom 
stoljeću. Šta njih briga kad je ovdje prikazan prvi film. 

Šta njih briga za činjenicu daje ovdje objavljen prvi prevod Šekspirovog 
"Magbeta" na ovaj naš jezik, kako god ga ko zvao. 

Šta njih briga što nemaju pojma šta jeste "Mala biblioteka". 

Šta ih briga što ne znaju ko je napisao muziku za Šantićevu "Eminu "'. 

Šta ih briga što nemaju pojma da je Narodno pozorište igralo po 
dvanaest premijera u jednoj sezoni. 

Šta ih briga što nisu nikad čuli da je naš Sifonijski orkestar bio jedan 
od rijetkih takvih orkestara izvan velikih centara. 

Šta ih briga što... 

I ono što organizuju, uglavnom organizuju, imajući na umu njihove 
estetske kriterije. Logično, i spiskove prave po istom kriteriju. 

Sad shvatam, zato nas nema na njima, jer nismo im u svakodnevnom 
vidokrugu. 

Neka. To je dobro. Dok se oni dive jedni drugima mi ćemo putovati po 
Svijetu i tom istom Svijetu pričati priče o našem Gradu koje ovi kod nas ne 
znaju. 

Pričati i tim pričama taj Svijet dovoditi u naš Grad, nadajući se da 
tako širimo krug onih koji znaju gdje žive. 

Ovo je samo dio nemirnog i stvaralačkog Sejinog duha. Drugi je 
sve ono što je napravio kroz svoj antifašistički angažman, obilježavanje 
14-februara i ljubav iskazanu prema gradu i domovini. O trećem i inom 
govore i tek će progovoriti generacije dolazećih. Jedan od njih je i mladi, 
a "tvrd" nacionalista sa Omladinske škole ljudskih prava u Bijeljini, čiji je 
organizator Helsinški odbor za ljudska prava, a predavač Sejo. Taj zavedeni 
mladić za koga su govorili da bi prije promijenio mišljenje optuženika u 
Hagu nego njegovo, samo sedam dana poslije zapisao je: Molim Vas, hodajte 
ovom zemljom i mjenjajte ljudima svijest kao što ste meni promijenili. 

Kosmopolit doktor Pintul 


Pometensovihprostora 1992. godine,doktorAdnan, kaoi hiljadedrugih, 
nakratko u Zapadnoj Evropi, potom u Australiji, pa ponovo u Njemačkoj. 
Izbjeglički dnevnici postaju knjige. Jedna, ponajmanje posvećena Mostaru 
i bivšoj domovini, i druga, s izbjegličkih prostora svekolikog dunjaluka. 
Iskazao ih je notama kroz svoje muzičko stvaralaštvo, a predstavio na 
koncertima širom Evrope i u Narodnom pozorišu Mostar krajem 2013. 
godine. Ima ljudi koji kroz život idu časno i uzburkano, ne galame nego 
stvaraju, uče i druge pored sebe i tjeraju ih da što više rade i rješavaju. 
Autoritet grade znanjem i naukom. Kopaju, traže i izučavaju ne samo u 
struci nego i ukupnoj društvenoj zbilji. Pronalaze odgovore i nude rješenja. 
Od ratnog izbjeglice postaje svjetski putnik i deklarisani kosmopolit— ljekar 
po zanimanju, kompozitor i pjevač po vokaciji. Najmlađi vokalni solista 
ansambla "Mostarske kiše", rasplakao na Sutjesci i Tita i otpjevao mu svoju 
pobjedničku sa "Malog šlagera", 
o Sanji i žvaki. Upamćen je po 
najvećem = autorskom — dijelu 
SU ulici Karađoz bega", koju 
grupa Indexi izvodi pjesmu na 
festivalu u Zagrebu. 

O Kišama, Mostaru, životu 
u Njemačkoj, Adnan priča: Vri- 
jeme Kiša je pečat jednog vre- 
mena, bezobrazno prohujalog, 
po kojem ću do svog posljednjeg 
daha da maštam, da patim i da- 
lje da se nadam. Za neke je vri- 
jeme bivše Jugoslavije i uopšte 
socijalizma bilo dikatatura, za 
neke grobnica naroda, utopija, 
propala ideja. Po meni je socija- 
lizam bio pokušaj, zasigurno ne 
i posljednji, izgradnje pravedni- 

Jjeg, humanijeg i plemenitijeg svijeta. Pitam se često — gdje je nestala naša 
slavenska solidarnost i obzir prema drugome? Sada, kada ni Kiša ni Mo- 
stara više nema onakvog kakvom smo mu pjevali, ja sanjam jedan februar 
iza toplog zida, u kojoj ću s karanfilom na reveru slaviti našu časnu prošlost 
i slobodu koja nikada i nikome ne može doći na UN transporteru, nego baš 
kao u pjesmi — na bijelom konju. Premalo su dvije obale rijeke da Mostar 
bude ono što jeste. Stanovnici treće obale pate u izbjegličkim bespućima, 
od istočne Hercegovine, preko Beograda i Banja Luke do Evropske uni- 
je i Pacifika, od Australije pa do Islanda... Intelektualna elita ostala je 
obezglavljena i sama počela da prihvata nova pravila igre u kojima se ljudi 
više cijene po onom što imaju na glavi, a ne u glavi. Dakle, kriza i nemoć 
intelektualne elite pogoduje nacionalističkim strankama i trajaće sve dok 
se ne rodi nova, koja prvo mora da cijeni samu sebe da bi je narod slije- 
dio. Sve se posmatra površno i stihijski, pa i Evropska unija. Niko ne pita 
koliko košta pridruživanje, a kamoli razdruživanje. Tamo i nigdje drugo ne 
smijemo ulaziti kao prosjaci koji prihvataju sve što im se unaprijed odredi. 
Ni u Njemačkoj ni u Evropskoj uniji nije sve tako ružičasto kako to vide oni 
koji nikada nisu tamo živjeli. No, ja sam profesionalno zadovoljan jer ovdje 
u Njemačkoj liječim pacijente svih boja, rasa i nacionalnosti. 

Ni danas Adnan ne prestaje sanjati pa nastavlja: Sanjam da BiH bude 
vezivno tkivo buduće južnoslavenske ideje. Kada 70-te pogledam nevinim 
dječijim očima dobijem veličanstven i neponovljiv mozaik sazdan od 
uspomena, suza i ponosa na Zemlju u kojoj sam se rodio, koju sam volio i 
volim, i koju ću uvijek voljeti. Sve naše pjesme su pečat jednog vremena, 
bezbrižnog i ljudskog koje me danas čini nesretnim jer je bilo previše dobro 
da se ponovi. Da se suze daju pretočiti u riječi potekla bi nova rijeka uz 
koju bismo se još jednom rodili, ljubili i odlazili.... 

Takav je Adnan. Unuk mostarskog kadije Bešira ef. Pintula koji od 
prvih dana rata 41. godine protestvuje protiv progona Srba, uključuje se u 
ilegalni rad, spašava simpatizere NOP-a, objašnjava ciljeve i svrhu borbe 
protiv fašizma. Sin majke Bahre, ugledne mostarske prosvjetne radnice, 
danas u zasluženoj penziji. Otac Izedin, primarijus, pionir i osnivač 
mostarske urologije 1 ovogodišnji dobitnik najvećeg 14-to februarskog 
priznanja. Iz takve antifašističke porodične loze ponikao je i Adnan, a 
nastaviće diljem svijeta njegove tri djevojke iz sretnog braka sa Sarajkom 
Almom. 

MENSUR SEFEROVIĆ 


Neko od slobodnoumnih, a takav je i Mensur Seferović, je rekao: 
Sve dok smo samo nacija, nismo ljudi". 


Pripadam generaciji omladinskih aktivista Mostara, tamo negdje od 
1974. godine pa sve do početka devedesetih. Bile su to generacije koje jesu 
stvarno baštinile antifašizam i zajedništvo. Jesu gradile i drugi kolosijek 
pruge Šamac-Sarajevo, a mostarski omladinci tih godina učestvovali i 
gradili širom bivše nam države. No, isto tako te generacije jesu otvarale 
i šire vidike, otvarale nove demokratske procese i tražile rješenja u novim 
okolnostima. Te generacije su začeprkale 1 u kandidatske liste, osmjelile 
se da traže više kandidata od zadatog broja, jesu stvorile i MTM koji bi, 
počesto, zagrebao i tamo gdje nije bilo poželjno, jesu formirale i odnjegovale 
ansambl Mostarske kiše. Stvorile su i omladinski list LOM koji je jasno i 
britko ukazivao, kritički i bez pardona, na anomalije koje je i to vrijeme 
imalo. Počesto bi njegovi urednici iz prizemlja gdje je bilo sjedište SSO — 
Saveza socijalističke omladine, morali na spratu više, raportirati partijskom 
sekretaru šta to mi radimo i za koga? Osmjelili smo se da štampamo i za 

to vrijeme neke brošure i otvaramo izložbe previše liberalne, a premalo 
jednobojne. I nismo odustajali... 

Zašto ovo ističem kad danas govorimo o Mensuru Seferoviću? 

I u to vrijeme, za koje danas novokomponovani, nacionalistički 
i falš-političari kažu da je bilo vrijeme jednoumlja, postojali su mnogi 
koji su naučno, stručno i uz ogromnan trud i znanje analizirali proteklo i 
zagovarali buduće. Intelektualac Mensur Seferović jedan je od njih. Neki 
su, opet, kao vrhunski stručnjaci i organizatori, najkrupnije stvari rješavali 
po kratkom postupku i odmah. Takav je bio i profesor Isidor Papo koji 
je kao najbolji lijek za srce nudio šipak, a kao predsjednik Savjeta ORA 
Nereteva" sazvao bi savjet koji je trajao najviše pet minuta. Prethodno 
bi se sa nama omladincima dobro pripremio, a onda na sjednici Savjeta 
izdikirao šta je čija obaveza i samo rekao:" Ti ćeš Jole (Musa), ti ćeš Sadi 
(Cemalović), ti ćeš uraditi to i to" i sve je na kraju bilo vrhunski izvedeno. 
Opet, neki drugi kao Hamdija Pozderac koji je stvarno podržavao mlade, 
banuo bi iznenada i van radnog vremena u prostorije Komiteta i omladine 
u Mostaru, zatekao samo čistačicu i onda sa njom na hodniku popio kafu 
i proljudovao. Bila mu je čistačica bitnija od predsjednika. Tako isto je 
bilo i kada smo ga upoznali da za predsjednika Omladine BiH predlažemo 
jednog kandidata za koga smo bili uvjereni da je "prvi 1 pravi". Hamdija 
je samo rekao ''neka vam bude 1 uradite kako ste naumili, ali svi njegovi 
nisu iz našeg pokreta, nego s druge strane". U ratu i nakon rata, taj isti 
postade jedan od glavnih vođa nacionalističe partije. Potvrdilo se ono što 
nam je Hamdija rekao osamdesetih prošlog vijeka. I da ne nabrajam, hiljade 
ovakvih ljudi i primjera. 

Često bi, kod nas u omladinu, svratio i fini — uglađeni gospodin, a 
drug Mensur Seferović. Zvali bisno ga da održi predavanje ili da nas nauči 
o onom što znali nismo ili ono o čemu se rijetko pričalo. A pričao bi o 
činjenicama, argumentovanim 1 potkrijepljenim događanjima, od brojeva 
do pojava i posljedica. Govorio bi o Titu, najvećem s ovih prostora i onom 
što je sve dobro 1 državnički odradio, ali bi isto tako ukazivao na greške i 
propuste koje smo pravili 1 koje valja ispravljati. 

O stvaralaštvu Mensura Seferovića pisali su i Meša Selimović, 
Dževad Jahić, Mihajlo Lalić, Radonja Vešović i mnogi drugi ugledni pisci 
i akademici. No, čini se da je sud o Mensuru Seferoviću najbolje izrekao 
Bogdan Bogdanović koji u predgovoru za njegovu knjigu — Vjetrenik 
kaže: "Pred nama je pogled unatrag na rat 1 ratove, upečatljiva priča bez 


69 


milosti prema bilo kome. Kazivanje je to leve polovine današnjeg sveta, 
veran prikaz dalje, ali nažalost 1 bliže prošlosti, viđen i predočen u ime 
onih vrednosti koje je jugoslovenska borba promovisala i kojima se uveliko 
priključila opštim okvirima evropske antifašističke svesti i savesti. U 
tekstovima ove knjige, u dokumentarnim saopštenjima, kao i u komentarima 
Mensura Seferovića, nikako se ne skrivaju trenuci zebnje i zamora, čak ni 
trenuci povremenih partizanskih pokleknuća. Izranjaju ponekad i duboko 
zakopane unutrašnje tenzije, baš kao što se ne mimoilaze ni drugi sitniji 
gresi... Ne zataškavaju se ni pojave stalnog osipanja borbenog sastava, 
dezertiranja, a u nekoliko mahova obrađena su čak i tragična rastakanja 
borbenih jedinica. Ne skriva se, dakle, druga strana našeg proslavljenog 
rata protiv sila osovine, što, razume se ne umanjuje već uvećava vrednosti 
pobuda, pa bar delimično i rezultata...Drugim rečima, ne preskače se ono 
što je dosad ulepšavajuća partizanska istoriografija, naročito u popularnim 
tekstovima i školskim udžbenicima uveliko izostavljala 1 time, suviše često, 
dovodila u pitanje verodostojnost osnovne istine. A ta je — da su se vodile 
nadčovečanski teške borbe u ime zajedničkih antifašističkih ciljeva. Jer da 
se ne zaboravi: postoje uvek i dublje istine, istinitije od rutinskih istinica za 
svakodnevnu upotrebu". 

Mensur Seferović to isto radi i danas u poodmaklim godinama, 
ali u SAD. I gospodina i druga Mensura Seferovića zadesila je ista ona 
izbjeglička sudbina, kao 1 drugih 1.200.000 hiljada BiH državljana koji 
tumaraju zemaljskom kuglom, ali koji se ne predaju nego i sada stvaraju i 
uče — sebe 1 druge. Djeluju iz drugog plana, ali su prvi po znanju i nauku, 
bez obzira na svoje devedesete i one naše ratne — proklete, a isto devedesete. 
Mensur nas je učio u prošlom, ali i svih ovih godina 21. vijeka. 

Neko od slobodnoumnih, a takav je i Mensur Seferović, je rekao: "Sve 
dok smo samo nacija, nismo ljudi". 

VJEČITI OMLADINAC ZLATKO 


Bosni i Hercegovini nisu potrebni visoki i niski predstavnici. 
Najbolji predstavnik u Bosni i Hercegovini bila bi — istina. I to — istina 
svih. Istina oslobođena strasti, zavisti, mržnje, osvete. Istina je najteži, 
predstavnika, nacionalističkih i gramzivih bh. političara, poslijeratnih 
i novokomponovanih tajkuna i niskih pobuda! 

Najbolji i jedini predstavnik su mladi i obrazovani ljudi koji 
sve više spoznaju realnost i jeftine političke trikove koje im prodaju 
vlastodršci, a nameće tzv. intelektualna elita svrstana u stranačke 
fotelje, zarad sopstvenih interesa. 

A cijeli svoj život je sa i uz mlade ljude — vječiti omladinac Zlatko Šoše. 

Kada je u poratnoj i poharanoj BiH trebalo objedinjavati silom 
rastavljeno, pa i Teniski savez entiteta, zasukao je rukave onako kao što je 
to radio kao sekretar omladine Mostara i BiH. Nije to radio kao zamrznuti 
nacionalistički političari iz '92., u silu boga ipo narudžbi međunarodnih. Radio 
je, prije svega, s djecom 1 teniserima, s njihovim roditeljima i trenerima. Na 
put iz Sarajeva za Banja Luku krenuo bi da prenoće kod domaćina i roditelja, 
u njihovom domu, a ne u hotelima i motelima. Družila su se djeca s djecom, 
neovisno iz kog grada dolaze i kako se zovu. Spavali smo kod Kozarčana, 
a oni kod nas u Sarajevu, trenirali i u "Boriku" i u "Mejdanu"', a susrete 
završavali na šljaci ili tek izgrađenim teniskim terenima. A kao rezultat toga 
došlo je i do ujedinjavanja dva u jedan i tako je nastao Teniski savez BiH. 
Kao čelnik Teniskog saveza za sedam godina neposredno je učestvovao u 
organizaciji tristotinjak reprezentativnih mečeva, 110 međunarodnih turnira 
i drugih velikih sportskih manifestacija. Tenis mu je i danas životna i radna 
preokupacija. 

U Mostarujepoodavne osamdeset i neke, zajedno sa Joškom Knezovićem 
(umro kao izbjeglica u Kanadi 2009. godine), pa onda sa Božom Kijcem i 
mnogim drugim osmislio, formirao i izdao LOM — List omladine Mostara. 
SLOM je pripreman u velikoj tajnosti, jer smo se bojali da neko može cijeli 
projekat razvaliti. Kada se pojavio prvi broj, u popodnevnim satima sav tiraž 
od 5.000 primjeraka bio je rasprodan. Ujutro dolazim na posao, a sekretarica 
Azra mi kaže — čekaju te gore. Izađem gore kod tadašnjeg predsjednika 
Komiteta koji me s praga dočeka pitanjem: Šta je ovo, kakav je ovo LOM? 
Odgovorih: To je list omladine Mostara, skraćeno. Nemoj ti meni, znam ja 
šta vi hoćete!"". Kasnije, u Sarajevu nastavio je s preobrazbama i u Našim 
Danima — omladinskim BiH listom koji je dokučio nevjerovatnih 100.000 
primjeraka. 

Stigle ratne i gladne devedesete, priča mi moja drugarica i profesorica 
Vesna: "Došao Zlatko iz Praga, zaradio nešto para i silom mi utrpa par 
stotina maraka, što je za mene u to vrijeme bilo pravo bogatsvo i nafaka za 
narednih nekoliko mjeseci". Istovjetna priča i od zajedničkog nam kolege 
Seje i mnogih, mnogih drugih. Zlatko mi to, ni meni ni drugima, nikada ne 
bi ispričao, a evo sada ispriča potpisnik ovih redova na najčitanijem portalu, 
pa nek se zna. I tako sve do današnjih dana. 

Za njega nikada nisu postojale jedna ili dvije mostarske strane, za njega 
su postojale sve četiri ili ona samo treća mostarska obala na kojoj nikada i 

nije bilo podjela. Nikada se nije odvajao od svog Mostara i mostarske raje, 
ni onda kada je imao uspješnu političku karijeru, ni u ludilu devedesetih, 
a ni danas kada organizuje teniske susrete kadetskih i najboljih tenisera iz 
BiH, bez obzira dolazili oni iz većeg ili manjeg BiH entiteta ili iz bivših YU 
država. 

Za CV moram pomenuti njegovu suprugu Azru koja je sve to 
1strpila" 1 dva divna sina, Adnana i Vedada, koji krstare Evropom 1 bave se 
najsavremenijim kompjuterskim tehnikama i programima. 

Iz svega onog što je i kako radio nazire se i poruka: Ova država Bosna 
i Hercegovina može jedino opstati kao država njenih ljudi i građana, a ne 
kao paradržava patrijaršija, biskupija i džemata. Ne moramo se ni voljeti, ali 
se moramo uvažavati i tolerisati. Klupe u parkovima valjda su napravljene 
ne samo za penzionere da ohanu, nego i za mlade da se vole i promišljaju o 
budućnosti. 

O budućnosti u kojoj neće ginuti za izmišljene vitalne nacionalne 
interese, nego se zaljubljivati uz najčuvenije stihove Pere Zubca: 


U Mostaru sam voleo neku Svetlanu 
jedne jeseni, 

jao, kad bih znao sa kim sada spava, 
ne bi mu glava, ne bi mu glava..." 

IZDAVAČ RAHIMIĆ 


Ibro svakodnevno dokazuje kako je u ovim zlim vremenima teško 
biti čovjek, ali još teže to ne biti. 


Dobri ljudi su oni koji spašavaju živote drugih, obespravljenih koji 
se bore za goli opstanak. Obični ljudi koji s gajbom voća doniraju domove 
za zbrinjavanje maloljetnih, NVO 1 ljudi u njima koji pomažu starim i 
zaboravljenim. Dobri su, mudri, hrabri i velikodušni, pošteni i moralni, 
puni ljubavi prema drugima, pravedni i socijalno odgovorni, razboriti, 
skromni, a milosrdni. 

Dobri ljudi su i oni koji gledaju unaprijed 1 baštine vijekovne tradicije 
mostarskog suživota. Još je poodavno Dučić rekao: ""Velika je nesreća kad 
čovjek ne zna šta hoće, a prava katastrofa kad ne zna šta može". 

Neko će, možda i s pravom, postaviti pitanje: "Pa zar u ovo ludo 
vrijeme i s ovom, još luđom vlašću — takvih još ima?" 

U ovoj priči o dobrim mostarskim ljudima predstavljam onog koji zna 
šta hoće i još više koliko može i šta čini. U ogledalu dobrih je Ibro Rahimić. 

Izdavač Rahimić 


Štampar Makarije je bio prvi štampar sa teritorije južnih Slovena. U 
Štampariji Crnojevića na Cetinju, 1494. godine, štampao je prvu knjigu 
Oktoix, a dvije godine kasnije postavlja temelje Rumunskom štamparstvu. 

U Mostaru se prije rata štamparskim i drugim tehničkim djelatnostima 
bavio inženjer mašinstva Ibro. No, u oskudnim poratnim godinama, gotovo 
ništa manje teško od Makarija, obnavlja štamparsku, kulturnu i izdavačku 
djelatnost u razrušenom Mostaru. Razumio je Ibro šta to za istoriju, a 
budućnost posebno, znači. Zasukao rukave pa s ledine krenuo. 

Danas slavi dvije decenije postojanja 1 uspješnog rada. Počeli nešto 
prije potpisivanja Dejtonskog sporazuma, u vrijeme kada su po gradu još bile 
vreće s pijeskom, pa stigli do kapitalnog izdavačkog poduhvata Mostar — moj 
grad ili, kako to mnogi vole reći, zbirke udžbenika o Mostaru i Mostarcima. 
O tom velikom projektu Ibro kazuje: "Želimo sačuvati istinu od zaborava, 
spriječiti trijumf laži nad istinom. Kad se u različitim udžbenicima izučava 
nova ''kvazi povijest" koja mora završiti na smetljištu, ove knjige će biti 
temelj za neki budući grad Mostar". A o tom poduhvatu, akademik Peco 
je rekao: "Iako su tekstovi dobrim dijelom vezani za prošlost, knjiga nije 
pravljena za prošlost, već kao nauk za budućnost." Naša sugrađanka Vesna 
Šunjić, koja i kad polazi u Mostar dolazi, izreče: "I upravo zato su ove 
knjige brana protiv zaborava, protiv apatije, melanholije i hrane nas i daju 
nam novu snagu da ne dozvolimo da nam se oduzme grad, jer bilo je i 
moglo je biti drukčije. I dok posljednji građanin Mostara gdje bio, ne bio, 
bude ga nosio u svom srcu — Mostar će živjeti. I vjerujem da će opet jednom 
zvuci kamenih spavača preko Neretve dopirati i do Sutine." 

Isto tako, Ibro se osmjelio da u vrijeme bagatelisanja onog najvrijed- 
nijeg kod sva tri naroda, u decembru 2015.godine izda knjigu prof.dr. Alije 
Pirića "Mogućnosti čitanja teksta — studija o Ivi Andriću i Zuki Džumhu- 
ru", za koju prof. dr. Enver Kazaz reče:" Hrabra i nepotkupljiva knjiga, a 
rizik autora dvostruk: zvanična, ideološki normirana akademska kritika u 
BiH, pogotovo bošnjačka, satanazirala je i jednog i drugog pisca o kojima 
Pirić piše suvereno, kao vjernik umjetnosti riječi — jer književnost je prije 
svega to". 

U proteklih dvadeset godina izdao je 1 objavio desetine knjiga, časopisa, 
monografija: časopis "Most" sa neprevaziđenim urednikom Alijom Kebom, 
pa Kabes, knjigu Husage Čišića "Postanak i razvitak grada Mostara", 
Monografiju "Mostar'"" Roberta Michela, "Sportske legende" 1 "Veležove 
zvijezde" Dragana Miladinovića. Posebno je ponosan na pokretanje ratnog 
lista Mostarsko jutro", koji je u gotovo nemogućim ratnim okolnostima 
redovito dopirao do svojih čitalaca. 

Po završetku rata realizuje se projekat opremanja štamparije, a 
odmah potom kreće izdavačka djelatnost i Rahimićevo angažovanje na 
uspostavljanju pokidanih ljudskih i svih drugih veza. Humanitarna pomoć, 
u vrijeme poratne neimaštine, bila je prioritet, a ništa manje značajno 
obnavljanje sportskog života i FK Velež, pa potom aktivnosti u Narodnom 
pozorištu i na Univerzitetu "Džemal Bijedić", zdravstvenim institucijama... 
U vremenu izgubljenog osjećaja i pojedinaca i društva za zajednicu u kojoj 
se živi, afirmisao je manifestaciju "Ja domovinu imam i u srcu je nosim". 
Tako je ova manifestacija najboljih literarnih radova učenika srednjih škola 
postala prozor za ulazak mladih u svijet velikih. 

No, sve priče počinju i završavaju se onim običnim i ljudskim 
događanjima, posebno u teškim ratnim vremenima gdje čovjek — čovjeku 
postaje vuk, a samo se malobrojni izdignu iznad nametnute im situacije. 
Jedan ugledni mostarski građanin i privrednik ispričao mi je: "Odmah na 
početku rata pakovane su mi razne optužbe i pripreman teren za hapšenje. 
Rahimić mi je ponudio pomoć i kancelariju koja se nalazila u neposrednoj 
blizini policijske stanice. Spasio je i mene i moju porodicu, iako se ovakva 
hrabrost u to runjavo vrijeme plaćala glavom." 

Ibrica je isto tako neke od onih ''nezgodne nacionalnosti" aktivirao u 
informativnu službu i time ih poštedio ko zna koje i kakve ratne neizvjesnosti. 
Baš zato, danas hodi ovim gradom podignute glave priželjkujući dan kad će 
u svom gradu mirno i prosperitetno živjeti svi njegovi stanovnici, dan kad 
će nestati ideologije mržnje i podjela, vrijeme kad ćemo ljubomorno čuvati 
kulturno-istorijske vrijednosti, dobre međusobne odnose i običaje. 

Posvećen svojoj porodici, unucima posebno, i u šestoj deceniji 
realizuje veliki projekat novog poslovnog objekta u kojem će se razvijati 
grafička djelatnost 1 time otvoriti velike mogućnosti još plodnije izdavačke 
djelatnosti. 

Kao da nas je u ratu i poratnom periodu posmatrao naš najveći pisac 
Ivo Andrić pa je davnih šezdesetih zapisao: "Čovjeka ćete najbolje upoznati 

ako ga posmatrate kako se ponaša kad se nešto dijeli besplatno". A ovdje 
su konzerve u ratu dijelili dobri ljudi i to prvo drugim i drugačijim, a onda 
bukvalno spašavali te druge i drugačije. 

Ibro je odgojen i vaspitan da pomaže i uvažava druge. Istina je da su 
se mnogi navikli da i danas otimaju ono namjenjeno drugima ili da te druge 
uopšte i ne primjećuju. Nažalost, takvih nam, posebno u vlasti, ne manjka, 
isto kao i onih koji bi umjesto na svoj, radije na UNHCR-ov kazan. No, za 
takve u ovim pričama nema mjesta. Ovdje je riječ o dobrim mostarskim 
ljudima, a takvih je, srećom, još podosta. 

Ibro svakodnevno dokazuje kako je u ovim zlim vremenima teško biti 
čovjek, ali još teže to ne biti. 

PROFESOR DOMLJAN 


Najugledniji ekonomski stručnjaci, privrednici i studenti rekli 
su da je Vjekoslav Domljan izuzetan profesor i vrstan poznavalac 
ekonomskih prilika u svijetu, regionu i BiH. Oni koji manje poznaju ovu 
oblast, a takvih je većina, oduševljeni su kako profesor na jednostavan, 
razumljiv i jasan način objašnjava zašto smo tu gdje jesmo i šta bi 
trebali raditi da ne budemo u provaliji zvanoj BiH. 


Kad analizira stanje našeg društva, Domljan kaže: "Bh. društvo 
se "amerikaniziralo'"" — vladajuća klasa, budžetarijat živi kako se Živi u 
Sjevernoj Americi, a potčinjena klasa, prekarijat živi kako se živi u Južnoj 
Americi. Upravo iz tih razloga budžetkarijat je zainteresovan jedino za 
održavanje status-guoa, pa stoga nema potrebe za vizijom i strategijom 
društva. I nije to samo na razini države, nego i entiteta i kantona 1 općina". 

Njegova zapažanja o MMF-u i kreditima gradi na analizi onog što je 
već doživljeno od ove međunarodne finansijske institucije i onog što jeste 
balkanska zbilja pa ističe: "Kako bi rekao Matan iz Prosjaka i sinova, naši 

političari su se "izložili velikoj rizičnosti"". BiH je od 1998. godine klijent 
MMF-a. Nakon četiri stand-by aranžmana, još se dublje zavlači u zagrljaj 
s MMF-om, jer sa stand-by aranžmana prelazi na prošireni aranžman. BiH 
je napustila skupinu koju čine Gruzija, Kosovo i Srbija i prešla u skupinu 
s Albanijom, Armenijom i Ukrajinom. To su jedine europske i tranzicijske 
zemlje koje imaju posla s MMF-om. Vidi se da od europskih zemalja s 
MMF-om posla imaju samo istočnoeuropske tranzicijske ekonomije. 

Unatoč pohvalama koje međunarodna zajednica upućuje BiH, ona 
bilježi već punoljetstvo odnosa s MMF-om 1 potonuće u dugoročnije 
aranžmane iz kojih se, u najboljem, ne može izvući prije 2027. godine, a sa 
novim kreditnim aranžmanima ni do 2040. godine. No, važno je, kako kažu 
bh. političari, da je to "najjeftiniji novac", pri čemu gube iz vida da može 
biti jeftin za državu, ali je skup za građane i firme. 

Gdje je MME, tu nema ino firmi i ino ulaganja, jer prisustvo MMF-a 
znači nesigurnost, visok sistemski rizik zemlje koji banke ugrađuju u veću 
kamatnu stopu za građane i firme. Za razliku od poslodavca ili građanina 
koji izlazi zabrinut iz banke kad dobije kredit, bh. političar se raduje kreditu 
MMF-a iz prostog razloga što će da ga troši dok će neko drugi da ga vraća". 
Zbog toga s pravom, Domljan u jednoj kratkoj rečenici zaključuje odnos 
vladajućih prema MMF-u ovako: "A što kazati kad se političar raduje 
svakoj novoj kreditnoj tranši kao alkoholičar svakoj novoj turi". 

Dugo je profesor Domljan analizirao nezaposlenost u BiH pa je kao 
rezultat tog višegodišnjeg rada nedavno objavljena njegova knjiga Put 
u zaposlenost. U njoj ukazuje na aktuelnu stopu nezaposlenosti koja je 
izuzetno visoka (oko četvrtine radne snage je nezaposleno), a ako bi se 
podzaposleni (otvoreno nezaposleni, koji šetaju za vrijeme radnog vremena, 
zamaskirano nezaposleni, koji sjede na radnom mjestu, ali surfaju, kafenišu, 
sastanče 1 sl., te skriveno nezaposleni, tj. oni koji studiraju jer nemaju 
posla ili su poslani na tzv. čekanje), onda bi stopa nazaposlenosti u BiH 
skočila na nevjerovatnih, ali stvarnih 60%. Tako bi BiH i zvanično bila 
najbesposlenija zemlja na svijetu. Pred ovim argumentima i činjenicama 
koje iznosi profesor Domljan padaju sve političke nebuloze vladajućih o 
stotinama hiljada novootvorenih radnih mjesta u koje ne vjeruju ni oni koji 
ih prezentiraju. 

Hercegovina i Mostar 


Nije bilo strategije razvoja BiH i Mostara u kojoj Domljan nije 
sudjelovao. Praktički je sam napisao prvu strategiju razvoja BiH 
=Poduzetničko društvo 2000-2004", potom je napisao projektni zadatak 
za drugu strategiju smanjenja siromaštva te bio ključni ekspert za treću 
i posljednju Strategiju ekonomskog razvoja koja ne samo da nikad nije 
realizovana nego nikad nije ni usvojena. Radio je na mnogim strateškim 
dokumentima koja su imala sličnu i nerealizovanu sudbinu. Sve dok 
političari, bilo da su pozicija ili opozicija, budu gledali na ove strateške 
dokumente kao na nasilan zadatak priključenja Evropskoj Uniji, a ne kao 
stvarnu potrebu razvoja, sva strateška razmišljanja i dokumentacija će 
završavati u ladicama budžetkratije ili će služiti za pokazivanje javnosti i 
pravdanje uloženih sredstava. 

Domljan je u više navrata govorio o tome kako treba razvijati Mostar, 
o strateškim greškama u razvoju (uništavanje koridora kojim je išao "ćiro" 
a što je trebalo sačuvati za lakošinsku željeznicu Salakovac-Buna sa 
stanicama kod Starog mosta i Zračne luke, i tako riješiti pitanje urbanog 
transporta Mostara) te o potencijalima razvoja Mostara: stavljanje zračne 
luke u funkciju što bi osiguralo barem 500.000 putnika godišnje, izgradnju 
aluminijskog tehnopolisa, skokova sa Starog mosta kao globalne atrakcije 
i globalnog omladinskog centra na Buni, regionalnog festivala humora 
i regionalnih sportskih takmičenja, bili bi samo neki od glavnih pravaca 
budućeg razvoja Mostara. Dodaju li se ovome njegova promišljanja 
kroz Strategiju malog i srednjeg poduzetništva došli bi do Mostara 
prepoznatljivog u Jugoistočnoj Evropi. Ali, ovdje se nažalost razmišlja, a 
pogotovo radi, samo od danas do sutra, o strategiji se priča, eventualno, 
samo u predizborno vrijeme. Od ovakvog strateškog promišljanja profesora 
Domljana, zbog onih koji bi sve to trebali realizovati, ostane stotinjak 
metara asfaltiranih seoskih džada, ili nešto više trotoarske gradske kaldrme. 
No, sve to neće promijeniti profesorovu potrebu da uporno, stručno i 
naučno ukazuje na potrebu drugačijeg i strateškog planiranja Mostara i 
Hercegovine od Trebinja do Livna. 


80 


Trenutno radi na projektu SSS Sarajevo, Visoka škola međunarodnih 
odnosa i diplomacije Dag Hammarskjold iz Zagreba i Univerziteta Donja 
Gorica iz Podgorice na Dubrovačkim razgovorima, ''malom Davosu" koji 
bi prezentirao BiH kao most Istoka i Zapada, promovisao mediteranski put 
BiH u Evropu. 

Višedecenijski naučni rad profesora Domljana pokušao sam, ako je 
to uopšte moguće, prikazati samo kroz par primjera iskazanih u njegovim 
mnogobrojnim naučnim radovima, a koji se tiču ogromne strateške zadaće 
koja je, htjeli to ili ne, pred nama. 

Dr. Vjekoslav Domljan ima ekstezivno radno iskustvo u visokom 
obrazovanju, privatnom konzaltingu, razvojnom bankarstvu, regulaciji 
tržišta kapitala, menadžiranju i diplomatiji. Nabrajati sve odgovorne 
poslove i funkcije koje je obavljao značilo bi polovinu prostora jednodnevog 
izdanja ovog portala, zbog čega izdvajam samo neke od njih: prvi izvršni 
direktor Razvojne banke FBiH, dekan i prodekan Pravnog fakulteta u 
Mostaru, v.d, direktora Aluminija Mostar, direktor Centra za regionalne 
studije, ambasador za Kanadu i Kubu, autor i koautor niza ekonomskih 
publikacija, potom kolumnista velikog broja bh. časopisa i portala. Ima 
doktorat i magisterij Univerziteta u Beogradu 1 veliki broj studijskih 
specijalizacija na najuglednijim svjetskim univerzitetima. Momentalno 
je dr. Domljan profesor i dekan Ekonomskog fakulteta Sarajevske škole 
nauke i tehnologije, član akademskog savjeta Evropskog centra Za mir i 
odnedavno predsjednik novoformiranog Vijeća ekonomskih savjetnika 
Vlade FBiH. Siguran sam da će dr. Domljan uraditi sve da se stvari pokrenu 
s mrtve tačke, ali u ovakvim političkim okolnostima 1 popucaloj koaliciji 
jedino što se može reći — Nek mu je bog na pomoći jer su ovdje jedino bitni 
nacioni, entiteti 1 izbori. 

No, u ovoj priči o dobrim mostarskim ljudima, riječ je i prije svega 
o ljudima koji su za života obilježili svoj grad i nečim što je više od 
profesionalnog opredjeljenja. Još prije rata aktivan je u FK Lokomotiva gdje 
je bio član predsjedništva i predsjednik. Svoje slobodno vrijeme između 
nauke i predavanja provodio je stvarajući uslove za mlade fudbalske nade, 
gradio stadion i dobre međuljudske odnose. 

Sa grupom uglednih ekonomista, prije rata se zalagao za uvođenje 
tržišne ekonomije i kao predsjednik Demokratskog foruma Mostara, 
zajedno sa Osmanom Pirijom i Zdravkom Grebom potpisao peticiju za 
uvođenje višestranačkog sistema. Porodica mu je iznad svega, a supruga 

Ivana i kćerka Iva, koja je upravo završila ekonomski fakultet u SAD, 
podrška bez koje ne bi bilo ni vrhunskih naučnih dostignuća. 

Mirotvorac po opredjeljenju, svoje vojne specijalnosti za šifrantske 
poslove rabio je jedino u doba mira. 

Profesor Domljan vjeruje da može i u pravu je, isto kao i oni koji 
vjeruju da ne mogu. Sposoban da zna kako i sada ima mnogo toga za 
naučiti, misliti drugačije danas nego jučer, ono je što ga razlikuje od drugih. 

GLUMAC JE GLUMAC 


Često čujemo — glumci su posebna i nadrealna kasta, a biće da smo 
svi mi velika neglumačka populacija koja ozbiljno počinje razmišljati 
samo dva puta: jedanput nad grobovima mrtvih i drugi put poslije 
dobre pozorišne predstave. Za razliku od nas glumci, a Šerif posebno, 
razmišljaju od buđenja do smiraja. Razmišljaju o ljudima, njihovim 
odnosima, vrlinama i manama, sistemu u kojem žive, uzrocima i 
posljedicama. Govore o malim, a čine velike stvari. Uče nas sokratski, a 
ismijavaju narodski. Posrednici između zbilje i onog što bi ta stvarnost 
trebala biti. Međutim, u posljednjih par decenija sve jaču konkurenciju 
čine im bh. političari. Toliko su se izvještili u glumačkim rolama pa od 
države i naroda prave najveće predstave. Uspješno zaluđuju narod i 
prave imperije, lične i klanovske. Uživaju u prigrabljenom glumeći 
borce sve "nevitalnijeg" naroda. No, ovdje je riječ o dobrom čovjeku 
i pravom glumcu — profesionalcu, a nikako i ne daj bože — političaru. 

Glumac je glumac — Šerif Aljić 

Iako je zakoračio u sedmu deceniju ne prestaje se igrati, a igraju se 
samo najbolji. Svijest o tome da se glumac mora vratiti u svoje djetinjstvo 
pomogla je Šerifu da kad igra mora početi razmišljati kao dijete. Po 
sposobnosti da se vrati u takvo stanje mjeri se i kvalitet glumca. U tom je 
i po karakteru 1 prihvatanju lika koji treba tumačiti uspio izazvati gledaoca 
da osjeti ono što je osjećao pisac tokom stvaranja umjetničkog dijela. Zato 
je igra najzahtjevniji dio Šerifovog glumačkog stvaranja. 

Istovremeno svjestan stanja u kome se nalazi i društvo i glumište Šerif 
s pravom ističe: "Od glume se ne može živjeti, a evo živ sam. Taj posao sam 
odabrao kada sam poslije Srednje medicinske škole u Doboju birao šta ću 
studirati. Spremajući se za prijemni ispit na Medicinskom fakultetu u Rijeci, 
položio sam i audiciju na glumi pri Filozofskom fakultetu u Sarajevu i tako 
ušavši u uži izbor ostao u Sarajevu deset dana na pripremama za drugi 
krug audicije — odlučujući prijemni ispit. Uspješno sam položio i osigurao 
stipendiju Kamernog teatra 55, tako da u Rijeku nisam ni išao. Uz glumu 
sam vanredno studirao Pedagogiju 1 psihologiju i stao sam pri kraju treće 
godine (kad sam otišao u Titograd), zbog velikih profesionalnih obaveza". 
Zato je njegov sin Damir nastavio očevim stopama, pa, kad nije tata, Damir 
je kao najbolji student u generaciji 2016/17 završio Filozofski fakultet i 
stekao zvanje magistar psihologije. 

U Mostaru je Šerif, uz profesionalnu glumu, na tržnici prodavao voće, a 
nekoliko godina i konobarisao u caffe Teatru (kod Starog mosta) i na drugim 
mjestima u Starom gradu. "I moj profesor pantomime Michael Boounstra 
u New Yorku, tamo od glume nije mogao živjeti, nego je egzistenciju 
osiguravao radeći kao konobar, pa se i ja nisam stidio konobarisanja", 
kazuje Šerif. 

Nekada davno se možda pitao: Ko sam? Gdje mi je dom? Kud idem i 
šta radim? Danas je manje-više sve poznato. Iako nije Mostarac po rođenju, 
tu mu je dom i porodica. Srodio se s Mostarom i dijeli sve njegove radosti 
i tegobe. 

Ostavio je, sem pozorišta, upečatljiv trag i na filmskom platnu. 
Igrao u prvom mostarskom filmu — "Obrana i zaštita" koji je na Pulskom 
festivalu proglašen najboljim, dio je i velike ekipe filma "Mrtve ribe plivaju 
na leđima". A sa dasaka koje život znače izdvaja monodramu "Odbrana 
Sokratova", potom "Mostarska djelidba" 1 "Derviš 1 smrt"". Diplomirao 
glumu u Sarajevu 1977. godine, igrao u Kamernom teatru 55 (sedam 
premijera i preko 100 repriza), u Crnogorskom narodnom pozorištu 

(Titograd) — (9 premijera i preko 150 repriza), HNK Mostar (3 premijere i 
150 repriza), Narodno pozorište Mostar (70 premijera i preko 1200 repriza). 
Stigao da režira i pet predstava, a još davne 1979. godine dokučio i nagradu 
za režiju. 

U dva mandata Aljić je bio direktor Narodnog pozorišta u Mostaru 
i četiri mjeseca, pride, kao v. d. direktora. Prihvatio je funkciju direktora 
u vrlo teškom vremenu, kada je Skupština Hercegovačko-neretvanskog 
kantona u rebalansu proračuna 2003. godine Narodnom pozorištu smanjila 
novac za oko 40 posto. Kasnije se stanje stabilizovalo, tako da su za vrijeme 
njegovog prvog mandata poslovali pozitivno. Novi problemi su nastali kada 
je Gradsko vijeće grada Mostara donijelo Odluku da Narodno pozorište 
skine sa proračuna Grada i ponovo vrati na Kantonalno finansiranje. Tada je 
ponovo rebalansom proračuna Kantona, Gradsko finansiranje od 425.000 
godišnje umanjeno za 75 posto, tako da je na 33 uposlenika četiri mjeseca 
zaredom mjesečno izdvajano između devet i deset hiljada KM, a što nije 
bila niti socijalna pomoć. 

Tako to, uvijek, biva kad nam o kulturi odlučuju nekulturni. Ipak, u 
tom razdoblju pozorište je kadrovski ojačano. Nikad nije bilo toliko visoko 
obrazovanih od 1970. godine. U tom đavlijem i nekulturnom vremenu 
kad je pozorište bilo ograđeno lancima, a ne predstavama, Šerif je kao 
direktor popravljao krovnu i prokišnjalu konstrukciju, zajedno sa kolegama 
glumcima mijenjao sijalice i bukvalno postavljao scenu i daske koje život 
znače. Na to je danas ponosan, jer se očuvalo što se očuvati moglo. 

O tome s kim je najbolje i najradije sarađivao, Šerif ni malo ne dvoji. I 
umjetnička i privatna najbolja saradnja bila je sa pokojnim Antom Vicanom. 
Od momenta kada je došao u Mostar krajem 1979. godine u predstavi 
Ljudi s juga" Ahmeda Obradovića pa do 1997. u predstavi "Ante i Jozo", 
po tekstu i komediji Neila Simona "Zlatni dječaci", koju sad igraju s novim 
nazivom "Sjajni momci", trojica glavnih glumaca iz serije "Lud, zbunjen, 
normalan'' — Mustafa Nadarević, Senad Bašić i Moamer Kasumović. Igrao 
je ulogu Antinog nećaka, što u novoj režiji igra Moamer Kasumović. Sa 
Vicanom je igrao u TV seriji "Odlikaši"" 1976. godine još dok je bio student, 
a bio je s njim u kontaktu i do kraja njegova ovozemaljskog života 1 u 
momentima kad mu je prvi put slomljena noga na sceni. 

Za višedecenijski stvaralački rad nisu izostala ni mnogobrojna 
priznanja. Jedno posebno izdvaja: prva nagrada za režiju na jugoslovenskoj 
smotri u Crnoj Gori i to za režiju koju nije ni studirao. Sretan je jer je 


85 


kao direktor Narodnog pozorišta Mostar 2004. godine obnovio festival 
komedije "Mostarska liska" 1 to u (ne)vrijeme, kad se pozorište borilo za 
goli opstanak. 

No, želja je i danas napretek. Valja obilježiti 35 godina umjetničkog 
stvaralaštva, ostvariti davnašnju želju i režirati Čehovljevog "Galeba", 
obradovati se sinovom zaposlenju, ali i obavezno nahraniti ostavljene 
mačiće na putu ka Gorancima. Stići će Šerif pomoći prijatelju da obere 
trešnje, da odigra Sokrata i polijepi plakate za novu predstavu. 

Stvarno, o dobrom je čovjeku i glumcu riječ. 

GORAN KARANOVIĆ 


Da bi se nešto mijenjalo mora da postoji želja, motivacija i 
stvaralački bunt. Ako nam nešto ne odgovara, ako nas žuljaju cipele u 
kojima hodamo promijenićemo ih drugim, a boljim. Ono što sigurno 
možemo uraditi je da mijenjamo sebe, a Goran to svakodnevno radi. 


U Mostaru su iz čovjekoljublja nastale najljepše bašte 1 ljudi za 
buduća vremena. U tom plaventnilu neba, uz modru Neretvu, sunce i behar, 
iz raskošnih bašti i mostarskih avlija izranjali su pjesnici Šantić, Ćorović 
i Đikić, akademici Isidor Papo i Predrag Matvejević, umjetnici Sefić, 
Ante Vican i Vlado Puljić, sportisti Jasna Merdan, Duško Bajević, Dražen 
Dalipagić, privrednici Osman Pirija, Vlado Smoljan, Jole Musa, političari 
i državnici poput Džemala Bijedića, pa neprevaziđeni i ovovremeni Mišo 
Marić i mnogi drugi enciklopedijski ljudi (uh, neka mi oproste mnogobrojni 
isto toliko značajni, a nepomenuti, a toliko ih je velikih i nezaboravnih). 
Zato se ta stara mostarska vremena ne prepričavaju, nego otplaču. 

No, danas su kapije za sve one koji bi mogli i trebali obilježiti ovaj 
grad gotovo nedokučive i zamandaljene. Od ispodprosječnih na površinu 
ne mogu ni nešto bolji, a posebno ne najbolji. Sivilo politike 1 društvo 
koje su ti sivomaslinasti napravili zadovoljava se klimoglavcima i piscima 
partijskih saopštenja, dok prave vrijednosti niti prepoznaju niti ih razumiju. 
Otprilike, jedino što su ti kursisti izučavali, a i to nisu razumjeli, nego su 
ga još i krivotvorili, jesu nacionalne istorije, historije i povijesti. I u takvim 
poganim vremenima stasavaju neki novi mladi i obrazovani ljudi o kojima 
se ne zna ili neće da zna. 

Ovog puta kapije priče o dobrim mostarskim ljudima otvara 
tridesetčetverogodišnji doktor pravnih nauka — Goran Karanović. 

Već kao omladinac, sa nepunih 18 godina dolazio je pod lupu javnosti. 
Tad se bavio teatrom i režirao predstave. Napravio je svoju teatarsku grupu. 
Malu amatersku družinu zafrkanata i entuzijasta koji su sanjali bolji Mostar. 
Grad je još bio u ruševinama kad su oni zanemarili postojeće podjele i 
kretali se 1 igrali po čitavom Mostaru. Prozvali su se Teatar SIRA 1 imali 
nekoliko predstava koje su otišle i u region, pa i podigle nešto prašine u 
Zagrebu i Beogradu. Nekoliko dobrih glumaca i glumica čije predstave i 
filmove danas gledamo i u Mostaru i regiji prve je uloge igralo upravo u toj 
maloj teatarskoj družini koju je pokrenuo Karanović. Pored teatarske grupe 
koju je vodio, Goran je više godina bio i dio Mostarskog teatra mladih. 

Karanović je dobar dio svojih dvadesetih proveo u društvenom 
aktivizmu, kulturnom i umjetničkom radu. Za njega ne postoje nikakve 
podjele, kakve opterećuju naše društvo od nesretnih 90-ih. Ljude dijeli 
samo na dobre 1 loše. One dobre voli i dobrima pomaže i kad god i čime 
god može. A pomaže i društvu nizom inicijativa od kojih su neke itekako 
urodile ploda. 

Zajedno s drugim entuzijastima, radio je na osnivanju i pokretanju 
Omladinskog kulturnog centra Abrašević, bio u prvom upravnom odboru, 
kad je taj bastion omladinskog aktivizma tek oformljen. Inicirao je i 
pokrenuo Književni klub Mostar s idejom da se povežu svi književni 
stvaraoci u gradu. I oni afirmisani i oni koji tek počinju. I jedni i drugi i 
treći, koje u gradu sa teškom prošlošću povezuje ljubav prema kulturi i 
umjetnosti. 

Za razliku od brojnih koji su se vrtili u nevladinom sektoru Mostara 
samo kako bi izvukli nešto novca od stranih donatora, Karanović je radio 
tjeran samo entuzijazmom i vjerom da se nešto dobro može i mora napraviti. 

Projekte njegovog društvenog i kulturnog aktivizma niko nije finansirao. 
Nastajali su "iz zraka", zahvaljujući velikoj energiji koju Goran nosi sa 
sobom, velikom radu i velikoj vjeri u uspjeh. Ta energija i ta vjera razlog 
su zašto je svaka od Karanovićevih inicijativa oko sebe okupljala velik 
broj ljudi. Onih koji su prepoznali dio svjetla u aktivizmu koji je usmjeren 
prema zajedničkom dobru. Aktivizmu koji nisu pokretali nikakvi faktori sa 
strane, kao što je često u sumornom bh. poraću, nego onom koji je stvaran, 
koji nastaje iznutra. U samom društvu, u samom čovjeku. 

Takoje2006. godine napravio i pokrenuo književni portal "Književnost. 
org", prvi veliki informativni portal za književnost regiona. Odnosno, za sve 
države u kojima se piše na jeziku koji svi razumijemo. Zbog toga se nalazio 
prozvan od radikalnih elemenata kojima smeta sve što zbližava ljude. Ali 
je za rad tog portala, koji je u kratkom vremenu postao jedno od važnih 
okupljališta ljubitelja književnosti u regiji, 2011. dobio Vidi web award, 
takozvanog "Internetskog Oskara" kojim je "Književnost.org" svrstan u top 
10 internetskih portala bivše Jugoslavije u području kulture. 

Sve to je samo dio Karanovićevog aktivizma u kulturi i društvu. U 
upravi je Društva pisaca BiH, u uredništvu našeg najuglednijeg časopisa 
za kulturu — "Život", i u nedavno oformljenoj Mensi Bosne i Hercegovine. 
Itekako je aktivan i u brojnim drugim organizacijama. Ali neka nešto ostane 
i za drugi put, idemo dalje. 

Goran je i umjetnik. Do sada je izdao tri zbirke poezije. Jednu u 
koautorstvu 1 dvije samostalne. Dobio i nekoliko nagrada za njih. Njegova 
poezija je društveno angažovana. Identifikuje i upire prstom u kriminal 
i nepravdu. Kako je o njegovoj poeziji napisao veliki Stevan Tontić: 
Karanović iznova dokazuje ne samo da je darovit mladi pjesnik, već i da 
ne može da ćuti i žmuri u svijetu u kojem se obreo kao u nakaradnoj baštini 
sumanutih ideologa i njihovih ratnika, domaćih 1 svjetskih silnika, kojima 
je razaranje i ništenje života (života drugih, a time i vlastitog) bilo odnekud 
preče od mira, stvaranja i ljubavi." 

Većina javnosti ga zna kao novinara. I to vrsnog. Posljednjih 10 godina 
Karanović radi u informativnom programu Federalne televizije. Njegov glas 
ulazi u kuće ljudi širom Bosne i Hercegovine, izvještavajući o temama koje 
ih se najviše tiču u dnevniku u pola osam. I taj posao radi savjesno i dobro. 
U nebrojeno mnogo prilika je ukazivao na kriminal i razotkrivao zbrčke 
koje rade oni na vlasti. Ali i donosio priče o potrebama ljudi u nevolji te 
pozivao vlast na djelovanje u društveno korisne svrhe. U dosta je navrata 

njegova priča natjerala vlasti da riješe problem, pa se uradilo i nešto dobro. 
Za Federalnu televiziju je do sada napravio i tri dokumentarna filma. 

Nauka je ta koja stvara podlogu za promjene na bolje. Nauka je ta 
koja oplemenjuje i tjera naprijed. Iako je tek u prvoj polovini tridesetih, 
Karanović, inače pravnik po struci, stigao je i doktorirati. Odbranio je 
doktorsku disertaciju na katedri međunarodnog prava na Sveučilištu u 
Mostaru. Do sada je objavio i četiri naučna rada, no sudeći po tempu kojim 
ide, sigurno neće ostati na tome. 

Ne možemo očekivati da će naš svijet mijenjati isti oni koji su nas 
doveli u ovo beznađe. Ne možemo očekivati da će se poslodavci i vlast boriti 
za prava radnika, da će se zaposleni boriti za zapošljavanje nezaposlenih, 
da će bogati riješiti pitanje siromašnih. Ne može se očekivati da će stariji 
u državnim institucijama gdje je prosječna starost 55 godina ustupiti 
mjesto mlađima, da će se za interese zajmoprimaca boriti zajmodavci. Ne 
može se očekivati da će kod nas kao u Austriji ministar vanjskih poslova 
biti dvadesetosmogodišnjak, ili 39-to godišnji premijer, kao u Italiji. Ne 
možemo očekivati da će nagomilane probleme u javnim emiterima, gdje 
poodavno radi 1 stvara doktor pravnih nauka Karanović, riješiti oni koji 
su te probleme i prouzrokovali. Sve dok se ne ukaže šansa mladim i 
obrazovanim tavorićemo kao društvo učmalih 1 bezidejnih. Da bi se nešto 
mijenjalo mora da postoji želja, motivacija i stvaralački bunt. Ako nam 
nešto ne odgovara, ako nas žuljaju cipele u kojima hodamo promijenićemo 
ih drugim, a boljim. Ono što sigurno možemo uraditi je da mijenjamo sebe, 
a Goran to svakodnevno radi. Vrijeme je da na jumbo plakatima vidimo 
neka nova-mlada lica, lica što zrače optimizmom i obrazovanošću. Vrijeme 
je da mladi zamijene sijede glave, da upravljaju, a ne da orkestriraju pod 
dirigentskom palicom istrošenih političkih vođa. Ovakav svijet kojem 
svjedočimo mora se i treba mijenjati. 

Za to se moraju izboriti Goran i njegova generacija! 

HAMO I SLOBA 


Rođeni na pedesetak metara jedan od drugog, zajedno kroz 
omladinsku školu i uspješno sve do devedesetih, Sloba i Hamo danas 
su na relaciji Zapad-Balkan i obavezno na ljetnjim avgustovskim 
susretima kod Zlatka sa drugarima iz najljepših im dana. Da je po 
njima, do ovih krvavih zbivanja nikada ne bi ni došlo, a kamoli da 
bi se ponovili. Za razliku od mnogih drugih, koji su mijenjali dres i 
prilagođavali se novonastalim okolnostima, njih dvojica ostali su jarko 
crveni, kako to god novokomponovane demokrate danas tumačile. 
Njihove partije su, i po profesiji i po ljudskosti, pravo i pravednost, ali 
i čovjekoljublje, antifašizam i Mostar. 


Na balkanskoj vjetrometini nijednu generaciju nisu mimoišli ratni 
sukobi, stradanje i izbjeglištvo. Cešće su na površini, a pogotovo u zlim 


vremenima, otpad, neznanje i nerazum, a ne šeširi, inteligencija i pamet. 

Nama sa prostora prethodne Jugoslavije i Balkana, od najranijih 
vremena do danas, nije bilo suđeno da na problem izbjeglica, prognanika 
i raseljenih lica gledamo sa spokojne distance. Suđeno je da to bude naš i 
ljudski, ali i nacionalni problem, bez obzira kom narodu ili etničkoj grupi 
pripadali. To su surovi tragovi onoga što se desilo u Mostaru, Vukovaru, 
Krajini, Bosni, na Kosovu, a iza ovog uopštenog definisanja izbjeglištva 
ostalo je preko tri miliona izbjegličkih pojedinačnih i teških ljudskih 
slučajeva i sudbina. 

Izbjeglica je kao stablo koje su u jeku života nasilno iščupali i sa 
pokidanim korijenjem sade ga na neko novo tlo i drugačije podneblje. Hoće 
li se, može li se primiti? Hoće li dugo kržljati i šta će biti sa rodnim mjestom 
i porijeklom? Na ova teška pitanja pokušavaju odgovoriti mostarski Boro 
i Ramiz (prisjetio sam se dvojice velikana i narodnih heroja sa Kosova i 
one čuvene sportske dvorane koja je nosila njihovo ime i pokazivala da je 
suživot moguć. No, dvorana u Prištini ne nosi više njihovo ime, a sve me to 
nešto podsjeća na Mostar 1 izokrenuta imena u našem gradu...). 

Ni danas Hamo Voloder i Sloba Andrić, prognanici 1 povratnici u 
Mostar ne znaju jesu li pošli ili došli, iz novog doma u Švajcarskoj i Švedskoj 
ili su ponovno zakoračili u svoj Mostar, u Donju Mahalu 1 Luku. Jesu li tu 
stalno u Šantićevoj ili na nepromjenjenoj adresi u Radićevoj? Između dva 
avionska leta slijeću pravo u priču o dobrim mostarskim ljudima: 


Drug Hamo 


Donja Mahala ili Mala Moskva, kako su je imali naviku zvati, iznjedrila 
je borce i rodoljube, Gojka i Zlatku Vuković i još njih stotinjak poginulih 
u NOB-u. Porodica Muštović koja je u Donjoj Mahali imala ilegalnu 
partizansku štampariju, pa porodice Batlak, Kalajdžić, Pezo, Mehić, Šunje, 
Zukanović, Kreso, Kazaz, Zagorčić, Voloder...Mahala Donja iznjedrila je 
poštene i siromahe, ali i doktora Vilu, dr. Rifata Pavlovića, dr. Dragnića, dr. 
Spahića, doktore Šarić... 

No, vratimo se Gojku Vukoviću i tadašnjoj Donjoj Mahali. Vuković je 
bio istaknuti revolucionar, član Centralnog komiteta KPJ, poslanik radničke 
liste za okrug Mostar i osuđenik Državnog suda Kraljevine Jugoslavije. 
Umire 6. jula 1934. godine od ozljeda zadobivenih poslije pada sa krova 

jedne kuće gdje je radio kao limarski radnik. Tog istog 6. jula 1934. 
godine, Hamina nena pravila je svadbu za svog sina. U njihovu raspjevanu- 
svatovsku avliju došla je vijest da je nastradao komšija Gojko. Nena Meva 
se nije dvoumila ni jednog časa. Skinula je zar, izašla pred raspjevane 
svatove i kazala: "Umro je naš komšija Gojko, molim vas da prestanemo sa 
pjesmom. Valja nam odati zahvalnost i saučešće dobroj porodici Vuković. 
Biće dana za veselje". 

U takvom okruženju rođen je i Muhamed — Hamo Voloder koji i nije 
mogao biti ništa drugo do izdanak tog vremena i tog prostora. Naučio od 
oca Zećira, partizana i komuniste, da u životu ne treba nikada posustati niti 
odustati od svojih ideja i ideala. Postaje član Saveza omladine, a potom 
od običnog omladinskog '"'redova"' — do funkcionera na opštinskom, potom 
republičkom i na kraju saveznom nivou. U omladinskim redovima upoznaje 
i suprugu Senadu s kojom dijeli decenije sretnog braka. Tu negdje, ili tačnije 
punih pet decenija, poklapa se i Hamino članstva u SDP, odnosno Savezu 
komunista Jugoslavije. 


Nije jugonostalgičar, nego nostalgičar najboljeg i najljudskijeg 
sistema. Ne napušta ni danas svoj i porodični antifašizam, vodeći se mišlju 
hrvatskog filozofa i publiciste Borisa Budena: "Ne možeš barem na ovim 
prostorima baštiniti antifašizam ako si se odrekao svoje komunističke 
prošlosti"". Rado i posebno citira fra Dragu Bojića: "Samo nas pijetet prema 

žrtvama 1 suosjećanja s njihovim najbližim ponovo vraća među ljude i 
spašava od bestijalnosti i barbarstva". 

A o vremenu "demokratskog pluralizma" 1 ratnim devedesetim, o 
agresiji i s lijeva i s desna, a sve pod budnim okom međunarodne zajednice, 
ubija se, devastira 1 ruši sve ljudsko i sve izgrađeno u Titovo vrijeme, 
kazuje Hamo: "Oslobodioci, nakon što su mi temeljito opljačkali pa zapalili 
stan, mene su, suprugu i dva maloljetna sina, a sve uz 'pratnju i pažnju" 
predstavnika UNPROFOR-a 'ugostili 1 sklonili" na Heliodrom." 

Operaciju čišćenja uredno je promatrao nekadašnji mi "drug Ilija" i 
njegovi istomišljenici. Na putu spasa kroz Hrvatsku, pa preko "(velike lokve" 
do Italije i utočišta u Švajcarskoj pomaže mi Mostarac Ivan. Dogodilo se i 
ne ponovilo se! 

A u izbjeglištvu, borba za opstanak, sakupljanje humanitarne pomoći 
za Mostar i ljude zarobljene u loncu ratnog pakla, bestiđa i očaja. 

Opominje me Hamo da moram zapisati: "Na proslavi 30-to godišnjice 
II zasjedanja AVNOJ-a 1973. godine u Jajcu, kao član Predsjedništva 
omladine Jugoslavije imao sam čast da čvrsto stisnem ruku najvećem 
s ovih prostora — drugu Titu.'"? Umjesto citata preko stotinu državnika sa 
Titove sahrane u Beogradu, Hamo izdvaja riječi pokojne Ilke, spremačice, 
istinskog vjernika i katolkinje sa komemorativnog skupa u tadašnjem 
Komitetu Mostara kada je ustala i rekla: "Ljudi moji nemojte žaliti i plakati. 
Bio je to veliki čovik. Nikom nije tepa. Nikog nije uvridija". 

Priča o Hami je priča o našem juče, danas i sutra. Priča o nekadašnjem 
i Mostaru kakav bi on želio da bude. Zato, bez obzira sreli ga prvi ili stoti 
put, od njega ćete uvijek nešto novo i dobro naučiti, a posebno šta to znači 
biti dosljedan, karakteran i moralan. U tome mu, kako kaže, danas najviše 
pomaže portal "tačno.net" 1 neprevaziđeni profesori Kukić, Bajtal, Karić, 
Roko i sin mu Dragan Markovina, pa Viktor Ivančić i Tomislav Jakić, bivši 
omladinski drugari Vlasta Mijović i Zlatko Dizdarević i na kraju mi kaže, 
moraš istaći heroinu Šteficu i tvoje tekstove, dragi naš Milane (ne zamjeri 
mi, zato, poštovani čitaoče, što sam morao umetnuti svoje ime među ove 
velikane pisane riječi). 

Drug Sloba 


Na Luci, južno 1 sjeverno od Starog grada išetala najduža mostarska, 
Titova ulica. Istina — sad nešto skraćena. Stotinjak metara od Parka Alekse 
Šantića, odmah uz Lučki, nekada Most Mujage Komadine, u Titovoj, rođen 
je i vaspitavan u mostarskom duhu Sloba — Mika Andrić. 

Tu na Luci, u sportskom društvu "Partizan" počinje njegov društveni i 
sportski angažman, slijede aktivnosti u MZ Luka, potom omladini Mostara, 
gdje je obavljao najodgovornije funkcije i dužnosti. Zapravo, sve je u ono 
nedemokratsko" vrijeme imalo svoj put i razvoj. Valjalo je početi od 
skupljanja papira, čišćenja obala Neretve, radnih akcija, pa onda radom 
dogurati sve do najviših omladinskih funkcija i završne manifestacije 
Dana mladosti na stadionu JNA u Beogradu. Prije toga moralo se iskazati 
u svojoj firmi, novoosnovanoj i tada tehnološki najsavremenijoj u gradu, u 
Unisu gdje je sa Zoranom Batlakom, Olgicom Borozan, Majdom Fejzić i 
mnogobrojnim mladim elektroinženjerima valjalo postaviti na noge i Unis 
i dobre komunikacije, ne samo tehnološke nego i međuljudske. 


A u omladini, zajedno sa Mišom Marićem i Sejom Đulićem, njegovale 
su se Mostarske kiše i stvaran Mostarski teatar mladih. Trebalo je pomoći 
mnogobrojnim mostarskim izviđačkim odredima, pa ferijalcima = i 

goranima, organizovati brigade za radne akcije, formirati omladinski servis 
gdje su studenti mogli zaraditi za smještaj i školovanje i mnoštvo drugih 
pokretačkih i konkretnih aktivnosti. 

Iz tog vremena ne zaboravljaju se četiri susreta sa drugom Titom. 
Posebno izdvaja onaj na Sutjesci. Nažalost, sa tih njemu najdražih viđenja 
nema ni jednu fotografiju jer su se i u to vrijeme u prve redove gurali oni 
iz protokola ili obezbjeđenja, ili oni koji su tako pravili političku karijeru. 
Entuzijazma i volje u to vrijeme nije nedostajalo. Znalo se da će mladi 
po završetku školovanja dobiti posao, po utvrđenim kriterijima, a ne, kao 
danas, isključivo po stranačkoj, interesnoj i nacionalnoj pripadnosti. Moglo 
se sve to iznijeti jer mu je kao svetinja ostala poruka oca Danila, vozača 
kamiona u Duvanskoj stanici: "Postoje samo ljudi i neljudi, nikome na čelu 
ne piše ko je i odakle je. Ne vraćaj se puno u istoriju. Samo onoliko koliko 
ti je potrebno da gaziš u budućnost". 

Po okončanju političke karijere slijedi povratak u Unis, sve do početka 
urnebesnih ratnih događanja o čemu ne Želi ni govoriti. U koloni izbjeglih 
i prognanih sa jednim dijelom porodice završava u Švedskoj, u zemlji koju 
je poznavao jedino po grupi ABBA i Vikinzima. Slijedi učenje jezika, pa 
lupanje knjigom po glavi i pitanje: "Zašto mi sve ovo treba kad ću se vratiti 
u Mostar? A ono, ostadosmo preko dvije decenije". Ponovno, ali samo 
nakratko, u Mostaru 1995. godine, još dok je crta na Bulevaru razdvajala 
istok od zapada, a Unproforci nadgledali umjesto razmjene dobara — 
muž poginuo u ratu, a ostalo troje nejači, kako joj je Sloba poslao novac, a 
ona iz ratne pošte u Fejićevoj, od onog što je preostalo, zvala da se zahvali. 
Kako tada, tako i sada. Cipele, obuća i odjeća, školski pribor za nezbrinute 
i one bez ikoga svoga. Valjda se dobro — dobrim vraća. 

Rođeni na pedesetak metara jedan od drugog, zajedno kroz omladinsku 
školu 1 uspješno sve do devedesetih, Sloba i Hamo danas su na relaciji 
Zapad-Balkan i obavezno na ljetnjim avgustovskim susretima kod Zlatka 
sa drugarima iz najljepših im dana. Da je po njima do ovih krvavih zbivanja 
nikada ne bi ni došlo, a kamoli da bi se ponovili. Za razliku od mnogih 
drugih koji su mijenjali dres i prilagođavali se novonastalim okolnostima 
njih dvojica ostali su jarko crveni pa kako to god novokomponovane 
demokrate danas tumačile. 

Njihove partije su, i po profesiji i po ljudskosti, pravo i pravednost, ali 
i čovjekoljublje, antifašizam i Mostar. 

SPROSVJETA? I GORAN KOSANIĆ 


Srpsko prosvjetno i kulturno društvo "Prosvjeta'") Mostar, 
osnovano je 1902.godine. Sjedište društva je u Ćorovića kući u Mostaru. 
Prosvjeta"? se bavi kulturnim, prosvjetnim, naučno-istraživačkim 
i socijalnim radom, čuvanjem svih vrijednosti srpske kulture, 
unapređivanjem kulturno — istorijskog i društvenog života Mostara 
i Hercegovine. Uvijek su s ponosom isticali da su vrata ovog društva 
podjednako otvorena i za pripadnike ostalih nacionalnih zajednica u 
BiH, što je "Prosvjetu" činilo jačom, sadržajnijom i primamljivom za 
sve građane Mostara. Četiri puta je "Prosvjeta" privremeno prestajala 
sa radom, da bi ponovno oživjela u jeku ratnih sukoba 1994. godine. 

Sačuvana je i opstala jer je utemeljena na multietičnosti Mostara i 
Hercegovine, a posebno jer su je osnovali i vodili ljudi mostarskog kova 
i odgoja: Ratko Pejanović i Siniša Jokić. 


O Ratku, Božo Kijac je zapisao:'"? Sa svoje mostarske osmatračnice, 
Ratko je jasno razaznavao složene nijanse velike slike današnjeg ružnog 

svijeta, prepoznajući da se u tom svijetu odveć često zaboravlja na temeljne 
ideje i načela slobode, istine i pravde, da se njima manipuliše, da veliki 
i moćni, uvijek gladni gospodarenja drugima, tim idejama i načelima 
ogrću i svoje najsurovije poteze. Do posljednjeg daha mirio je zavađene, 
liječio ratne rane, pomagao povratnicima i svima koji su mu se obratili za 
pomoć. Utrošio je ogromnu energiju da bi sačuvao njegova svjedočanstva, 
ali je, istovremeno, u svim svojim nastupima, i u svojoj knjizi, jasno 
ustajao protiv sve snažnijih nastojanja da slika prošlosti bude revidirana 
i prilagođena ideološkim i političkim potrebama današnjih centara moći. 
Svojim radom i opredjeljenjima stavio se na bolju stranu istorije... Uspio 
je da odoli nepravdama, lošim ljudima, ratnim strahotama, stradanju i 
teškim životnim iskušenjima." Zato se, danas, s pravom može reći da je 
Ratko Pejanović, rođen 1 odrastao na Carini, u epicentru grada, preporodio 
=Prosvjetu" u najtežim njenim vremenima, očuvao mostarske vatrogasce, 
bio predsjednik Udruženja "Josip Broz Tito" nikad se ne odričući svog 
crvenog ideološkog 1 ljudskog opredjeljenja, pa, čak, i onda kad su mu, sa 
mnogo strana, podmetane noge kao predsjedniku Gradskog vijeća Mostara. 

U takvom ambijentu, i uz Ratka, izrastao je još jedan mladi prosvjetitelj 
- Siniša Jokić. Zato je kazivanje o "Prosvjeti" kazivanje i o Ratku i Siniši 
čiji su životi toliko isprepletani da svi liče jedni na druge, ili su, u stvari, 
svi - samo jedno. Siniša je bio predsjednik SPKD " Prosvjeta", novinar 
i pjesnik, o kome Almin Kaplan zapisa:'"" U sušari mog sjećanja o Siniši, 
najintezivnije je ono kad bi Siniša u radio programu otpozdravio nekoj neni 
sa: Alejkumusselam, nakon što bi ona rekla:Esselamualejkum Siniša". No, 
Siniša je pisao i poeziju. Otišao je među anđele, a da nije objavio ni jednu 
svoju pjesmu. Zato je Ratko, uz pomoć još nekih ljudi, sabrao njegovu 
poeziju, ukoričio je, "oživio" Sinišu 1 obnovio memoriju grada 1 jednog 
vremena. A onda, kad su u nezaborav otišli i Ratko i Siniša, mnogi, bez 
obzira bili Bošnjaci, Srbi ili Hrvati, ali obavezno Mostarci, pitali su se ko 
će nastaviti sa "Prosvjetom" i hoće li ona opstati? 

Naadresi, Knežića broj 20, iza najljepše kapije Mostara, rođen je Goran 
Kosanić, unuk Jove i Anike Vlahbegović - osnivača KUD "Abrašević". A 
u tom kultnom "Abraševiću" upoznali su se i zavoljeli i njegovi roditelji 
Gorjana — Sremica i Nedeljko - Mostarac. Odgojen i vaspitavan mirnoćom 
Sremice i temperamentom Mostarca, Goran počinje u OI "Ivo Lola Ribar", 
potom u AK "Velež", pa kao rukometni trener u "Galebu". Za razliku od 
mnogih koji bi da zatru, prekriže ili, u najmanju ruku, zaborave svoju 

ervenkastu" prošlost, Goran s ponosom ističe da je prije punoljetstva 
kao najbolji omladinac primljen u SKJ. Sa suprugom Marijom obdaren je 
sinovima Dejanom i Vanjom. A onda, odmah po useljenju u tek obnovljenu 
kuću na pomenutoj adresi, svi su sa samo jednim zavežljajem i par 
fotografija, zbog ratnih događanja, napustili najdraži im grad i komšiluk. 
Moralo se! Deset godina izbjeglištva u Sremskoj Rači. Deset godina tuge i 
čežnje za voljenim gradom. A onda, i pored mogućnosti odlaska u Ameriku, 
srce je, 2002. godine odlučilo - povratak u Mostar. 

od Mostara zatičem još samo gram mostarske duše. Mostar je 
ukraden Mostarcima, grad razrušen i raspolućen, a duša ranjena. I još 
uvijek je, nažalost, slično ili isto toj 2002.godini. Ne želim to prihvatiti, 
pa zahvaljujući mom drugom ocu — Ratku Pejanoviću postajem član 
€Prosvjete" 1 Srpskog građanskog vijeća Mostar. Počinjem, zajedno sa 
njim, raditi na pomoći povratnicima 1 jačanju kulture mog grada. Poslije 
Ratka radimo na okupljanju omladine, a kapije Ćorovićeve kuće otvaramo 
za sve mlade i sve preostale dobre ljude. No, kako je ovo grad podjela svega 
i svačega ni ovakvu "Prosvjetu" ne ostavljaju na miru pa osnivaju još jednu, 
kontra onoj mostarskoj. Nazivani smo svakakvim imenima, svrstavani u 
različite nacionalne 1 interesne torove, ali što su nas više gazili mi smo 
postajali sve jači. I sada sve polako dolazi na svoje mjesto, mijenjaju ćurak, 
a naši odnosi postoju korektni, saradnja je u usponu i neki zajednički 
projekti. Sve to nas nije pokolebalo, pa SPKD "Prosvjeta"! organizuje 
bezbrojne manifestacije, pjesničke večeri, likovne kolonije, festivale, 
humanitarne akcije... Formirali smo književni klub, obilježavamo Vaskrs 
i Božić, organizujemo pjesničke večeri, pa petu likovnu koloniju. Posebno 
smo ponosni na "Šantićev festival djece pjesnika" koji je nastao u mojoj 
glavi, u izbjeglištvu, puno prije povratka u Mostar. Nastao je onda kad je 
moj Dejan, tada učenik četvrtog razreda, 1997. godine zapisao: 


SAN 

Sanjao sam sinoć tata, našu kuću, naša vrata 
Ispred kuće česma, bašta 

Šuti sine to je mašta 

Sanjao sam našu rijeku i postelju moju meku 
Našeg zeca i još svašta 

Šuti sine to je mašta 

Sanjao sam ruže, tulipane 1 sve naše sretne dane 

Sanjao sam naše sunce da se budi 

Šuti sine to je mašta 

Bezbroj je pisama djece i njihovih roditelja za organizaciju i 
nezaboravne trenutke provedene na ovom festivalu u Mostaru. To je 
svakako obaveza više da istrajemo na ovim i novim aktivnostima koje smo 
osmislili 1 planirali. Ne odustajemo i pored činjenice da smo izbrisani iz 
budžeta 1 državnih jasli. Sve dok je dobrih ljudi biće 1 "Prosvjete", biće i 
Šantića, makar mu ime protjerali iz svih škola i inistitucija, biće i Hamze i 
Ćorovića...? 

Posao je najveći problem za mlade i perspektivne ljude, pogotovo 
one koji nisu dio nijedne od vladajućih stranaka ili vjerskih elita. Oni, 
zapravo, jedino u državne organe 1 javna preduzeća uspješno zapošljavaju — 
neuspješne. Zato Goran sa svojom suprugom Marijom, evo čitavu deceniju 
i po redovito svakog osmog u mjesecu mora na javljanje u Zavod za 
zapošljavanje (šali se Goran pa kaže da mu je to prilika da osmog marta na 
putu za Biro ženi čestita njen Dan). Evidentirati se mora i njihov sin Dejan sa 
likovnom školom, dok je drugi od mlađanih Kosanića - Vanja, fitoterapeut, 
morao ponovno napustiti pjesmu slavuja, huk Neretve i Mostarske kiše, 
pa opet "dobrovoljno" u izbjeglištvo. Strah me je da će i Dejan, koji je 
sa 16. godina svoju virtuoznost 1 "mostarsku nacionalnu pripadnost" 
dokazao skokom sa Starog mosta, završiti kao i stariji u nekoj od "zapadnih 
demokratija". Jer, ne znam mu odgovoriti na pitanje i konstataciju: Tata, je 
li ovo onaj Mostar o kojem si nam pričao, pa moram mostarski zamjeniti 
životom na planini?" 

No, i pored svega, naglašava Goran: "Mostar je moj grad, mi ga 
neizmjerno volimo i činimo sve kako bi vratio bar dio starog mu sjaja!" 

Sve dok je Kosanića i mnogih drugih Gorana nikada s radom neće 
prestati ona prava "Prosvjeta", niti će svi podmlaci nacionalističkih stranaka 
i kojekakvih veteranskih udruga izbrisati ime Maršala Tita. 

DOKTORICA SELMA JAKUPOVIĆ 


Nama trebaju pošteni i domaćinski ljudi, a ne nepoštenje, 
lopovluk i kriminal koji danas prevladava", govori dr. Selma Jakupović 


Bilo da je riječ o biografiji ili CV-u, za doktoricu Selmu Jakupović i 
njeno životno iskustvo, sve ono što je profesionalno i društveno uradila, 
malo je i nedovoljno, jer bi to u njenom slučaju više ličilo na osrednju 
pripovijetku nego li na administrativno i ovovremeno kazivanje o sebi i 
pukih stranicu-dvije. Zbog toga se o Selmi mora govoriti dušom i dobrotom, 
prije svega, i drugačije nego što su to današnji 1 zadati zapadnjački šabloni. 
A još kako je Selma predvodnik i začetnik ženskih i ljudskih prava onda 
bi morali mijenjati i sam naslov — Priča o dobrim mostarskim ljudima 
pa ga nekako preimenovati u Dobre žene Mostarke, na čijem bi se čelu, 
sigurno, našla specijalista za anesteziju, reanimaciju i intezivno liječenje, 
doktor Selma Jakupović, a čovjek nadasve (samo da mi ne zamjeri što, 
opet, koristim termin čovjek, umjesto žena, jer me nadvlada hercegovački 
mentalitet i muška sujeta). 

Iako su današnji vlastodršci i njihovi prethodnici iz istih nacionalističkih 
ešalona od 1990-te uradili sve da unište dobro u BiH, zarate, pa otmu i 
stanove i fabrike, potom, po okončanju rata, naprave temeljitije etničko 
čišćenje negoli u samom ratu, sve to nije im bilo dovoljno pa za sebe 
i svoje istomišljenike otimaju preostalo, a one koji od njihove djece i 
istomišljenika ne mogu do posla, šalju na Zapad i prikazuju kao smanjenje 
broja nezaposlenih na biroima (ne)rada. 

Za razliku od takvih, srećom, još uvijek postoje i neki drugi, a 
dobri ljudi. Ti ljudi traju duže od ljudskih sjećanja. Mnogo je poznatih 
ličnosti koji su svojim znanjem i pregalačkim radom doprinijeli razvoju, 
očuvanju i napretku Mostara. Jedna od takvih je i porodica Jakupović. 
Selmini Jakupovići su, što rođenjem i porodičnom tradicijom, a još više 
profesionalnim radom, bili predodređeni za humanitarne pozive i aktivnosti. 
Prvo kao vatrogasci i pokretači Dobrovoljnog vatrogasnog društva u 
Mostaru, a onda kao vrsni ljekari, uvijek socijaldemokratskih uvjerenja. 
Jasno su pokazivali da je i srce — ljevoruko. 

Uz Selmu se vežu još neke neobičnosti. Avgusta 2014. godine upoznala 
je još dvije Selme, istog prezimena Jakupović. Ne događa se svaki dan da 
se sretnete s nekim ko nosi isto ime i prezime kao vi. Još je rjeđe da se 
sastanu tri osobe istoga imena i prezimena. Kolika je tek šansa da su sve tri 
iste struke? Tuzlanka prim. dr. Selma Jakupović je šef odjeljenja za dječiju 
neurologiju UKC Tuzla, a doc. dr. Selma Jakupović predaje na katedri za 
bolesti zuba i endodonciju Stomatološkog fakulteta u Sarajevu. Doda li 
se tome da je i njena rođena sestra Senada poznata mostarska ljekarka i 
specijalista školske 1 obiteljske medicine, ova doktorska priča mogla bi se 
okončati stručnom konferencijom doktorica Jakupović. No, da ne bude 
zabune, ovdje je riječ o mostarskoj doktorici Selmi Jakupović. 

Kod Selme sve počinje u Petoj osnovnoj, kada kao dijete mašta o svom 
budućem doktorskom pozivu i pomoći ljudima. Nastavak slijedi u Gimnaziji, 
pa Medicinski fakultet u Sarajevu. Po povratku u Mostar radi u primarnoj 
zdravstvenoj zaštiti, ambulantama u Sokolu, Hekomu, Autoprevozu, 
a najduže u Aluminijskom kombinatu. Potom specijalizacija na Vojno 
medicinskoj akademiji u Beogradu i od 1989. godine sve vrijeme u Mostaru 
na anesteziologiji. Bilo nas je jako malo, pa kad jedan anesteziolog ode na 
seminar, onaj drugi mora pokrivati sve hirurške intervencije, danonoćno 
dežurati 1 raditi. A u ratu, jedanaest mjeseci sam bila jedini anesteziolog 
i to je vrijeme koje bih najradije i zaboravila. Ružno vrijeme, puno teških 

događanja i još opakijih pojedinaca. Zato se nastojim sjetiti samo dobrih 
ljudi i njihovih djela u vremenu Zla. 

Ostati čovjek, ponosna na svoje prijatelje, i prijeratne i današnje. A 
prijatelji su nepromjenjeni: Hrvati, Srbi i Bošnjaci, a posebno oni što ih 
Dejtonom, danas, ružno svrstavaju u skupinu ostalih. Ponosna sam jer u 
tom izboru nisam pravila greške, ističe Selma. Anestezija je moja prva 
ljubav, ali i kompletna medicina. Svi smo u tom poslu dio tima, jer hirurg 
ne može bez anesteziologa i obratno. U anesteziologiji nema odlaganja, 
mora se reagovati u momentu 1 uraditi ono što je najvažnije za Život, a to 
je reanimacija. Bitna je smirenost i znanje, i iskustvo uz sve to. Slučajno 
sam postala anesteziolog, a danas kada kao penzioner o svemu razmišljam, 
ponovila bih i svoj poziv i svoja opredjeljenja. Ako je ljubavi prema onome 
što čovjek radi, sve se može stići i uspješno završiti, a spasiti čovjekov život 
najveća je nagrada i božija i ovozemaljska 1 ljudska i svekolika. 

Koliko god poznavali Selmu iz operacionih sala i doktorskog 
pregalaštva, ništa manje nije poznata kao društveni radnik 1 aktivista. Od 
izviđača "Ivo Lola Ribar", preko vijećnice Gradskog vijeća Mostara do 
istaknute parlamentarke i svakodnevne društvene aktivnosti. Zbog toga je 
zasluženo od strane slušalaca "Studia 88", izabrana i za Ženu godine, a o 
drugim priznanjima, zbog ograničenog prostora, nekom drugom prilikom. 
O Mostaru nekad 1 sad, o BiH politici, Selma jasno kazuje i precizno 
dijagnosticira: "To su dva različita svijeta. Ne priznajem nikakve podjele." 

Danas u Mostaru nemamo ništa sem nojevih glava zabijenih u pijesak. 
Skoro, pa ništa ne funkcioniše 1 sve je po dva ili više puta, a u stvari 
nijednom. Političari kupuju narod kroz torovsku politiku, sijanjem straha od 
drugih i drugačijih. Promjene se jedino mogu dogoditi iz naroda. No, u tom 
ih uspješno sprečavaju vodeće stranke koje su temeljito pripremile teren za 
višedecenijsko vladanje. Postavili su i postavljaju svoje na državne jasle i 
tako obezbijedili sigurnu glasačku mašineriju. Doda li se tome da prioritet 
imaju oni koji su se snašli i po ubrzanom postupku došli do diploma, a uz to 
im je prednost ako manje čekaju na Birou rada, svim preostalim budućnost 
je jedino na njemačkim klinikama i njihovim bauštelima. 

Odgovornost u ovoj zemlji ne postoji. Vodeći su stvorili sopstvene 
feude i uspješno zaluđuju narod. Mene je stid najviših funkcionera poput 
sadašnjeg federalnog premijera koji se šegači sa ubogim radnicima i 
umjesto da rješava njihova pitanje ispituje gdje su i u kojim stanovima 
spavale za vrijeme štrajka pred njegovom vladom. Izgubilo se povjerenje, 

a mi moramo vjerovati jedni drugima kroz pošten, otvoren i iskren pristup. 
Hoćemo li popiti kafu ili kavu, važno je jedino da je zajedno i s merakom 
popijemo. Nama trebaju pošteni i domaćinski ljudi, a ne nepoštenje, 
lopovluk i kriminal koji danas prevladava", zaključuje dr. Selma Jakupović. 

Zbog svega, ovoj državi i njenim građanima, nikada nisu bili 
potrebniji "politički anesteziolozi i reanimatori" koji bi joj povratili i život 
i prosperitet. No, takvi teško dolaze, a još teže prolaze! 

ZIJO ŽULJEVIĆ 


Daleko smo mi od Mostara kakvog zaslužujemo, ali smo u prilici 
da ga zajedništvom imamo takvim i mnogo prije nego što nas vladajuće 
politike uvjeravaju. 


Tek što pomislimo da smo dohvatili dno dna, vlastodršci nas ponovo 
zaglibe još dublje u kaljužu iz koje se ne vidi izlaz, a vladajući i dalje kopaju 
rupu beznađa. Primjera je bezbroj, a stalno se otvaraju nova, mudžahedini, 
Pelješki most, nove rezolucija o statusu i položaju naroda, pa knjiženje 
vojne imovine, (ne)provođenje sudskih odluka, bijela kuga, odlazak mladih, 
konstitutivnost naroda, školstvo i jezik... 

Vlasti niti znaju niti nude rješenja nego pogoršavaju kako unutrašnje 
još 1 više odnose sa susjedima i komšijama. U tome im bezrezervnu 
podršku daju članovi novoformiranih akademija, organizovanih strogo 
po nacionalnom ili partijskom ključu 1 pripadnosti. Tu su i profesori sa 
titulama stečenim po ubrzanom postupku, mediji finansirani iz partijskih 

centrala 1 svakako mase njima i sebi najodanijih, ili u prevodu zaljubljenici 
tzv. nacionalnog interesa. 

Ovdje je oluja već tri decenije, pa ne pomaže ni Andrićeva prodrta 
kabanica jer odasvud puše. 

Sem nekolicine časnih intelektualaca, na crtu im izlaze neostrašćeni 
sportisti, još poneko iz medija, pojedinci iz preumorne opozicije i preostali 
dobri ljudi u vremenu Zla. 

Danas i punih pet decenija na toj crti je i Zijad Zijo Žuljević. 

Zijo Žuljević rođenje 1949. god. u Mostaru. Poslije gimnazije završava 
Višu školu za cestovni saobraćaj u Zagrebu. Radi u Aproinženjeringu do 
1985. godine, kada prelazi u Velmos u kome ostaje do rata. Poslije rata od 
1998. radi u HNK na mjestu kordinatora općih, tehničkih i ekonomskih 
poslova do penzije. U SKJ je od 1965. god. kada postaje predsjednik 
omladinskog aktiva Mostara gdje na njemu poseban, konkretan i 
otvoren način daje svoj pečat kako unutar radnih organizacija tako i još 
više ukupnim društvenim kretanjima, Mostaru posebno. Oženjen je u 
multietničkom braku i ima dva sina... Kaže da se nije desio rat 1 "paljenje 
svjetla", ostao bi uskraćen za "važnu" činjenicu kako sretno živi već 40 
godina u multietničkom braku, iako to izvještačeno naglašavanje činjenice 
multietničnosti koje se suprostavlja ljubavi i prirodnim zakonima od 
početka smatrao ''civilizacijskim"? nazadovanjem u društvenom kontekstu 
ne samo BiH nego šire. 

Za Mostar nekad 1 sad uvijek ima precizne opservacije sa jasnom 
argumentacijom. "U gradu je prije rata poslovalo nekoliko industrijskih 
giganata (Soko, Aluminij, Đuro Salaj, Hepok, Hekom, Fabrika duhana itd.) 
koji su zapošljavaljavali na desetke hiljada ljudi i na taj način prehranjivali 
pola Hercegovine". Nije apsolutno bilo važno ko je ko, jer je Mostar 
bio grad sa najvećim ekonomskim potencijalom i kao takav centar regije 
u kojem su uslovi za život bili izuzetni. U to vrijeme, u gradu nije bilo 
problema, nije se gledalo na nacionalnost, nije bilo raslojavanja i podjela, 
živjelo se u bratstvu 1 jedinstvu, ljubavi, slozi i poštovanju... Mostar je bio 
jedan od najuređenijih gradova. Sve je bilo zakonski i ljudski utemeljeno. 
U takav grad, uređen po mjeri čovjeka, vrlo rado su dolazili ljudi iz cijele 
bivše države, pa i šire, te su mnogi "učili"? baš od Mostara, što je sada 
jednostavno za nepovjerovati. 

Danas, toliko godina nakon rata, Mostar je potpuno drugačiji. Nije 
to onaj prijeratni grad, kojem su se svi divili, slikali ga, a i o kojem su s 

oduševljenjem pisali. Nedostaje puno toga.. Na jednoj strani je Stari most 
koji je uvijek spajao ljude i obale, a na drugoj nametnute nam razvaline, 
ruševne zgrade 1 (ne) vlast koja opstaje u suterenu, bez namjere da izađe na 
površinu i među svoje građane, a tek da je građani izaberu, ne pada im na 
pamet. 

Grad je izgubio nekadašnji respekt, poštovanje, stare običaje, osmijeh 
kod ljudi, zabave, sportska događanja. Nema sportsku dvoranu. To su samo 
neke stvari kojih nema u gradu, čiji su najveći problemi, uz nacionalizam i 
ponore, ruševine, prljave ulice i nezaposlenost", kazuje Zijo. 

U periodu aktivne vojne obaveze časno je obavljao povjerene mu 
dužnosti 1 u svakoj prilici pomagao one druge, posebno najugroženije, a 
u ludilu rata i pomanjkanju čovječnosti najugroženiji su bili oni što im je 
drugačije ime i prezime i, posebno, nacionalnost. 

U ratu, iako je zamrznut rad partije, redovno učestvuje u održavanju 
sastanaka i analiziranja situacije s ciljem donošenja odluke da se partijski 
rad ponovo aktivira. Mala grupa entuzijasta se okuplja u Konjicu gdje se 
osniva okružni komitet SDP kada Zijad Žuljević postaje zamjenik. 

Nedugo iza ovoga u cilju izgradnje partijske infrastrukture na terenu 
imenovan je na čelo gradskog odbora SDP-a u Mostaru. Sve je to Zijo radio 
jer se zgražavao nad radom nacionalističkih stranaka, a budalaštine nisu 
nikada bile njegovo opredjeljenje. 

Veliki dio svog života, kao i partijskog angažmana u vrlo teškim 
postratnim okolnostima posvetio je izgradnji narušenih multietničkih 
odnosa, povratku raseljenih Mostaraca i promociji vrijednosti kulturne 
raznolikosti, zajedništva 1 solidarnosti kakve je Mostar baštinio stotinama 
godina. Zbog toga, već u septembru 1997. godine, kao predsjednik SDP-a 
Mostar, odlazi u Beograd i poziva svoje sugrađane da što prije zasuču 
rukave i Mostar vrate Mostaru. Mnogobrojne novine, tom prilikom, su 
prenijele jasne, razumljive 1 otvorene stavove koje je Zijo iznio Mostarcima 
u Beogradu. "Mi smo čudni ljudi. I za nas važi ona izreka — gdje čeljad nisu 
bijesna, kuća nije tijesna. Ne vidim razloga da se ljudi ne vraćaju. Svi. Prije 
nekoliko dana u Mostaru je bio časni čovjek i Mostarac Budo Koprivica. 
Kaže kako ne može u svoju kuću, a ja sam mu rekao da iz Beograda direktno 
u nju neće nikad. Bujrum, Budo, kod mene pa ćemo istjerati stvar. Samo 
neka odu dođoši. Mi bismo se s našim ljudima lako dogovorili, oni znaju 
šta su im ovaj grad i zajedništvo značili ranije. Pa nije Brankovac dobio 
ime po ne znam kome nego po Branku". Uvijek precizan i bez potrebe za 

naknadnim tumačenjem, tom prilikom, Zijo je rekao: "Svojevremeno, kad 
smo oslobađali Bijelo polje, došli su kod mene dvojica sarajevskih novinara 
i pitali me hoće li Mostar biti muslimanski grad. Rekao sam da neće već da 
će biti mostarski, što znači i muslimanski, ali i srpski i hrvatski. Mostar će 
biti opet Mostar, jer ništa drugo ne može niti treba da bude". 

Istina, tom prilikom Zijo je rekao da ne zna hoće li to biti za pola 
godine, godinu ili više, ali biće. Želje, posebno one najveće, sporo se 
ostvaruju, pa i ova o Mostaru. No, Zijo je i danas uvjeren da tako mora biti, 
jer bez Mostaraca nema ni Mostara. 

Sa svoje strane, Zijo je učinio i čini sve da tako i bude. I dalje čvrsto 
vjeruje da je Mostar otvoren grad u kojem svako ima svoje mjesto jer 
su istorija, kultura i multietničnost Mostara bogatstvo neprocjenjive 
vrijednosti u smislu potencijala i budućnosti za sve... Jednostavno, ne 
postoji argumentacija koja bi današnji Mostar 1 izvještačene vrijednosti 
trebala opravdati u smislu prihvatljivosti. 

Daleko smo mi od Mostara kakvog zaslužujemo, ali smo u prilici 
da ga zajedništvom stvorimo takvim, mnogo prije nego što nas vladajuće 
politike uvjeravaju. 

MOSTARSKI NEIMAR RATKO 
PEJANOVIC 


Višedecenijskim stvaralačkim radom je i sagorio, istrošio se i kad 
je mogao dati najviše — otišao je u NEZABORAV! 


Nad grobovima mrtvih razmišljamo o živim. 

Na godišnjicu i pomen dobrim ljudima razmišljamo šta su i kakvi bili! 
Kakva su dobra djela iza sebe ostavili? 

Prije tačno 40. godina upoznao sam u Dobrovoljnom vatrogasnom 
društvu Mostar — Ratka Pejanovića. I tada i čitav svoj život posvetio je radu 
u društvenim i humanitarnim organizacijama. 

Tada je Dobrovoljno vatrogasno društvo, čiji je on bio komandir, oku- 
pljalo na desetine mladih vatrogasaca, pedesetak seniora i iskusnih gasilaca 
požara. Bili su tu braća Jakupovići, pa Hilma Šiširak, neprevaziđeni Enver 
Beg Jusufović, Slavko Primorac i mnogi drugi najugledniji Mostarci. 

Ratko je i u toj vatrogasnoj postavi uradio sve da dobrovoljci postanu 
profesionalci — po znanju, po volji i angažovanju. 


109 


Došla su luda — ratna vremena i onda, u nemogućim uslovima, Ratko 
je spašavao 1 ljude i materijalna dobra. S oskudnom tehnikom i preostalim 
vatrogascima, Ratko je očuvao svoj i naš Mostar. 

U poratnom periodu, prvi je krenuo u obnovu "Prosvjete" i formiranje 
Srpskog građanskog vijeća. Pa onda na spašavanje Pravoslavnog groblja u 
Bjelušinama i obnovu Saborne crkve. 

Na tom putu obnove imao je razumjevanje Mostaraca, ali, treba i to 
reći, imao je i podmetanja i nerazumijevanja. Posebno nekih kojima je takav 
Ratkov rad smetao i nije se uklapao u njihove ciljeve, podjele i nejedinstvo 
Mostara. 

No, Ratko je znao kako prevazići sve to i nastaviti, još žešće i 
temeljitije. I danas bi mnogi da sebi prisvajaju ono što je Ratko započeo i 
stvorio. Ali, neće moći. 

Znaju Mostarci, ko je Ratko i šta je sve uradio. Preporodio "Prosvjetu", 
očuvao mostarske vatrogasce, bio predsjednik Udruženja Josip Broz Tito i 
mnogo toga još. 

Takvim stvaralačkim radom je i sagorio, istrošio se 1 kad je mogao dati 
najviše — otišao je u NEZABORAV! 

MAJA EVROPEJKA 


I kad neprestano brblja, čita, piše i istražuje o svemu i svačemu 
zagledana je u bolji svijet od onog u kojem danas živimo. Kikotom se 
smije, zbija šale na svoj i tuđi račun, a jako grli sve ljude oko sebe. 


Mladi su danas raspolućeni između stvarnosti i mladalačke ambicije, 
između nemanja i imanja, između Balkana i Zapada, između svoga "da" 
i tatinog "ne". Ne čudi da posustaju u borbi sa vjetrenjačama, nisu kadri 
da provlače slona kroz mišiju rupu, pa se radije odlučuju za druge zemlje 
i drugačije odnose. Danas kada je ozakonjena korupcija i nepotizam, kad 
se mladi učlanjuju u vladajuće političke stranke zbog karijernih razloga, a 
nikako zbog ideja i promjene društvenih odnosa, upitamo se postoje li i oni 
drugi, ili mogu li uopšte opstati oni koji sebe ne vide u gomili poslušnih i 
podanika? 

Hoće li postati dio malog kontejnera, završiti na velikom odlagalištu 
ili izabrati sopstveni put, a ne onaj kojim ih vode ostrašćeni i polupismeni, 
nedoumice su svih mladih danas. 

Kada se budućnost doživljava kao neizvjesnost, strah 1 prijetnja tada 
mladi nemaju volje za aktivnim uključenjem u društvene procese. Šta im 
ostaje? Gram nade i puno nepoznanica. Ko onda i kako mladima može 
pokazati put u budućnost kada oni od te budućnosti ništa ne očekuju? Taj 
putokaz, u ovim vunenim vremenima, mogu im jedino biti njihovi vršnjaci 
koji drugačije promišljaju, drugačije se ponašaju, usvajaju argumente 
znanja, a ne argumente moći umišljenje vladajuće politokratije. 

U priči o dobrim mostarskim ljudima predstavljamo jednu od onih 
mladih žena koja i ovakav svijet koji živimo vidi i pravi boljim i drugačijim. 

O Maji Šimić Škutor, Evropejki je riječ. 

Iako tek ima 32 godine, često ćete je sresti u društvu prijatelja i 
poznanika, raznih boja i nacija, koji su u dobi njenih roditelja ili stariji, jer 
s Majom 1 njene i moje generacije imaju nepresušne zajedničke teme za 
TaZgoOVOTr. 

Kad je pitaju odakle je, uvijek okrene na šalu pa kaže kako nije ni iz P.M. 
jerje rođena na carski rez. A ako se baš mora lokalizovati, onda voli reći kako 
je Hercegovka rođena u Bosni. Kombinacija je, s jedne strane — dalmatinske 
i slavonske, vrijedne radničke, i s druge strane — lijene drinovačke i konjičke 
krvi. Ta kombinacija krvi, kao pravom nomadu, pomogla joj je da se lakše 
nosi sa stalnim preseljenjima u ratnim zbivanjima, između Konjica, Nikšića, 
Splita, Ljubuškog i Mostara. Ljubuški je na nju, djevojčicu od 7 godina, 
ostavio trajne otiske jer se u njemu najviše osjećala kao marginalizovani 
izbjeglica. Domaća djeca su, kroz svoju dječju iskrenost, grubo etiketirala 
sve njih koji su, umjesto velikih torbi i pernica, knjige nosili u plastičnim 
vrećicama. Zahvaljujući svojoj pričljivosti i marljivosti već tada se za čas 
združila s domaćom djecom, koja je više nisu odbacivala jer je od odjeće 
imala samo jedne helanke 1 dvije majice. Roditelji kažu kako je uvijek 
voljela pomagati drugima i da ih je znala ostaviti na dvije konzerve jer je 
odnijela svu odjeću i hranu novoj izbjeglici koja se pojavila u školi. Nakon 
Ljubuškog, kao pravi Konjičani, njena porodica je zadnje odredište našla u 
Mostaru, ali ne na mansardi, nego na prvom katu zgrade. Njena mama kaže 
kako je Maja nakon preseljenja u Mostar, s tek napunjenih 11 godina, pitala 
hoće li ikad prestati biti izbjeglice, na što joj ni sama nije znala odgovoriti. 
Maja često spomene kako Mostar nije voljela jako dugo. Godinama kad bi 
se vraćala s nekog putovanja, već na Kobilovači ili Žovnici ili u Žitu bi 
osjetila teški teret na prsima koji bi joj natjerao suze na oči. Dugo je tražila 

odgovor zašto se ne osjeća dobro u Mostaru i zašto ima potrebu bježati iz 
njega. 

Kaže da je odgovor dobila onda kada je pobjegla iz njega u London, pa 
onda u Sarajevo, ostavivši super posao u banci, s ugovorom na neodređeno, 
za kojim je već tad pola njene generacije samo maštalo. Ali život je ponovno 
vratio u Mostar, nakon godinu i nešto, što je u tom trenutku jako teško 
podnijela. O tom periodu priča kao o najvećem kontrastu u životu u kojem 
i jeste najviše naučila o igri zvanoj Život. 

Nakon tog perioda je i shvatila zašto je život "drži"! u Mostaru, 
odnosno što je Mostar za nju, što je to bogatstvo Mostara 1 cijele BiH, i 
kako to bogatstvo može rasti. A to su ljudi i priroda. Ljudi koje volimo, 
obitelj, prijatelji, poznanici, radne kolege, prelijepo sunce, bogato zelenilo, 
savršena udaljenost i od mora i od planina, jedinstveni Stari grad, spoj dvije 
strane, jednih i drugih običaja i ljudi... sve što čini jedan predivan grad. 
Kad je pitate kako misli predivan grad kad toliko smeća i prljavštine ima na 
svakom koraku, toliko razdvajanja u svakoj sferi života, neodgovornosti na 
sve strane, ona se u potpunosti složi s vama i kaže kako je i sama godinama 
gledala na tu "crnu" stranu Mostara 1 zato bježala iz njega, ali kad je samo 
malo pomakla pogled na onu "ljepšu" stranu shvatila je koliko ljepote ima u 
ovom gradu i kako ona svakim danom raste. A to što i dalje grad nosi epitet 
grada slučaja" je prvenstveno zbog samih građana jer smo se utopili s 
tim epitetom u smrdljivoj žabokrečini i doslovno shvatili onu općepoznatu 
balkansku izreku: "De, Boga ti, ne talasaj!"". 

I znate šta, ne morate talasati po državnoj upravi, vitalnim stupovima 
svakog društva (koji su kod nas na reanimaciji zadnjih 20 godina), 
napaćenom privatnom sektoru i svemu onome što nas okružuje. Za početak 
malo zatalasajte u sebi, preispitajte se u koju stranu Mostara 1 BiH vi 
gledate, što je to sve što vam uljepšava život, što ste učinili u svojoj kući 
da naučite svoju djecu 1 bližnje o ljepotama koje nas okružuju, čime to vi 
uljepšavate svoju okolinu? — naglašava Maja. 

U traženju mnogih odgovora "Zašto ovdje?", "Zašto su naši ljudi 
nemirni, svadljivi 1 uljuljani?" naletjela je na par svjetskih istraživanja o 
ljudima i njihovim duboko usađenim uvjerenjima vezanim za podneblje u 
kojem žive, a koja su joj pomogla. Ovdje kod nas se ratovalo od pamtivijeka, 
živjelo se dan po dan bez ikakvih dugoročnih vizija i planova i uvijek je 
netko drugi vladao državom protiv koje se narod borio i prkosio. I sad, kad 
smo, napokon, mi država, istu želimo "zeznuti", živimo od danas do sutra 

ne razmišljajući o novim generacijama i uopće nismo svjesni bogatstva 
koje nas okružuje. 

To joj je pomoglo da nađe dublji smisao zašto se "pati" ovdje, 
umjesto da "uživa" negdje vani. Kako? Pa ako nauči ovdje dobro živjeti, 
sagledavajući sveukupnu sliku, lako će se prilagoditi bilo gdje. Zato i sama 
često postavi pitanje svima onima koji govore kako je život ovdje ovakav 
ili onakav, a posebno mladima: '' A čemu te život ovdje uči? Zašto si još 
ovdje?" 

Maja ističe kako ju je život ovdje naučio dvije najbitnije stvari: prvo- 
da sagleda sve strane, ali da se uvijek fokusira na onu ljepšu i drugo — kako 
možemo promijeniti svijet oko sebe jedino ako prvo promijenimo sebe, te 
da je to samo naša odgovornost, a ne društva, roditelja, obrazovnog sistema 
i drugih izgovora. To je ujedno jedini put skidanja naših mentalnih granica 
koje su često još složenije nego sve administrativne unutar BiH. To je put 
kad počinjemo uživati u životu, bili ovdje ili negdje ''vani"', jer pravi život 
počinje tek kad se riješimo ''smeća" koje nosimo u sebi. I sama kaže da ne 
zna gdje će živjeti dogodine, jer ne zna koja vrata joj život otvara, ali zna 
da joj je sad i ovdje odlično, jer je sama radila na tome da joj tako i bude. 

I dalje uči kako se što lakše nositi sa haotičnom državnom 
upravom u kojoj zarađuje plaću radeći, po njoj jedan od najkreativnijih i 
najsveobuhvatnijih poslova u upravi, na projektima EU i stranih donatora 
u BiH i svemu ostalom što je vezano za proces EU integracija BiH iz 
domena srednjih i malih poduzeća unutar HNŽ. 

Dvoumi Maja, kako nekad ne zna je li joj blagoslov ili kazna što je 
pokupila sve od one vrijedne porodične strane, pa može raditi kao kobila 
(i pored silnog ubjeđivanja autora, Maja je insistirala na ovom terminu što 
sam na kraju, htio ili ne, morao i prihvatiti, jer ona ne odustaje), a u upravi 
se često tako 1 osjeća. Ali u tome vidi i blagoslov jer iako uči na teži način, 
stečeno znanje joj nitko ne može oduzeti, a i svakim danom sve više kolega 
se budi iz uspavane žabokrečine, željni stvarnog rada koji doprinosi razvoju 
onog čiji 1 jesu službenici — države tj. društva. 

Pored toga što zadnjih godina kroz svoj posao pokušava uljepšati 
svoju okolinu, ona je to činila i tijekom svog cjelokupnog školovanja kroz 
razne volonterske aktivnosti, a posebno u studentskim danima kroz razne 
projekte Aieseca, te kao član udruge Novi pogled. 

Želja za pomaganjem i dijeljenjem znanja, prije dvije godine, je 
dovela i do pisanja kolumni gdje kroz Dnevnike jedne mame piše o svom 

doživljaju života, roditeljstva i osobnog rasta. Prvi put kad sam pročitao 
njen tekst začudio sam se zar iko danas, u doba jada i piše i čita te priče. 

Pa zaista, zar nam svima nije potrebno da se češće odmorimo od 
političkih šarenih laži koje nas razdvajaju i od duše i pameti i pročitamo 
neku priču koja će nam pomoći da se malo vratimo sebi 1 svojim najbližima. 

Priča o Evropejki Maji tek počinje... Priča o ženi, majci, prijateljici, 
o veseloj duši koju oduševljavaju sve različitosti. I kad neprestano brblja, 
čita, piše i istražuje o svemu i svačemu zagledana je u bolji svijet od onog 
kojeg danas živimo. Kikotom se smije, zbija šale na svoj i tuđi račun, a jako 
grli sve ljude oko sebe. 

Priča o Maji je i odgovor za sve one koji su u nedoumicama 
postavljenim na početku ove priče o dobrim mostarskim ljudima. 

(NE)ZAPOSLENI ELDIN 


Mladima je istovareno breme posljedica rata i ostavljeni su da 
sami rješavaju ono što su stariji zapetljali. 


Obično kad opisuju Hercegovinu, pa bilo da je ona zapadna u Grudama 
ili istočna u Nevesinju, južna kod Čapljine ili najsjevernija u Konjicu, pa 
posebno ona u Mostaru, reći će sunce, behar, kamenjar ili poskoci. Diviće 
joj se oni koji su tu na nekoliko dana, ali 1 oni koji ne mogu da joj trajno 
odole. I svi pričaju o prvim majskim trešnjama, avgustovskim smokvama 
ili oktobarskim šipcima glavašima. O suncu, posebno. 

No kad malo dublje zagnjurite u hercegovačke protekle vijekove sve 
bi moglo stati u jednu riječ NEMA. Nema ni u Osmanlijskom carstvu, 
nema ni pod Austro-Ugarskom, nema ni u Kraljevini Jugoslaviji, a manjka 
i u bivšoj Jugi. Ne manjka jedino sukoba, ratova, gladi i neimaštine. 

U okruženju gdje najviše nema, zato ima 13 obrazovnih sistema, 
26 što državnih, a još više privatnih univerziteta, 260 fakulteta gdje 
diplome jedni stiču znanjem, a drugi ih dobijaju. A svaka od tih diploma 
izračunali su statističari, košta 100.000 KM. I sve te pare, a ljudi posebno, 

završavaju negdje na zapadu ili na biroima za zapošljavanje. Danas imamo 
visokoškolske ustanove i u mjestima gdje se zatvaraju osnovne škole jer 
nema osnovaca, ali ima ''vanrednih studenata". 

Sve su ove silne društvene promjene zadesile i našeg Eldina premda 
tek korača ka tridesetoj. Sjeća se, ili su mu o tome pričali njegovi stariji. 
Pričali su mu o nekim plavim kapama i crvenim maramama, o Titu, ali 
i onima s druge i treće strane. Osjetio je dobro na svojoj koži nemanje i 
imanje, preko njegovih mladalačkih leđa prešli su i prolaze svi propusti u 
obrazovanju, zapošljavanju, privilegijama, korupciji... No, on želi praviti 
svoj 1 naš svijet boljim i drugačijim jer je čvrsto odlučio da sam tvori i 
dosanja svoj san. 

A on je Eldin Šteta, diplomirani ekonomista, mlad čovjek, ali stvoren 
za velikog poslodavca socijalnog osjećaja i pravednosti. 


Vrijedni Eldin 


Kad vas put, obično subotom i nedeljom, nanese na pijacu u Vrapćićima, 
bilo da ste pošli kupiti alatku, namještaj, hercegovačku škiju ili povrće, 
obavezno svratite na tezgu sa voćem gdje ćete pronaći kršnog 1 uvijek 
nasmijanog Hercegovca Eldina. Nećete odoljeti da kod njega ne pazarite, 
što zbog ljubaznosti 1 osmijeha, što zbog kvaliteta usluge i proizvoda. 

A prije Vrapčića, Eldin je, kao izbjeglica iz Stoca, završio u Mostaru. 
Bio odličan učenik u osnovnoj, potom srednjoj, pa primjeran student na 
Ekonomskom, gdje je i diplomirao. Samo zahvaljujući spletu sretnih 
okolnosti uspio je odraditi pripravnički staž, a onda ponovno na pijacu. I 
nije mu ništa teško. Jutarnje ustajanje već u četiri, put ka pijaci u Čapljini i 
nabavka robe, a onda tezga — sve do posljednjeg kupca. 

Nije od onih što ispijaju kafe i žale se kako nemaju, ili što bi Ivo 
Andrić rekao: "Najteže je čovjeku kad sam nad sobom osjeti samilost". 

I Eldinova djevojka Minela je nekoliko godina radila na pijaci u 
Konjicu. Imala je sreću, a magistar je ekonomskih nauka, da u mnoštvu 
samosvojnih i grabežljivih novokomponovanih tajkuna, naleti na jednog 
od rijetkih koji je cijenio njen trud na pijaci, ali 1 znanje koje je stekla na 
univerzitetu, pa je primio u svoju poveliku firmu gdje obavlja odgovorne 
finansijske poslove. Začudo, njenog poslodavca nije interesovala ni njena 

politička pripadnost, ni brojanje krvnih zrnaca, ni sva druga prebrojavanja, 
nego — jedino njeno znanje i spremnost da radi. Eldinova prva reakcija je 
bila, bolje da se ona zaposlila jer godinama vuče prepune gajbe, a za mene 
će se, valjda, nešto pronaći. 

Ne voli puno da priča, više voli da sabira i računa 1 da se druži sa 
dobrim ljudima. Na pijaci u Vrapčićima, prvi do tezge mu je Vladimir iz 
Ljubinja, s kojim nije konkurencija nego dobar prijatelj. Porodica i kućni 
Eldinov odgoj su ono na čemu svijet i društvo počiva, a otac i majka su 
ga naučili da u čovjeku gleda samo čovjeka, a ne da prebrojava i dijeli. E, 
taj Eldin, za pijačnom tezgom u Vrapčićima, u što se imao prilike uvjeriti 
i autor ovog teksta, prilikom obavljanja njegovog pripravničkog staža, 
sposobniji je od mora "širokurana" koje su tate vlastodršci pozapošljavali 
u državne organe, javna preduzeća i bezbrojne agencije na svim nivoima 
(ne)vlasti. 

Zato je na momente razočaran jer je uložio puno vremena, truda i 
novca da bi stekao visokoškolsko obrazovanje i nova znanja koja danas 
može "koristiti" jedino na pijaci u Vrapčićima. "Većina mojih prijatelja 
ne vidi perspektivu u ovakvoj državi i na sve načine pokušavaju otići 
u inostranstvo u potrazi za boljim životom. Em nemaju posla, a ako se 
slučajno 1 zaposle radiće za minimalac koji ne obezbjeđuje ni hranu, a 
kamoli sredstva za zasnivanje porodice i rješavanje stambenog pitanja. Još 
uvijek se, ipak, nadam da mogu doći bolji dani i da će konačno prestati 
prebrojavanje ko je bolji Bošnjak, Hrvat ili Srbin", kazuje Eldin. 

Umjesto odgovora na ovako precizno dijagnosticirano Eldinovo 
pitanje: Otići ili ostati?, prenijeću (ne)diplomatski iskaz jednog visokog 
diplomate (istina dat u neobaveznom razgovoru, a i kako bi drugačije — 
diplomata) koji mi je ispričao: "Povodom vjerskog blagdana prisustvovao 
sam prijemu kod vjerskog poglavara i tom prilikom veliki broj građana- 
vjernika predalo mu je desetak koverti, meni nepoznatog sadržaja. 
Zainteresovan o čemu se radi, nekoliko dana poslije, saznao sam da koverte 
nisu sadržavale novac, nego CV za posao". Doda li se tome da danas jedino 
vrhuške političkih stranaka zapošljavaju bilo u državne organe ili javna 
preduzeća ne bi nas začudilo da umjesto ranijih komisija za ideološki odgoj 
formiraju Odjele za zapošljavanje umjesto neučikovitih državnih institucija 
za zapošljavanje. Zato ubjedljiva većina mladih vidi alternativu u odlasku 
u inostranstvo, trbuhom za kruhom, što je u potpunosti rezultat racionalnog 
promišljanja o postojećim mogućnostima 1 perspektivama. 

Mladima je istovareno breme posljedica rata i ostavljeni su da sami 
rješavaju ono što su stariji zapetljali. 

Kako nije od onih što dunjaluk vide kroz fildžan, ograničeno kretanje 
u Mostaru kroz dvije ulice, ili samo jednu obalu, Eldin je na raskrsnici 
nezavršenog mostarskog kružnog toka. A kud će krenuti, još ni sam ne 
može odlučiti, niti mu iko može dati pravi odgovor. 

Svjestan je da se još mnogo mora usavršavati u struci, sticati nova 
znanja i onda ih pretočiti u život 1 finansije. 

Njegov put je teži i trnovitiji, no Eldin je siguran da će do cilja na 
vakat doći. Bitku dobijaju oni koji čvrsto odluče da je dobiju, a Eldina je 
zapalo i mora na teži način da ostvari svoje životne snove. 


Svađa se Eldin sam sa sobom jer ne zna šta je manje Zlo, ostati ili otići, 


peglati zapadni asfalt ili se boriti s nostalgijom i svim onim što Hercegovina 
ima i NEMA! 


119 


MISIONAR MIŠO 


Zbog onog poklona u Liberiji, kokosov orah je uvijek na Mišinom 
stolu. Stoji tu godinama i (ne) postavlja pitanje o naciji, ljudskim 
pravima, životu, sudbini... 


Od 2000. godine bh. policajci aktivno učestvuju u mirovnim misijama 
i doprinose afirmaciji države prenoseći ideju mira širom svijeta. Odlučuju 
se za mirovne misije kako bi upoznali nove kolege, stekli iskustva u 
međunarodnim organizacijama, usavršili jezike, ali i bili bolje nagrađeni 
nego što je to u ovdašnjim prilikama. Različiti pogledi na određene probleme 
i rješenja koja se steknu i nauče pomažu im da ih primijene u svom radu 
nakon povratka u zemlju. Obično sa iskustvom svega doživljenog na našim 
prostorima, brzo se priviknu na situacije kad na njih pucaju, zaustavljaju ih 
na putevima, kad se moraju brzo evakuisati ili, po nekoliko dana, biti bez 
vode i hrane. Upoznaju i sprijatelje se sa onima koje čuvaju i štite, usvoje i 
nauče nove kulture, mentalitet 1 običaje. 

Kao prvi policijski službenik iz MUP-a HNK, Milovan — Mišo 
Matković je 2007. godine upućen u mirovnu misiju u Liberiju gdje je 
uspješno predstavljao i ovo Ministarstvo, Mostar i državu BiH. 

Liberija je relativno mala zemlja koja se nalazi na obali Atlantskog 
okeana sa populacijom od oko četiri miliona stanovnika i dubokim 
tragovima građanskog rata koji je doslovce uništio infrastrukturu zemlje i 
odnio puno ljudskih života. Veliki broj građana Liberije potiče od 35 hiljada 
bivših robova koje su američke vlasti, nakon završetka građanskog rata, 
oslobodile i potom ih naselile u zemlju koju su nazvali Liberija — Slobodna 
zemlja. 

Najveći problem, posebno u početku rada misije, predstavljao je 
nedostatak povjerenja građana u policiju i pravosudni sistem jer sami 
građani uzimaju pravdu u svoje ruke, ili kako se to tamo ima običaj reći 
£Mob justice". A to praktično znači ako se neka osoba zatekne u vršenju 
krivičnog djela, na primjer, provale u kuću, obične krađe 1 slično dovoljno 
je da neko podigne galamu i podvikne "Mob, mob" pa da se čitavo naselje 
alarmira i svi napadnu izvršioca udarajući ga i prebijajući, u većini slučajeva 
na smrt. Valja zato pravovremeno reagovati i zaštiti već unaprijed osuđenog, 
ako je to ikako moguće. Jednom prilikom smo, priča Mišo, zajedno sa 
patrolom lokalne policije pokušali spasiti mladića koji je navodno ukrao 
neku hranu, ali smo bili nemoćni jer je masa linčujući mladića udarala i 
sve ostale, žene i djecu, sve one koji su se tu zatekli, a nesrećni mladić 
je ubijen. Procesuiranje je gotovo nemoguće jer lokalna policija u nekim 
slučajevima i sama podržava takav vid dijeljenja pravde. Takvo ponašanje 
duboko je ukorijenjeno u liberijskom društvu. Drugi put, zajedno sa ostalim 
pripadnicima UN policije, spašavali smo starijeg čovjeka u selu gdje se 
dešavao "Mob justice", ali smo nekako uspjeli tog izudaranog čovjeka 
ubaciti u auto, odvesti u bolnicu i spasiti mu život. Nakon nekih pola godine 
taj nesrećnik je došao u bazu i kao znak zahvalnosti Miši poklonio dva 
kokosa, što je u toj pokrajini najveći gest pažnje i zahvalnosti. Ne čudi daje 
za njega ovaj poklon mnogo važniji nego li medalje i ordenja koja se obično 
po završetku misije dodjeljuju najboljim. 

Iako je BiH, po povjerenju u pravosuđe, slična Liberiji, ipak se u 
nečemu i razlikujemo. Liberijci bi '"'našim" nacionalistima mogli biti primjer 
kako je u nekim situacijama tolerancija 1 poštovanje vjerskih sloboda i 
nacionalne pripadnosti iznad evropskih standarda i ljudskih sloboda koje 
mi tek učimo. Nemiran hercegovački duh prelomio je da iz vojne baze, 

zajedno sa još dvojicom kolega policajaca napuste vojni kamp i presele se 
u obližnje selo koje je imalo čudan naziv Smell-no Taste. Kaže, na taj korak 
su se odlučili uprkos činjenici da je stepen sigurnosti u kampu bio daleko 
veći jer nisu podnosili ograđeni žičani prostor, a željeli su upoznati lokalnu 
kulturu, običaje i mentalitet naroda. Jedan od lokalnih policajaca objasnio 
mu je zašto se selo tako zove. Smell-no Taste znači "mirisati, a ne probati". 
Naime, tokom II svjetskog rata vojska SAD koristila je aerodrom gdje je 
lokalnoj populaciji bio strogo zabranjen pristup. Ameri su odmah uspostavili 
poljsku kuhinju pa je vjetar sa okeana nosio opojni miris njihovih đakonija, 
a izgladnjelim mještanima, umjesto kušanja tako spremljene hrane, ostao je 
jedino miris obilatih vojničkih porcija. Otud i naziv mirisati, a ne probati. 
Taj period u selu mirisa Miši je ostao u najljepšem sjećanju. 

I pored mnoštva izazova tu sam mnogo više naučio nego li u ograđenom 
žičanom prostoru. Njegov stanodavac imao je ženu i dva sina od kojih se 
jedan zvao Say Say i bio je kršćanin, a drugi Ibrahim-musliman. Za naše 
poimanje života, religije i pripadnosti sve je izgledalo nestvarno, dok je u 
liberijskom mentalitetu to normalna i uobičajena praksa. Jedna porodica sa 
više pripadnika različitih vjera. Tamo se, ne samo roditeljima, nego i djeci 
prepušta da izaberu ime, vjeru i pripadnost. Kad sve to uporedimo sa našim 
vijećima za toleranciju 1 suživot i kojekakvim komisijama, ombudsmenima 
i zaštitnicima ljudskih prava, Liberija vam dođe kao centar za obuku 
vladinog i nevladinog sektora ili poligon gdje bi se trebalo obučavati o 
ljudskoj toleranciji. Zato sam u Liberiji naučio mnogo više šta znači 
tolerancija i suživot negoli u Evropi gdje se kunemo u nedostižne ljudske i 
nebeske vrijednosti, kazuje Mišo. 

Toliko je događaja iz Liberije da bi se mogla napisati knjiga — 
Slobodne zemlje Liberije. Izdvojićemo još jedan. Dodir u njihovoj kulturi 
ima posebno mjesto i značenje, jer se dodirom uvjerava da ti taj neko 
koga dodiruješ neće naškoditi. Tako sam ja, kao bjeloputi policajac, bio 
njihova dječija atrakcija, pa bi obavezno prilikom mog prolaska kroz selo 
napravili povorku od njih dvadesetak tražeći slatkiše, a stalno me dodirujući 
provjeravali njihovo i moje međusobno prijateljstvo i toleranciju. 

Nezamislivo je službovanje u ovim zemljama bez priče o malariji, 
posebnim običajima i mentalitetu, dolasku i obezbjeđenju najviših svjetskih 
državnika (između ostalih i Džordža Buša), pa identifikovanje žrtava 
nasilja, žena 1 djece, njihovo osiguranje, smještaj i zbrinjavanje, a sve sam 

to doživio i osjetio jer sam odlučio da umjesto u vojnom kampu budem 
stacioniran među običnim građanima ove neobične zemlje. 

Nakon Liberije slijedi i policijsko službovanje u Sudanu. U Sudanu 
najveći izazov bila je uspostava vladavine prava i sprovođenje zakona. 
Tamo dominiraju plemenski zakoni i običaji, a oni zvanični državni 
jedino se koliko-toliko provode u većim gradovima. Po tim tradicionalnim 
običajima duboko ukorjenjenim i kod plemena Dinka, gdje sam službovao, 
mladoženja kupuje ženu na način da njenom ocu daruje određen broj krava, 
otprilike 50 do 200 grla. Broj grla zavisi od toga koliko je djevojka visoka 
i lijepa. Ali i tako precizirana pravila imaju neke svoje specifičnosti koje 
rješavaju najstariji mještani sela, nešto kao staračko vijeće, ili naš Dom 
naroda. Prisustvovao sam jednom od tih suđenja koje se u pravilu održava 
ispod najvećeg drveta uz prisustvo svih mještana, kazuje Mišo. Mladoženja 
je kupio djevojku za 75 krava ali je ona u bračnu zajednicu ušla u drugom 
stanju i rodila sa nemladoženjom. Njen bivši, kao biološki otac, tražio je 
dijete, a ne i majku. Vijeće staraca je odlučilo da dijete pripada njenom 
budućem mužu, a ne majci ili stvarnom ocu. O pravu na abortus se i ne 
govori, a tek o rodnoj ravnopravnosti, ni pomena. U boljem položaju nisu 
ni momci koji ne posjeduju krave, jer bez krava nema ni ženidbe. Jedini 
način da se ožene bilo je otimanje stoke od drugih plemena i iz susjednih 
saveznih država. Tamo smo, zajedno sa drugim UN agencijama, ulagali 
velike napore kako bi se sa ovom praksom prestalo. 

Nakon sukoba plemena Dinka i Balanda, 2012. godine, u naš kamp 
je izbjeglo 3.000 pripadnika plemena Balanda koje smo spasili i nakon 
smirivanja situacije svi su bezbijedno vraćeni u svoja sela. 

Uslijedilo je petomjesečno službovanje u mjestu Turalei gdje smo u 
nemogućim uslovima, bez struje, sa zmijama kao domaćim životinjama, 
bez dovoljno hrane i slanom vodom od koje se dobije osip, doživjeli i 
avionsko bombardovanje. 

Moj i zadatak UN policije bio je pružanje pomoći pritvorenim 
osobama u zatvorima koji nisu ispunjavali osnovne uslove, njihova 
identifikacija i evidencija, te pomoć onoliko koliko je u takvim okolnostima 
bilo moguće. Vlast nije blagonaklono gledala na pripadnike UN-a čiji se 
imunitet najčešće nije poštovao, pa sam kao pripadnik UN policije često 
bio angažovan na njihovom oslobađanju, uz mukotrpna pregovaranja i 
ubjeđivanja sa lokalnom policijom. 

U nekim selima bio sam prvi bijelac koga su mještani vidjeli, no svi su 
bili blagonakloni i susretljivi, daleko bolji od onih u gradovima. 

Radilo se o Liberiji, Sudanu ili drugim afričkim državama gotovo niko 
od njih nije čuo za BiH, niti za zemlje iz našeg okruženja, ali na pominjanje 
imena Tito i Jugoslavija svi znaju o kome i kojoj se državi radi. 

Svoju misiju policajca, misionara 1 predstavnika države BiH, i u 
Liberiji i u Sudanu, časno je i ambasadorski obavio. Upoznao je pripadnike 
policije 1 iskustva policajaca od Novog Zelanda do Kanade, službenike 
koji su se upoznali ne samo sa Mišom, nego sa BiH i Mostarom, na što je 
posebno ponosan. 

Sve ono što je kao odgovoran policijski službenik znao i radio, a 
usavršio u međunarodnim misijama, Mišo danas svakodnevno primjenjuje 
obavljajući odgovorne poslove policajca u našem gradu. Tu je da ugroženim 
pomogne, da uputi svakog ko mu se obrati, a, Boga mi, uvijek spreman da 
spriječi one koji su na drugoj strani zakona. 

Zbog onog poklona u Liberiji, kokosov orah je uvijek na Mišinom 
stolu. Stoji tu godinama i (ne) postavlja pitanje o naciji, ljudskim pravima, 
životu, sudbini... 

BH. ARHITEKTICA -AMRA LEPARA 


oa 


Želim da vjerujem da će biti bolje, da će doći vrijeme kad će se od 
svog i poštenog rada moći dostojanstveno živjeti. Sve kontam ne može 
više ovako. A ja radoznala i tvrdoglava kakva jesam, želim svjedočiti 
nekim boljim vremenima u svojoj BiH i boriti se za njih. Nisam naučila 
bježati. 


Bh. građani žive svoju virtualnu državu od devedeset i druge prošlog 
vijeka pa sve do današnjih dana. I svi je, ovako ili onako, priznaju ili ne 
priznaju. Pričaju da je ima — ili nema. Maštaju kakva bi trebala biti, a ne 
manjka ni onih koji zagovaraju kako je i ne treba biti. U takvom okruženju, 
prvo ratnom, pa onda poratnom, odrastao je i jedan konjički djevojački 
čuperak. 

O Amri Lepari, mladoj arhitektici je riječ. 

Tek što je progovorila, njeni najbliži su naslućivali da će u svojoj 
familiji imati advokaticu blistave karijere. Uvijek je imala potrebu da 
ispravlja, ako nikog drugog onda mlađeg brata zbog neispravno izgovorenih 
riječi. I do danas gotovo da se ništa nije promijenilo. Jedino što danas, Amra 
ima potrebu da ispravlja "krive Drine" i svim silama se bori za ono u šta 

vjeruje da je ispravno. Mada je zakoračila u trideset i neku, ali sada tek s 
malom zadrškom, često će svojom nježnom hercegovačkom glavom kroz 
zid. Naučili su je da ne prihvata nepravdu i loše ljude, pa neka se onda i oni 
najbliži ne čude što je baš takva. 

Umjesto prava, ipak se odredila za studiranje arhitekture u Sarajevu. 
Danas, Amra i po profesiji, ali i opredjeljenjima živi svoj virtualni svijet 
arhitekte jer stvara koncepcije i strategije prostornog razvoja, dok u realnom 
projektuje i realizuje kako objekte tako i život. Osmišljava, crta, gradi i 
uređuje. Sve pomalo začini umjetničkom i graditeljskkom rukom stalno 
vodeći računa o koordinatama i istorijskom naslijeđu. Uvijek postoji dijalog 
između arhitekte i društva. Možda je, pored ostalog, i taj spoj arhitekture i 
advokature uticao da se u sve umiješala i politika tako da dobijete neobičnu, 
mlađanu ličnost savremenog svjetonazora kakva je Amra. 

Ona je zato jedna od najvrjednijih predstavnica političkog života u 
svom Konjicu i već deceniju i nešto više aktivan član Socijaldemokratske 
partije BiH. Ljevičar u duši, po rođenju i opredjeljenju. Nije ni čudo 
jer i njen otac nije bježao u ratu, ostao je da se bori za svoj rodni grad i 
domovinu. Imala je samo osam godina kada je nesretni rat ostavio bez oca. 
Valjalo je onda sa majkom i mlađim bratom krčiti put 1 praviti Život. Sve to 
je natjeralo da prerano odraste, puno brže od svoje generacije. Ježi se kad 
danas neki od vladajućih pričaju kako je u redu da se i ne birajući sredstva 
stiču privilegije, jer oni su se, bože, borili u ratu. Zato Amra naglašava da 
potiče iz komunističke porodice, da joj je rahmetli otac bio predsjednik 
Opštinskog komiteta Saveza komunista i da je samo nastavila njegovim 
putem. A ove s brda, što su joj 155 milimetarskom granatom ubili oca, i sve 
one koji su činili zločine, nikada nije trpala u isti koš sa svojim drugarima 
Nikolom i Nevenom pa je u društvu i sa Damirom, Amrom, Irfanom... 

Siguran sam da mali broj ljudi zna njene životne puteve. Ne želi da ih 
drugi rješavaju jer je poodavno pokazala kako to umije i sama. 

Kad pričam s mladim, svi su na raskrsnici i s pitanjem: Ostati ili 
otići? Za razliku od mnogih i tu se Amra jasno odredila. "Moj Konjic je 
jedan od "krivaca" zašto svaka pomisao o eventualnom odlasku iz Bosne 
i Hercegovine završi tako što razumijem ljude koji idu, ali shvatam da to 
nije za mene. Svjesna sam da nijedno mjesto na svijetu ne može zamijeniti 
moj dom. Nemam ja obezbijeđen ni dobar i siguran posao, ni bezbrižnu 
budućnost, ali tvrdoglavo odbijam i pomisao o odlasku. A kad vidim 
okruženje oko sebe i vlast koja ništa ne čini kako bi zadržala mlade ljude, 
često se upitam hoće li iko ostati, hoću li imati s kim kafu popiti.... 

Želim da vjerujem da će biti bolje, da će doći vrijeme kad će se od 
svog i poštenog rada moći dostojanstveno živjeti. Sve kontam ne može više 
ovako. A ja radoznala i tvrdoglava kakva jesam, želim svjedočiti nekim 
boljim vremenima u svojoj BiH i boriti se za njih. Nisam naučila bježati". 

E za tu nježnu Amru koju kad prvi put vidite nikada ni pomislili ne 
biste koliko je kroz svakodnevni život spoznala surovost i okrutnost ljudi. 
No, ona uvijek ističe da je u životu 1 okruženju puno više onih dobrih. 
Dobre ljude treba zaslužiti, u to je ona duboko uvjerena. 

- Upoznala sam najrazličitije ljude, njihova interesovanja, karaktere. 
Upoznala se 1 družila sa svim nacionalnostima, starijim i mlađim. Mene ta 
različitost najviše privlači jer sa svima uspijevam naći zajednički jezik. Zbog 
toga sam bogat čovjek, a moji prijatelji su svih nacionalnosti, podjednako 
oni u Konjicu, pa u Sarajevu ili Mostaru, Banja Luci ili u Makarskoj. U 
životu se vodim time da je tvoje onoliko koliko sama daš. Sreća je voljeti 
ono što nisi mogao birati. Birati nisam mogla ni gdje ću se roditi, pa sam 
nakon studiranja u Sarajevu, te nekoliko godina usavršavanja u Konjicu, 
pa onda i nekog vremena bez posla, trenutno profesionalno u Mostaru, ali 
samo u toku radnog vremena, pa onda oko 16 sati s nestrpljenjem se vraćam 
u svoj Konjic. Mostar 1 poslije par godina nisam dovoljno dokučila, ali sam 
ga prihvatila sa svim manama i vrlinama. Već sam navikla da me zorom 
snenu i poslije tunela u Salakovcu budi mostarsko sunce. Navikla sam i da 
je +50 sasvim normalna stvar. Naučila šta je saransak 1 kavada 1 priznala da 
jako zavidim na blagodetima klime gdje uspijeva šipak. Gdje god živjela 
i radila, u srcu ću nositi dobre ljude, moje prijatelje za cijeli život. A šta je 
važnije od toga?!! Ništa! 

Ako iko ovu razbucanu državu, proključalu od bezobrazluka 
politokratije i njihovog dodvorničkog okruženja, može popraviti — onda su 
to mladi i obrazovani ljudi poput nekih Amra, Leila, Lana, Maja, profesora 
Domjana ili Slave, Kazaza ili Spahića, reditelja Mustapića..., te sve veći 
broj intelektualne elite koja se konačno počinje buditi pa iz polupodruma 
provirivati na površinu. E, kad bi tome dodali nepristrasnije medije koji bi 
samo jednomjesečnim ignorisanjem i nepominjanjem ovih što čerupaju i 
narod i državu, i bez promjene izbornog zakona i bez novog ustava, već u 
oktobru 2018. godine sve bi uljudnije i drugačije izgledalo. 

Amra bi, vjerovatno, na ovo kazala: "U pitanju su konstruktivne 
greške koje se moraju iz temelja promijeniti". 

MAJČICA LEILA 


Leila potiče i ponosi se svojom i porodičnom antifašističkom 
prošlošću, diči se multi porijeklom i "sataraš'"' brakom, obožava crvenu 
boju, voli Velež i ljubi sve dobre ljude. 


U vrijeme sultana Sulejmana, kada su spaljivali gradove koje je on 
izgradio, svi stanovnici i ljudi 1 životinje krenuli su da gase vatru. U jednom 
trenutku vidjeli su mrava koji nosi kapljicu vode. Počeli su ga ismijavati i 
pitati kako misli kapljicom ugasiti požar, a mrav im je odgovorio: "Možda 
ova kapljica za požar ne znači ništa, ali će svjedočiti na čijoj sam strani 
bio". 

Ima jedan mostarski mrav, koji svaki dan, što u porodici, što na poslu, 
što u gradu i okruženju, svojom plemenitom dušom i roditeljskom brigom 
čini sve da i sebe 1 druge okrene na stranu dobra. Od dvoje predivne dječice 
pa sve do onih što robijaju u Šantićevoj na broju neke od mostarskih 
zatvorskih ćelija, Leila Dandić Lečić, magistrica socijalnog rada, promoviše 
dobrotu i ljudskost. 

I mijenja, teško, ali bez odustajanja, tiho i nenametljivo, one što su 
prekoračili iz dobrog na stranu zla, a onima kojima je srce već zapaljeno 
iskricama ljubavi pomaže da iskrice postanu plamen. 

Majka je dvoje djece, Lore (6 godina) i Leona (6 mjeseci). Od maja 
2009. godine zaposlena kao socijalna radnica u Kazneno popravnom zavodu 
poluotvorenog tipa Mostar. I sve joj to ne smeta, pa stiže da volontira u 
udruženju žena oboljelih od karcionoma dojke "Novi pogled" 1 udruženju 
za prevenciju ovisnosti "Narko-ne". Stiže da s drugaricama popije kafu, 
druži se s prijateljima na Rujištu gdje udahne planinskog zraka da bi 
sedmicu započela orna na poslu, nasmijana u porodici i vesela u društvu s 
Lanom, Ćorićkom ili... Možda joj je Rujište čarobna oaza, jer koliko znam 
i mužvljevi korijeni su tu negdje, ali sigurno iznad 800 metara nadmorske. 

Za sebe voli reći da je prvo mostarka, hercegovka i bosanka, pa onda 
nepopravljivi romantik, koji rijetko skine naočale s očiju, vjerujući da će se 
desiti neke dobre promjene. A, onda, iz te dobre 1 nježne Leile, progovori 
naša svakodnevnica i realnost pa kaže: "Zbog svega što nam se događa, 
zbog svoje djece, a poštujući njihove želje, razmišljam imaju li budućnosti 
ovdje, ili je bolje da život nastave negdje daleko i od ove države i od ovog 
grada. Da mi je neko rekao da ću ovo izreći prije par godina, rekla bih 
mu da nije normalan. Danas, kada imam svoju djecu ne razmišljam više 
isto. Jednostavno, želim ih poštedjeti obojenosti, segregacije, zatvorene 
mladosti, želim im da rastu, druže se, vole i ljube kako oni hoće, a ne kako 
im neko diktira. 

Vrlo dobro i ja i svi moji znamo kako je živjeti u "satarašu", ili kako 
to ovovremeni znaju reći u "miješanom" ili "multi-multi''. Ne boli, naprotiv 
— godi. A kad je jedino bitno kako im se zove majka ili otac, od "čijih 
su kuća", idu li u crkvu ili džamiju, počinjem shvatati kako smo i koliko 
mentalno ograničeni. Nisu to samo posljedice rata, jer je već treća decenija 
od nastupa "mira". 

Je li moguće da drugima uskraćujemo pravo na ime i osnovna ljudska 
prava?! 

Je li moguće da je jednom bratu priznata konstitutivnost, a drugom 
ne, a obojica ''otpala" od brata i sestre, Mostaraca, čiji su roditelji, odnosno 
bake, nene, djedovi rođeni u srcu ovog grada?! 

Je li moguće da će im o toj konstitutivnosti određivati oni koji i ne 
znaju gdje je Kraš (gdje mi je majka rođena) ili Lacina ulica (odakle mi je 
otac, a živio na Aveniji)?! 

Trgne se, poslije izlijeva gorčine i nastavlja o slobodarskom Mostaru, 
gradu svih nas, i bake Nade i nene Dike, priča o gradu ljubavi, gradu 
pjesnika, beharu, svjetlosti i proljeću. Zar nam treba puno — jer suživot 
je moguć, a želimo samo kvalitetnije školovanje, zapošljavanje mladih, 
poreske olakšice za kupovinu svojih domova, bolje liječenje, a ne da to 
budu povlastice šake ljudi koji nam kroje nesretne sudbine. 

Zato Leila najradije priča o svom poslu i zanimanju, jer je Za nju soci- 
jalnirad— stil života kojeg Živi, voli i usavršava. Sa dvadeset i dvije počelaje 
raditi ozbiljan, nesvakidašnji, pomalo opasan i definitivno zanimljiv posao, 
posao sa par hiljada osuđenika. I nije se umorila ili pokajala. Naprotiv! Sa 
istim žarom kao i prije devet godina pomaže svakom od onih što su se našli 
na drugoj strani zakona. 

ENajispunjenija sam kada imam puno posla, kada sam pod pritiskom, 
kada čujem ono "hvala za sve" pri izlasku iz zatvora i nakon odsluženja 
kazne. Da, bilo je i teških iskustava, nemilosrdnih presuda, nemogućnosti 
rješavanja problema, bilo je... Nekada nisam u mogućnosti pomoći i riješiti 
problem. Ali i takvi znaju da sam uradila i pokušala sve. U momentu kada 
osuđenik dođe do mene, ja zaboravljam zbog čega se nalazi u zatvoru, 
koje krivično djelo je uradio, koga je oštetio. To ne smije biti predmet mog 
zanimanja, predmet mog osuđivanja ili stigmatiziranja. Navest ću samo 
jedan primjer. U zatvoru u kome radim, za ratni zločin je služio kaznu 
zatvora osuđenik, koji je mog oca fizički zlostavljao u logoru, za vrijeme 
rata u BiH. Taj osuđenik nikada nije saznao ili još gore, na mom ponašanju 
primijetio da znam ko je. Čak šta više, isti odnos sam imala prema njemu 
kao i prema svim drugim osuđenicima". 

Leila, ili zatvorska majčica, kako mnogi imaju naviku reći, uvijek se 
izdigne iznad ličnih osjećanja, doživljaja, subjektivizma 1 ostaje čovjek 
i profesionalac. Dok sam sa njom pripremao ovu priču potvrdio sam 
uvjerenje da nisu svi loši u zatvoru, kao što nisu svi dobri na slobodi, a od 
Leile naučio da je sve više osuđenika koji dolaze preživjeti u zatvoru, ili 
onih koji svjesno čine krivična djela kako bi osigurali egzistenciju svojoj 
porodici. Zbog toga što je omanula država i sistem koji ne funkcioniše, sve 
je više onih koji zbog par kubika šume i iz obaveze da im porodica preživi, 
završe u nekoj od zatvorskih ''odaja"'. Ima i onih kojima je zatvor prirodna 
sredina jer su na slobodi nepoznati i anonimusi, a u zatvoru su stvorili neko 
ime i "autoritet". A takvi se vraćaju, stalno i uporno. 

Ova priča ne bi bila potpuna, a da ne kažemo da je muža Gorana 
upoznala u zatvoru. On je tu radio već dvije godine, a nakon dva mjeseca 
odlučili su se vjenčati. Niko im nije vjerovao, pa je i Goranov otac samo par 
dana prije svadbe kupio odijelo. Čovjek mislio da se zezaju. 

Leila potiče i ponosi se svojom i porodičnom antifašističkom 
prošlošću, diči se multi porijeklom 1 '"'sataraš'" brakom, obožava crvenu 
boju, voli Velež i ljubi sve dobre ljude. 

Zato je Leila ne onaj mrav s početka priče, nego neugašeni mravinjak 
dobrote 1 ljubavi. 

SVJETSKA PRVAKINJA ENA 


Ena je zablistala pod mostarskim nebom, vinula se među evropske 
i svjetske sportske velikane i dokazala da obrazovanje i sport mogu 
ruku pod ruku. 


Sve mostarske sportske legende imale su, u vremenu svog djelovanja, 
iznimne 1 ljudske 1 karakterne kvalitete, ali i jedan značajan zajednički 
nazivnik, prijeko potreban za uspjeh, pogotovo u sportu: znanje, umijeće, 
htijenje, privrženost, odricanje ... i rad, rad, rad", napisao je za predgovor 
knjige "Mostarske sportske legende" — Dragana Miladinovića, naš Roko 
Markovina. 

Davne 1968. godine pod krovom džudo kluba "Hercegovac"',u Mostaru 
se ''rodio" karate, kada je i formiran prvi njegov klub - KK" Mostar". Među 
utemeljivačima bio je i legendarni Salko Ćurić, koji je bio učitelj mnogim 
majstorima karatea. Izdanci njegove čuvene škole su: Suad Ćupina, Senad 

Ramadanović, Enver Idrizi, Muja Isović, Ivan Poljak, Salih Grbić-sadašnji 
trener kluba i mnogi, mnogi drugi sportski velikani. 

Iz te škole, nastavljajući tradiciju najboljih, nikla je 1 svjetska prvakinja 
Ena Dizdarević. Mostarska gazela po ljepoti i gracioznosti, sa sjajnim 
zlatnim odličjem na nedavno održanom Svjetskom prvenstvu u Rumuniji 
osvojila je nedokučivo. 

Rođena na početu rata 1992. godine u Ljubljani, pa se u mostarsko 
ratno grotlo vratila sa majkom oktobra iste godine. Otud i njena privrženost 
Mostaru, ali i opredjeljenje da je građanin svijeta, a ne tri ulice ili dvije 
mahale, pa je na koncertima i u Budvi, Sarajevu ili Zagrebu, na karate 
takmičenjima diljem Evrope, kosmoplit i građanin svijeta. 

Ena, mostarski karate dijamant, počela je sa medaljama od svoje 
devete godine pa danas njenu galeriju trofeja krase mnogobrojna odličja: 
najznačajnija je ova zlatna sa Svjetskog prvenstva, pa zlatna sa Evropskog 
prvenstva 2013.godine, državna prvakinja BiH — desetak puta, što u 
juniorskoj, što u seniorskoj konkurenciji i mnogobrojna priznanja sa turnira 
širom planete. 

Završila je Mašinski fakultet, kao i njen uzor Salko Ćurić, a sprema se 
za magisterij. Dvoumi Ena da li će to biti građevina ili mašinstvo - smjer 
solarna energija, ili nešto treće. Za šta god se odluči znamo da će uspješno 
završiti jer je naučila da se samo radom i pregalaštvom, odricanjem i 
ljubavlju mogu ostvariti sportski, ali i životni rezultati. 

Ena nikada, nijednim postupkom, ne ispoljava svoju popularnost. 
Skromna i pristupačna na svakom koraku, u svakoj prilici. Rado govori o 
karateu i njegovim dražima. Na pitanje: djevojka, a '"'udarač"', nasmije se 
i kaže: YU jednom izlasku napadnuta mi je prijateljica što sam 'muški' i u 
samoodbrani odradila". 

Na prijemu kod gradonačelnika je izjavila da se za ovo prvenstvo 
nije nešto posebno spremala. Uobičajeno, kaže Ena, pa je pitamo šta bi, 
tek, bilo uz vrhunske pripreme, kakve drugi imaju? Za velika takmičenja 
pripreme traju najmanje šest mjeseci, od ishrane, strunjače, do atletske 
staze. Svako novo takmičenje, novi je izazov. Pri tom je valjalo zagrijati 
stolicu i završavati fakultet. 

U jednom trenutku, Ena otvara svoju dušu, sjećanja na godine 
odrastanja i uspona pa tečnim mislima govori o onom što je iza nje. Sve 
je to i puno koštalo. Roditelji su mi skromnih primanja, ali su uvijek našli 

mogućnosti da isprate i moje sportske i obrazovne obaveze. Na tome sam 
im posebno zahvalna, govori Ena. 

U klubu pomažu kolike su njihove mogućnosti, a iz Sportskog saveza 
stižu priznanja i diplome. Prisjetih se onih starih dobrih vremena kada 
su mostarski sportski velikani, sem prijema i priznanja, dobivali najbolje 
uslove za rad, ali i posao, počesto i stanove. 

Voljela bih da se više vrednuje rad i rezultati, da se promijene 
mostarske teme, da se ne opterećujemo prošlim vremenima, da gradimo 
budućnost". Kao i svi mladi ljudi razmišlja: ostati ili otići? Srce bi da ostane 
ovdje, a šta će na kraju biti, odrediće vrijeme i nedokučivi životni putevi. 
Karate je moja ljubav, a mašinstvo profesija i zanimanje. 

Nije joj dovoljno što je vrhunski sportista pa odnedavno trenira 
najmlađe karatiste. I podjednako se raduje njihovim sportskim uspjesima. 
Isto kao i svojoj zlatnoj sa Svjetskog prvenstva. 

Onaj ko je rekao da pobjeda ili poraz nisu bitni 1 da je najvažnije 
učestvovati, vjerovatno je predodređen za poraz, razmišlja Ena. Zato rijetko 
doživljava poraze jer u borbu ulazi da bi pobijedila, a kad pobijedi onda je 
i njeno učešće značajnije. 

Sakupila je pregršt medalja, pokazala da je Mostar rasadnik vrhunskih 
sportista 1 ljudi. Završila fakultet, sprema magistarski, mogla bi i raditi 
ako joj se ukaže prilika. Možda će i u inostranstvo jer je stekla desetine 
istinskih prijatelja, od Beograda i Zagreba do Londona i Pariza. Voli ljude 
jer su je roditelji i sportisti naučili da ne cijeni po imenu već po ljudskosti 
i karakteru. 

Ena je zablistala pod mostarskim nebom, vinula se među evropske i 
svjetske sportske velikane i dokazala da obrazovanje i sport mogu ruku pod 
ruku. 

Prava sportska princeza i karate dijamant. 

Ena je mlada i obrazovana djevojka, svjetska prvakinja, sportista koji 
cijelog života trenira za samo nekoliko karate minuta na strunjači. 

Pobijede su joj navika, a poraz opomena — i da se ne ponovi. 

Zato u svoje i ime čitalaca portala tačno.net proglašavam Enu 
Dizdarević najboljom sportistkinjom BiH siguran da to ova mlada i 
obrazovana djevojka, svjetska 1 ljudska veličina sigurno zaslužuje - jer se 
već svrstala u svjetske sportske velikane. 

I na kraju, želim da Ene, Miše, Maje, Gorani, Leile, Amre... junaci 
dobrote u mojim pričama, mladi, obrazovani, sportisti, sposobni, a pošteni, 
pometu naredne 2018. godine ove za koje jedino nismo sigurni da li više 
kradu ili više lažu!? 

BAHRUDINOVA OPOMENA 


Bahrudin je ušao u istoriju umiruće zemlje predstavljajući sve 
njene nedužne stanovnike i žrtve kolektivnog ludila i histerije ovih 
prostora. 


Godine 1991, 27.juna, tada 19-godišnji vojnik iz Tuzle Bahrudin 
Kaletović, na prvoj liniji fronta u Sloveniji, izgovorio je čuvene riječi koje 
su tad i danas pokazale sav besmisao rata na prostorima bivše Jugoslavije: 
Koliko ja kužim, oni kao hoće da se otcjepljuju, a mi im kao ne damo. U 
stvari, mi samo hoćemo da se vratimo u kasarnu. Ništa više. Ovo je opšta 
ludnica. Samo živ da ostanem. Gdje da pucam ja na nekoga ili neko na 
mene, to ne može nikako" 1 dodao: "Nijedan oficir nije poginuo nego samo 
jarani." 

Bahrudinova izjava na samom početku rata obesmislila je i definisa- 
la višegodišnji krvavi rat na prostorima bivše Jugoslavije. Iza istorijske 
Kaletovićeve izjave uslijedilo je više od stotinu hiljada poginulih, preko 
tri miliona izbjeglih 1 raseljenih, preko pola miliona razrušenih i uništenih 
domova... Unesrećenih i bez domovine, svijetom tumara preko milion ljudi 
s ovih prostora, a većina onih što su ostali vjerni svom zavičaju, gledaju 
kako da prežive i obezbijede golu egzistenciju. 

No, da se vratimo Bahrudinovim riječima danas. Nakon događanja u 
Sloveniji, kao desetar bio je zadužen i za trojicu mladića: Marka Bojanića, 
Fahira Imamovića i Flomira Kasumija koji su tek došli u vojsku i, nažalost, 
sva trojica su poginuli tokom tog sukoba. 

Nesrećnog Bahrudina kasnije su zarobili slovenački teritorijalci da bi 
ga, poslije nekoliko dana, pustili zajedno sa ostalim zarobljenim regrutima. 
Poslije Slovenije i kratkog odmora u rodnoj Tuzli, poslan je da "dosluži" 
vojni rok u Đakovo gdje je sa svojom jedinicom ponovo zarobljen i opet 
pušten na slobodu. JNA konačno napušta 29. novembra 1991. godine, na 
Dan Republike koja već tada nije postojala. 

Bahrudin je sedam godina kasnije, igrom zle sudbine, poginuo u 
saobraćnoj nesreći. Njegova supruga, kćerka 1 sin danas žive u Austriji, 
zajedno sa onih preko milion rastjeranih. Kao i većina prognanih svakog 
ljeta će njegova familija u obilazak najbližih u Tuzli i Prokuplju, potom na 
hrvatsko ili crnogorsko primorje, jer, kao i Bahrudin neće torove, granice i 
ograde. Ležeći u nekoj šikari sa strahom u očima 1 bezazlenim pogledom, 
Bahrudin je ušao u istoriju umiruće zemlje predstavljajući sve one njene 
nedužne stanovnike i žrtve kolektivnog ludila i histerije ovih prostora. 

Predvidio je Bahrudin šta će nam se dogoditi devedesetih u prošlom, 
a naša kratkovidnost i zaluđenost, ponovno sijanje mržnje i nacionalizma, 
priče o ratu i crtanje mapa ne vodi nigdje drugo nego u nove sukobe i prov- 
aliju. 

Bahrudin je opomena da to ne smijemo dozvoliti! 

INTERVIEW: MILAN RAČIĆ 


Samo mladi ljudi mogu promijeniti razbucanu BiH 
kabanicu 


Sem zaklinjanja u Evropu i njene vrijednosti, u BiH smo sve udaljeniji 
i od Evrope i od njenih vrijednosti. Ovdje se ide korak naprijed, a tri nazad. 
Sve to odgovara vlastodržcima, jer bi njih, u BiH bi rekli, prvo "strefile" 
upravo te evropske vrijednosti. 


Milan Račič je kolumnist i aktivan sudionik društvene zbilje. Poznat je 
kao antifašista. I intelektualac bez dlake na jeziku. Magistar je politologije. 
Dobitnik je novinarske nagrade "Srđan Aleksić". Autor je tri knjige: 
Ljudska prava, Izbjeglice, pravo 1 stvarnost i Priče o dobrim ljudima. 
Ponosan je, kaže, na činjenicu da je kao izbjeglica i predsjednik Skupštine 
Stonoteniskog saveza Crne Gore, zajedno sa Sašom Milačićem i Banjom 
Kaluđerovićem, prvi i na dostojanstven način razdružio 2004. godine ovaj 
savez sa kolegama iz Srbije. 

Pošto živi u Mostaru razgovor za Monitor počeli smo o gradu na 
Neretvi i pitanjem je li i dalje Mostar od nekadašnjeg multietničkog sada 
dvoetnički grad podijeljen na istočni i zapadni dio. 

RAČIĆ: Mostar je, nažalost, podijeljen na dvoje, na desnu i lijevu, 
na hrvatsku i bošnjačku stranu, na istočnu 1 zapadnu, na... Da je to stvarno 
tako pokazuje i posljednji popis stanovništva. Uporna i neosnovana priča 
da je to jedini multietnički grad u BiH — pala je u vodu. Dvoetnički — da, 
multietnički — ne. Ova teza se može poduprijeti još mnoštvom elemenata. 
Broj povratnika, broj zaposlenih u državnim organima, neustavna 
kategorija, pismo i jezik, imena škola i ulica, Šantić i Ćorović su protjerani 
iz institucija 1 sistema, a Srđan Aleksić ne može dobiti ni sokak, a kamo li 
bulevar kao u Podgorici, ali je važno šta kažu nacionalne vođe, ne i ono 
što vlastitim očima vidimo. Međunarodni će, u međuvremenu, ukazivati na 

potrebu održavanja izbora, praviti analize i prijedloge, a mi ćemo biti sve 
udaljeniji i od Evropske unije i od mostarskih izbora. 

MONITOR: Zašto? 

RAČIĆ: Zato što to odgovara i onima koji upravljaju s naših 
pedesetak miliona konvertibilnih makara, a nikom ne polažu račune, a 
bogami i ovima iz međunarodne, jer im Mostar i BiH dođu kao poligon za 
eksperimentisanje. I pored svega, mislim da nade za Mostar, ipak, ima, ali 
pod uslovom da maknemo ove što nas dvije i po decenije izluđuju i lažu. 
Ima, ako ih zamijene neki novi i pošteni mladi ljudi, daleko sposobniji od 
zaostavštine iz devedeset i neke. 

MONITOR: Često pišete o položaju Srba u Mostaru i Zapadnoj 
Hercegovini, navodeći da su oni danas nešto više od statističke greške, a 
nešto manje od nacionalne manjine, ali uvijek dodajete da je isto ili još gore 
sa Bošnjacima u Istočnoj Hercegovini, sa Hrvatima u Prijedoru... Ko je za 
to kriv? 

RAČIĆ: Rasuli su se Mostarci, Srbi posebno, među onih milion i dvije 
stotine hiljada BiH državljana — širom dunjaluka, a niko svojom voljom i 
dobrovoljno. Godine 2013. zabilježeno ih je u Mostaru — 4.421 ili skoro 
dvadeset hiljada manje nego prijeratne 1991. godine. Mostarska zbilja, 
danas je, svakako, drugačija i za ostala dva naroda. Tužnija za većinu, 
bolja samo za pojedince. Srbi su danas u gradu i kantonu, a i u Federaciji 
BiH, nešto više od statističke greške, a nešto manje od nacionalne manjine. 
Raspolućeni zbog posla, (ne)konstitutivnosti, zdravstvenog osiguranja, 
preorganizovanosti, zbog (ne)predstavljanja u organima institucijama. Zbog 
drugih, ali i sebe samih. Zbog... Otprilike, svi bi mogli stati na nedovršeni 
stadion novog Veležovog igrališta, isto kao i svi Hrvati i Bošnjaci u Banja 
Luci na Borčevom stadionu, ili dva odjeljenja (ne)Hrvata u kantonima sa 
tom nacionalnom većinom. Vratimo li se Šantiću, dokučićemo i odgovore, 
jer je za većinu razumnih Aleksa — Mostar, a Mostar — Šantić. A krivci? 
Oni koji su započeli i vodili ratove, oni koji, evo, čitave dvije i po decenije 
upravljaju nama i našim životima. 

MONITOR: Kako komentarište aktivnosti najuticajnijih stranaka 
- Srpske demokratske stranke, Stranke demokratske akcije i Hrvatske 
demokratske zajednice? 

RAČIĆ: 

Za sudbinu BiH najveću odgovornost imaju Bošnjaci, kao najbrojniji 
narod, i njihovi politički predstavnici, odnosno SDA. Ogromna odgovornost 
je i na SDS-u i HDZ-u kao vladajućim sve od Dejtona pa do danas. Kao 
nacionalističke stranke, premalo su dobrog uradile i za ovu zemlju 1 za 
njene građane. Naprotiv! 

MONITOR: Ovih dana oglasio se ratnom retorikom Božo Ljubić, 
nekad poslanik u Parlamentu BiH, danas poslanik u Saboru Hrvatske, 
o krvavom raspadu BiH i zahtjevom da u Domu naroda Federalnog 
parlamenta sjede samo Hrvati iz zapadne Hercegovine, dok bi Hrvate iz 
srednje i drugih dijelova Bosne zastupali ti hercegovački Hrvati. Kako sve 
to komentarište? 

RAČIĆ: U BiH godinama nije sprovedeno gotovo stotinu odluka 
Ustavnog suda. I niko za to ne odgovara, pa čak se i ne zna ko to treba 
uraditi, a kamo li da neko i odgovara. Nije provedeno i desetine odluka 
Evropskog suda za ljudska prava... Jedna od tih odluka Ustavnog suda BiH 
je i slučaj "Ljubić". Oko (ne)provođenja ove odluke, u BiH je napravljena 
prava politička vratolomija i naelektrisana atmosfera. Traži se autentično 
predstavljanje, ali da to budu oni za koje "ja'"" mislim da moraju biti. No, o 
ovom slučaju mogla bi se napraviti doktorska disertacija. 


Uporna i neosnovana priča da je Mostar jedini multietnički grad u 
BiH — pala je u vodu. Dvoetnički — da, multietnički — ne. 

Srbi su danas u gradu i kantonu, a i u Federaciji BiH, nešto više od 
statističke greške, a nešto manje od nacionalne manjine. Otprilike, svi bi 
mogli stati na nedovršeni stadion novog Veležovog igrališta, isto kao i svi 
Hrvati i Bošnjaci u Banja Luci na Borčevom stadionu, ili dva odjeljenja 
(ne)Hrvata u kantonima sa tom nacionalnom većinom 


MONITOR: Šta bi danas rekli o stvarnosti u BiH njeni velikani Ivo 
Andić i Meša Selimović? 

RAČIĆ: Naši velikani Ivo Andrić i Meša Selimović vjerovatno bi 
danas našu stvarnost u BiH, društvenu i političku zbilju, opisali da vladajuća 
gospoda" grčevito 1 uspješno brani svoja "demokratski" stečena prava. Ne 
biraju način i sredstva kako da sačuvaju prigrabljeno i pri tom da i dalje 
vladaju. Dovoljni su sami sebi, ali su pred sopstvenim ogledalom, u četiri 
Zida i kad ostanu sami - veoma zabrinuti za sebe, imovinu i budućnost, koja 
ih kad-tad, neće zaobići. 

MONITOR: Jesu li u pravu oni koji tvrde da je BiH sve udaljenija od 
Evropske unije i kome to odgovara? 

RAČIĆ: Sem zaklinjanja u Evropu i njene vrijednosti, ovdje smo sve 
udaljeniji i od Evrope i od njenih vrijednosti. Ovdje se ide korak naprijed, 
a tri nazad. Sve to odgovara vlastodržcima, jer bi njih, u BiH bi rekli, prvo 
'strefile'" upravo te evropske vrijednosti. 

MONITOR: Kakve su šanse da BiH opet bude građanska, moderna, 
multietnička država? 

RAČIĆ: Za današnje generacije, sigurno — nikakve. 

MONITOR: Šta očekujete od oktobarskih izbora u BiH? 

RAČIĆ: Srcem premnogo, realno premalo. 

MONITOR: Kako bi na oktobarskim izborima mogla da pobijedi 
ljevica? 

RAČIĆ: Ovdje se na ljevici događaju vrlo čudne stvari. Uz veliku 
pompu najavljivano je udruživanje, zajedničke liste, programi i koalicije, 
a upravo se događa suprotno. Razdruživanje, borba za fotelje i istrošeni 
kadrovi glavna su karateristika današnjih kretanja na ljevici. Nadati se da bi 
se do oktobarskih izbora to stanje moglo popraviti. 

MONITOR: Angažovani ste intelektualac, ne strahujete da kažete ono 
što mislite i što većini nije po volji. Koja je cijena pripadati intelektualnoj 
manjini? 

RAČIĆ: Manjinska intelektualna elita su pravi intelektualci koji 
nikad ne prodaju svoj naučni i lični moral, ali su zato dovedeni na rub 
egzistencijalnog opstanka. Kako govori profesor Čilikov: "Kad nekom 
kažem da sam profesor, on samo što ne izusti — grehota"'. Zbog svega, čast 
mi je pripadati takvoj grupaciji i privilegija je biti danas takva intelektualna 
manjina. Zato mi i jeste važno mišljenje takve elite i čistačice, posebno. 
Mnogo važnije i od predsjednikovog i od vladajućeg stava. 


IZBJEGLICE 


Razdruživanje, borba za fotelje i istrošeni kadrovi glavna su 
karateristika današnjih kretanja na ljevici. Nadati se da bi se do oktobarskih 
izbora to stanje moglo popraviti. 


142 


MONITOR: Da li intelektualna elita uopšte postoji u BiH ili glavnu 
riječ vodi pseudoelita kao glasnogovornik vladajuće politokratije? 

RAČIĆ: Urušeni su vrijedonosni sudovi, a većinska tzv. elita se 
prilagodila zadatim uslovima. Ta pseudoelita preuzela je primat i nastupa 
kao glasnogovornik vladajuće politokratije jer jedino tako mogu dobiti 
projekte, stanove, titule i druge privilegije. I takvi, nažalost, vode glavnu 
riječ. 

MONITOR: Napisali ste knjigu o dobrim ljudima. Zašto ste jednom 
rekli da druženjem sa takvim ljudima možete izgubiti status i položaj, ali 
ćete sigurno sačuvati slobodu i obraz? 

RAČIĆ: Mnogo je, srećom, dobrih, a mladih ljudi koji jedino mogu 
promijeniti razbucanu BiH kabanicu. I kad vam čini zadovoljstvo družiti se 
sa njima, sa profesorom Kalinićem iz Banja Luke, Bogićem Bogićevićem, 
sa Šteficom Galić, pa dijeliti mišljenje sa profesorom Kukićem ili Dinom 
Mustapićem sigurni ste da ste obraz i slobodu sačuvali. Ali, tad morate 
znati da vas neće zapasti ni jedna vladajuća stolica. Pa neka svako bira! 


Veseljko KOPRIVICA 

INTERVIEW: MILAN RAČIĆ 


Milan Račić je jedna od najvažnijih intelektualnih pojava u 
prijeratnom i poslijeratnom Mostaru. Bez dlake na jeziku govori ono 
što se drugi ne usude ni pomisliti. Godinama se bavio pitanjem izbjeglica 
i povratkom o čemu je objavio i knjigu: Izbjeglice, pravo i stvarnost. 
Ovu knjigu je posvetio Srđanu Aleksiću. Aktivan je u SUABNOR-u 
grada Mostara. Mada ima više identiteta, ističe samo dva: ljevičar i 
antifašista. Nedavno je dobio novinarsku nagradu "Srđan Aleksić", 
zbog tekstova koje već godinama objavljuje na našem portalu. 

S Račićem smo razgovarali o Srbima u Mostaru i Hercegovini, 
ljevici, antifašizmu, Partizanskom groblju i dobrim ljudima. 


Nedavno ste dobili novinarsku nagradu "Srđan Aleksić" za seriju 
tekstova koje ste zadnjih godina objavljivali na našem portalu! Koliko 
vam je ta nagrada simbolički važna? 

Tri su razloga zbog kojih mi ova nagrada mnogo znači. Prvo, jer je 
dodjeljuje desetak nevladininih domaćih i međunarodnih organizacija. Od 
devetnaest nominovanih novinara i emisija koji promovišu profesionalno 

izvještavanje 1 doprinose afirmaciji društveno odgovornog novinarstva 
u BiH biti prvonagrađeni velika je čast, zadovoljstvo i obaveza. Drugo, 
ova nagrada nosi ime najhumanije 1 najveće ličnosti zadnje decenije 
prošlog vijeka — Srđana Aleksića 1 treće, jer je nagrada za priče o dobrim 
mostarskim ljudima koji su u najtežim ratnim vremenima spašavali druge i 
drugačije, a danas svakog dana čine neko dobro djelo i promovišu istinske 
vrijednosti boljeg i humanijeg društva. Doda li se tome da su svi ovi tekstovi 
objavljeni na portalu tačno.net, portalu koji prkosi i ne kalkuliše, koji se 
bori protiv rastućeg fašizma 1 svekolike nepravde, istinski sam obradovan 
ovim priznanjem. Obradovan isto onako kako su obradovani ljudi iz ovog 
portala, čitaoci, ili onako kako je obradovan Srđanov otac — Rade Aleksić 
koji mi je prvi čestitao na nagradi. 


Spadate u red angažiranih intelektualaca koji se ne boji izreći 
ono što većini nije po volji. Je li privilegija u današnjem društvu biti 
intelektualna manjina? 

Naš narod je anesteziran i više ne priča o idejama nego se bori za 
goli opstanak 1 koru hljeba. Intelektualna elita trebala bi da bude nosilac 
građanskog i demokratskog koncepta društva. Moramo se ozbiljno zapitati 
da li ta elita uopšte postoji u BiH društvu, društvu koje je posljednjih decenija 
zagadilo intelektualni i svaki drugi prostor djelovanja". Moramo se 
zapitati da li postoje ljudi koji bi se žrtvovali zarad opšteg dobra. Urušeni su 
vrijedonosni sudovi, a većinska tzv. intelektualna elita se prilagodila zadatim 

uslovima. Ta pseudo-elita preuzela je primat i nastupa kao glasnogovornik 
vladajuće politokratije jer jedino tako mogu dobiti projekte, stanove, titule i 
druge privilegije. Postoji i značajna grupa onih koji nisu ni na jednoj strani, 
niti na javnoj sceni — jer to ne žele ili ne smiju pa teško iz suterena izlaze 
na više spratove. S druge strane postoji manjinska intelektualna elita — 
pravi intelektualci koji neće nikada prodati svoj naučni i lični moral, ali je 
zato većina njih dovedena na rub egzistencijalnog opstanka. Kako govori 
profesor Čilikov: "Kad nekom kažem da sam profesor, on samo što ne izusti 
— grehota". I upravo taj malobrojniji dio u BiH je posebno jasan, precizan 
i dosljedan. Žestoko ukazuje na društvene anomalije i otvara vidike. Ono 
što je posebno značajno, em su dosljedni intelektualci, em su sve brojniji. 
Zbog svega, čast je pripadati takvoj grupaciji i privilegija je biti danas takva 
intelektualna manjina. 

Često pišete o položaju Srba u Mostaru i Hercegovini. Ko Srbe iz 
konstitutivnog naroda pretvara u manjinu? 

Oni kojima su puna usta demokratije, evro-atlantskih integracija i 
nerealnih obećanja, oni koji su od devedeset i druge na vlasti, a to su u 
HNK dvije vladajuće stranke, HDZ i SDA. No veliku odgovornost imaju i 
Srbi koji su na jednoj strani neorganizovani, a na drugoj preorganizovani. 
Oni su u mostarskim ograncima političkih stranaka sa sjedištem u RS-u, a 
koje baš i ne mare Za njih, oni su u partijama građanske orjentacije, ali su u 
značajnom broju na istaknutim funkcijama u vladajućim strankama. I kad 
sve to zaokružite dobijete od 80 policajaca — trojicu srpske nacionalnosti, 
a od inspektorskih funkcija ni jednu ovoj nacionalnoj skupini, odnosno 
manjini. Zato su ovdje na privremenom boravku 1 ponovnoj lustraciji i 
Šantić i Ćorović jer su protjerani iz škola, iz mostarskih ulica i iz institucija. 

Vjerujete li u veći povratak Srba u Mostar? 

Obzirom da sam se dugo godina analitički bavio problematikom 
izbjeglištva i povratkom izbjeglih, moj odgovor je — NE. Srbi su u Mostaru 
danas nešto više od statističke greške, a nešto manje od nacionalne manjine. 
I odmah da dodam, isto je i još gore sa Bošnjacima u Istočnoj Hercegovini, 
sa Hrvatima u Prijedoru ili... Zapravo, nacionalističke stranke imale su 
svoja političko — programska opredjeljenja u vezi izbjeglica i raseljenih lica. 
Srpska demokratska stranka je provodila politiku odvraćanja od povratka 
Srba u Federaciju BiH, uz opstrukciju povratka Bošnjaka i Hrvata u RS. 
Stranka demokratske akcije zagovarala je i materijalno pomagala povratak 
Bošnjaka u Republiku Srpsku, a opstruirala povratak drugih u Federaciju. 

Hrvatska demokratska zajednica zagovarala je i provodila politiku 
izgradnje naselja za prognane Hrvate na prostorima Mostara, Čapljine, 
Stoca, Kupresa, Kiseljaka, Busovače i Viteza. Kao rezultat takve politike 
došlo je do drastične promjene demografske strukture u BiH, a naročito 
u pojedinim dijelovima, kao u Bihaću, Mostaru, Sarajevu, Kaknju... Sve 
je to najbolje potvrdio posljednji popis kojim je samo ozvaničeno etničko 
čišćenje. Multietničku strukturu samo su donekle sačuvali Disktrikt Brčko, 
Jajce, Bosanski Petrovac i Glamoč. Mostar je od multietničkog postao 
dvoetnički grad podijeljen na istočni i zapadni dio. Sva međunarodna 
izbjeglička iskustva pokazuju da je stvarni povratak u prvoj deceniji nakon 
ratova, a ovdje su prošle više od dvije, pa je povratak skoro završena priča, 
kako u BiH tako i u Mostaru. Nažalost, volio bih da nije tako, ali je tako. 

Ponosite se svojom lijevom pozicijom, šta treba uraditi ljevica da 
bi se oduprla mraku desnice? 

Odupiranje mraku desnice je i odgovor na pitanje — Da li će ljevica 
zajedno ili ne? Odgovor bi trebao biti posve jasan. Da. Modaliteti, forme i 
organizacija su u pitanju 1 treba ih što prije jasno i precizno definisati i iza 
njih istinski stati. Ako će se glođati za fotelje 1 funkcije, ako će imenovati 
preletače i one što navodno donose glasove, a nisu jasno nikada ni bili 
opredijeljeni, ako se što prije ne definiše minimum zajedničkih ciljeva i 
organizacionih oblika, onda je sve upitno. Ne samo članstvo ljevice već 
i ogroman broj građana, odavno su prepoznali da do promjena neće doći 
ne budu li ljevica, nevladin sektor i građani utvrdili minimum zajedničkog 
pred odlučujuću utakmicu oktobra 2018. godine. U načelu sve stranke 
ljevice principijelno zagovaraju koalicijsko okrupnjavanje, ali je to za sada 
još na nivou uopštenog i deklarativnog, a ne i praktičnog i djelotovornog. 
Članstvo, ali još i više građani, su poodavno prepoznali šta i kako treba raditi, 
dok se pojedinci iz stranačkih vrhuški zaglibljuju u procjenama sopstvenih 
vrijednosti i ostvarivanja ličnih pozicija. SDP i DF su samo djelimično 
odgovorili na neka od ovih pitanja, no ostalo je još puno nejasnog, na 
primjer: ko će sve 1 kako u koaliciju, kako je moguće 1 pomišljati tvoriti 
vlast sa SDS-om, jesu li bitniji pojedinci ili opšti cilj...Zato sam prije 
petnaestak dana uputio u jednoj rečenici apel predsjedniku SDP: "Možemo 
ostvariti fantastičan rezultat na izborima, ali samo pod uslovom da sve to 
priprema ekipa poštenih, časnih, istinski opredjeljenih ljudi, a ne karijernih 
i umišljenih, u protivnom više nikada ni šanse niti pobjede, krah." Partije 

ljevice moraju biti partije svih građana i sa uticajem osim na Bošnjake, i na 
Srbe, prije svega u Republici Srpskoj, kao i na Hrvate od Neuma do Livna. 

U zadnjim tekstovima pišete o dobrim mostarskim ljudima, jesu li 
dobri ljudi nestali ili ih još nalazimo u tragovima? 

Poodavno sam se opredijelio da pišem o marginalizovanim ljudima, 
a takvih je u BiH više od 90%, jer su to od njih uradili onih preostalih 
10%, političkih diletanata i novokomponovanih tajkuna. Počeo sam sa 
izbjeglicama i antifašistima, pa sada pričam o dobrim mostarskim ljudima. 
Vraćam se februaru 1924. godine kada je sahranjen najveći pjesnik Aleksa 
Šantić. Cijeli Mostar, bez obzira bili oni katolici, pravoslavni ili muslimani, 
odali su počast svom pjesniku. Dok je posmrtna povorka obilazila Mostar, 
aeroplani su nadlijetali grad. Sve radnje su bile zatvorene, a hodža s 
minareta u Cernici otpjevao je molitvu opraštanja. Deset godina kasnije 
6. jula 1934. godine u Donjoj Mahali nena Meva Nožić ženila je svog 
unuka. Tog istog dana poginuo je limarski radnik 1 istaknuti revolucionar 
Gojko Vuković. Kada je u raspjevanu avliju došla vijest da je poginuo 
komšija Gojko, Meva skida zar, izlazi pred svatove pa kaže: "Molim vas da 
prestanete s pjesmom. Valja nam odati zahvalnost i saučešće. Biće dana za 
veselje". Pa onda dolaze priče o preko 800 Mostaraca-boraca poginulih za 
oslobođenje, priča o 1965. godine i otvaranju Partizanskog spomenika. ... 
Dolaze priče o dobrim ljudima koji su u ratu posljednju konzervu dijelili 
sa komšijom druge nacionalnosti i priče o ovovremenicima koji dnevno 
pomažu marginalizovane. Ne malo sam iznenađen koliko i danas u našem 
gradu postoji takvih ljudskih gromada. Toliko ih je da neće stati u moju 
knjigu jer bi to morao biti poveliki roman. I kada sve to izmiksate i 1924., 
1934., 1941. 1 1992. godinu i ovo sada dobijete evropski Mostar kome 
navodno svi težimo. 

U zadnje vrijeme se ponovno aktualizirala priča o obnovi 
Partizanskog groblja. Hoće li obnova groblja obnoviti antifašistički 
duh Mostara ili ćemo imati samo još jedan spomenik kulture? 

Ovo spomen obilježje je bilo jedan od simbola na Neretvi i najljepših 
arhitektonskih projekata na Balkanu, rekli su to najeminentniji svjetski 
stručnjaci. Zbog zapuštenosti, vandalizma 1 devastiranosti bilo je nekoliko 
pokušaja obnove. Nažalost, ni jedan uspješan. Ne postoji niti jedan veliki 
narod koji pljuje po svojoj istoriji, pogotovo ako je ona svjetski vrednovana. 
Pjesnik Davičo zapisao je da nad grobovima mrtvih razmišljamo o živima. 
No, kako se ovdje rijetko razmišlja i o živima, a mrtvima pogotovo, događa 

nam se polomljenih gotovo 800 spomen ploča, nečijih roditelja, braće, 
djedova ili sestara. U šta, zapravo, vjeruju ili ne vjeruju oni koji to rade? 
U krajnjem, zar ne bi bilo dobro za sve, i turistički i ekonomski, uvezati 
Međugorje, Stari most, Blagaj i Partizanski spomenik čime bi pokazali 
ne samo duhovnu, istorijsku i kulturnu baštinu, nego 1, u samo nekoliko 
kilometara, stvarnu vjekovnu multietičnost ovih prostora. Zato ne dvojim — 
obnova Partizanskog je naša 1 istorijska i ljudska obaveza. 

Jedan ste od ljudi koji zrači optimizmom i širi ga oko sebe, 
vjerujete li u Mostar antifašizma, kosmopolitizma i Veleža? 

Ništa od ovog što činim ni u primislima ne bih radio da u to duboko 
ne vjerujem. Ako to ne završi moja generacija uradit će neki novi mladi 
i obrazovani ljudi. Pa zar na Gradskom stadionu ne mogu igrati i Velež i 
Zrinjski i... Potrebno je samo da svako počisti svoju avliju i izbaci sopstveno 
smeće pa ćemo dobiti i kosmoplitski 1 antifašistički i evropski Mostar. 


(Autor: Amer Bahtijar - tačno.net) 

II 
KOLUMNE 


MOSTAR 
IZBJEGLICE 
POLITIKA 


ČUDNA JADA OD MOSTARA GRADA 


Ovdje nema mjesta za Dragana Markovinu i Adnana Pintula jer 
oni ruše stereotipe dosadašnjeg načina vladanja i upravljanja, nisu 
podobni jer ne dijele nego spajaju. Ne mogu ni na katedru ni u bolnički 
centar, ne mogu ni u vlast ni u opoziciju jer smetaju onima koji manje 
od njih znaju i u partiji i u gradu i u kantonu. 


Agonija, beznađe, apatija, kulturni sunovrat. Ma kakve reforme i 
Evropa, to je samo izgovor i zamajavanje. 

Kosovska Mitrovica je bliže ujedinjenju nego Mostar. 

O  opštepoznatom privrednom  sunovratu,  upropaštavanju i 
privatizacijama i osnovci sve znaju, ali kakve li koristi od konstatacija i 
bacanja prašine u oči i priča o reviziji otetog. 

Ovdje je sasvim normalno da gradonačelnik, zajedno sa kolegom mu 
iz finansija, obavlja vlast bez ikakvih izbora i ograničenja. 


153 


Ovdje je normalno da gradsko vijeće 1 ne postoji, a prirodno da se ne 
provode odluke Ustavnog suda. Cinik bi rekao: Ionako ne znam šta će nam 
Gradsko vijeće, uštedjeli smo 1,2 miliona maraka. 

Ovdje jedino funkcioniše firma koja se zove administracija. A u toj 
administraciji rade podobni 1 nesposobni. 

Ovdje je gore od privrednog sunovrata. 

Ovdje, umjesto predstava, imamo katance na pozorištu, isključenu 
struju i telefon, o glumačkim platama niko i ne govori. 

Ovdje se zatire sve ono što znači kultura, nauka, pamet, zakon, a o 
moralnim i etičkim kriterijumima niko ni da prozbori. 

Ovdje, sve je puta dva, a u stvari nijednom. Desetine dvojnih institu- 
cija, a nijedna ne funkcioniše. 

Ovdje su dva klinička centra, a oba neplaćenih lijekova. 

Ovdje je pet komunalnih preduzeća i dva vodovoda, a grad nikad 
prljaviji i neopraniji. 

Ovdje se zaštitom Partizanskog bave pojedinci, dijaspora i stranci. 

Ovdje, još uvijek, postoje ljudi koji nisu prešli s jedne na drugu stranu. 

Ovdje je nenormalno da se ne divlja na fudbalskoj utakmici gradskih 
rivala. 

Ovdje nedostaje polovina Mostaraca, intelektualaca i dobrih ljudi, što 
su morali grlom u svijet. Ovdje, više ni kontejneri nisu simbol siromaštva, 
jer oni koji ne mogu do njih, umiru od gladi i nedostatka lijekova. 

Ovdje, nije naplaćeno preko 10 miliona KM za komunalije. 

Ovdje, kao pečurke poslije kiše, niču tržni centri, a sportska dvorana 
zatemeljana je prije 1990. godine. 

Ovdje, ni u jednoj oblasti društvenog života ne postoje istaknuti 
i ugledni predstavnici. Ili su u inostranstvu, umrli, ili su, samo na drugi 
način, jos uvijek u podrumima. Nepoželjni su, ovdje, takvi. Nema, kao 
nekad, uglednih privrednika, Jole, Sadija, Zvonića... Nema glumaca poput 
Kurbalije, Vicana, novinara Marića, Karabega, Kebe..., malo je profesora 
od kojih se uči, a ne upisuje ocjena. Nema političara poput Brace, Džeme. 
Nema graditelja, ovdje se prije ruši, nego li gradi. 

Ovdje, još uvijek, preprodaju Titovu zaostavštinu, novokomponovani 
biznismeni privode kraju ono malo od preostale privrede, a sve su kupili 
izmišljenim certifikatima. 

Ovdje, u Jasenici, umjesto Sokolovih fabričkih hala podižu najveći 
federalni zatvor, a 147 kilometara sjevernije, još veći državni, težak preko 
tridesetak miliona maraka. 

Ovdje preoravaju korito Neretve, preprodaju šljunak s Dive Grabovice 
i ako nešto uplate! 

Ovdje, umjesto samoupravljanja, radnici žive od milostinje 
novokomponovanih biznismena. U administraciju su natrpali podobne 
i poslušne, pa u tržnim centrima rade inženjeri, a u ministarstvima 
polupismeni. 

Ovdje, i u Mostaru, možete još uvijek sresti samo bivše Mostarce. 
Grad su preplavili novokomponovani. Zapošljavaju, vladaju i upravljaju. 

Ovdje nas stranci uče kako živjeti zajedno pa su formirali dvije škole 
pod jednim krovom, a niko ni s kim. Zato maturanti kopiraju navijače pa uz 
Bulevar postrojavaju zaostavštinu iz 1941. godine. 

Ovdje je već provalija. 


Vladajuće mostarske elite 


Namirile su punih dvadeset i kusur, SDA i HDZ, kako vladaju gradom. 

A šta su uradile? 

Instalirale, prvo pet — šest, opština, pa onda tzv. "jedinstven grad", a u 
svemu — vjenčani kum bila im međunarodna zajednica. Od ovog jedinstven, 
i njihove učinkovitosti, normalnim se diže kosa na glavi. 

Možda se niko ozbiljnije nije bavio strukturom vladajućih elita, 
ali i površna analiza pokazuje da su u ovom gradu na svim značajnijim 
funkcijama političari koji ili nemaju veze sa Mostarom ili su se tu udomili i 
u kontingentima dovlače svoje, zapošljavaju ih i promovišu. 

Mostarci, bilo da su stalno u Mostaru ili u izbjeglištvu, ili su, pak, 
povratnici i nemaju šansu da dobiju posao, da nešto preduzmu ili promjene. 

I jedna i druga, vladajuća, jedino pričaju o ugroženosti od drugih i 
drugačijih. No, svo vrijeme, dok pričaju o napaćenosti samo svojih, dijele 
fotelje, ministarstva, kolač od bespravne gradnje i pare, svakako. 

Ne mogu usvojiti ni regulacione planove, a kamoli ih realizovati. 

Od smeća i smrada, iz porušenih zgrada, korzom se ni proći ne može. 

U strogom centru su, zato, uspjeli umjesto OŠ "Hamza Humo" 
napraviti milionsku zgradu gradske uprave. Važno je smjestiti glavare, a 
đaci su, kao 1 kultura, samo trošak. 

Nisu li to svjesno radili, kako bi zatrli sve što je grad i gradsko!? 

O propalim firmama i onih prijeratnih 50.000 zaposlenih ne možemo 
ni sanjati. Sem trgovačkih centara, niko više ni šarafa ne zna i nema gdje 
napraviti. 

I tako unedogled. 

Ali, zato, kad su izbori počinje nacio-političko prepucavanje onih 
istih, što, da podsjetimo, zajedno vladaju, dvije i više decenija, gradom i 
napaćenim Mostarcima. 

Krivi su jer su..., a mi smo sve... ali ne možemo od njih. Potom 
utakmica, pa tuča, ranjeni policajci, fašističke oznake. Ko da priča o poslu, 
obrazovanju, zdravstvu i kulturi. 

Tu su, jedino, njih dvije, sestrinske SDA i HDZ, spas za svoje, pa, opet, 
sve po starom, zajedno, i uzmi od Mostaraca bilo da su tu ili u izbjeglištvu. 


Opozicija 


U Mostaru su opoziciju glumili i glume predstavnici propale Stranke 
za BiH, Radom za svoj dobitak, tzv. nezavisni kandidati, ispuhani iz SKJ, 
mjenjači dresova i kojekakvi šalabajzeri. 

SDP je pokušao nešto uraditi, no, ni oni nisu mnogo odmakli od 
drugih. Pet politika za čovjeka, a u stvarnosti? Devedesetka, mlađa sestra 
HDZ —a, čas je opozicija, čas vlast, pomalo glumi građansku, suštinski bez 
imalo razlike od starije joj sestre. 


Vjerske zajednice i država 


Ovdje se u kontinuitetu provodi homogenizacija naroda. 

O ugroženosti pričaju prijeratni golaći koji sve do događanja naroda 
nisu ni nogom kročili ni u džamiju ni u crkvu, a danas su u prvim safovima 
na džumama i u prvim redovima na misama. 

Ovdje nam vladajuća trojka vjerskih poglavara drži predavanje: o 
potrebi zajedničkog života i suživota, o nedjeljivosti Mostara, zamalo pa o 
bratstvu i jedinstvu. 

Umjesto konstatacije, samo ćemo upitati: A, šta ste to vi gospodo 
radili u prijeratnom, ratnom i poratnom periodu, ili šta ste to onda pričali i 
govorili? 

Ovdje se država utopila u vjersko, a umjesto bivše moralno političke 
podobnosti, saglasnost za probitak daće vam, ne samo ako ste pripadnik 
političke stranke, nego to aminovati mora neko od vjerske trojke. Jeste li 
bili na hadžu, da li ste redovni na misama, jeste li ktitor u Bjelušinama, 
osnova je za napredak i zaposlenje. 

Ovdje se CV ne dostavlja birou za zapošljavanje već vjerskim 
poglavarima. 

Pobrkalo se vjersko i državno, s tim što država ne zna šta bi i kako, 
a vjerske zajednice, ne samo da znaju, nego 1 praktično rade i ostvaruju 
zacrtano. 


Korupcija i nezakonitosti 


Svakorelevantno istraživanjepotvrdiloje da živimo unajkorumpiranijoj 
državi, a Mostar je samo upečatljiv dio takvog sistema. Od rođenja pa do 
smrti. Od rodnog lista do smrtovnice, na banderi. Od policajca na cesti, do 
učitelja u školi. Od inspektora do graničnog prelaza. Od pripravnika do onih 
što duguju milione neplaćenih poreza. Od lažnih prvoboraca i branitelja 
do novopečenih ministara 1 ministarstava. Od tona nestale municije do 
smijenjenog ili suspendovanog glavnog tužoca... 

A u Mostaru? Zna se ko vlada i lijevo i desno, i istočno i zapadno. 
Zna se ko su vlasnici, a ko izvršioci. Sanaderizacija Mostara, započeta je 
početkom rata i još uvijek traje. Sve pod okriljem države i agencija, nestali 
su i "Soko" 1 PI "Đuro Salaj"', i "Fabrika duhana" i "Apro"' i mnogi, mnogi 
drugi. 

Vrijeme za radikalne promjene 


Sva dosadašnja rukovodstva grada i njihove političke mentore ne 
brine što je sve veća nezaposlenost, što se ne grade fabrike umjesto tržnih 
centara, koji, u pravilu, dolaze iz drugih sredina ili drugih država, što su 
mladi prepušteni nebrizi društva i postaju lak plijen za manipulaciju i 
iskorištavanje u najprljavije svrhe i ciljeve, što sve veći broj mladih želi da 
napusti Mostar, jer ovdje nemaju nikakvih uslova za opstanak. 

Ovdje se prodavači magle bave bacanjem prašine u oči, ismijavanjem 
javnosti i sakrivanjem prave istine o svemu prljavom što se proteklih 
godina nataložilo u gradu. Vrijeme je da se skinu maske, da se imenom i 
prezimenom počnu prozivati tzv. zaštitnici nacionalnih interesa, novopečeni 
vlasnici fakultetskih diploma... Dok pošteni, stručni i neokaljani gledaju 
bukvalno kako će preživjeti, prijeratni anonimusi danas žive u izobilju, no 
gore od toga je što takvi upravljaju gradom i našim sudbinama. Oni su 
iznad zakona. Njima je dozvoljeno da rade šta i kako hoće. Oni ne žele da 
grad krene naprijed. Oni su se izvještili da vladaju u haotičnoj situaciji i 
napetosti.. 

O uspjesima mostarskih vlastodržaca u proteklih dvije decenije 
najbolje govore njihovi "'rezultati''. Da biste živi 1 zdravi prošli put od 
Razvitka do Lučkog morate prethodno zadužiti zaštitnu opremu, šljem 
posebno, jer je rizik od obrušavanja veći nego u zatvorenom mostarskom 
Rudniku. 

Ovdje nema mjesta za Dragana Markovinu i Adnana Pintula jer oni 
ruše stereotipe dosadašnjeg načina vladanja i upravljanja, nisu podobni jer 
ne dijele nego spajaju. Ne mogu ni na katedru ni u bolnički centar, ne mogu 
ni u vlast ni u opoziciju jer smetaju onima koji manje od njih znaju i u 
partiji i u gradu i u kantonu. 

Zato ovdje nema, ni na mala vrata, a na velika pogotovo, mjesta ni u 
najmanjem sokaku — za Srđana Aleksića. 

Ovdje, zato, ni za najvećeg pjesnika Aleksu Šantića nije otvorena ni 
jedna škola, a tek da ponese njegovo ime — načekaćemo se! 

Ovdje — ne ostajte, da je živ, uzviknuo bi, danas, i Aleksa Šantić. 

Ni lijevo, ni desno, u Mostaru ništa novo! 


158 


KAKAV JE DA JE _— MOJ MOSTAR! 


Ovdje nema gradskog vijeća, nema izbora, nema ni demokratije. 
Mladi su danas raspolućeni između stvarnosti i mladalačke ambicije, 
između nemanja i imanja, između Balkana i Zapada, između svoga 
da? i tatinog "ne". Ne čudi da posustaju u borbi sa vjetrenjačama, 
nisu kadri da provlače slona kroz mišiju rupu, pa se radije odlučuju za 
druge zemlje i drugačije odnose. No, gore od toga jeste, što nema mjesta 
za mlade i već regionalno priznate ljude poput profesora Dragana 
Markovine, mlađeg doktora Pintula i mnogih, mnogih drugih. Smetaju 
onima koji manje od njih znaju. Ne mogu takvi ni na fakultet, ni u 
klinički centar, ni u upravu grada. Svađaju se mlade generacije same 
sa sobom. Ne znaju šta je manje zlo, ostati ili otići, peglati zapadni 
asfalt ili se boriti s nostalgijom i svim onim što Mostar ima i nema. 


Mostar, mostarske priče i njegov duh traju vjekovima. O tom 
mostarskom duhu, najbolje govore dvije kratke priče od prije otprilike 
punih devet decenija. 

Istaknuti revolucionar iz Donje Mahale, Gojko Vuković, umire 6. jula 
1934. godine od ozljeda zadobivenih poslije pada sa krova gdje je radio 
kao limarski radnik. Tog 6. jula 1934. godine nena Meva Nožić pravila je 
svadbu za svog sina. U njihovu raspjevanu svatovsku avliju stigla je vijest 
da je nastradao komšija Gojko. Nena Meva se nije dvoumila ni jednog časa. 
Skinula je zar, izašla pred raspjevane svatove i kazala:"Umro je naš komšija 
Gojko, molim vas da prestanemo sa pjesmom. Valja nam odati zahvalnost i 
saučešće dobroj porodici Vuković. Biće dana za veselje". 

Isto mi je, prije pričao i doktor Izedin Pintul čija je majka od Drljevića 
sa Carine, iz Šolina sokaka. U staroj Kraljevini Jugoslavije, kazuje doktor 
Pintul, žene su nosile zar, pogotovo pred muškarcima. Ali, 1 to pravilo imalo 
je izuzetak. U njihovom sokaku, jedino zar nisu nosile pred muškarcima i 
to pravoslavcima, njihovim dobrim komšijama, iz ugledne porodice Šole. 

U Mostaru su iz čovjekoljublja nastale najljepše bašte 1 ljudi za 
buduća vremena. U tom plaventilu neba, uz modru Neretvu, sunce i behar, 
iz raskošnih bašti i mostarskih avlija izranjali su pjesnici Šantić, Ćorović 
i Đikić, akademici Isidor Papo i Predrag Matvejević, umjetnici Sefić, 
Ante Vican i Vlado Puljić, sportisti Jasna Merdan, Duško Bajević, Dražen 
Dalipagić, privrednici Osman Pirija, Vlado Smoljan, Jole Musa, političari 
i državnici poput Džemala Bijedića i Brace Andrića, pa ovovremeni Mišo 
Marić i mnogi drugi enciklopedijski ljudi. 

Takav je bio Šantićev Mostar, i 1934. godine i u drugom i poslije 
drugog svjetskog rata. Zato se ta stara mostarska vremena ne prepričavaju 
nego otplaču. Bez obzira na političko i društveno uređenje Mostar je uvijek 
pokazivao da može biti svoj i komšijski. 


A danas? 


Danas je Mostar osakaćen grad. Bez svojih oko 50.000 prijeratnih 
građana iz popisa 1991. godine. Manji je i za 2532 svoja poginula, što je 
nekoliko stotina više nego li u drugom svjetskom ratu. 

Ovdje nema gradskog vijeća, nema izbora, nema ni demokratije. Mladi 
su danas raspolućeni između stvarnosti i mladalačke ambicije, između 
nemanja 1 imanja, između Balkana i Zapada, između svoga "da" 1 tatinog 
ne". Ne čudi da posustaju u borbi sa vjetrenjačama, nisu kadri da provlače 
slona kroz mišiju rupu, pa se radije odlučuju za druge zemlje i drugačije 
odnose. No, gore od toga jeste, što nema mjesta za mlade i već regionalno 

priznate ljude poput profesora Dragana Markovine, mlađeg doktora Pintula 
i mnogih, mnogih drugih. Smetaju onima koji manje od njih znaju. Ne 
mogu takvi ni na fakultet, ni u klinički centar, ni u upravu grada. Svađaju se 
mlade generacije same sa sobom. Ne znaju šta je manje Zlo, ostati ili otići, 
peglati zapadni asfalt ili se boriti s nostalgijom 1 svim onim što Mostar ima 
i nema. 

U ovoj krševitoj Hercegovini zato i ne čudi da je narodni heroj 
Maksim Kujundžić u Konjicu, ronio pa izronio isto kao i Aleksa Šantić u 
Mostaru, u, i iz Neretve. Zaronili su ih ovi što danas glume antifašiste, a 
izronili pravi antifašisti. 

Mediokriteti — prevlađuju. Zbog takvih, ali zbog straha i poniženosti 
odlaze svi oni koji nemaju posao, ali i čitave porodice uposlenih. Podjednako, 
jedni, drugi, treći, a ponajviše oni što ih ružno Zovu ostali. 

Ovdje zato nema mjesta, ni u najmanjem sokaku za Srđana Aleksića. 
Nema niti jednog naziva škole ili institucije po Aleksi Šantiću. Malo je 
osoba koje su u kulturnom ozračju jednog grada dale toliko koliko je dala 
profesorica muzike i dugogodišnja direktorica glazbenih škola u Mostaru 
Paulina Lina Laose, a koliko mladih za nju uopšte zna. Pa Ibrahim efendija 
Fejić prvi reis-ulema u novoj Jugoslaviji. Rođen u Mostaru, aktivni učesnik 
NOB-e, a pet njegovih članova porodice dali su živote u toj borbi. Tako na 
stotine njih dobrih komšija, velikih i umnih ljudi. 


Mostarski zidovi 

U ovom gradu napravljeni su zidovi, oni stvarni koji dijele sve na 
dvoje i oni drugi u glavama ljudi. Dva puta su i klinički centri i univerziteti, 
i dvostruke škole i ona koju izmisliše međunarodni — dvije škole pod jednim 
krovom, a niko ni s kim. I upravo ovih dana na naše propalo obrazovanje 
dodat je i novi fenomen u Sarajevu, a to su tri škole pod jednim krovom. 
O tome su odluku donijeli političari a ne stručnjaci i lingvisti. No, zidovi 
su mnogo jači u glavama naših ljudi. Pronijeće Neretva mnogo, a znaju 
Mostarci čega, dok se glave ne ohlade. 

U međuvremenu dok svi odlaze, kao pripravnici zapošljavaće se samo 
oni sa partijskom, vladajućom knjižicom. Stipendije će dobivati isti takvi, a 
u Federaciji, pa i u Mostaru, će čitavih 300.000 građana biti bez zdravstvene 
legitimacije i osnovne zaštite. Nacionalisti će istovremeno pričati o vitalnim 
nacionalnim interesima. 

Ljevičari i tzv. građanski će se godinama politizirati o okrupnjavanju i 
ujedinjenju, a ne činiti dovoljno da do toga i stvarno dođe. Sve dok boluju 
od nedostatka crvenila, sve dok su malo zeleni, pa malo plavetni, ekološki 
ili liberalni i samosvojni biće od trideset 1 nešto mandata u Skupštini 
kantona, ove nam Hercegovačko-neretvanske županije, njih samo troje- 
četvero, ili samo simboličnih desetak posto. Ostatak od devedeset posto 
živjeće i priklanjati se haosu koji kreiraju političari. No, to je posebna tema 
koja zahtijeva duboku analizu i razrješenje nagomilanih antagonizama na 
relaciji Mostar — Sarajevo i obratno, i to ne samo na ljevici nego u svim 
strankama ma koji predznak nosile. 


Ima li nade? 

Ponekad se čini — da su sve bitke izgubljene — pa sami sebi postavljamo 
pitanje: "Ovima niko ništa ne može, a šta ja kao pojedinac mogu uraditi"? 

Dok postoji ideja, dok postoje dobri ljudi, dok postoji i samo 5 (pet) 
pravih Mostaraca biće i Mostara. Ljudi koji na bolje — mijenjaju i sebe i 
svijet oko sebe. 

Ovaj 1 ovakav Mostar mogu promijeniti neki "novi klinci" poput 
Ene Dizdarević, mašinskog inženjera i svjetske karate prvakinje, Goran 
Karanović, doktor pravnih nauka, Maja Šimić, doktorice za EU projekte 
ili vrsni pjesnik Elvedin Nezirović koga nam iznjedri ovaj mostarsko- 
hercegovački raspolućeni dunjaluk. 

Nostalgični Mostarci ma gdje bili očekivaće da se vrati ono čega 
izgleda, nismo bili dostojni. Ili ono čega, možda nije nikad ni bilo. Ili nismo 
bili iskreni. Sve dok se pravimo da "(grada slučaja" nema i da nismo mi krivi 
već nego drugi uz pomoć trećeg, stanje će se teško mijenjati. 

U međuvremenu, od Mostara do Mostara, od Islanda do Australije, 
od snova do buđenja, ipak se još uvijek čuva onaj pravi duh Mostara, ma 
koliko to oni sprečavali. 

No, ne smijemo se zavaravati. Našim političarima nije cilj promjena 
stanja i dogovor. Cilj im je kontrolisani haos u kome oni mogu vladati nama 
i našim životima. Treba se dobro pripaziti. Mostar je najdublja bh. rupa koja 
može postati i još dublja, jer naše dno — nema dno! 

I šta poručiti i uraditi? 

Mostar mogu spasiti jedino mladi ljudi, i to kroz građansko 
organizovanje, kroz incijativu i pokrete koji su za jedinstven i nedjeljiv 
grad, grad bez podijela i mržnje. Da li će se taj pokret zvati Građanska 
incijativa Mostar — GIM ili recimo POMO — Pokret za Mostar, manje je 
važno. Udruženja, NVO, asocijacije mladih kao i mnogi drugi koji djeluju 
i lijevo 1 desno na obalama Neretve mogu biti rješenje. Rješenje nisu i ne 
mogu biti političke i učmale partijske vrhuške koje su jedino pokazale da 
preko 5o miliona KM naših para troše uz potpis dvojice ljudi koji se nikad 
nisu mimoišli kako i ko da te pare potroši. I još jedan uslov, tu incijativu 
mogu iznijeti samo oni do 40-45 godina, a mi stariji možemo biti podrška 
i pomoć, a nikako i rukovodstvo tog pokreta. Ili kako iz Švajcarske poruči 
Hamo Voloder po Predragu Matvejeviću "Mostarac ... od egzila do azila", 
Mostar još uvijek ima i treba ljude i organizacije koji će pokazati da se 
može i drugačije, skromnije i poštenije. Ima puno ljudi koji motiviraju, 
hrane, znaju, unose pozitivnu energiju i spremnih da mijenjaju sebe, svijet 
oko sebe i svakako Mostar kakav bi željeli. U protivnom neizbježna je 
mostarizacija cijele BiH, a korona će samo dokrajčiti sve ono što se čini 
prethodne tri decenije. 

MOSTARSKE I DRUGE UJDURME 


Ono što bi za sve normalne trebalo biti poraz — ovdje se slavi 
kao pobjeda. Torovi su ovdašnjim popisom i ozvaničeni uz, možda, 
iznenađenje da su torovi veći kod onih što su se "dičili multietičnošću". 
Ovakva nacionalna homogenizacija još jednom će biti potvrđena na 
oktobarskim — lokalnim izborima, u što sumnjati ne treba. Razlika 
će biti jedino kod Mostara gdje se izbori neće ni održati, pa će se 
umjesto sjednica Gradskog vijeća održavati manifestacije u znaku 
jedinstva, dodjele nagrada, spajanja i zakržljalih multi vrijednosti. 
Čast izuzecima. 


Ima i više od25 godina kako je otpočela mostarska ujdurma. Osmišljena 
tronacionalna strategija, na početku devedesetih, za koju većina Mostaraca 

nije vjerovala da je ostvariva u ovom gradu, u drugoj dekadi 21. vijeka 
polučila je rezultate koje, vjerujem, nisu očekivali ni sami njihovi kreatori. 

Mostar je, nažalost, podijeljen na dvoje, na desnu 1 lijevu, na hrvatsku 
i bošnjačku stranu, na istočnu i zapadnu, na... Da je to stvarno tako pokazuje 
i popis stanovništva, bio on (ne)priznat ili priznat. Uporna i neosnovana 
priča da je to jedini multietnički grad — pala je u vodu. Dvoetnički — 
da, multietnički — ne. Srbi su u Federaciji BiH nešto više od statističke 
greške (dva, zarez nešto %), a u Mostaru nešto ih je manje od nacionalne 
skupine (4%). Ova teza se može poduprijeti još mnoštvom elemenata (broj 
povratnika, broj zaposlenih u državnim organima, neustavna kategorija, 
pismo i jezik, imena škola i ulica, Šantić i Srđan Aleksić do daljnjeg van 
institucija i sistema...), ali je važno što kažu nacionalne vođe, ne i ono što 
vlastitim očima vidimo. 

Upoređujući popisnu statistiku ispada da svi Srbi u Mostaru mogu 
stati na neudobni stadion Veleža u Vrapčićima, da svi Srbi i Hrvati 
u Sarajevu mogu komotno da se smjeste na stadionu Koševo, dok bi 
svi Bošnjaci i Hrvati, bez ikakvih poteškoća, mogli da se raskomote na 
Borčevom stadionu u Banja Luci, a svi nehrvati u Posušju i Grudama mogli 
bi stati u dva školska odjeljenja, sa ili bez razrednog starješine. 

Ostvarena je tako politička ambicija da svako bude ubjedljiva većina 
na davno zapišanim teritorijama. Bestidna politička igra BiH oligarhije 
tako je dobila svoj konačan epilog. 

Ono što bi za sve normalne trebalo biti poraz — ovdje se slavi kao 
pobjeda. Torovi su ovdašnjim popisom i ozvaničeni uz, možda, iznenađenje 
da su torovi veći kod onih što su se "dičili multietičnošću". Ovakva 
nacionalna homogenizacija još jednom će biti potvrđena na oktobarskim 
— lokalnim izborima, u što sumnjati ne treba. Razlika će biti jedino kod 
Mostara gdje se izbori neće ni održati, pa će se umjesto sjednica Gradskog 
vijeća održavati manifestacije u znaku jedinstva, dodjele nagrada, spajanja 
i zakržljalih multi vrijednosti. Čast izuzecima. 

Potvrdiće se tako, i u oktobru, da ovakva situacija i status gvo najbolje 
odgovara ovima što se bore za tzv. nacionalne interese, što plaše narod 
drugima i drugačijima, što razrađuju starategije vlastitog opstanka, što se 
međusobno ucjenjuju oko kordinacija i MMF-a i što se, van očiju javnosti, 
druže kao najbolji prijatelji uz gastronomsko opuštanje i dogovaranje o 
javnim radovima za svoje poslovne partnere i partijske istomišljenike. 

Mostar će, u međuvremenu, bio lijevi ili desni, bio sa sveštenikom 
ili efendijom, s Mujom ili Jozom, eventualno Strahinjom, ako do tada ne 
umre, tavoriti u priči da li su nalog za plaćanja potpisali dvojica ili samo 
jedan (gradonačelnik i/ili šef finansija). 

Međunarodna zajednica, bez obzira o kojoj je strukturi riječ, održaće 
još more sastanaka 1 konsultacija, ukazivati na potrebu održavanja izbora, 
na jedinstvu i neophodnosti zajedničkog življenja, a u stvarnosti i mi i oni 
zajedno sa nama, bićemo sve više udaljeni i od Evropske unije i drugih 
integracija o kojima daleko više hoće i znaju naši poljoprivrednici od ovih 
kvazi elita 

MOSTARSKI SRBI NEKAD I SAD 


Priča o Mostaru, priča je i o Mostarskim Srbima. No, ova priča 
posljednjih decenija ne liči onoj iz 1924. godine, još manje onoj iz 1965. 
godine. Rasuli su se Mostarci, Srbi posebno, među onih milion i dvije 
stotine hiljada — širom dunjaluka. Godine 2013. zabilježeno ih je u 
Mostaru — 4.421 ili skoro dvadeset hiljada manje nego prijeratne 1991. 
godine. 


"Moja je vrlina u tome što sam se cijelog života 
znao diviti drugima i cijeniti ljepotu velikih uspjeha 
koji su godinama grijali dušu mnogim ljudima" 


Ivo Andrić, nobelovac 

Aleksina sahrana — priča o Santiću, Srbima i 
nekadašnjem Mostaru 


Umro je u subotu, 2.februara 1924. godine, u 6 1 25. 

Čim se saznalo za pjesnikovu smrt, velika masa svijeta opkolila je 
njegovu kuću želeći da vidi mrtvog pjesnika i izrazi saučešće rodbini. 
Potom mu je tijelo preneseno u Srpski dom, a u nedelju i ponedeljak cijelio 
Mostar, bez razlike na godine, vjeru i zanimanje odao je počast svom 
pjesniku. Mostar je bio sav u crnini. Na kućama su Visili crni barjaci, a 
ulični fenjeri obavijeni su crnom krpom. U crno utonula varoš pružala je 
ucviljenu sliku, bol majke za izgubljenim sinom i tugu svih sugrađana. Svo 
vrijeme dok je posmrtna povorka obilazila Mostar, aeroplani su kružili 
iznad nje i ispraćali pjesnika. Sve radnje su bile zatvorene, a narod, bio 
on muslimanski, katolički ili pravoslavni podjednako je oplakivao svog 
Šantića. Svi su govornici istakli Aleksu Šantića kao pjesnika jedinstva i 
bratstva, ali kao da je to najdirljivije učinio mujezin, koji je pri prolazu 
sprovoda, sa minareta Cerničke džamije, toplim glasom otpjevao molitvu 
opraštanja. Istina je da ničija sahrana ni do tada, a ni poslije, nije tako 
okupila sve njegove sugrađane, ali i mnoge koji su pješačili i po četrdesetak 
kilometara samo da bi vidjeli svog pjesnika i poklonili se njegovoj sjeni. 
No, ''veoma težak utisak je izazvala vest da nijedan zvanični predstavnik 
neće doći iz Beograda da oda poslednju počast velikom Šantiću, nijedan 
član vlade, niko iz Akademije nauka, prosvetnih i nacionalnih udruženja, pa 
čak ni iz Ministarstva prosvete", piše Politika, tog davnog februara 1924. 
godine. 


"Mi nikako shvatiti da se kuhamo u istom loncu 
nad koji se, svako malo, nadviri neko od velikih 
vidjeti da za njega nije što prispjelo... " 


Ivo Andrić, nobelovac 

Mostar u antifašističkoj koaliciji 


14. februara 1945. godine oko podneva jedinice 26. dalmatinske 
divizije probile su se u Mostar, a već oko 19 sati gotovo sve fašističke snage 
su pobjegle iz Mostara. Oko 20 sati Adolf Hitler, vrhovni zapovjednik 
njemačkih snaga, koji je u to vrijeme morao lično odobriti svako povlačenje, 
priznao je poraz i izdao naređenje o povlačenju razbijene vojske. Četrnaestog 
februara 1945. godine u 20 sati grad Mostar bio je slobodan. Mostar je 
u Drugom svjetskom ratu svoju slobodu skupo platio. Grad je dao 750 
poginulih boraca, 1.517 žrtava fašističkog terora, a svaki osmi stanovnik 
nije dočekao slobodu. Bilo ih je i petnaest među 6.000 jednakih. Petnaest 
narodnih heroja među kojima i Ahmed i Šefik, Ljubo i Mladen, Karlo i Leo, 
Adem 1 Mustafa, Jusuf 1 Rifat, Mithat 1 Avdo, Safet, Mehmed 1 Laca. Odmah 
nakon što je oslobođen, pristupilo se obnovi, a zahvaljujući jedinstvu i slozi 
koja je u to vrijeme krasila Mostar, grad je napredovao krupnim koracima. 
Dobio je niz institucija uključujući Simfonijski orkestar, Muzičku školu, 
zdravstvene institucije, Muzej, te Pozorište koje je sagrađeno i obnovljeno 
u kratkom roku. Mostar je uskoro postao grad sa 125 hiljada stanovnika, u 
kojem je svaki treći građanin bio zaposlen. 


"Kada su vrijeme i druge prilike u pitanju, 
u Bosni se nikad ne zna na čemu smo. CČuvaj se! 
Bosna je ko prodrta kabanica, odasvud puše... " 


Ivo Andrić, nobelovac 


Partizansko groblje u Mostaru — dvije priče o dva 
poratna Mostara 


Partizansko groblje u Mostaru izgrađeno je 1965. godine u čast svim 
Mostarcima poginulim u NOB-u. Izgradio ga je, u vremenu rekonstrukcije 
koja je nastupila poslije završetka Drugog svjetskog rata, arhitekt Bogdan 
Bogdanović, u znak sjećanja na poginule mostarske partizane, antifašiste i 

u čast svih onih koji su se u Drugom svjetskom ratu borili protiv fašizma 
diljem Evrope i svijeta. A onda je, kao i grad i svi njegovo stanovnici, ovaj 
spomenik doživio, u samo sedam decenija, svoje dvije sudbine. Jednu kao 
simbol prepoznat 1 cijenjen u svijetu i drugu, ružniju — kao odlagalište... 
i smetnja "novonastalim demokratskim iskoracima". No, o tome je 
najbolje napisao njegov autor Bogdan Bogdanović (Tekst je objavljen u 
Informativna revija MM", dvobroj 12/13, jun 1997. godine i portal tačno. 
net): €... danas kad više nema ni mnogih mostarskih familija, čija su deca 
počivala na ovom časnom ratničkom groblju..., često sam pričao priču 
kako će se jednog dana, i zauvek, "dva grada" gledati licem u lice, oči u 
oči — grad mrtvih antifašističkih junaka, uglavnom mladića i devojaka — 
ratnika i grad živih, za koji su oni položili živote... Ispalo je na kraju da je 
Partizanska nekropola u celini podsećala na veliki astrološki model iz kojeg 
smo svi složno, i u najvećem zanosu, čitali najbolju budućnost... Ali, kako 
sada stvari stoje, tamo više ne bih bio u društvu svojih prijatelja, ploče sa 
njihovim imenima pažljivo su, hladnokrvno, sadistički pokupljene, odnete 
i samlevene u mlinu za kamen. A sve što je ostalo od mog prvobitnog 
obećanja to je da se bivši grad mrtvih 1 bivši grad živih ipak gledaju, ali 
se gledaju praznim, crnim, izgorelim očima". A zahvaljujući izviđačima iz 
Donje Mahale jedino je kuća Gojka Vukovića istinski obnovljena pa i danas 
vrvi poletarcima i duhom Zlatke i Gojka Vukovića. 


Raspolućeni Srbi 


"Zaklinjem vas — ne izdajte ljepotu duha, 
budite dobri i među onima koji to nisu, 
budite mudri i u vremenu opšteg 
ludila..." 


Ivo Andrić, nobelovac 


Po popisu iz 2013. godine, u Mostaru živi 51.216 Hrvata, 46.752 
Bošnjaka, 4.421 Srba, 1.312 se ne izjašnjava po ovom pitanju, 1.910 se 
izjašnjavaju kao ostali, dok je 186 bez odgovora. 

Po popisu iz 1991. u Mostaru živjelo 126.628 stanovnika. Od toga 
broja 43.856 su se izjašnjavali kao Muslimani, 43.037 kao Hrvati, 23.846 


170 


kao Srbi, 12.768 kao Jugoslaveni i 3.121 kao ostali. Broj Hrvata u odnosu 
na 1991. se povećao za oko 8 hiljada, broj Bošnjaka za oko 3 hiljade, a kada 
su u pitanju Srbi broj se smanjio za skoro 20 hiljada. 

Kada je u pitanju vjeroispovijest 50.146 osoba se izjašnjavaju kao 
katolici, 46.058 su islamske vjeroispovijesti, 4.274 pravoslavne, 1.670 su 
ateisti, 742 kao agnostici, 1.536 se ne izjašnjava, 1.174 su pripadnici ostalih 
vjerskih zajednica i 197 osoba je bez odgovora. 

Priča o Mostaru, priča je i o Mostarskim Srbima. No, ova priča 
posljednjih decenija ne liči onoj iz 1924., još manje onoj iz 1965. godine. 
Rasuli su se Mostarci, Srbi posebno, među onih milion i dvije stotine hiljada 
— širom dunjaluka. Godine 2013. zabilježeno ih je u Mostaru — 4.421 ili 
skoro dvadeset hiljada manje nego prijeratne 1991. godine. Mostarska 
zbilja, danas je, svakako, drugačija i za ostala dva naroda. Tužnija za većinu, 
bolja samo za pojedince. Srbi su danas u gradu i kantonu, a i u Federaciji 
BiH, nešto više od statističke greške, a nešto manje od nacionalne manjine. 
Raspolućeni zbog posla, (ne)konstitutivnosti, zdravstvenog osiguranja, 
zbog auto-trase i preorganizovanosti, zbog (ne)predstavljanja u organima i 
institucijama. Zbog drugih i sebe samih. Zbog kulture i obrazovanja, zbog 
politike i podjela, zbog sadašnjosti i bez vizije budućnosti. Zbog... Stanje 
je danas, ipak, mnoge bolje nego li prije dvadesetak godina. Tome su, prije 
svih, doprinijeli njihovi sugrađani — Mostarci. Velik je doprinos 1 crkvenih 
i vjerskih velikodostojnika, paroha mostarskog i popa bjelopoljskog, 
predstavnika Islamske zajednice i Katoličke crkve i mnogih drugih 
građanski opredijeljenih Mostaraca. No, za sve njih, posebno one koji hoće 
da ih predstavljaju, postavlja se mnogo pitanja: 

Zašto tolike podjele i različiti aršini? 

Zašto dvije Prosvjete? 

Zašto duple Šantićeve večeri? 

Zašto, bar, ne saslušate i mišljenje — različito od vašeg? 

Zašto Društveni dom, unutar groblja u Ortiješu? 

Šta to i kako rade predstavnici Srba u institucijama grada i kantona? 

Zašto je vrijednost projekata za pretežno srpska naselja samo 50.000 
ili 0,1% budžeta? 

Zašto? 


Vratimo se istinski Šantiću, pa ćemo dokučiti i odgovore, jer za većinu 
Aleksa je Mostar, a Mostar je Santić. 


171 


MOSTARSKA IZBJEGLIČKA PRIČA 


Ostadoše jedino dva pokojnika, dva bivša mostarska sugrađanina. 
Ponovo su u komšiluku. I u vječnom miru. Zajedno s Milom kao da nas 
promatraju i poručuju:"'Volite se i ne dijelite ljudi". 


Prije deceniju i po, mostaroljubac Mile Maslov, koji nije više sa nama, 
kazivao mi je ovu ljudsku, izbjegličku, mostarsku priču 

Desetak godina nam je trebalo da se avertimo. Koliko će nam trebati 
da stvarno počnemo živjeti zajedno, kao ljudi i komšije, ili samo jedni 
pored drugih. 

I danas, u sjenci rata, prisjećam se priče jednog od mostarskih Srba, 
koji je umjesto u rat, otišao u izbjeglištvo 1 nastanio se u Kotoru. 

Stari Mostarac, a novopečeni Bokelj, priča: 

Krajem '93. godine, dok je još u Bosni i Hrcegovini plamtio rat, 
dobijem glas da mi je umro rođak u Beogradu. Isto izbjeglica iz Mostara. 

Prikupim nekako pare, pa na voz za Beograd. S voza pravo na groblje. 

Okupljamo se ispred kapele i čekamo da se završi prethodni obred. 

Dvadesetak nas iz Mostara i nekolicina nepoznatih, po govoru, 
vjerovatno, pokojnikovi novi poznanici iz Beograda, ili kolonizirani dalji 
rođaci iz Vojvodine. 

Za ovakve prilike, umjesto na Sutini, posljednji ispraćaj tridesetak 
kilometara od velegrada. 

I pokojniku je, vjerovatno, ovo prvi, ali sigurno i posljednji put da 
se stani na Bežanijskoj Kosi. Tu, do nas, vidimo i još neke poznanike iz 
Mostara, Bošnjaci. 

Po smrtovnici shvatimo, sahranjuju svog zemljaka. Isto izbjeglica. 

Njega odniješe na groblje, a mi u kapelu... 

Mi na groblje, oni treći grob od nas. Odoše prije nas. 

Kad mi završismo sa sahranom, dogovorišmo se da svratimo u prvu 
kafanu. A, gdje bismo drugo. Kad tamo — i oni sjeli za dva stola. Živo 
pričaju. Teško ti poznati, razvlače po hercegovački. Mjerkamo se onako 
ispod oka. I oni nas prepoznaju. U neko doba jedan od rođaka navalio — Eno 
mi tamo kolege s posla i komšije. Odoh ja da s njima popričam. 

Raspričale se komšije. Maše rukom da se i mi pridružimo. Ne pričamo 
o ratu. Raspitujemo se o starim poznanicima. 

Oduvao ih vjetar na sve četiri strane. Neki umrli, drugi poginuli, za 
treće se i ne Zna. 

Ovi što su otišli u druge zemlje, uglavnom, bave se nečim sasvim 
drugim od svoga poziva. 

Bivši direktori, inženjeri i profesori, novinari 1 umjetnici, sada rade 
u restoranima, taksiraju i izvode građevinske radove. Rade 1 po cijelih 
sedam dana, pa od umora nemaju vremena za druženje. Ganjaju biznis i 
državljanstvo, nove im domovine. 

Djeca su im najčešće izgovor za ostanak, a ne povratak. 

Ako od umora ne zaspu, kasno uveče, prelistavaju sajtove i internet. 
Traže vijesti iz Mostara 1 prisjećaju se ranijih druženja. Ne može se bez 
priče o Starom, Tepe i mostarskih faca. 

Umjesto nesporazuma 1 belaja, ostasmo u kafani do kasno navečer. 

Skoro da zaboravismo na razlog našeg dolaska u Beograd. 

Rastadosmo se, a svako ode nekoj tuđoj, a ne svojoj kući. 

Ostadoše jedino dva pokojnika, dva bivša mostarska sugrađanina. 

Ponovo su u komšiluku. I u vječnom miru. 

Zajedno s Milom kao da nas promatraju i poručuju: Volite se i ne 
dijelite ljudi". 

OPROSTI MI MAJO! 


Izbjeglica je kao stablo koje su u jeku života iščupali i sa pokidanim 
korijenjem sade ga na neko novo tlo i drugačije podneblje. Hoće li se, 
može li se primiti? Hoće li dugo kržljati i šta će biti sa rodnim mjestom 
i porijeklom? 


Suhoparni statistički podaci, ili kako to mnogi kažu — zbir netačnih 
podataka, govore da je danas u svijetu više od 68 miliona prisilno raseljenih 
i prognanih, od čega više od 300.000 djece rastavljenih od porodice, ili da 
budem posve precizan djece bez oca i majke, bez ikoga svoga, zaglibljenih 
između obećanog im svijeta, rata iz koga dolaze 1 onih koji su im sve to i 
napravili. Iza svake od ovih namrgođenih brojki kriju se najstrašnije ljudske 
i dječje sudbine. Osmogodišnji Ayhman izbjeglica iz Sirije koji se uspio 
dokotrljati do Austrije napisao je: "Želim postati superheroj da se više ne 

moram plašiti. Okončao bih sukobe u Siriji, a zatim bi se vratio i poljubio 
sve, zaista sve, čak 1 banane i lubenice u mojoj rodnoj Siriji". I jedno dijete 
je previše, a mi odrasli smo im napravili pakao od djetinjstva i propuštamo, 
tu pored nas, da ih zaštitimo. Ne vidimo, ili nećemo da vidimo svu tu djecu 
prekinutih biografija i još neizvjesnije budućnosti. Znamo, mi bar iz BiH, 
da žele samo malo, ništa drugo već imati bar podjednake šanse kao i svi 
njihovi vršnjaci. A njihova očekivanja danas su samo redovan obrok, nešto 
od odjeće i obuće i mjesto gdje će se osjećati sigurno. Zbog nekih dobrih 
ljudi, zbog ove nejači, ostaće zato upečatljiva slika mladića kad u autobusu 
svom bosom vršnjaku i izbjeglici, skida i poklanja vlastite cipele. Ostaje 
samo u čarapama i po kišovitom vremenu izlazi iz autobusa sretan što je 
pomogao vršnjaku — izbjeglici. 

A gdje smo tu mi? 

Ako iko Zna, ili bi to trebao znati, šta je izbjeglička muka, znamo to mi 
iz BiH. Skoro da i nema čovjeka u ovoj zemlji a da nije izbjeglištvo preturio 
preko svojih leđa. Nađeš se tako sa cekerom, ili još češće, sa plastičnom 
kesom kao jedinom imovinom, na ulici i tuđem svijetu, jadan, ogoljen, bez 
dostojanstva, praćen samo sažaljujućim pogledima. Umjesto čovjeka u tebi 
svi vide izbjeglicu. I tako gotovo svi, od onih što su te pozvali na konačište, 
do onih što uživaju u tuđoj muci, a tek oni koji su sve to i zakuhali. Nekad 
u sebi, a nekad i da nisi svjestan, glasno mrmljaš 1 stalno ponavljaš — A 
dar bar stigoh uzeti one porodične fotografije - I svi ti se opet čude jer ne 
pričaš o kući, imovini i parama, pričaš o nekakvim slikama, a ni za hljeba 
nemaš. Na početku ove ''uvezene" izbjegličke krize garađani u BiH su se 
sami organizovali. Nudili su odjeću, hranu, smještaj i ono mnogo važnije 
— prijateljsku ruku i riječ. U početku puno više, a kako izbjeglička kriza ne 
jenjava, a manji dio od te izbjegličke populacije pravi ozbiljne probleme 
i izbjeglicama i domaćinima, solidarnost polako jenjava. Ne kunemo li 
se sebi samima, a preko društvenih mreža još i više, a solidarnosti je sve 
manje. Izgleda, puno smo i brzo zaboravili našu dojučerašnju sudbu. Gdje 
su nam volonteri, dobrovoljci, humanitarci, mladež političkih stranaka... 
Pogledajmo se u ogledalo i upitajmo: A jesam li i ja mogao nešto uraditi 
za neko izbjegličko dijete. I što nisam? Izbjeglički kamp, a vidi tek naziva 
ćkamp"', kao da smo na odmoru ili sportskim igrama, onaj tu desetak 
kilometara od Mostara, u Salakovcu, prepun je osakaćenih pogleda i još 
neizvjesnije budućnosti. A "MI" 1 "JA" zajedno smo na fejzbuku samo 
pročitali da postoji taj izbjeglički kamp u Salakovcu gdje je smještena neka 

prelijepa, devetogodišnja djevojčica Maja, prevodilac s našeg na njihov 
jezik. O Maji, malo kasnije. 

A država? 

Ako neko vjeruje da još i postoji ponaša se, na početku oholo i 
nezainteresovano, a poslije umjesto da rješi problem manipuliše s njima i 
s nama, pravi igrokaze 1 ne rješava problem. Njihova imena i funkcije i ne 
zaslužuju da budu dio ove ljudske priče, jer to oni sigurno nisu. 

A FJA?? 

I sam sam bio jedno čitavo punoljetstvo, ili punih 18 (osamnaest) 
godina prognanik, izbjeglica, nepoželjan u rodnom gradu, daleko od doma 
i još dalje od života. Prošao ratnu, pa onda i izbjegličku golgotu. Sin mi 
s desetak godina, upoznao prvo ljude iz Crvenog krsta, one što su dijelili 
konzerve iz četerdeset i osme prošlog vijeka, brašno i samo ponekad i 
pokoju naranču. Umjesto da živi svoje djetinjstvo radovao se poluiznošenim 
UNHCR patikama. Sanjao je 'adidasove" koje mu darovasmo tek s 
početkom srednje škole. Prošlo je od te proklete hiljadu devetsto i neke 
mnogo godina. Sin završio građevinu i danas ugledan inženjer i stručnjak, 
ne u BiH, već u zemlji izbjeglištva. Stariji unuk, vršnjak Maje djevojčice 
iz Salakovca, igra fudbal, odličan je učenik, a trenira i u "kampu" Reala i 
na San Siru sa Milanom. Ne pišem ti Majo, princezo moja, da bih se hvalio 
sinom i unucima, nego da TI se izvinim, da mi oprostiš, meni 1 mojim 
unucima, zato što evo puna tri mjeseca otkako si u kampu u Salakovcu, a 
ja provjereni humanitarac i stručnjak za izbjeglička prava"" saznadoh od 
Stefana iz Švajcarske, dobrog čovjeka i humanitarca za Tebe Majo, Tvoje 
putešestvije i izbjegličke muke. Slično mi se dogodilo i daleke osamdeset i 
neke. Moja prva posjeta, tad su ga zvali sirotinjskom domu Rade Vuković. 
Donio sam za tu djecu sa omladinske radne akcije Neretva stotinjak majica 
i patika i koješta drugo. Svi smo bili srećni i uzbuđeni. No po završetku 
ceremonije, sve do izlazne kapije tog sirotinjskog doma, pratio me jedan 
dječak Tvojih godina, dobra moja izbjeglice Majo. Čvrsto me držao za ruku 
i pun nade nekoliko puno mi ponovio: "Čiko, ja idem s tobom". Bio sam 
zatečen, nisam znao šta mu reći, a još manje šta uraditi. I danas me prati 
njegov umilni pogled, oči ispunjene nadom 1 želja da osjeti čari porodice 
i svoj dom. Da ne bude kolektiv. Da ima svoje dječije snove i da ga prije 
spavanja pomiluje, ako ne majčina ruka, ono bar ruka neke dobre tete ili 
čike koji mu suznih očiju nestade s kapije sirotinjskog doma. Od tada, 
dobra moja djevojčice Majo, ja nemam snage posjetiti ovakve ustanove, ili 

kampove" za unesrećene. Jednostavno, ne znam šta reći, a još manje šta 
uraditi. 

AMAJA? 

U subotu, 28.07.2018.g. porukom mi se u 21,20 sati obratio Stefan 
M Dietrich, poznati dobri čovjek i humanitarac. Želio je da razgovaramo o 
trenutnoj izbjegličkoj problematici u BiH. Sutradan u "Bristolu", dvočasovni 
razgovor o izbjeglištvu i kako ga rješiti. Predlažem mu rješenja, zahvaljujem 
za pomoć, ali i otvoreno ukazujem na zbrku državnih organa i njihovo 
nesnalaženje". A kako se Stefan tek vratio iz "kampa" u Salakovcu gdje je 
odnio pomoć, priča mi o Maji. Devetogodišnja djevojčica s Dalekog istoka. 
Bila u "kampu" u Somboru, pa onda njeni, ili ko zna ko, odlučili da krenu 
put BiH. Lakše će tako do obećanog Zapada. Odlučih da već u ponedeljak 
posjetim Salakovac i upoznam djevojčicu Maju. Maju, što je u Somboru 
naučila naš jezik 1 sad kao devetogodišnjakinja u "kampu" je prevodilac 
s našeg na njihov jezik. Znam i poštujem sva izbjegličke uzuse, djece 
posebno. Zovem jednog "dužnosnika" i najljubaznije ga molim za posjetu 
Salakovcu i priču o Maji. "Nema problema", uobičajen odgovor. "Javiću ti 
se sutra i dogovoriti u koliko sati, sa ovim iz bezbjedonosnih struktura". Tri 
puna dana se pripremam, a zbog onog iskustva iz sirotinjskog doma Rade 
Vuković, kako i šta pitati Maju? Šta joj reći i pokloniti? Poštovani čitaoci, 
nisam ni vidio, ni pričao s Majom, a pišem o njoj. Zamišljam tvoje dječije 
oči, tvoju kovrdžavu istočnjačku kosu, tvoj radoznali pogled. Želio bih 
mnogo toga da te pitam: Sjećaš li se tvog rodnog mjesta, svojih drugova? 
Šta ti je sa porodicom, s kim si ovdje u Salakovcu? Kuda si sve i kako 
proputovala"'? Kako si naučila naš jezik, a svoj nisi zaboravila? Kako ti je 
bilo u Somboru i ovdje u Salakovcu? Hoćeš li biti prevodilac ili sportista, 
a zašto i ne parlamentarac kod Stefana u Švajcarskoj? Šta bi poručila 
vršnjacima? A šta bi voljela već danas i sutra da imaš?........ Milion pitanja 
i nijedan odgovor. 

I upravo dok završavam ovu priču iz Crvenog krsta, Alen Kajtaz mi 
javlja da je Maja povrijedila nogu i da je uskoro očekuju u Salakovcu. 

U utorak 31.07.2018.g., Štefica — urednica portala tacno.net u 
popodnevnim satima objavljuje moj tekst: Oprosti mi Majo! Reakcije i 


čitanost odlični. Obećavam nastavak. Nakon dogovora u Crvenom krstu 
Mostara, dva dana kasnije u četvrtak u 8,30 sati sam u kući dobrih i humanih 
ljudi. 

Spakovali su obroke za 150 unesrećenih u Salakovcu. Krećemo. Vozač, 
glavna kuharica, moja malenkost i sedamnaestogodišnji mladić s prslukom 
i oznakama Crvenog krsta. Pretpostavljam, zaposlen u ovoj organizaciji, pa 
ga više reda radi upitah: Ko si 1 kako ide? Slijedi iznenađujući odgovor: Ja 
sam Adi Humačkić. Sa roditeljima živim i idem u srednju školu u Bejrutu. 
Sad sam na ljetnjem raspustu pa sam došao kod dede i nene u Mostar. 
Umjesto na more, ovo ljeto ću volontirati u Crvenom krstu i pomagati im. 
Ostadoh zatečen, pa nakon par minuta jedva izustih: Svaka ti čast. 

Oni pošli da podijele nafaku, a ja da upoznam moju devetogodišnju 
drugaricu Maju. Pričao mi Stefan M Dietrich, humanitarac i dobri čovjek 
iz Švicarske, da je u Salakovcu Maja iz Avganistana. Govori naš jezik i 
najbolji je prevodilac kog je imao priliku upoznati. 

U jednoj od prostorija, ovog za naše prilike prelijepo uređenog 
naselja, čekam Maju i njene roditelje. Stiže otac Muhamed, majka Fatima, a 
nekoliko koraka ispred njih, moja drugarica Maja. Upoznajemo se. Kulturni 
i obrazovani ljudi, zaključujem, bez dvoumljenja. 

A Maja? 

Radoznala 1 znatiželjna. Stamena 1 odlučna, ne kao da joj je devet, 
nego više od devetnaest godina. Pa priča: Iz Hirata u Avganistanu odlazim 

u stomaku moje majke Fatime. Zbog toga i ne znam tamo nikoga. Iz 
Avganistana u Iran, iz Irana u Grčku, iz Grčke u Bugarsku. Potom, četiri 
godine u kampu Principovac kod Šida, gdje sam i naučila vaš jezik. A Majin 
jezik, kako god ga mi zvali, mnogo je, vjerujte mi bolji, od onih što su ga u 
našim školama redovno završili kroz prvu petoljetku. 

Pitam, a Maja kratko 1 jasno odgovara: U Srbiji mi je bilo dobro, u 
Bosni i ovdje u Salakovcu mi je baš dobro. Prije par dana sam pala na 
stadionu, pa sam završila u bolnici. Zašili su ranu, pijem lijekove, idem na 
kontrolu, ali kao što vidite čiko, ponavlja Maja, meni je baš dobro, ali ne 
idem više na stadion. Maja, priča li priča, kao da se znamo čitavu deceniju, 
ili bar onih njenih devet godina. Ponekad roditeljima prevede to što nas 
dvoje ćakulamo. Mašta i dvoumi se Maja, hoće li biti doktorica i pomagati 
ljudima, ili će prevoditi da se ljudi bolje upoznaju i zbliže. Da pričaju, a 
da ne ratuju. Već smo se sprijateljili pa pitam svoju drugaricu Maju: A što 
bi Majo, voljela da imaš, možda već danas, ili sutra, najkasnije? Kao da je 
očekivala, odmah i bez dvoumljenja, odgovorila je: 

eČiko, ja bih bila najsretnija da imam svoj bicikl". 

Spremno kao i Maja, odgovorih: Pa imaćeš ga. A kada, opet će Maja? 
Pa danas, a sutra najkasnije. 

Ispratila me Maja zajedno sa svojim roditeljima do kapije i opet bar tri 
puta ponovila: A kad ću dobiti bicikl? 

Pozvao sam stražara i zamolio ga da za moju Maju donese stolicu, 
da me sačeka tu na portirnici i da će najdalje za sat vremena, biciklo biti u 
naselju. I Majino, svakako. 

I tako bi. 

Ostavljam tebi, prijatelju moj koji ovo čitaš, da zamišljaš Majinu 
sreću, koju ja sada i odmah nakon susreta s Majom, ne umijem opisati. 

Meni su zato ostale tri predivne fotografije koje sam nazvao: Maja, 
biciklo i ja. 

Ostalo je i ono najvrednije, Majino mahanje i poruka: 

Hvala ti čiko! 

Pola godine poslije saznadoh da je moja Pčelica Maja sa svojim 
roditeljima, u trećem pokušaju, dolepršala do obećanog Zapada. Bude li 
doktorica, prevodilac ili funkcioner u Briselu, siguran sam da će po dobru 
upamtiti kamp u Salakovcu i onog dvotočkaša vrednijeg od svih audija 
ovog svijeta. 

ORA ,NERETVA" - VESELA SE 
PJESMA ORI(LA)! 


Omladinske radne akcije predstavljaju jednu od najboljih tekovina 
iz vremena bivše nam zajedničke zemlje — Jugoslavije. Organizovani u 
radne brigade, učesnici ovih akcija — brigadiri, dobrovoljno su učestvovali 
u izgradnji infrastrukturnih objekata: željezničkih pruga, auto-puteva, kao 
i raznih drugih javnih objekata. Omladinci su ozbiljno radili, ali su za tih 
mjesec dana, koliko su obično provodili na akciji, živjeli i jedan veoma 
intenzivan i bogat društveni život. Bilo da su pohađali neki od raznih 
praktičnih kurseva, ili da su se bavili kulturno-zabavnim i sportskim 
aktivnostima. Na akcijama su nastajale ljubavi i prijateljstva za sva vremena. 

O omladinskim radnim akcijama pisali su mnogi naši književnici, 
ispjevane mnoge pjesme, a snimljena su i tri igrana filma: Život je naš, 
režisera Gustava Gavrina (1948, Avala film, Beograd), potom film 
Prekobrojna režisera Branka Bauera (1962, Avala film, Beograd), koji je 
i dobitnik Srebrene arene u Puli, te S.P.U.K., Milivoja Puhlovskog (1983, 
Kinematografi i Zagreb film). 

Od izgradnji pruga Brčko-Banovići i Šamac-Sarajevo, preko radnih 
akcija koje su poratno organizovane u Mostaru i Hercegovini (put za 
Nevesinje, Fabrika duhana...), pa sve do kraja osamdesetih godina, 
mostarske omladinske radne brigade obilježile su gotovo sve akcije širom 
zemlje. Pod imenima mostarskih heroja, boraca 1 antifašista Hasana 
Zahirovića Laca, Mustafe Ćemalovića Ćimbe, Tanje Peško, Zlatke Vuković, 
Mladena Čomića, Pave Miletić... postizani su odlični rezultati gdje god 
bi učestvovali. Naši brigadiri su donosili udarničke značke i sa Save i 
Đerdapa, i sa Auto-puta Bratstvo i jedinstvo, i sa Kadinjače i Katlanova, 
iz olimpijskog Sarajeva, sa Sutjeske i Kozare, iz zemljotresom porušenog 
Kotora 1981. godine... 

Među domaćinima značajnih saveznih omladinskih radnih akcija nalazi 
se i naš grad. U periodu od 1982. godine pa sve do 1991. godine, u Mostaru 
se organizovala SORA Neretva. Brigade su bile angažovane na uređenju 
i postavljanju nasipa na Neretvi. U tu svrhu preduzeće Hidroelektrane na 
Neretvi snosilo je sve troškove renoviranja bivšeg dijela radničkog naselja 
Hidrogradnje u Salakovcu, izgradnju sprotskog terena, restorana, kuhinje, 
te uređenje partera i zelenih površina. Brigadirke 1 brigadiri su svojski radili, 
prebacivali norme uređujući nasipe koji su i danas u besprijekornoj funkciji. 
Osim toga, nekoliko godina brigadiri sa ove akcije radili su na uređenju 
Aluminijskog kombinata 1 rezervoara otpadnih materijala, neposredno 
pored fabrike i bazenu u Slipčićima. Napravljen je i put za Bijelu i završen 
put za Ruište, izgrađeno tenis igralište, staza uz Radobolju. Radilo se, ne 
samo na gradilištima u Mostaru, nego i u cijeloj Hercegovini. 


Omladinsko naselje se sastojalo od četiri objekta za smeštaj brigadira 
sa ukupnim kapacitetom od 280 ležaja, zatim, tu je bila i ambulanta sa 
potrebnom medicinskom opremom, ljekarom i medicinskim osobljem, 
prostorije štaba, razglasna stanica, sanitarni čvorovi u objektima te izdvojeni 

kontejneri za kupanje. U naselju su bili i tereni za odvijanje svih sportskih 
aktivnosti. 

SORA Neretva je punih devet godina živjela i okupljala hiljade mladih 
iz svih krajeva bivše nam zemlje, pa i inostranstva. Neretva je tako, kroz 
omladinsko naselje u Salakovcu, tekla jača, draža i sretnija. Odjekivalo 
je, sve ove godine, i u Salakovcu i u bjelopoljskoj i mostarskoj kotlini. 
Odjekivalo je od brigadirske pjesme i mladih, od pijuka ašova i brigadirskih 
lopata. Procjenjuje se da je u ovom periodu kroz Omladinsko naselje u 
Salakovcu, što direktno kao učesnici omladinskih radnih brigada, ili kao 
učesnici na nekoliko vikend dana, prodefilovalo gotovo 10.000 brigadirki 
i brigadira. Salakovac i Mostar, na radnoj akciji SORA Neretva ugostili su 
i bili domaćini najpoznatijim jugoslovenskim ansamblima, od Mostarskih 
kiša, Djevojaka s Neretve, Abraševića, Kola... 

Ni mi, koji smo dobrim dijelom bili uključeni u organizaciju Akcije, 
ne bismo se mogli sjetiti svih koji su posjećivali naselje: mnogih glumaca i 
umjetnika, pjevača i političara. Ipak, da pomenemo režisera Šibu Krvavca, 
i tada mladog pjevača Halida Bešlića, koji su bili redoviti gosti omladinskih 
brigada. 

Pravile su se i likovne kolonije, učilo sa Šerifom Aljićem prvim 
glumačkim rolama, a sa mostarskim kajakašima ,,spuštalo'! Neretvom. 
Pravile su se književne večeri, pisalo u listu omladinske radne akcije 
O-RUK, zajedno sa Alijom Kebom, Nenadom Borozanom i nedokučivim 
Mišom Marićem. U naselju su gostovali i Pero Zubac i Mika Antić i mnogi 
drugi velikani pisane riječi. 

Organizovali su se fudbalski i košarkaški turniri, planinarilo do Ruišta 
i Prenja, a počesto nedjeljom, zbog ostvarenih rezultata, skoknulo i do 
Jadranskog - da se okupa, proveseli, odmori, a bogami i potvrdi započeta 
ljubav u Salakovcu. 

Grad je živio sa svojom radnom akcijom, brigadama i brigadirima, a 
svako veče je stotine građana Mostara dolazilo da se proveseli sa Davorinom 
Popovićem i Indexima, sa Nedom Ukraden, grupom Film iz Zagreba, 
Mikijem Jevremovićem, Miladinom Šobićem ili Hankom Paldum... 

Nisu nas zaobilazili ni političari, a najdraži gost od njih bio nam 
je Hamdija Pozderac. Redovito, i po nekoliko puta godišnje, došao bi 
da priupita je li sve funkcioniše kako treba, šta može pomoći, imamo li 
problema? Dolazili su i mnogi drugi i iz Centralnog BiH 1 iz CK SKJ-u. 
Istina, znatan broj njih i da se uslika, ali većina da nas podrži. 


182 


Inače, organizator Akcije bila je Opštinska konferencija omladine 
Mostar, a Savjet ORA NERETVA, sastavljen od najuglednijih ljudi tog 
vremena, stvarao je uslove kako bi se akcija mogla uspješno organizovati. 
Na čelu prvog Savjeta akcije bio je prof.dr. Isidor Papo, a sastanak Savjeta, 
kojim je on presjedavao, trajao je najviše pet minuta. Prethodno bi se sa 
nama omladincima dobro pripremio, a onda na sjednici Savjeta izdiktirao 
šta je čija obaveza i samo rekao:" Ti ćeš to, ti ćeš to, ti ćeš uraditi to 1 to i 
sve je na kraju bilo vrhunski izvedeno. Brigadiri su, stvarno 1 istinski, svoja 
prava ostvarivali kroz Skupštinu akcije i Skupštine smjena. Odlučivali, 
ponekad, i poslije višečasovnih oštrih rasprava, o organizaciji akcije, 
uslovima života i rada, kulturnim sadržajima, pa sve do jelovnika 1 uslova 
smještaja. I na kraju, sve ono što je tražio organizator, zaključio Savjet, 
izglasale Skupštine, Štab ORA Neretva morao je realizovati. 

A da se u potpunosti ostvare svi dogovoreni radni i društveni zadaci 
pobrinuli su se, prije svih, neposredni učesnici i organizatori SORA 
NERETVA: Murat Čorić, Vesna Kazazić, Jelka Damjanović, Milan Račić, 
Draško Čvoro, Ibro Rahimić, Zlatko Šoše, Mićo Tasić, Zoran Leko, Stipe 
Stojkić, Dragan Savić, Denijel Behram, Ezudin Ćorić, pa tadašnji referenti 
za informisanje — portparoli: Božo Kijac, Mario Vrankić, Olivija Golijanin, 
Tanja i Nataša Marijanović, društvenjak Sejo Đulić, umjetnik za naselje 
i logistiku Fudo Dželilović, traser Šipovac... A tek neimar i graditelj, 
šezdesetogodišnjak inženjer Gagro, zadužen da u ime Hidroelektrana na 
Neretvi popravi i u red dovede kako sve u naselju, tako 1 da u kuhinji 
za svaki obrok budu tri najbolja jela, a gradilišta funkcionišu i ostvaruju 
najbolje rezultate i prebacuju građevinske norme. Stotine je zaslužnih za 
izvanredne rezultate ove akcije. Od privrednika, poput Sadija Ćemalovića, 
Jole Muse, Damjana Rotima, Seje Krese, Gojka Krzmana do onih koji su 
uzimali godišnje odmore i neplaćeno odsustvo, pa po čitava tri mjeseca 

No, promijenila su se vremena. Promijenila se i država i politički sistem. 
Nakon rata u Omladinsko naselje Salakovac umjesto brigadira smješteni su 
izbjegli i prognani, ne samo iz BiH, nego i unesrećeni sa prostora bivše 
nam zemlje. Umjesto pjesme i brigadira u naselju su se našle, ni krive ni 
dužne, izbeglice, koje kao stablo, koje su u jeku života nasilno iščupali, sa 
pokidanim korijenjem sade na neko novo tlo i drugačije podneblje. Hoće li 
se, može li se primiti? Hoće li dugo kržljati i šta će biti sa rodnim mjestom i 
porijeklom? A onda - poslije njih, u naselje su smještene izbjeglice iz Sirije, 

Iraka, Avganistana, Pakistana... I ko zna ko će biti naredni stanovnici ovog 
nekad raspjevanog, a poslije - naselja nedužnih i obespravljenih što su ih 
ratovi i progoni natjerali da se stane u Salakovcu? 

Danas, nepunih tridesetak godina kasnije, kada se razgrnu ideološke 
naslage 1 stereotipi tadašnjeg stepena razvoja društva, sve te radne 
akcije, gradnja pruga, puteva, mostova, naselja, industrijskih pogona... 
ostaju poduhvati vrijedni pažnje, događaji zabilježeni velikim slovima u 
kolektivnom pamćenju naroda sa balkanskih prostora. 

, Ma koliko se to nekom sviđalo ili ne, te su akcije bile izraz stvaralaštva 
i negacija uskogrudosti, sebičnosti i isključivosti. Ta širokogrudost, 
otvorenost i zanos nisu bili poručeni, niti inscenirani. Bio je to izraz svijesti 
tadašnjih generacija i vjere u svoje snage. Povezivalo ih je zajedništvo, 
drugarstvo 1 ponos što imaju čast da predstavljaju svoju školu, fakultet, 
grad, opštinu, regiju, republiku"! (Mirza Sadiković — ABC.ba). 

Zato je jedan od brigadira na SORA Neretva u svom dnevniku 
zapisao: ,,Sa Neretve mi je ostala udarnička značka. U fijoci. I uspomena. 
Dva mjeseca na akciji najljepša su mi u životu. Stekao sam ovdje i trajno 
imam do sada i do kraja života najbolje drugove i prijatelje"'. 


Smotra brigada na otvaranju prve smjene SORA ,, Neretva" 1989. 

OD MOSTARA DO KATARA 


Katar. Država sa oko 560.000 stanovnika, od čega gotovo dvije 
trećine muškarci. Jedino po veličini i broju stanovnika uporediv sa 
Crnom Gorom. Sve ostalo — nesrazmjer. 


Raj na zemlji. Kilometri predivnih plaža, najbolji hoteli na svijetu 
=Šeraton", "Interkontinental"', "Ric"... Toplo more i u februaru. Avenije i 
putevi, parkovi, cvijeće i zelenilo u pustari. Sjaj iraskoš. Veleljepne poslovne 
zgrade 1 državne institucije, palača emira, stadioni. Nafta, najluksuzniji 
automobili 1 tradicija. Muškarci u bijelom, žene strogo u crnom. Turisti, 
sportisti i poslovni ljudi iz cijelog svijeta. Nestvarna i neuporediva zemlja. 

Prvih dana marta 2005.godine, Katar je bio domaćin svjetskog 
stonoteniskog prvenstva. Samo za vatromet, na otvaranju prvenstva, 
potrošen je trogodišnji budžet našeg Olimpijskog komiteta. Prvenstvo je 
i prilika da se održi kongres ove federacije, sumiraju rezultati, dodijele 
takmičenja i prime nove članice. 

Slovenija je i ovdje pokazala da je već u Evropi. Hrvatska ubjedljivo 
nad Švedskom (89:46) dobila svjetsko stonotenisko prvenstvo, Beogradu 
potvrđena organizacija evropskog prvenstva, BiH sa predstavnikom na 
kongresu, ali bez reprezentacije, Makedonija bez učešća u Kataru, Kosovo 
u kompletnom sastavu, Crna Gora, odvojena od Srbije, primljena u 
svjetsku federaciju. Svako traži svoje mjesto i poziciju. Nije li, možda, ova 
stonoteniska slika i najbolji parametar koliko je ko, i je li uopšte, iskoračio 
s Balkana. 

Do Katara i glavnog grada Dohe stigli Bosanci i Hercegovci. Neke 
oduvao rat, drugi došli zbog dolara i biznisa. Kolonija od stotinjak BiH 
državljana— ne tako složna i organizovana. Svako ganja svoj cilj, bosanska 
duša polako blijedi. O povratku razmišljaju pred godišnje odmore i onih 
dvadesetak dana opuštanja u zavičaju. 

Na aerodromu Surčin susrećemo potpredsjednika Stonoteniskog 
saveza BiH s kojim putujemo preko Emirata i Dubaia do Katara. Redovnih 
šest sati leta, zbog guste magle u Dubaiu, prinudilo nas je da neplaniramo 
sletimo i u Oman. 

U avionu dušunam otvara sarajlijaRade Marković, sada reprezentativac 
Srbije i Crne Gore, jedan od prvih reketa s ovih prostora. — Rat me, kao 
šesnaestogodišnjaka, zatekao na turniru u Novom Sadu. Roditelji su mi 
uspjeli poručiti "Sine, ostani dok ovo ludilo ne prođe". Gdje i kako da 
ostanem, upitao sam se kada je prekinuta veza sa Sarajevom. Onda, malo 
kod drugova, ponekad kod rodbine. Četiri godine — sam. Umjesto raje iz 
Sarajeva, podstanarske sobe u Beogradu i borba za goli opstanak. Sala za 
treninge postala je moj novi dom i jedino mjesto izlaska. Dvije hiljadite 
odlazim u Njemačku, gdje puno treniram i solidno zarađujem. A, da li ću se 
vratiti? Iz Bosne me niko nikada nije ni pozvao da igram za reprezentaciju. 
Zato, danas o našim prostorima razmišljam turistički. U Sarajevu sam bio 
samo 48 sati, u Beogradu nešto više. Idioti su nam uništili i zagorčali živote. 
Možda se nešto i promijeni. Nikada ne reci nikad. 

Boing 737 već je dodirnuo pistu u Dubaiu. 

U Kataru upoznajem familiju iz Dervente. Prve poratne godine proveli 
u Kanadi, a onda kao hemičari stigli da svoje znanje unovče u Katarskoj 
naftnoj kompaniji. Dobro zarađuju i puno rade. Žive u zakupljenoj kući za 
koju mjesečno izdvajaju 5.000 maraka. Od njih saznajemo da i u Kataru 
postoji druga strana medalje. Najteže i najprljavije poslove obavljaju Indijci 
i Pakistanci. Za ovdašnje prilike zarade preskromnih 600 KM. Drugog 
člana porodice mogu dovesti tek ako su primanja duplo veća. Zato većina 
od njih ljepšu polovinu osjete tek nakon višegodišnjeg boravka u Kataru i 
po dolasku u stari zavičaj. 

Državljanstvo se ovdje ne može regulisati. Ni decenije boravka nisu 
dovoljne da dobijete pasoš Katara. Nekretnine možete kupiti samo na ime 
nekog ovdašnjeg, a u takav posao ne isplati se ulaziti. Dosta smo mi naučili i 
rizikovali da bismo se prepustili stihiji i novoj neizvjesnosti. Ovdje se tačno 
zna gdje je čije mjesto, ženino i muškarčevo, stranca i domaćina, koliko ko 
vrijedi 1 koliko ko zarađuje. Onaj mali broj Katarana koji trebaju napraviti 
vilu, a trenutno nisu pri parama, od državne banke dobijaju beskamatan 
kredit, koji za ramazan, emir u pravilu otpiše i pretvori u poklon države. 
Manji broj preostalih starijih zgrada gotovo i ne održavaju. Sruše ih i 
naprave nove. Ali, ni svo bogastvo ne može sakriti da su tek sedamdesetih 

s kamile uskočili u džip, priču završava porodica iz Dervente i vode nas u 
ponovni obilazak grada. Njima i Markoviću upisujem adresu i mail, pa ako 
pročitaju neka se i jave. 

Trećeg dana, bez namjere da prave novu zajednicu, kod predsjednika 
Evropske stonoteniske federacije, za istim stolom, okupili su se predstavnici 
svih bivših YU republika. Razgovarali smo o učešću na Mediteranskim 
sportskim igrama koje će se početkom septembra održati u Turskoj. Iako 
ništa ne potpisujemo, sigurni smo da će se usmeni dogovori bolje realizovati 
od onih što su ovjereni velikim muhurom 1 nejasnim potpisom. 

Veliku koloniju sportista iz cijelog svijeta predvodi Batistuta, a tu su 
i najpoznatija imena iz svijeta košarke i rukometa, teniski i golf turniri sa 
ogromnim nagradama. Nažalost, tek po povratku iz Dubaija, saznajemo 
da je u Kataru i mostarac Meho Kara koji već desetak godina trenira 
rukometaše i rukometašice. Rekoše nam da kod njega prave najbolja sijela 
i krompirušu. 

No, o tom nekom drugom prilikom. 

IZBJEGLICE — MONETA ZA 
POTKUSURIVANJE 


= i zv 


Ra SL G RE a 


Ne možemo ostati nijemi i ne upitati se jesu li ljudska prava mit ili 
stvarnost. Da li osobe koje bježe od rata imaju pravo na dostojanstven 
život, na koje su se države obavezale još davne 1948. godine, usvajajući 
Opštu deklaraciju o ljudskim pravima i Ženevsku konvenciju o 
izbjeglicama iz 1951. godine? 


Danas svijetom tumara 60 miliona izbjeglih — izgubljenih, zapo- 
stavljenih, životno ugroženih, od novorođenih do samrtnika na postelji. 
Istovremeno, gradi se takvo javno mnijenje koje u funkciji političkih 
interesa problem izbjeglištva tretira samo kao paravan za iznošenje 
političkih stavova. Dominiraju ljudske i humanitarne priče, koje najčešće 
tretiraju negativnosti kao konstantu izbjegličkog života. U svemu tome, 
izbjeglice imaju pasivnu poziciju, a sve drugo je podijeljeno na dobre (mi) 
i loše (oni), na prijatelje i neprijatelje, a javnost umjesto da progovori o 
uzrocima svjetske izbjegličke krize, gotovo isključivo se bavi posljedicama. 

Na izbjegličku krizu može se gledati kao na jedan od aspekata 
međunarodnih odnosa zasnovan na robusnom načinu djelovanja, političkim 
i ekonomskim pritiscima, uslovljavanjima, prijetnjama 1, na kraju, upotrebi 
vojne sile koja, između ostalog, uzrokuje progon i izbjeglištvo. 

Savremeni svijet i međunarodni poredak karakteriše era globalizacije, 
brze promjene, ratovi i izbjeglištvo kao posljedica. Dodaju li se tome i, 
danas često, zastupana mišljenja, poput onog Semjuela Hantingtona da 
kultura i kulturni identitet, koji je, na najvišem nivou, civilizacijski identitet, 
oblikuju modele kohezije, dezintegracije i sukobe u posthladnoratovskom 
svijetu. Nadalje, on kaže da najvažniji 1 najopasniji sukobi neće biti sukobi 
između društvenih klasa, bogatih i siromašnih, nego između ljudi koji 
pripadaju različitim kulturnim entitetima. 

To isto, davno je ustvrdio i Vaclav Havel koji kaže: "Kulturni 
sukobi sve više su u porastu i danas su opasniji nego ikada u istoriji". 
Gotovo pet decenija poslije Drugog svjetskog rata, gvozdena zavjesa je 
bila glavna diobna grančica u Evropi. Te granice su pomjerene nekoliko 
stotina kilometara istočno 1 sada te granice razdvajaju zapadno hrišćanstvo 
od muslimanskih i pravoslavnih naroda. Dodajmo ovome i neki mračne 
stavove, poput onih Majkla Dibdina u romanu Mrtva laguna: "Nema pravih 
prijatelja bez pravih neprijatelja. Ako ne mrzimo ono što nismo, ne možemo 
da volimo ono što jesmo..."". Zbog svega toga, danas su ključna sporna 
svjetska pitanja razlika među civilizacijama, a moć sa dugo predominantnog 
zapada premještena je na nezapadne civilizacije. 

Dodaju li se ovome nafta, plin, geostrateški interesi, zaokružuju se 
uzroci svjetske izbjegličke krize. 

Zar to ne potvrđuje i "Arapsko proljeće" i sve ono što se događalo 1, 
još uvijek, događa, od Iraka, Tunisa, preko Egipta 1 Libije, pa do martovskih 
događanja u Siriji 2011. godine, koji, posebno, sa pogubnim izbjegličkim 
posljedicama traju i danas. 

Val izbjeglica i migranata naglo je eskalirao u ljeto 2015. godine. 
Zašto? 

Činjenica je da su njemačka vlada i kancelarka Merkel poručili kako će 
primiti sve Sirijce koji zatraže azil u Njemačkoj, bez obzira na koji način su 
stigli do njene teritorije. Ministar unutrašnjih poslova Njemačke izjavljuje: 
Trebaju nam ljudi. Trebaju nam mladi ljudi. Trebaju nam migranti. Kao 
što svi znate, imamo premalo djece". 

Ponuda za ljude koji su doživjeli strahote rata 1 izbjegličke muke, bila 
je spasonosni dar unesrećenim ljudima. 

Kvote za izbjeglice su već odavno izmišljene kako bi se primilo samo 
onoliko koliko su to svjetski planeri odredili. 

No, kada je kvota pridošlih premašena, predomislili su se i u 
Njemačkoj. 

Zatvorene su granice, a do prvog novembra 2015. godine postavljeno 
je 235 kilometara žičane ograde za koju je izdvojeno preko 175 miliona 
eura, a sve sa ciljem da se spriječi ulazak izbjeglica u zemlje Zapada. 

Nikada u ljudskoj istoriji čovjek, posebno u Zapadnoj Evropi, nije 
imao toliko prava koliko mu međunarodno pravo, kao i unutrašnji pravni 
poreci država garantuju, pa ipak, ta ista prava su, u samo posljednjih dvije 
godine, toliko puta pogažena, da je ovih dana i UNHCR, kao međunarodna 
organizacija, odbila da učestvuje u realizaciji dogovora između Evropske 
unije 1 Turske, jer se njime krše osnovna, prije svih, pojedinačna ljudska, 
a posebno izbjeglička prava, iz Konvencije o izbjeglicama iz 1951.godine. 

Nemali broj zapadnih kršćanskih zemalja (Mađarska, Slovačka, 
Poljska...) odbili su u svoje države primiti izbjeglice druge (muslimanske) 
vjere. 

Krize, pa i one izbjegličke, nikada ne zaobilaze Balkan. Uspostavljena 
je Balkanska ruta, zbog koje je varničilo na relaciji Hrvatska — Srbija, 
dolazilo do napetosti između Srbije, Mađarske, Slovenije i Hrvatske. Sve je 
privremeno smireno zahvaljujući žičanim ogradama, obećanim milijardama 
Turskoj, grubim kršenjem međunarodnih standarda, ali dokle??? 

Istovremeno, najbogatije zemlje na Bliskom istoku, zatvorile su 
granice ne samo za migrante iz Sirije, nego 1 izbjeglice muslimane iz 
Somalije. No, to im nije smetalo da se otvoreno svrstaju i vojno i politički 
na stranu koja je njima odgovarala. 

Problem se pokušava rješiti milijardama dolara Evropske unije 
namijenjenih Turskoj i drugim beneficijama koje bi ova zemlja trebalo 
dobiti u približavanju Uniji. 

Grčka je primorana, zbog ogromnog zaduženja i pomoći koju očekuje, 
da bude najveći privremeni izbjeglički logor, sve dotle dok stiže pomoć i 
međunarodni krediti. 

Ne možemo ostati nijemi 1 ne upitati se jesu li ljudska prava mit ili 
stvarnost. Da li osobe koje bježe od rata imaju pravo na dostojanstven Život, 
na koje su se države obavezale još davne 1948. godine, usvajajući Opštu 
deklaraciju o ljudskim pravima i Ženevsku konvenciju o izbjeglicama iz 
1951. godine? 

LJUDI, PA JE LI OVO MOGUĆE! 


Pitaš se, pa zar smo baš toliko zaglibili? Gdje su nam volonteri, 
dobrovoljci, humanitarci, mladež, političke stranke i vladajući širokurani? 
I baš me briga za sve njih. Pogledaj se sam u ogledalo i upitaj: A jesam li 
ja mogao nešto uraditi za neko izbjegličko dijete? Što nisam? Ili možda 
misliš da je dovoljno lajkovati ovaj i druge slične tekstove? Jesam li bar 
na trenutak mogao nasmiješiti jedan osakaćeni dječiji pogled? Ili, gdje će 
ovo dvoje nejači večeras prenoćiti? I nemojte me, molim vas, lajkovati, ali 
uradite bar nešto. 


Trinaesti je mart 2019.godine. Osvanulo pravo mostarsko proljetno 
jutro. Umjesto na posao, krećem u Salakovac potražiti, kako mi rekoše, 
izbjegličku porodicu iz Sirije. Sa mnom je i radni kolega Željko Laketić, 
ministar u Vladi HNK, predsjednik Skupštine Crvenog Krsta, ali čovjek i 
humanitarac iznad svega. Sve je počelo iznenada, a sa dobrim i plemenitim 
ljudima treba se odmah, ili što prije riješiti još jedan izbjeglički problem. 
Kasno sinoć dolazi mi komšinka Karmela, moli da pomognemo nekoj 

izbjegličkoj porodici u Bijelom polju i uručimo pristigli novac iz Švedske. 
Njena rodica, profesorica švedskog jezika, a radi sa izbjeglima iz Sirije, 
poslala je novčanu pomoć za izbjegle Sirijce ,,smještene"! tu desetak 
kilometara od Mostara. Pretpostavljam da su u izbjegličkom centru 
Salakovac. No, nije onako kako smo pretpostavljali 1 očekivali. 

Život nosi svekolika iznenađenja, a kad je izbjeglička muka u pitanju, 
ništa nas ne može iznenaditi ni zateći. Nisu u izbjegličkom centru Salakovac, 
nego u garaži, tu pored centra. Ni na nebu, ni na zemlji, ni u garaži, ni u 
stanu, ili tačnije u improviziranonom autobuskom stajalištu napravljenom, 
vjerovatno, za vrijeme trajanja Omladinske radne akcije ,,Neretva", daleke 
1982. godine. A tamo? Njih osmero, četiri odrasla muškarca, dvije žene i 
dvoje nejači od samo par godina. Uručujemo novac, popričasmo koliko 
nam je znanje jezika dozvoljavalo. A sve da smo i znali, ili bili profesori 
svih aktuelnih jezika, nije se imalo šta kazati, ni reći. Ljudska patnja i 
izbjeglička muka davno zacrtana u nečijim kapital glavama, zbog nafte i 
navodne demokratije, kao krajnji rezultat imala je ove dvije bebice što su se 
igrale s Barbikom, možda onom što je kupljena u Damasku, ili poklonjena 
na putu od Damaska do Salakovaca od neke humanitarne organizacije 
(pogledaj sliku gdje su smješteni). 

Odlazimo kod upravnika centra. Mlad, obrazovan i ono što je najvažnije 
spreman da pomogne i riješi problem. Upoznat je sa zadatom situacijom, 
ali razumijemo, moraju se ispoštovati procedure, dobiti saglasnosti i 
tek onda ući s boravkom na boljem 1 sigurnijem. Kako su tek prije par 
dana pristigli, preko Crvenog krsta obezbijedio im je neophodnu nafaku 
i izbjegličko sledovanje. Vraćamo se od upravnika i ponovo prolazimo 
pored improvizovanog kampa od 5-6 kvadrata i osmočlane porodice gdje 
su ih uselili ovi što su im demokratiju uvodili. Očekuju, sem uručenih para, 
da ih obradujemo 1 dobrim vijestima o njihovom smještaju. Prenosimo 
da će upravnik učiniti sve što je u njegovoj moći i upućujemo kako da 
završe administrativne procedure. A iz njihovih zabrinutih pogleda, nada 
da sljedeću noć, bar ovo dvoje nejači, neće dočekati u improvizovanom 
autobuskom stajalištu. 

Vraćamo se u Mostar. U putu razmišljam, a gdje smo tu mi? I 
ponovljam, ono što sam pisao o devetogodičnjoj Maji iz Avganistana koju 
sam u avgustu prošle godine obilazio na ovoj istoj lokaciji (saznadoh da 
Maja nije više u Salakovcu 1 da se nekako dokotrljala do obećane zapadne 
demokratije). 

Skoro da i nema čovjeka s ovih prostora, a da nije preturio izbjeglištvo 
preko svojih leđa. Znamo svi mi, kad se nađeš sa cekerom, ili još češće, sa 
plastičnom kesom kao jedinom imovinom, na ulici i tuđem svijetu, jadan, 
ogoljen, bez dostojanstva, praćen samo sažaljujućim pogledima. Umjesto 
čovjeka u tebi svi vide izbjeglicu. I oni što su te pozvali na konačište, do 
onih što uživaju u tuđoj muci, a tek oni što su sve zakuhali. Nekad u sebi, a 
nekad i da nisi svjestan, glasno mrmljaš i stalno ponavljaš — A da bar stigoh 
uzeti one porodične fotografije-. I svi ti se opet čude jer ne pričaš o kući, 
imovini i parama, pričaš o nekakvim slikama, a ni za hljeba nemaš. Izgleda, 
puno smo i brzo zaboravili našu dojučerašnju sudbu. Pitaš se, pa zar smo 
baš toliko zaglibili? Gdje su nam volonteri, dobrovoljci, humanitarci, 
mladež, političke stranke i vladajući širokurani? I baš me briga za sve njih. 
Pogledaj se sam u ogledalo i upitaj: A jesam li ja mogao nešto uraditi za neko 
izbjegličko dijete? Što nisam? Ili možda misliš da je dovoljno lajkovati ovaj 
i druge slične tekstove? Jesam li bar na trenutak mogao nasmiješiti jedan 
osakaćeni dječiji pogled? Ili, gdje će ovo dvoje nejači večeras prenoćiti? I 
nemojte me, molim vas, lajkovati, ali uradite bar nešto. 


193 


MUTIRAJU I VIRUSI I MIGRANTI 


Ostaje nam jedino nada da će korona potrajati kraće od izbjeglištva 


Isto onako kako se pojavio korona virus istovremeno je stigla i nova 
izbjeglička kriza. Virus je vjerovatno iz Kine ili kako mnogi pretpostavljaju 
iz farmaceutskih kuća. Izbjeglice su, opet, proizvod moćnih nad nemoćnim. 
Rezultat - skoro pa 70 miliona izbjeglih. Bar zasad, mnogo je više izbjeglica 
od koronarnih bolesnika. Može se samo nagađati ko će prevladati. Za 
koronu nema lijeka ni vakcine, a svi izbjeglički problemi će pasti u zaborav 
jer su se stvaraoci kriza zabavili sami-sobom. Jedno im je zajedničko. Svi 
su u ograđenim prostorima, jedni u stacionarima, a drugi ograđeni žicom. 
Svako pa i koronarno zlo ima i svoje dobre strane, u BiH posebno. Ono 
što ne mogu decenijama naši političari urade za nekoliko dana. Tako je, 
prije par godina, bilo sa poplavama i danas sa koronom. Kad nemaju izbora 
onda se dogovore. Vojska i njihovi šatori mogu na granice iako je to za 
migrante bilo nezamislivo. Da li je svaki put potrebna neka nesreća da bi se 
ujedinili kao ljudi, bez obzira kako se zovemo i na kom dijelu BiH živjeli? 
I dok se borimo s virusom i teorijama zavjere, direktor Visočkih piramida 
kaže da nam jedino mogu pomoći piramidalni negativni ioni. Prelijepo je 
da se pojavimo na prozorima, da zapjevamo i zaplešemo, da damo podršku 
najugroženijim, ali bi bilo još bolje da ponešto i zasadimo u neobrađenu 
zemlju kako bi ljetos imali svoje, a domaće. Zašto se ne ugledamo na 
komšije Crnogorce koji su i prije pojave korone preduzeli jače preventivne 
mjere? Mogli smo zabraniti rad u ugostiteljskim objektima, pustiti majke 
sa djecom do 10 godina, kao i šesdesetogodišnjake, na plaćeno odsustvo. 
Kažu Crnogorci ,,Sjedi doma"' i bez prijeke potrebe ne izlazi vani. Bolje u 
kući bez korone nego vani s virusom. Mutirali su virusi u preko 100 zemalja 
i niko ne zna koga će strefiti. A zvona svima zvone. Kako o koroni ne znam 
ništa posebno, sem da sam samo mogući kandidat, osvrnuću se i na zaokret 
u (ne) rješavanju izbjegličke krize i nove politike koje su spakovane za 
izbjeglice i migrante. 

Od 2015.godine događaji oko izbjegličke krize, a posebno njenog 
rješavanja, bitno su se promijenili. U izbjegličkim kolonama sve je manje 
izbjeglica, a sve više migranata koji dolaze, ne iz Sirije i ratom ugroženih 
područja, nego iz Irana, Pakistana, Maroka, Avganistana... Gotovo da i 
nema uplakanih sirijskih djevojčica, žena i starijih. Prevladavaju muškarci 
u najboljim godinama za koje, posebno, protivnici ulaska u EU kažu da 
su kriminalci, isilovci, razvojačeni džihadisti. Promijenile su se i svjetske 
okolnosti. Dogodio se Tramp, Brexit, novi teroristički napadi, nesigurnost. 
Dogodio se Orban, Slovačka i Poljska koji su čvrsto zamandalili ulazak 
u svoje zemlje. Dogodila se ,,migrantska orbanizacija'" koju sve više 
prihvataju i druge članice EU, pa i one zemlje koje su do juče žestoko 
kritikovale mađarsku žičanu ogradu i predstavljale se zaštitnicima ljudskih 
i izbjegličkih prava. Sve je još više začinjeno (ne) sporazumom između 
Erdogana i EU. Prihvatio je Erdogan da u Turskoj stacionira nekoliko 
miliona sirijskih izbjeglica i da to dobro naplati. 2019. 1 2020.godine 
Turski predsjednik, pokušava da sve ono što nije svjetski kolonijalizam 
kroz Arapsko proljeće riješio 2015.godine, ostvari vojnim trupama u Libiji, 
Siriji i Idibu. Ambiciozan Erdoganov plan završio je na pokušajima jer 
vojska nikad i nigdje nije riješila niti uspostavila mir, vlast i demokratiju, 
a izbjegličku krizu, pogotovo. Otvorio je potom granice i prolaz u obećane 
zemlje i pri tom ispostavio fakturu Briselskim birokratama. Očekivano, 
najviše je trebala stradati Grčka i balkanske zemlje. Tako je politika uvoza 
ljudi Merkelove, nakon pet godina, doživjela potpuni evropski poraz. 

Evropa je bila u petogodišnjem snu, a na Balkanu su najodgovorniji 
uporno tvrdili da do krize neće ni doći. 

Kao i obično, Balkan je ponovo zatečen i ne zna šta će ni sa sobom, ni 
sa migrantima. Pokušava se izvući iz krize za koju su se godinama trudili 
da dokažu kako i ne postoji i da ih neće zadesiti. Uslijedio je hitan nalog iz 
Brisela da se, milom ili silom, granice prema EU moraju zatvoriti. Sad im 
je samo važno da milioni ljudskih sudbina više ne dolaze u EU. Navodno, 
primaće samo djecu bez roditelja. Teško je u ovom trenutku odgovoriti — je 
li u pitanju humanost ili nešto drugo-. U međuvremenu se prestrojavaju 
i nadležni balkanski ministri pa počinju shvatati u kakav su belaj upali. 
Shvataju da bi ovaj parking prostor evropejci najradije pretvorili u trajni 
stacionar pa pokušavaju naći izlaz iz neizlaza. 

Neuobičajeno, lokalna vlast, bez obzira je li iz jednog ili drugog 
entiteta, pruža žestok otpor. Država bi sad najradije da se odrekne onog 
za šta su i po Dejtonu stvarno nadležni. Najbolji primjer zato su Tuzla 

kao privremena rezervacija na nekoliko dana i Bihać gdje stalno migranti 
pristižu, odlaze, pa se ponovo vraćaju. Suprotno federalnom premijeru 
i njegovim stavovima da se i u Tuzli oformi migracioni centar, samo za 
jedan dan svi migranti su preseljeni sa autobosne stanice u Blažuj. Sa 
Unsko sanskim kantnom biće znatno teže. Tamo je stacionar za EU, ali i 
izvršioci teških krivičnih djela od seksualnog zlostavljanja nad djecom i 
nemoćnim osobama do tuča, droge i krađa. Jedino je od samog početka 
bila jasna vlast u Republici Srpskoj. Migracionih centara tamo biti neće. 
Graničari kukaju kako ih stotine nedostaje, vojsci ne daju na granicu, a od 
1995.godine nismo riješili ni svoje izbjegličke probleme. Začarani krug se 
tako neprestano širi i obnavlja. Iscrpio se nevladin i humanitarni sektor, 
a migranti postaju neriješiv problem. Bosnom i Hercegovinom tumara 
hiljade vojno sposobnih ilegalnih migranata za koje se pouzdano ne zna 
ni odakle dolaze, ni ko su, ni šta su. Istovremeno, jedino profitiraju trgovci 
ljudima, najmodavci i prodavači telefonskih kartica. Sve će to još više 
usložniti ionako uzdrmanu državu u kojoj i bez uvezenih problema, ni na 
vidiku, nema nikakvih rješenja. Bh tronožac, od rata do danas, nikad nije 
bio u klimavijem stanju. 

I kao što to obično biva, i ovog puta, najveću cijenu će platiti istinske 
izbjeglice, nejač, žene 1 svi oni koji su protjerani. Politike moćnih strpaće ih 
u isti koš sa onima koji su krenuli ka zapadu - zbog posla, socijale ili drugih 
poganijih namjera. 

Ostaje nam jedino nada da će korona potrajati kraće od izbjeglištva. 

S PUTA PO KOSOVU 


UMJESTO DA SPAJA, MOST NA IBRU IH 
RAZDVAJA 


Da bismo došli do crnogorsko-kosovske granice, valja nam kroz 
Hercegovinu, pa kroz kanjon Morače do Kolašina i Berana, potom do 
najsjevernijeg Rožaja i temperature koja se tih januarskih dana spuštala i 
do minus trideset. Slijede planinske vrleti Čakora i put Rožaje - Kula - Peć. 
Put što je čitavu zimu više zatvoren nego otvoren, zbog snježnih nanosa i 
popriječenih šlepera. 

Nakon višečasovnog putešestvija, granični prelaz. Ne iznenađujemo 
se. Već smo navikli da, nakon nekoliko sati vožnje i gotovo svakih stotinjak 
kilometara, susrećemo nove uniforme (policijske, carinske ili neke treće) i 
novouspostavljene granične i carinske prelaze. Pokazivanje pasoša i ličnih 
dokumenata. Od silnog otvaranja prtljažnika stvari se zaledile. Obavezno je 
pitanje: "Imamo li nešto za prijaviti?" 

Nakon desetak kilometara, opet granični kosovski prelaz. Neki 
od vozača mijenjaju SCG tablice onim s oznakama KS. Sigurnije je, 
objašnjavaju. 

Prije ulaska u Peć, paljevine i lijevo 1 desno. Sela Brestovik i Siga 
do 1999. godine pretežno su bila nastanjena Srbima i Bošnjacima. Više 
spaljenih, nego opravljenih kuća. Ruševina do ruševine. Nekolicina 
prijeratnih stanovnika pokušava da foto-aparatom napravi što više snimaka 
kako bi mogli da ih pokažu svojima u izbjeglištvu. 

U Peći, kao uostalom i u većini kosovskih gradova, veleljepne 
novokomponovane zgrade, savremeni trgovački centri 1 hoteli, na jednoj, 
i straćare, mali dućani i prodavnice na trotoaru i borba za goli opstanak, na 
drugoj strani. 

Sve to podsjeća, manje ili više, na Mostar i BiH gradove iz kojih 
dolazimo. 

Prijeratne fabrike, umjesto radnika, posljednjih sedam godina ugostile 
su snage NATO-a. 

Ovdje razgovaramo sa predstavnicima jedne nevladine organizacije 
koja za raseljene pribavlja preostale dokumente. 

Za jednog Kosovara koji se davnih sedamdesetih stanio u Mostaru i 
oženio Hercegovkom, preuzimamo rodni list i radnu knjižicu iz propale 
firme. 

I ovog puta, naša neumorna saradnica Antigona, rođena u Konjicu, gdje 
joj je otac imao buregdžijsku radnju, sačekala nas je s hrpom dokumenata i, 
po običaju, nije htjela naplatiti administrativne troškove. 

Nastavljamo dobrim putem ka Prištini i Gnjilanama. Vozimo oprezno 
i strogo se pridržavamo ograničenja jer su kazne drastične, a policajci 
neumoljivi. Nigdje toliko benzinskih pumpi i vulkanizerskih radnji na 
dionici od samo osamdesetak kilometara. 

U Prištini, na samom ulazu, sem "šarenih međunarodnih predstavnika", 
veleljepne prodajne zgrade i centri "Gorenja"', predstavništva ogromnog 
broja međunarodnih organizacija i bezbroj trgovina. Svi nešto prodaju. U 
prodavnici, na trotoaru, kraj puta... Više prodavača, nego kupaca. I ovdje, 
opominju nas, nema struje. Zato preporučuju hotele sa agregatom i mjesta 
gdje se može govoriti "našim" jezikom. Kažu nam da struju najviše imaju 
oni koji je plaćaju, manje neredovni i vrlo rijetko neplatiše. Svi su razvrstani 
u tri kategorije. Teško se živi. Penzije, u prosjeku, oko 45 eura. Ne znam, 
imaju li onih dodatnih 10 KM , kao kod nas u Bosni i Hercegovini, za 
preživljavanje. 

Ručamo u restoranu jedne međunarodne organizacije. Domaćin Beriša 
nudi nam bezbroj domaćih specijaliteta i đakonija. 

U Gračanici, koja se veže za Prištinu, isključivo nastanjeni Srbi. 
Domicilni i izbjeglice. Pet puta više stanovnika nego 1999. godine. 
Takozvana enklava. Svi, manje-više, raspravljaju o budućem statusu 
Kosova i decentralizaciji. 

Politika je i ovdje ispred života. Vođe, na televiziji, pričaju o 
promjenama, stavu Evropske unije i raznih kontakt grupa. O poslu, ni riječi. 

Nastavljamo do Gnjilana, gdje razgovaramo s nekolicinom povratnika 
Roma. Ne žale se mnogo. Popravljene su im kuće i samo oni znaju kako 
opstaju. Svi bi najradije u treće zemlje, ali im ne može biti. 

I nama se žuri. Valja nam, prije mraka, kroz Kosovsku Mitrovicu, 
podijeljenu na južni i sjeverni dio. Umjesto da spaja, most na Ibru ih 

razdvaja. Još uvijek su, samo pokušaji i težnje nekolicine optimista da se 
granice i podjele prevaziđu. Prenosimo im mostarska iskustva i uvjeravamo 
da će biti bolje. Nisam siguran da su nam povjerovali. 

Prije novog graničnog prelaza na Merdarima, slušamo vijesti s radija. 
Izvršen je napad na kombibus pun putnika. Na sreću, nema povrijeđenih. 


Stvarno, nije nam svejedno. Zurimo natrag. 

BALKANSKA VJETROMETINA 


Naši političari, od okretanja glave zapadno ili istočno, dobiju 
ukočenje vrata, pa zaborave da pogledaju šta se događa od Doboja do 
Neuma. 


Na relaciji Beograd—Zagreb: toplo-hladno. Zavisno od domaćih 
političkih potreba. Odavno je prošlo vrijeme kada su kesice "Vegete", 
paklice "Ronhila"' i konzerve "Eve" u Srbiji i Crnoj Gori bili raritetni 
primjerci. Tada je, bile su to prve poratne godine, pomenuta roba više imala 
status suvenira nego svoju pravu svrhu. Mnoge je, pogotovo one koji su u 
krajevima gdje je ta roba proizvedena i gdje su proveli najveći dio života, 
podsjećala na neka druga i srećnija vremena, vremena u kojima je kesica 
Vegete" bila svakodnevnica, nešto uobičajeno. 

Kako su se odnosi između Hrvatske 1 Srbije odmrzavali, tako su i 
granice postajale mekše, pa su snalažljivi šverceri pronašli puteve i načine 
da dobave i još brže prodaju hrvatsku robu. Snalažljivi su ukapirali da se ne 
isplate konvencionalni sukobi (trebalo im je, doduše, dosta vremena) da se 
današnji okršaji u svijetu ne vode ratovima, nego na tržištu. 

U međuvremenu, i u Beogradu i u Kotoru, otvorene su gospodarske 
komore Hrvatske. 

Na pare, ma koje nacionalnosti bile, niko nije gadljiv. 

Slovenci su, u međuvremenu, otvorili velike robne kuće 1 u BiH, 
Hrvatskoj, Srbiji, a na Kosovu je "Gorenje" ponovo prvi snabdjevač 
rashladnih i drugih tehničkih proizvoda. "Merkator"' je postao statusni 
simbol Splita, Beograda, Sarajeva, Podgorice. 

Malo potom, političari su krenuli s međusobnim izvinjenjima, sve po 
uzoru na primjere iz evropske političke istorije. Obično su to bili ljudi sa 
pozamašnim političkim stažom, i prije, u toku i nakon ratnih dešavanja. 

Države se međusobno približavaju, poziva se na povratak izbjeglica 
i osuđenici prebacuju odsluženje kazne iz jedne u drugu državu. 1 jedni i 
drugi pokazuju kako dobro osluškuju šta bi svijet od njih najviše volio da 
čuje, pa recituju pjesmice o pomirenju, praštanju, reformama, privatizaciji... 

Pomaci vidljivi i na terenu začinjeni su zvaničnim protokolima, 
medijskom bukom, političkim analizima. Konferencija o Zapadnom 
Balkan u Sloveniji. Nepotpuni bez Srbije i izostanka evropskih uglednika. 
Zavisno od unutrašnjih potreba, jedni je proglašavaju uspješnom, drugi 
promašenom. 

U Bosni 1 Hercegovini, zato, kad najave kišu u Zagrebu, otvaraju 
se ambrele u Mostaru, ili ako je kihavica u Beogradu, u Banja Luci se 
proglašava epidemija. Opet, trećima je najdraži lahor sa Bosfora ili sjećanje 
na koji vijek ranije. 

Izgleda da je i svjetske političare, bar kad je o Balkanu riječ, uhvatio 
zamor materijala. 

Mediji su puni ovdašnjih zgoda i nezgoda. Sudski procesi i hapšenja, 
ne samo po balkanskim vrletima već i na londonskim pistama. 

Ustavne promjene i statusna pitanja, predizborne su teme koje 
potiskuju obogaljenu ekonomsku situaciju. 

Mostar bez OHR-a. Jedni su mišljenja da ionako ništa nisu uradili, 
drugi da još nije sazrela situacija za povlačenje. 

Par tekstova o zainteresovanosti stranih investitora za nekretnine 
i ulaganja u Hercegovinu prošli su, kod domaće javnosti, nezapaženo i 
gotovo bez ikakvog odjeka. Međutim, nekoliko investitora iz Engleske koji 
su par proteklih godina ulagali i podobro zaradili u Crnoj Gori, već su na 
terenu 1 raspituju se jesu li katastarske knjige ažurne, može li se graditi, 
kakvi su uslovi za regulisanje papira. Relativno niske cijene zemljišta, 
jeftina gradnja, odlična klima, uslovi su da proradi 1 tržište nekretnina u 
Hercegovini. Ako budemo htjeli i umjeli. 

Hoćemo li konačno raspravljati kako privući investitore, zarađivati 
i graditi, umjesto da se jedino i isključivo bavimo velikim državnim 
pitanjima, na koje, onako, ne možemo uticati. 

Umjesto krupne politike vrijeme je za ekonomske teme 1 izlazak iz 
privrednog blata i neimaštine. 

Naši političari, od okretanja glave zapadno ili istočno, dobiju ukočenje 
vrata, pa zaborave da pogledaju šta se događa od Doboja do Neuma. 

Možda to njima nije važno, jer takav išijas mogu liječiti na VMA, 
Rebru, ili u Istanbulu, ali kao da zaborave da će oni, a njihovi glasači 
pogotovo, nafaku jedino u Bosni zaraditi, u jednom ili u drugom entitetu. 

TU OKO NAS — LJEPŠA STRANA 
ŽIVOTA 


Često ne vidimo da, ipak, nije sve tako crno, kao što nam se čini. 
Ima i pomaka, ali prezauzeti smo sopstvenim mukama, promaknu nam 
i dobre stvari. O regionalnoj saradnji je riječ. 


O sportu 


Da li ste prije samo desetak godina mogli i zamisliti da će Cico Kranjčar 
u Podgorici održati konferenciju za štampu, ali ne kao nogometaš ili 
izbornik Hrvatske reprezentacije već kao selektor fudbalske reprezentacije 
Crne Gore. Da čudo bude veće, Kranjčar je na novoj dužnosti zamijenio 
Zorana Filipovića, nekadašnjeg fudbalera Crvene Zvezde i reprezentacije 
SFRJ. U posao ga je uveo Dejan Savićević, također jedan od najboljih YU 
fudbalera, a sada predsjednik Fudbalskog saveza Crne Gore. 

U Mariboru su održane prve konsultacije o eventualnoj regionalnoj 
fudbalskoj ligi. Već odavno regionalno i uspješno se takmiče košarkaši, 
vaterpolisti, bokseri... 

Samo nekoliko sedmica prije, za selektora Rukometne reprezentacije 
Crne Gore imenovan je Kasim Kamenica. 

Odmah po ratu, mostarske laste dolepršale su u Podgoricu kako bi 
svoja umjeća pokazali na Vezirovom mostu u Podgorici. Nije izostala ni 
uzvratna posjeta. Još 2000. godine, zahvaljujući sadašnjem predsjedniku 
Sportskog saveza Mostara, a tadašnjem funkcioneru Bokserskog saveza 
BiH, svoje umjeće odmjeravali su podgorički i mostarski bokserski virtouzi. 

Prije par dana, na Aveniji sretoh neke meni nepoznate momke, pitaju: 
Koliko je do Nikšića? Moramo na karate tamičenje." 

Slično je bilo i za vrijeme Evropskog prvenstva u košarci, kada su na 
utakmice hrvatske reprezentacije u Podgoricu došli navijači iz Mostara i 
bili, baš, oduševljeni dobrim prijemom. Sanela Knezović, rukometni Beara, 


202 


neprikosnovena je na golu podgoričke Budućnosti, ekipe koja je u samom 
vrhu evropskog ženskog rukometa. 


O kulturi 


Sasvim normalno, svih ovih proteklih godina, na podgoričkim ulicama 
srećem Gradimira Gojera, koji sarajevsku kulturnu baštinu prenosi u CNP — 
Crnogorsko narodno pozorište. 

U prolazu kroz Crnu Goru, javlja mi se direktor Mostarskog teatra 
mladih. Putuje iz Prištine gdje su, kao 1 uvijek, imali uspješan nastup. 
Prethodnih godina još bolja gostovanja u UNESKO-vom Kotoru. 

Mažoretkinje iz ovog drevnog grada redoviti su gosti sličnih 
manifestacija na Rondou. 

Za novogodišnje praznike 1 druge prigode, posebno turističkoj sezoni, 
u prvom planu su estradni umjetnici iz Hrvatske i BiH. 

Možda, najbolji doprinos dobrosusjedskim ili komšijskim odnosima 
daje advokat Muselimović. Specijalni gost povodom godišnjice advokatske 
komore Crne Gore, kao i drugih kulturnih manifestacija. Koliko čujem, 
oduševljen je ogromnim urbanim napretkom Podgorice, koja, za razliku od 
Mostara, ne tapka u mjestu, nego žuri u zagrljaj evropskih metropola. 

Na Sajmu knjige uvijek su najposjećeniji bosanskohercegovački 
štandovi. 


Privreda i turizam 


Jednostavan i kratak oglas u dnevnim novinama. Oglas koji ne može 
da ne obraduje. Za 8. mart dvije turističke organizacije organizuju putovanje 
za ciglih 25 evra u Mostar. 

Obilaze Stari, a željeli bi otići i do Partizanskog. Ne smijem im reći, 
Stari sinuo, a Partizanski oronuo.. 

Kad bi bar približno ostvarili privredne kao gore navedene rezultate. 

Ne sarađuje se samo u sportu, kulturi, turizmu... Ne izostaju redovite 
novosti o uhvaćenim krijumčarima droge, ilegalnim prelascima... 


policajci, nego tekstopisci. 

BIH - DRŽAVA APSURDA 


Mnogo nam je, danas, važnije čiji je taj Tesla i kojoj krvnoj grupi 
pripada, nego li šta je njegov doprinos svijetu nauke. Da li su Meša ili 
Andrić, naši ili njihovi, je li Šantić, mostarski, srpski, jugoslovenski ili 
svjetski pjesnik? O tome će do besvijesti govoriti oni koji nobelovca 
nisu ni pročitali ili će organizovati večeri poezije u ime onih kojima se 
pjesnik nije ni obraćao. 


Čitave porodice, mladi posebno, stoje u redovima pred ambasadama 
i žele odlazak u zapadne zemlje. Ne žele i ne mogu živjeti u kantonima i 
entitetima gdje im znanje i diploma nije mjerilo vrijednosti. Ne žele živjeti 
tamo gdje je Hag jedina Evropa, a najznačajnija vijest ko je uhapšen i 
osuđen, ili, ako nije, šta se još čeka. U ostanak ih ne mogu uvjeriti isprazne 
priče o 100.000 novozaposlenih, jer je vjerodostojnija izjava predstavnika 
Evropske unije da BiH nije u stanju preuzeti 4,5 miliona za poljoprivredu 
1 5 miliona za mala 1 srednja preduzeća. Vladajuća vrhuška u BiH ne može 
se dogovoriti kako i gdje potrošiti ta sredstva, a pogotovo kako opravdati 
njihovo trošenje. Kako uzeti već odobrene pare, kad tek treba istražiti gdje 
je nestalo ranije plasiranih 50 miliona. 

Istog dana stiže 1 vijest da su državni TV emiteri, ne u kolapsu, već 
u fazi određivanja datuma njihovog gašenja. Uz svu opravdanost njihovog 
postojanja i sami bi se morali upitati ko to i kako njima upravlja. Nisu li i 
sami doprinijeli takvom stanju. Koceptom, još od 1992. godine, pa sve do 
današnjih dana, da je prva i udarna vijest obilježavanje godišnjica stradanja, 
ali i godišnjica obilježavanja veličanstvenih pobjeda naših nad njihovim. 
Istovremeno, rijetko da ćete imati priliku pogledati priču o dobrim ljudima 
u vremenu zla, o malim, a velikim ljudima u povratničkim enklavama. 
Emisije o uspješnim privrednicima i promašenom konceptu obrazovanja, 
o istraživačkom novinarstvu i putopisima moći ćete gledati samo kroz 
reprizne programe iz sedamdesetih. Nije ovdje riječ samo o tome: Kako i 
preko koga ubrati i raspodijeliti TV pretplatu? 


204 


Do iznemoglosti se, zato, zagovaraju promjene Ustava i zakona koje u 
pravilu završavaju kao neuspio pokušaj u ladicama predlagača. O ustavnim 
promjenama, bilo BiH, entitetskih ili kantonalnih ustava formirano je 
bezbroj ekspertnih radnih grupa, od ambasada do nevladinih organizacija. 
Potrošeno je mnogo novca, još više vremena 1 političkih prepucavanja da 
bi se u jednom entitetu utvrdilo kako je Dejtonski sporazum neophodno 
mjenjati, a u drugom kako se nisu stekli bilo kakvi uslovi za promjenu 
postojećeg. Zapravo, o promjenama Ustava priča se isključivo tamo i kod 
onih koji niti su zato nadležni, niti o tom trebaju odlučivati. O Ustavu se, 
jedino, ne priča u parlamentu koji je zato 1 isključivo nadležan. Hoće li se 
provesti odluka Ustavnog suda o konstitutivnosti naroda u kantonima, ili, 
pak, neka druga odluka, neće odlučivati pravosudni i zakonodavni organi 
već patuljci imenovani od strane političke vrhuške. 

Sve dok domaće političke elite ne dođu bar do okvirnih i usaglašenih 
osnovnih principa organizovanja države, poštivanja fundamentalnih 
ljudskih prava i sloboda, sve dok se rješavanjem korupcije i kriminala bave 
oni koji bi ih trebali sprečavati, a izmišljene agencije, pa 1 dobar dio NVO 
sektora bavi izdavanjem brošura o korupciji i pozivima da prijavimo one 
što korupcijom i upravljaju, stanje se neće promijeniti. 

Odlučivaće se, kako suzbiti kriminal u BiH, na tamo nekom skupu na 
Zapadu, poslije njihovih izbora, ili pohvaljivati napori pojedinih domaćih 
ministara za konstruktivan doprinos u izdavanju certifikata kojim se 
potvrđuje da je Nikola Tesla rođen u Hrvatskoj, a po nacionalnosti je Srbin. 
Mnogo nam je, danas, važnije čiji je taj Tesla i kojoj krvnoj grupi pripada, 
nego li šta je njegov doprinos svijetu nauke. Da li su Meša ili Andrić, naši 
ili njihovi, je li Šantić, mostarski, srpski, jugoslovenski ili svjetski pjesnik? 
O tome će do besvijesti govoriti oni koji nobelovca nisu ni pročitali ili će 
organizovati večeri poezije u ime onih kojima se pjesnik nije ni obraćao. 

Potom će uskrsnuti međunarodni predstavnici koji su za vrijeme svoje 
neprikosnovene vladavine u BiH, oličeni u liku i djelu Visokog predstavnika, 
prepoznati kao ""bager reformatori" ili kao donosioci zakona i odluka preko 
noći i koljena, pa zagovarati demokratiju 1 savjetovati promjene Ustava i 
objašnjavati značaj Evropske Unije. Zapravo, ti isti, po okončanju mandata 
dolaze 1 prodaju jeftinu političku priču šta bi i kako u BiH trebalo činiti i 
raditi. Istovremeno, dok kod nas zagovaraju univerzalne vrijednosti, EU 
posebno, njihova zemlja napušta tu istu Uniju, a o ljudskim, izbjegličkim 
i migrantskim pitanjima razgovaraju isključivo putem zabrana i žičanih 

ograda. BiH im tako dođe kao poligon ne samo za političke, nego, mnogo 
važnije, za ostvarivanje njihove lične i koristi države koju su predstavljali. 
Ostvareni su tako interesi banaka i kapitala iz zemalja koje su oni doveli 
i odredili, ugašene su ili marginalizovane BiH banke, poljoprivrednicima 
se na svaki način onemogućava prodaja i proizvodnja domaćeg. Umjesto 
poticaja za proizvodnju dobiće nalog kako da upakuju krompir koji će, kad 
bude vrijeme izvozu, dobiti zabranu jer nije certifikovan u institutu koji je 
još u formiranju. 

U kakvu to i koju Evropsku Uniju hoćemo? Dramski pisac Siniša 
Kovačević primjećuje da danas postoje dvije različitosti — jedno je država 
Evropska unija, a drugo Evropa. Unija je prostor, a, pogotovo ako si mali i 
neravnopravan, prostor gdje ti se znoje dlanovi, gdje su milioni birokratskih 
propisa i nametanja, gdje državama naređuju šta moraju, a šta ne moraju 
raditi. Kovačević, s pravom, upoređuje Moskvu i Kominternu iz pedesetih, 
na jednoj, i Berlin i Brisel, na drugoj strani, iz ovih godina, gdje važi princip 
tveži konja gdje ti gazda kaže". Istovremeno, prave evropske tekovine 
i vrijednosti su nešto sasvim drugo i prihvatljivo. Školovanje, znanje, 
Mančester junajted, sindikalni pokreti i, dodao bih, donedavno, ljudska i 
manjinska prava. 
su da je Unija bankomat iz kog će kad zagusti dobivati milijarde ili kredite 
bez pokrića i vraćanja. Zato punih 7-8 godina traje finansijska ekonomska 
kriza u Evropi, dok su to u SAD rješili za nepunih godinu dana. Male, 
postjugoslovenske državice koje pretenduju da uđu u Evropu, pa i one 
koje su nedavno tamo ušle, daleko su od vladavine prava, stvarne borbe 
protiv korupcija i nepotizma, institucija koje nezavisno 1 zakonski obavljaju 
svoj posao, daleko su od država u kojima se poštuju sopstveni resursi i 
ne prodaju budzašto bilo strancima bilo domaćim tajkunima. Ovdje su 
prioritet agende, referendumi, svađe i međusobna optuživanja, formiranje 
koordinacijskih tijela, povrede vitalnih nacionalnih interesa, a ne stvarna 
želja da se u EU i uđe. Jer, znaju to dobro naši političari, ako se pokrenu sva 
ova pitanja, oni, sigurno neće preživjeti ni put do Evrope, a kamo li ulazak 
u Evropsku Uniju. 

Mostar je u BiH okvirima posebna priča. Proći će i čitava decenija 
bez izbora, a ubjeđivaće nas kako će u ponedeljak doći do dogovora. U 
međuvremenu, bio on lijevi ili desni, bio sa sveštenikom ili efendijom, 
s Mujom ili Jozom, eventalno Strahinjom, ako do tada ne umre, Mostar 

će tavoriti u priči da li su nalog za plaćanja potpisali dvojica ili samo 
jedam (gradonačelnik i/ili šef finansija). Održaće se još more sastanaka i 
konsultacija sa međunarodnom zajednicom, ukazivati na potrebu održavanja 
izbora, praviti analize i prijedlozi, a u stvarnosti i mi i oni zajedno sa nama, 
bićemo sve više udaljeni i od Evropske unije i od demokratskih izbora. 
Evropska Unija i NATO, ovdje su više predstava za javnost, nego li želja da 
se tamo i uđe. A tamo se stvarno i ne želi jer to podrazumijeva i demokratiju 
i sprečavanje kriminala i lopovluka, nadzor nad novčanim tokovima i 
obavezne izbore... 

Pa, zašto je onda to tako? Horski će odgovoriti, što je dijelom i tačno, 
nacionalni 1 etno torovi... Ipak, u ovoj državi osnovni problem je što svi 
vode politiku PROTIV, a ne filozofiju ZA. 

BIH POLITIČKA ZBILJA 


U ovakvoj BiH zbilji dobri ljudi postaju izuzetak, a ne pravilo. Sa 
takvim ljudima kad se družite možete izgubiti status i položaj, ali ćete 
sigurno sačuvati slobodu i obraz. Pa, neka svako bira! 


Naš narod je anesteziran. Ne priča o idejama nego se bori za goli 
opstanak i koru hljeba. Intelektualna elita, sem časnih pojedinaca, gotovo 
da i ne postoji. Urušeni su vrijedonosni sudovi, a većinska tzv. intelektalna 
elita se prilagodila zadatim uslovima. Preuzela je primat i nastupa kao 
glasnogovornik vladajuće politokratije jer jedino tako mogu dobiti 
projekte, stanove, titule i druge privilegije. S druge strane postoji manjinska 
intelektualna elita — pravi intelektualci koji neće nikada prodati svoj naučni 
i lični moral, ali je zato većina njih dovedena na rub egzistencijalnog 
opstanka. Doda li se tome da je u ovoj zemlji srednja klasa gotovo uništena, 
u takvim uslovima i sa gotovo trodecenijskim iskustvom djeluju i vladaju 
BiH političari. 

Naši velikani, Ivo Andrić i Meša Selimović, vjerovatno bi danas, 
našu stvarnost, društvenu i političku zbilju opisali da vladajuća ,,gospoda" 
grčevito 1 uspješno brani svoja ,,demokratski" stečena prava. Ne biraju 
način 1 sredstva kako da sačuvaju prigrabljeno i pri tom da i dalje vladaju. 
Dovoljni su sami sebi, ali su pred sopsvenim ogledalom, u četiri zida i kad 
ostanu sami — veoma zabrinuti za sebe, imovinu i budućnost, koja ih kad- 
tad, neće zaobići. 

Ako postoji mnogo zajedničkog za sve njih na prostorima Balkana, 
umišljenost da su jedino oni bogom dati da upravljaju i vladaju, da ne 
slušaju druge i drugačije, da zastrašuju, da više lažu nego li govore istinu. 
Ipak su naši, pa bilo da je riječ o poziciji ili opoziciji, usavršili tehnologije 
vladanja. Visokim mišljenjem o sebi, a bez ikakve stvarne podloge, 
usavršili su načine zastrašivanja od drugih, posebno onih što im je drugo 
ime, nacionalnost 1 vjeroispovijest. Pri tom su, kao nadolazeći uragani 

plahoviti u očuvanju tzv. nacionalnih interesa, ali i strpljivi, analitični i 
dobro programirani kada je njihov lični interes u pitanju. Do besvijesti će 
vas ubjeđivati u neophodnost evropskih i ko zna sve kojih vrijednosti, a 
praktično činiti sve da se one nikad ne ostvare, jer bi prvi došli pod udar tih 
novih evropejskih načela. Kada se uz to doda da niti jednu odluku neće i ne 
mogu donijeti, a da se pri tom ne okrenu istoku ili zapadu, dok ne utvrde šta 
će im reći Erdogan, Putin, Tramp, briselska administracija, a pogotovo što 
im to poručuju matice i lahor s Bosfora, lako je zaključiti da oni ni o čemu, 
a strateškom, nemaju ni zajednički stav, ni svoje mišljenje. Zato se niko 
od njih i ne usudi komentarisati, a pogotovo suprostaviti na najavu Evrope 
da bi se i na prostoru Balkana trebao formirati svjetski izbjeglički kamp. 
Umjesto toga, zvaničnici će se hvaliti kako su dobili pare za kupovinu nove 
,pogranične"" opreme i eure za kupovinu konzervi za unesrećene Sirijce, 
Avganistance i Pakistance. 

Zbog svega, BiH i međunarodnim dođe samo kao poligon ne samo 
za političke, nego, mnogo važnije, za ostvarivanje njihove lične 1 koristi 
države koju predstavljaju. Ostvareni su tako interesi banaka i kapitala iz 
zemalja koje su oni doveli i odredili, ugašene su ili marginalizovane BiH 
banke, dok čitava milijarda stoji u trezoru kojim ne upravlja ni ova vlast, 
a narod pogotovo. Oni su, u međuvremenu, uveli akcize na gorivo koje 
već nekoliko mjeseci ne mogu raspodijeliti, dok više stotina miliona čeka 
otpočinjanje izgradnje auto-puta. Za četiri godine, sad je već sigurno, sve 
će se završiti na nekoliko stotina metara trotoara ispred Predsjedništva u 
centrali. 

Običan građanin već postavlja pitanje — U kakvu to i koju Evropsku 
Uniju hoćemo -? Dramski pisac Siniša Kovačević primjećuje da danas 
postoje dvije različitosti — jedno je Evropska Unija, a drugo Evropa. Unija 
je prostor, a pogotovo, ako si mali i neravnopravan, prostor gdje ti se znoje 
dlanovi, gdje su milioni birokratskih propisa i nametanja, gdje državama 
naređuju šta moraju, a šta ne moraju raditi. Kovačević, s pravom, upoređuje 
Moskvu i Kominternu iz pedesetih, na jednoj, i Berlin i Brisel, na drugoj 
strani, gdje važi princip ,,veži konja gdje ti gazda kaže'". Mostar je u toj 
domaćoj i međunarodnoj priči najilustrativniji primjer, a to sam slobodan 
ustvrditi kao neposredan učesnik pregovaračkog procesa. Opet će odluku 
donijeti neko drugi, a građani Mostara sigurno ne. Prolaze decenije bez 
izbora, a oni koji vladaju ovim gradom, ubjeđuju nas kako će u četvrtak 
(to je dan kad se petnaestodnevno održavaju sastanci o Mostaru) doći do 

dogovora. Međunarodni će ukazivati na potrebu održavanja izbora, praviti 
analize i prijedloge, a mi ćemo biti sve udaljeniji 1 od Evropke unije i od 
mostarskih izbora. Zašto? Zato što to odgovara i onim koji upravljaju s 
naših pedesetak miliona KM, a nikom ne polažu račune, a bogami i ovim iz 
međunarodne jer im Mostar i BiH dođe kao poligon za eksperimentisanje. 

No jedno se domaćoj političkoj eliti ne može sporiti. Najveći su znalci 
kako da pobjegnu od stvarnih tema i svakodnevnice koju običan građanin 
(ne) proživljava. Nametnuće vam, brzo i efikasno, čiji je Tesla, kojoj krvnoj 
grupi pripada, a neće pričati o njegovom doprinosu svijetu nauke, da li su 
Meša ili Andrić, naši ili njihovi, je li Šantić, mostarski, srpski, jugoslovenski 
ili svjetski pjesnik. 

Zašto bi onda BiH političari raspravljali, a ne daj bože, i pomislili da 
rješavaju onih 150.000 otišlih ili još toliko onih koji se spremaju da napuste 
ove prostore, a gotovo je podjednako i naših i njihovih. 

Zašto bi oni rješavali korupciju i kriminal i sukobe interesa kad su zato 
izmišljene agencije, pa i dobar dio NVO sektora koji se bave izdavanjem 
brošura o korupciji i pozivima da prijavimo one što korupcijom i upravljaju 
i o tom odlučuju. 

Pred oktobarske izbore vidimo da je sve moguće. Da se lijevi 
razdružuju, umjesto udružuju, da se prave sporazumi onih koji se programski 
ni u putu nisu sreli, da nacionalisti, uobičajeno, kukaju nad sudbinom samo 
svojih, da dojučerašnji zavisni, preko noći postaju nezavisni. Moguće je 
i da, gotovo svi i jednoglasno, na Predstavničkom domu Parlamenta BiH 
glasaju o promjenama krivičnog zakona kojim se onemogućava kažnjavanje 
kriminalaca. I svi traže podršku i veliku izlaznost. A za šta, ni sami ne znaju 
odgovoriti. 

U ovakvoj BiH zbilji dobri ljudi postaju izuzetak, a ne pravilo. Sa 
takvim ljudima kad se družite možete izgubiti status i položaj, ali ćete 
sigurno sačuvati slobodu i obraz. Pa, neka svako bira! 

HOĆE LI MASKE KONAČNO PASTI 


Hoće li se i poslije korone maskirati? 
A ko će prvi pasti? 


Gledam, putem društvenih mreža, kako trinaestogodišnjak uči 
gravitaciju pa s visine baca veći i manji predmet 1 dječački radoznalo 
otkriva da će se ovaj drugi mnogo sporije prizemljiti 1 dodirnuti tlo. Pitam 
se, nije li tako i sa velikim sistemima 1 manjim državama i narodima? Na 
početku korona događaja, isto kao što je to bilo u praskozorje balkanskih 
ratova, svi su mislili neće se to nama dogoditi. Vodile su se, i tad i sad, 
velike polemike ko je kriv, neko iznutra ili ovi međunarodni, ko je i zašto 
započeo, čija je to zavjera, ko je napravio virus i ono najvažnije koliko 
će sve to dugo trajati? Vjerovali smo da ako nas to 1 strefi brzo će proći. 
Nadali se nekoj čarobnoj formuli, danas vakcini za koronu, a tada razumu 
— nerazumnih. I tad su i sad jedni svoju moć dokazivali silom i bahatošću, 
a drugi smirenošću 1 upornošću. Trebale su sedmice da političari prihvate 
kako glavnu riječ moraju prepustiti stručnjacima, onim u zdravstvu, ali i 
kamiondžijama i komunalcima. Tri decenije su nas ubjeđivali da jeste ono 
što nije. I tako, ne iz dana u dan, već iz godine u godinu. I onda neposredno 
po okončanju vanrednih situacija otkrili smo da su oni koji su upravljali 
korona krizom iskoristili zlo vrijeme kako bi napunili svoje i džepove 
onih koji su ih postavili. Respiratore su uvozili malinari, maske kupovali 
buregdžije, zaštitna odijela naručivao ko je stigao, a onim što su liječili nije 
bilo ni 10 posto. Omastili su se jedino posrednici 1 njihovi nalogodavci. 


Globalna ranjivost i nemoć velikih 

Epidemija virusa otkrila je istinu o društvima koje je pogodila. O 
većini disciplinovanih, o heroizmu zdravstvenih radnika, o onima koji 
nam doturaju hranu i lijekove. Otkrila je ko ima 1 ima li državu i institucije 
koje su se u stanju nositi sa problemima. Ne autokratijom i bahatošću 

već povjerenjem javnosti i socijalnom pravdom. Korona virus pokazao je 
globalnu ranjivost i nemoć bahatih i moćnih. Pokazao je globalnu ranjivost 
planete, posebno onih koji su umišljali da im niko i ništa ne može. Kritikovali 
su sve ono što je dolazilo iz Kine, a njihove mjere nazivali represivnim i 
neljudskim. U Evropi i SAD, predsjednici i populisti oglušivali su se na 
savjete i upozorenja, a onda poklekli pred strukom i naukom. Shvatili su 
da je ono malo i sićušno mnogo veće i jače od njih samih. Još uvijek se 
ne stišava prašina čiji je virus, kineski ili su ga donijeli američki vojnici. 
Evropa je i ovog puta, naročito na početku krize, pokazala svu svoju slabost 
i razjedinjenost. Odbila je pružiti pomoć svima van svojih linija i pri tom 
zanemarila i svoje glavne članice poput Italije i Španije. Tek će se pokazati 
će Kina, Kuba i Rusija u Evropu i na Balkan, nego li Zapad u ujedinjenje 
i proširenje. Nisu Italijani tek tako skidali evropske a postavljali zastave 
zemalja koje su im pritekle u pomoć. Poslije korone svijet više nikada neće 
biti isti. 


Balkanska vjetrometina 

Na Balkanu se srećom lako zaboravljaju prošla i pogana vremena. 
Solidarnost "balkanaca"' pokazana je i kroz virusne muke, a posebno u 
vrijeme zemljotresa u Zagrebu. Naučili smo se, u svim našim nedaćama, 
ponovo solidarisati. Ipak je ono naše balkansko, ma kako ga drugi definisali, 
bolje od njihovog egoizma, moći i kapitala. Mladi i humani su se umrežili 
i pomažu bolesne i one sa graničnom ograničenošću, mislim na one preko 
65 godina. Dosta njih je organizovalo i društvene grupe i prisjetilo se nekih 
boljih vremena pa kroz karantin proučava onu najbolju stranu svoje i naše 
istorije. Neki bi, ako sam dobro razumio, i da se pokaju jer im, pokazale su 
to godine, mijenjanje dresova nije donijelo očekivanu sreću. Vjerovali ili 
ne, imao sam priliku prisustvovati i samom činu kad jedan profesor traži 
privremenu ispisnicu iz dotadašnje političke partije jer u drugoj ima šansu 
da postane ministar. A šta drugo, poželio sam mu sreću na novoj funkciji 
znajući da će ponovo zakucati na ista vrata. 


I pod maskom postoji maska 

Korona je pokazala da na svijetu nit postoji sigurna luka, nit sigurna 
maska. Maska je odvajkada pokazivala lažni i imaginarni svijet, vladajućih 
posebno. Maske su uvijek zloupotrebljavali i nikada ih nismo mogli izbjeći. 

Maska je ono što čini ljude. Kakve, to je sasvim drugo pitanje", govorio 
je Borislav Pekić. Maskama se služimo kad hoćemo udobnu zavjetrinu, 
bezbijedan kutak ili materijalno blagostanje. Zato 1 u ovo kororonarno 
vrijeme ne vjerujem da će nam bog zna koliko pomoći maske, bez obzira 
ko ih je šio ili krojio. Ne znači ovo da sam i protiv mjera koje su propisali 
nadležni, možda će, poslije korone, i globalne maske konačno pasti. Zar još 
neko vjeruje da su ovim moćnim važnija radna mjesta od njihovog profita. 
Njih i danas zanima isključivo profit. I pod maskom - maska. 

SVE JE PROLAZNO SAMO JE 
ADMINISTRACIJA VJECITA 


Komplikovano društveno uređenje kakvo ima BiH iznjedrilo je 
najbrojniju i najskuplju administraciju koja umjesto da postaje bolja i 
efikasnija svake godine postaje 1 brojnija i neefikasnija. Ne prođe ni dan 
a da se ne obeća Evropskim zvaničnicima kako će se raditi na njenoj 
reformi, a nova zapošljavanja ne prestaju. Tri predsjednika, dvije entitetske 
vlade, deset kantonalnih, distrikt Brčko, pa gradovi i opštine, izmišljene i 
neučinkovite agencije na svim nivoima, uredi za sve i svašta, savjetnici za 
sve premijere i ministre njih preko 200 (od kojih i onaj stručnjak za upaljače 
- savjetnik federalnog premijera, usput pomalo i osuđivan), šefovi kabineta, 
vozači, sekretarice, rukovodeći državni službenici u liku zamjenika i 
pomoćnika, pa onda šefovi odsjeka, državni službenici i namještenici, pa 
oko 600 parlamentaraca 1 tako u nedogled. Toliko silnu administraciju, i 
pored činjenice da ih je na desetine hiljada, do sada niko nije uspio tačno 
izmjeriti niti prebrojati. Barata se različitim podacima, neusaglašenim i kad 
su u pitanju odgovori prema Evropi. Pokušali su ovi iz Istinomjera doći 
do podatka koliko ova birokratija košta privredu i građanina. Pri tom su 
zabilježili da se samo u jednoj sekundi troši jedna najniža penzija, ili pola 
miliona evra po satu. To godišnje iznosi trinaest milijardi maraka, i to devet 
kroz budžete, a još četiri kroz vanbudžetske fondove. Kažu da se, ako ih iko 
i može sabrati i izbrojati, dolazi do zastrašujuće cifre od 180.000 zaposlenih 
u javnom sektoru. Kad sve to, koliko je uopšte moguće, pokušate rasčlaniti 
dolazite do, u najmanju ruku, opet zabrinjavajućih podataka. Na budžetu BiH 
registrovano je oko 22.000 ljudi koji primaju platu. Najveći broj su svakako 
vojnici, policajci, zaposleni u oko 80 različitih agencija, vladini i nevladini 
činovnici 1 nigdje zabilježeni oni koji rade po ugovoru o djelu, a ne postoji 
niti jedno ministarstvo bez desetak takvih, pa sve to pomnoži sa 200 i dobiješ 
zaposlene u ,,Energoinvestu"" koga su odavno sahranili, isto kao 1 ,,Soko'', 

Šipad i sve one koji su bili u svjetskom vrhu najboljih. A kad se spustite 
na entitetski nivo dobijete preko 7.000 zaposlenih u Federaciji i to bez dva 
kantona onog Zapadno-hercegovačkog i Posavskog, jer kažu za njih ne 
postoje podaci (izvan su sistema, pa ih nema ko sabrati). Slijedi i onih preko 
5.500 u Republici Srpskoj i tako u nedogled. Kako će svakog normalnog 
čovjeka, od ovih podataka, zaboljeti glava interesantno je još napomenuti 
da je u protekloj godini državnu službu u Federaciji BiH napustilo njih 
158, od kojih 77 penzionisani, a 81 iz ostalih razloga. Interesantno, dok 
kod privatnika svaki dan pljušte otkazi ovdje nema niti jednog. Biće da su 
ili savršeni, gdje niko i nikad ne griješi ili su zbog familijarne, političke 
i svake druge povezanosti jednostavno nedodirljivi. Ovome treba dodati 
da oko 40% državnih uposlenika svoj posao obavlja izuzetno stručno i 
kvalitetno, da na njima počiva sve ono što zovemo učinkovitom državnom 
administracijom, ali su takvi u sjenci onih rukovodećih jer je na svako 7 
uposlenih jedan rukovodilac. Zbog toga nimalo ne čudi da se prosječno 
na jedno radno mjesto u državnoj administraciji javi skoro 160 kandidata, 
no to je posebna priča koju bi, a nikad neće, mogli ispričati samo oni iz 
vladajućih struktura. Nije baš da je ministar po glavi stanovnika, ali ih je 
daleko najviše na ovozemaljskoj kapi. 

Ne daj se, administracijo! 

Nije da nisu neki od rukovodećih pokušali da stvari dovedu u red. 
Pokušavali su neki opštinski načelnici, pa i neki od ministara, ali je izostao 
krajnji rezultat. Slično je i u našem okruženju. Na čelo Podgorice stigao 
je mlad, na stranim univerzitetima školovan i učen čovjek, Ivan Vuković. 
Sagledao i analizirao administrativni aparat pa zaključio da je stanje 
neodrživo i da se mora popravljati. Uputio pismo svim administrativcima, 
nabrojao grijehe direktora i šefova, naglasio službena putovanja i povišice, 
odsustvo s posla i na kraju zaprijetio da će ostajati bez plate, a onda i bez 
funkcije. Kažu da su sada Podgorički kafići manje posjećeni od onih mlađih 
službenika, a stariji da su prestali peći ovojesensku rakiju kod svojih kuća 
i prijatelja. Najveće iznenađenje bi bilo da u svojoj nakani uspije ovaj 
ambiciozni gradonačelnik. Administracija se privremeno primiri i pritaji, pa 
onda sve po starom. U svim vladajućim partijama znaju da je administracija 
glavna glasačka mašinerija, da je službenik temelj partije i da sa tetićima 
i strinama donosi sigurne glasove i novi četverogodišnji mandat. Zato je 
glavno pitanje, a šta će reći ovi u centrali kad se ozbiljno uzjoguni ova 
mašinerija. Odolijevaju i ovi u Crnoj Gori i Briselu i reformskim agendama. 

A tek u BiH kad sve to pomnožite sa tri. Troglava Bih. aždaja guta sve one 
koji pokušaju mijenjati stanje pa dolazio ga, ili ne dolazio Han ili drugi 
Visoki i niski evropejci. 

Birokratska ravnodnevnica po glavi novorođenčeta 

Od milion primjera, izdvojiću onaj o kom su pisali najugledniji mediji. 
Da biste u kantonu Sarajevo ostvarili pravo na naknadu nakon poroda u 
iznosu od 12,5 eura potrebno je, između ostalog, da dokažete da novorođena 
beba ne posjeduje motorno vozilo. Prvo morate napisati i potom ovjeriti 
izjavu o tome, a onda od Ministarstva policije pribaviti papire i uvjerenja za 
sve članove domaćinstva, uključujući i novorođeno dijete, kao i svu ostalu 
djecu. To je samo jedna od stavki u dugačkom spisku dokumenata. Ako 
udovolje zahtjevu, slijedi otvaranje računa kod banke, za šta će vam i oni 
uzeti svoj dio kolača. Na kraju, pored svih muka, naš čovjek će zadovoljno 
reći: ,,Bolje je i tako, nego nikako kao u Unsko-sanskom kantonu". 

Vječita birokratija 

U tzv. istočnom lageru zvali su ih apartčici što je izvorni izraz iz 
ruskog jezika. Danas je to pogrdan izraz za partijske i državne službenike. 
Zato su kapitalizam i moderna demokratija odavno izmislili novi savremeni 
birokratski rječnik poput državnog službenika, ili za one manje rangirane, 
namještenik. Kako god okreneš mijenjaju se sistemi i šefovi, jedino što 
ostaje jeste prebogata i prekobrojna administracija. Najduža je 1 trajna 
njihova vladavina. Administracija samo ponekad izgubi bitku, ali uvijek 
dobije rat. Možda da je koji Vuković iz Podgorice više - da bi mogli i 
zaratiti protiv birokratije i apartčika. No, za nas je Podgorica i Vuković 
daleko koliko i Evropska unija. 

PET DANA ANTIFAŠISTI, A OSTALO? 


Najodvratnije je kad se fašisti otimaju za antifašizam. 


Sučeljavanje s prošlošću. Svakako da, jer bez tog procesa nema 
naprijed. Procesuiranje zločina, otkrivanje istine o proteklim događajima, 
kako ovdje u epicentru Mostara, tako i u regiji, te minimum saglasnosti 
trebao bi biti i odgovor na pitanje — Kako dalje? 

Haški tribunal i sudski procesi u domaćem sudstvu dali su odgovor 
na veliki broj pitanja, nedoumica i dilema. No čini se da zbog ne samo 
dnevno-političkog, nego i političkog djelovanja u kontinuitetu, prije svega, 
vladajućih struktura nije ostvaren osnovni cilj, a to je pomirenje i minimum 
saglasnosti. Zašto? 

Ne želeći da niti jednog trenutka izjednačavam stvari, pokazalo se da 
na sve tri strane ili ne znam više koliko strana, svi pokušavaju da opravdaju 
,,Svoje"', bez imalo samokritičnosti i već presuđenog stanja. To za posljedicu 
ima da se stvara još veći jaz između onih koji bi se trebali pomiriti. Na 

temeljima tako naopako definisanih ciljeva, već tri decenije, imamo istu 
vlast i ideološku matricu pomoću koje se između ostalog, ovim našim 
prostorima uspješno i za svoje interese valja nacionalistička vlast. Ta vlast 
razgrađuje temelje i minimum neophodnog zajedništva. Svaki put poslije 
međusobnog pljuvanja na sve što dolazi od drugih, na kraju ti isti zajedno 
formiraju vlast. Nekad je potrebno i više od godinu dana da se dogovore, ali 
se od 92 uvijek dogovore. Ko imalo politički promišlja ni jednog trenutka 
nije ni sumnjao u ovakav ishod. 

A kad obrnemo stvari. Umjesto kontinuiteta u uzajamnom optuživanju 
i (ne) prihvatanja prošlosti, dao sam sebi zadatak da govorim i pišem, 
ne o njima, nego o nekim dobrim ljudima iz onog sistema, posebno 
onim najboljim iz ratnog i poratnog perioda. Trebale su nam decenije da 
saznamo ko je i šta Srđan Aleksić, Goran Čengić, Amir Reko i o njima 
se već podosta zna. Ali vlastodršci bi najradije da to preskoče. Kad sam 
pišući knjigu o dobrim ljudima istraživao o djelu i liku Srđana Aleksića, bio 
sam zaprepašten količinom mržnje i neistina koje su pojedinci, ali i neka 
udruženja izrekli o ovom heroju. Javno su napisali da tu nema ni ,,h" od 
herojstva, da je to uradio zbog interesa i prodaje farmerki. 

Slično ili isto, su gurali i u Sarajevu oko Gorana Čengića ili naziva 
ulica u Mostaru, pa o nazivima ustanova i institucija na Palama. 

Za razliku od svih onih koji su se jasno svrstali na stranu 
najretrogradnijih poimanja prošlosti, kod nas su još opasniji oni što punih 
360 dana u godini glume patriote, pričaju o državotvornosti, a rehabilituju 
zločince iz onog i ovog rata. A onda će čitavih 5 dana odglumiti na 
Partizanskim spomenicima svoju privrženost antifašizmu, a praktično oni 
lično ili politike koju provode, raditi sve suprotno. 

Šta drugo reći sem — Najodvratnije je kad se fašisti otimaju za 
antifašizam. 

Zato pisati o Refiku Višći koji je ubijen od ,,svojih"" jer je spasio 
12 Srba u Zavidovićima ili o dr. Sekuli Staniću koji je spasio desetine 
pacijenata koji su bili drugog imena i prezimena, a onda ubijen, opet od 
Svojih". Pa onda o Tomi Buzovu ili Đoki Stevanoviću, pa o onima koji 
su činili herojska djela, a i pomena im nema. Nema, jer ne daju da se zna! 
Iz tih razloga sam se opredijelio da tako dam svoj mali doprinos pišući o 
najboljim, od najboljih. Onim iz rata i mladim dobrim ljudima iz današnje 
stvarnosti. Tako sam shvatio poimanje prošlosti i kulturu sjećanja. 

Ima li veće sramote od onog što se u kontinuitetu događa sa 
Partizanskim spomenikom u Mostaru. Neće da priznaju da je isto ili slično 
na Vracama i diljem regije. Kad bar malo pročitate koje sve nadležnosti 
i obaveze prema Partizanskom spomeniku imaju organi vlasti na svim 
nivoima, od grada Mostara, preko kantona, Federacije i državnih organa, 
začuditi ćete se koliko sve trebaju i moraju, a praktički ništa ne čine. 

Prije nego li iskoriste onih 5 dana u godini da zloupotrebe ova stratišta, 
prethodno će pokositi travu, kako bi mogli uopšte ući, i onda napraviti 
igrokaz za javnost, a poslije se isčuđavati šta nam se to događa, i šta nam 
to drugi rade. 

Od svih njihovih ,,građevina" jedino su bezobrazluk i ljudske gluposti 
neuništivi. 

U kombinaciji kriminala, nacionalizma i iskrivljene prošlosti, ne piše 
nam se dobro. 

Kad mladi više ne mogu ništa učiniti, kad zaudara na sve strane, jedino 
im preostaje bježanija. 

Bojim se, zato što dovoljno danas ne činimo, da to već sutra, neće 
imati ko ni činiti. 

VIKEND U TITOGRADU 


Kraj je avgusta. Vrijeme kad se analiziraju rezultati turističke sezone, 
prije onih konačnih decembarskih. U Crnoj Gori s ponosom ističu da je 
avgust za četrdeset i nešto bolji nego li prošlogodišnji. Drago mi je zbog 
komšija, a pogotovo što je to i udarna vijest na dnevniku, a ne kao kod nas 
gdje su prve minute obavezno rezervisane za neki od događaja iz devedeset 
i neke. Čitavo mi je punoljetstvo prošlo u crnogorskom izbjeglištvu, pa 
kad krenem put Titograda nikad ne znam jesam li došao ili pošao od kuće, 
jesam li doma u Mostaru, ili sam na putu ka đetićima. 

A da dotle stigneš, moraš put Stoca, uz izbor da kreneš lijevo preko 
Berkovića, ili desno, a nešto duže preko Trebinja. Ne znam da li zbog 
onih dvadesetak kilometara bliže, ili što me nešto nalijevo vuče, obično se 
odlučim za Berkoviće, Bileću i Viluse. Znam, ako krenem put Popovog polja 
i Trebinja onda moram kod svog druga i prijatelja Rade Aleksića. Svratim u 
njegov kafić, ljudski se ispričamo, progovorimo o njegovom i našem heroju 
Srđanu. Urežu mi se njegove Dučićevske riječi, hercegovačka promišljanja 
i crnogorski korijeni. U obe varijante iza ostaje Stolac, otprilike podijeljen 
kao i Mostar iz kog dolazim. 

U Berkovićima, novoformiranoj opštini, jedna osnovna i srednja škola, 
policijska stanica, propali Inkos i dva-tri kafića. Ako je pazarni dan, nešto 
više naroda i obavezno ograničenje na samo trideset na sat pa revnosni 
policajci imaju pune ruke posla, pogotovo za one koji dolaze sa strane pa i 
ne primijete ovaj ograničavajući faktor. 

Nešto prije Bileće, u Pađenima gdje uz puno truda možete zbrojiti 
jedva desetak kuća, moderna-evropska mljekara. Vlasnik, sarajevski 
Bilećanin za koga kažu da pravi najbolji sir pa je odavno zakoračio u 
Evropu. No važnije od toga što vam svi do jednoga iz Istočne Hercegovine, 
pa bilo da su iz Gacka, Nevesinja ili Trebinja, obavezno naglase da se radi 
o jedinstvenom privredniku koji nikada niti jedan dan nije kasnio da plati 
otkupljeno mlijeko. 

A u Bileći, od Titine zaostavštine jedino je ostala sportska dvorana 
i oronula kasarna u kojoj su se nekada školovali rezervni oficiri bivše 
nam vojske. Kažu mi da je to zajednička vojska sadašnje nam države. Po 
vanjskim obilježjima i onom što se da vidjeti ,izokola" ne vidim puno 
zajedničkog, pa mi sve to više izgleda na kasarne bilo onoj u Čapljini, ili 
u Rajlovcu. Svugdje dominiraju nacionalni i vjerski predznaci. Možda je 
to novo zajedništvo koje ne razumijem, ili neću da razumijem? A tu, tik uz 
Bilećko jezero, prekrasan restoran povratnika iz Amerike koji je odlučio 
da svoju ušteđevinu vrati u hercegovački krš i da se umjesto proizvodnjom 
poznatih bilećkih tepiha bavi ugostiteljstvom. Neobično uspješan, i on i 
dvadesetak uposlenih. 

Slijedi mi dva granična prelaza i čekanje u Vraćenovićima. Granični 
policajci ljubazni pa im poklanjam svoju knjigu — Priče o dobrim ljudima -. 
Nikšićanin, koji sigrurno ima Njegoševske genetike, oduševljeno zahvaljuje 
i veli: ,, Sretan Ti put, čoče'". Preko Vilusa, rodnog kraja reditelja Veljka 
Bulajića, pa pjesnika Mirka Kovača, i velikog glumca MišeJanketića, 
stigoh na kafu u novootvoreni hotel Maršal u Nikšiću. 

Rasuli su se državljani BiH — širom dunjaluka. Među onih milion i 
dvije stotine hiljada veliki je broj našao utočište u Crnoj Gori. A u Titogradu 
srešćete mnogo Mostaraca i Hercegovaca. Ako vam ustreba zdravstvena 
zaštita možete se slobodno obratiti doktoru medicinskih nauka i našem 
TrebinjcuMensudu Grboviću. U vrijeme dok je bio zamjenik ministra 
zdravstva u Crnoj Gori, a odmah nakon katastrofalnih poplava koje su 
zadesile Bosnu, zamolio sam ga da nam obezbijedi nedostajući medicinski 
materijal. I dr. Grbović, za nepuna 24 sata, doturi sve što smo tražili. Kad 
si daleko od svog topraga najviše cijeniš i pomažeš onima što su bosonogi 
provjeravali tvrdoću hercegovačkog kamena, brali kuke, ili lovili u Neretvi. 
Nije zaboravio Mensud koliko smo imali muke i strpljenja da njegovoj 
majci povratimo ,,okupirani"' stan u Trebinju. Srešćete u Titogradu i Milana 
Vukajlovića, bivšeg generalnog direktora Sokola. I u Crnoj Gori uglednog 
privrednika i čovjeka koji okuplja Mostarce, od Nikšića do Ulcinja. Tu je 
i doktorica Vesna Oborina za koju ne znate da li je bolji doktor, slikarka ili 
pjesnikinja. Svi oni malo stariji sjetiće se kontraverznog i dobrog Mostarca 
Bore Dubljevića koji iz Bulevara Josip Broz u Titogradu, žestoko i bez 
dlake na jeziku, kritikuje sve one što Mostar pretvoriše u ono što danas 
— nije više Mostar. Jedan od najuglednijih univerzitetskih profesora na 
Pravnom fakultetu je i naš Drago Radulović, pa opet još jedan od desetine 

profesora, čapljinskih korijena, arhitekta Lazarevski. Inženjer iz Alumijnija, 
Božo Okuka je svoje znanje stečeno u ovom nekadašnjem gigantu pretvorio 
u sopstvenu firmu kod Danilovgrada i nikad nije tražio stalno obećavane 
dionice. Da je čekao, danas bi možda dobio, kao i ostalih 500 radnika, ono 
što zovu otpremninom. A ustrebali vam, ne daj bože, pravna pomoć, tu 
u centru Titogradu, obratite se najuglednijem advokatu Simoviću, onom 
Simoviću iz bivše mu kancelarije u Šantićevoj, tačno preko puta kino 
Partizan. Vrsne su mostarske zanatlije, rukama 1 donijetim znanjem, stekli 
i ugled i majstorke titule, ali i uzdrmali ,,uspavane Crnogorce". O njihovoj 
djeci i onom što oni stvaraju, posebna je priča. 

Pa, opet, kad prošetate, ne ulicom, već Bulevarom Srđana Aleksića, 
stid vas je što mu u Mostaru ni sokak ne nadjenuše. Zato nastavite, opet, 
do centra grada, do novootvorenog spomenika drugu Titu, pa u jedan od 
najpoznatijih restorana Maršal Tito. Nemojte pomisliti da je i ovdje sve 
idealno. Kad se tek obnavljala crnogorska državnost onda su njeni protivnici 
u inat sebi i državi, provjeravali jačinu države, pa nešto sjevernije postavili 
,,znamenje"' ratnom zločincu. Za razliku od naših vlastodržaca u BiH, ni 
država ni njen državnik, nisu ni časa čekali. Ujutro tog spomenika nije ni 
na mapi bilo. Valjda se tako prave države, a ne rušenjem antifašističkih 
spomenika. 

Sutradan skoknem do kampa Fudbalskog saveza Crne Gore. Da 
budem ličan, moram na trening starijeg unuka koji igra za Budućnost 
i s ponosom mi pokazuje petokraku na njegovom dresu. Zna unuk, šta 
đed i nona vole. Tu, na jednom od četiri stadiona sa svim sadržajima, 
razgovaram sa predstavnicima bivšeg FK Mladost. Nedavno su promijenili 
ime u FK Titograd, koji je već, za crnogorske uslove, ostvario zapažene i 
međunarodne rezultate. Pričamo o (ne) mogućoj saradnji sa Mostarom. A i 
danas se pitam, s kim i kako? 

Prođe vikend. Vraćam se u Mostar, a ne znam jesam li poš'o, ili doš'o? 

ŽIVIMO MAGLOVITU I ZAGAĐENU 
STVARNOST 


Prošle su tri čitave decenije, a djeca koja su "ratni proizvod?" nisu 
npr. u Mostaru stigli da izađu iz tri ulice ili dvije mahale. Da ne kažem, 
bar na ekskurziju, otišli u sve dijelove BiH, a da i ne spominjemo EU, ili 
dalje. Kako stvari stoje, prvi put će Evropu vidjeti onda kad stalno isele iz 
ove države i tamo trajno ostanu. A koga je to briga. Naprotiv, vlastodršci 
će se obradovati njihovom odlasku jer takvi nisu i njihovi glasači. A 
njihovi roditelji i najbliži, svi kukaju kako im odoše. Nikad se ni oni sami 
nisu upitali, a ko mi to otjera djecu? A otjerali su ih oni isti za koje su ti 
roditelji glasali, pride ostala rodbina i prve komšije. Ali neće da vide jer su 
duhovno i ljudski osakaćeni jer su tri decenije učinile svoje. 

Živimo vrijeme, a pogotovo mi ovdje u žiži neljudskih zbivanja, 
kad su, a sad nemam nikakve dileme, ubjedljivo prevladali loši ljudi, još 
gore politike, nedosljednost i interesi pod plaštom nacionalizma. Živimo 
vrijeme kad je definitivno trajno urušen društveni sistem, kad je uništeno 
obrazovanje, kultura i opšte vrijednosti, ma na kom dijelu bitisali i radili. 
To je najopasnija stvar koja se dogodila 1 pitanje je da li se to može više 
ikada ispraviti. Zašto? 

Prošle su tri čitave decenije, a djeca koja su ''ratni proizvod" nisu npr. 
u Mostaru stigli da izađu iz tri ulice ili dvije mahale. Da ne kažem, bar na 
ekskurziju, otišli u sve dijelove BiH, a da i ne spominjemo EU, ili dalje. 
Kako stvari stoje, prvi put će Evropu vidjeti onda kad stalno isele iz ove 
države i tamo trajno ostanu. A koga je to briga. Naprotiv, vlastodršci će 
se obradovati njihovom odlasku jer takvi nisu i njihovi glasači. A njihovi 
roditelji i najbliži, svi kukaju kako im odoše. Nikad se ni oni sami nisu 
upitali, a ko mi to otjera djecu? A otjerali su ih oni isti za koje su ti roditelji 
glasali, pride ostala rodbina i prve komšije. Ali neće da vide jer su duhovno 
i ljudski osakaćeni jer su tri decenije učinile svoje. 

Ne može se graditi budućnost na najpoganijoj prošlosti, ma od 
koga to zaudaralo. Sve ovdje počinje i završava devedeset i drugom, od 
dnevnika do turbo folka. I samo je istina ono što kažu "'naši'"', sve drugo je 
laž i podmetanje. Nažalost, svaki dan otkrivamo 1 ljude, za koje sam bio 
siguran, da bar približno imaju ljudskosti i sabura, da su oni ti koji bi mogli 
učestvovati u promjenama nabolje. I onda se razotkriju. Odjednom i preko 
noći počinju izgovarati onako kao i njihovi sunarodnici čitavih 30 godina. 
Sve je, ili više od 90%, isključivo i opet samo na strani svoje istine. Pa 
valjda je iole normalnom jasno npr. sve ovo što se proteklih dana događa sa 
Crnom Gorom. Digla se kuka i motika sa čitavog prostora ukletog Balkana 
da uruši državu i sistem koji je jedino u poslijeraću bio stvarno multietnički 
i normalan. 

Sve su definitivno počistili na prostorima bivše YUGE, 1 etnički i 
ekonomski, i kulturno i obrazovano, i demografski i od mladosti, ostala 
je jedino Crna Gora pa i to treba dokrajčiti. Pa skupovi u Banja Luci i isti 
dan kontra međunarodne konferencije u Sarajevu, pa izbori u Mostaru za 
predsjednika Hrvatske, a grad deceniju i više nema svoju izabranu vlast. 
Dodaju li se tome i sarajevske kantonalne zavrzlame gdje trodecenijska 
nacionalistčka SDA vlast ne bira način i sredstva da uruši jedino što je u 
našim uslovima mirisalo na bolje i davalo nadu. To i nije vijest i novina 
jer preslikavaju ono otprije rata i poslije rata. Važno je zagospodariti s 
nekoliko milijardi, podijeliti ih sebi i svojima, uzjahati sve javne ustanove 
1 institucije, ostvariti dugove od pola milijarde i sve to ostaviti kao zalog 
onim koji još preostanu. 

Za one koji toliko pomno ne prate političku zbilju ili neće da 
vide, iznenađenje je bilo da su se takvoj politici pridružili i ,,Časnici" iz 
Demokratskog fronta na čelu sa svojim predsjednikom. Da podsjetim, još 
dok je bio na najodgovornijim funkcijama u SDP-u, od prosječnog pravnika, 
Lagumdžija je postupno i temeljito pravio novog Savu Kovačevića. Nema 
portala i novine koji nisu objavili kako se visoko pozicionirani dužnosnik 
zaustavio i u službeno vozilo primio trudnicu. Tako se stvarao mit i djelo 
velikog patriote. Predstavljao se ujediniteljem i zaštitnikom građanske 
BiH. Potom je uspješno rasturio svog predsjednika pa onda udario po 
ljevici i nanio im, pored svih svojih slabosti kojima i sama obiluje, najveći 
poslijeratni udarac. Ono na čemu mu HDZ mora biti posebno zahvalan 
jeste da je sačuvao dominaciju Čovića i njegove stranke, možda i bolje 
nego li Hrvatski narodni sabor. Potom rastura vlast 1 vladu u Sarajevskom 

kantonu i onda, za svaki slučaj, zajedno sa svojim ljutim protivnikom Z. 
Lagumdžijom, pravi nekakvu novu socijal-demokratiju sastavljenu od 
političkih fosila koji su imali šansu da kroz trodecenijsko vladanje nešto 
naprave, a napravili su, danas, vidimo šta. Kad sve sabereš i oduzmeš, 
najbolje to u emisiji sa Draganom Markovinom iskaza pisac Robija K. — 
Viktor Ivančić — STOKA. 

Život nije jednosmjerna ulica, bez uspjeha i padova, bez ubrzanja, 
usporavanja, zastoja, ovakvih ili onakvih sudbina, bilo u svojoj ili u tuđoj 
avliji, bili hrabri ili preplašeni, ostaje nam jedan manji broj intelektualaca 
nepokolebljivih 1 vjernih idealima i stremljenjima boljeg i dobrog", napisa 
mi nedavno iz Švajcarske — drug Hamo Voloder. 

Zato vjerujem da još ima nade ma koliko to danas bilo maglovito i 
zagađeno. 

CRKAJU NAM KRAVE 


Naš neprijatelj nije Marko iz Banja Luke, Mate iz Posušja, Meho iz 
Tuzle ili Ferguson iz Londona. Naši neprijatelji su vladajući paraziti koji 
žive odmog i tvog rada. Objesni 1 osioni, polupismeni tajkuni. Otimaju naše, 
moje i tvoje. Prigrabe od državnih firmi, tamo zaposle rodbinu, organizuju 
javne nabavke za sebe i povlaštene im firme, a onda kad novinari otkriju 
aferu, okrive njih i sve spakuju u borbu za narod i nacionalni interes. Glasači 
to progutaju za sitne pare 1 lični interes ili čekaju i ćute jer očekuju neki 
novi konkurs za prijem im nezaposlenog sina ili da dobiju obećana sredstva 
za poticaj i razvoj poljoprivrede u napuštenom selu. Opozicija manje od 
vladajućih. No kad se dočepaju firmi i kolača poput Fonda za zapošljavanje 
invalidnih lica, prvo namire rodbinu, pa partijske istomišljenike, pa buduće 
članove ili glasače i ako šta preostane za invalide. Jedino po čemu su 
Marko, Mate i Meho, zajedno sa međunarodnim Fergusonom slični - jeste 
njihova "principijelnost''. Kad stignu izbori sva trojica naših će glasati, kao 
i tri prethodne decenije 1 reći - Vidi šta nam rade, opet moramo glasati 
za svoje -. Međunarodni Ferguson će u međuvremenu poklopiti banke i 

prirodne resurse, zadužiti nam i unuke i pričati kako bismo trebali krenuti 
ka EU i NATO sistemu. 

Pa kad nam krave već crkavaju moramo biti sretni da to bude, bar, 
približno u sva tri tora, a najbolje po popisu iz 1992. godine. Ionako je 
ovaca i političara sve više. 

Svak ko je čovjek je heroj svakog dana i svakog trenutka. Jedan od 
heroja je i naš Milan. 
Rade Aleksić 


Svaki dobar čovjek mora pročitati, imati i pokloniti knjigu Milana 
Račića "Priče o dobrim ljudima... ". 
Izdavač 


Milanovo opredjeljenje da piše o dobrim ljudima govori prije svega 

o njemu kao čovjeku. Dobro u ljudima mogu prepoznati samo dobri ljudi, 
a sve to uokviruje u sjajne priče za prošle, današnje i buduće generacije. 

Amra Lepara 


Milan Račić je ispisujući svoje priče o dobrim ljudima, zapravo 
ispisao sjajne priloge za vlastitu biografiju, ispisao je priču o dobrom 
čovjeku Milanu Račiću. Samo takvi primijete ove o kojima je Milan pisao, 
jer oni se zrcale u istom ogledalu. 

Sejo Đulić 


Milan Račić promoviše i budi usnulu svijest ljudi u vjeru za istinske 
vrijednosti boljeg, pravednijeg i humanijeg života. On se, naoružan samo 
patriotizmom, iskrenošću, znanjem i pravdom - pisanjem i javnim istupima 
hrabro bori protiv nacionalizma, fašizma i nepravde! 

Svojim tekstovima o domovini, o ljudima-herojima ljudskosti, o 
najsvjetlijoj prošlosti - našoj, o našem Mostaru, za njegovo dobro i ljepotu 
njegovu... svrstao se u red najangažovanijih intelektualaca. 

Hamo Voloder 


Ovi dragocjeni tekstovi Milana Račića o dobrim ljudima, mostarskim 

i uopće, osvjetljavaju ono pozitivno, progresivno, plemenito i ljudsko, a 
gotovo zaboravljeno u ovom sveopćem sumraku govorenja o nebitnom. 

Štefica Galić 


Milan Račić je veliki čovjek velikih djela baš kao i junaci njegovih 
priča koje zajednički trebamo stvarati, pisati, pričati i čitati svaki dan. 


Maja Škutor Šimić 

